Progresiga lernolibro de Esperanto kun lingvaj ekzercoj. 


William Auld Paŝoj al 
plena posedo 


Antaŭklarigo 


Tiu ĉi libro estas planita tiel, ke Ĉiun «paŝon» la studanto 
komencu per legado de la legaĵo. Kiam li renkontas vorton, 
kiun li ne konas, aŭ kies signifon li ne povas diveni laŭ la 
kunteksto, nur tiam li sin turnu al la sekcio «Vortaro», kaj 
pere de la klarigo tie donita li klopodu kompreni la sencon 
de la vorto en ĝia aktuala kunteksto. Nur en okazo de 
absoluta bezono, aŭ eventuale por kontroli sian koncepton 
pri la signifo de la vorto, li sin turnu al nacilingva vortaro. 
(La difinoj en tiu ĉi libro ne celas esti kompletaj kaj 
definitivaj — tio ja estas la tasko de la vortaristoj; ili celas 
nur ebligi al la studanto kompreniĝon pri la kuntekste uzita 
vorto.) 


La celo de tiu ĉi agmaniero estas: liberiĝi kiel eble plej 
komplete el la katenoj de la nacilingva pensado. 
Kompreneble, se temas pri arbnomoj (ekzemple) li eble 
devos konsulti vortaron antaŭ ol scii, pri kiu arbo fakte 
temas. Finkompreninte la legaĵon, li povas fari la lingvajn 
ekzercojn de tiu «paŝo». 


En la komenco mi supozas ĉe la studanto posedon de la 
gramatiko kaj elementan vortprovizon de Ĉĉ. 700 vortoj 
(precize, tiuj en «Esperanto — A New Approach»; sed 
ĝenerale tiuj vortoj estos pli-malpli komunaj al ĉiuj studintoj 
en elementa kurso).En tiu ĉi libro estas klarigataj 1.682 
vortoj; kun la elementa vortaro, do, la studanto en la fino 
devus disponi pri ĉ. 2.400 radikoj. Post la unuaj lecionoj, la 
sperta esperantisto eble rimarkos, ke kelkfoje la vortprovizo 
de la legaĵo ne ĉiam kongruas kun tiu de la ekzercoj; 
kelkfoje, ekzemple, vorto enkondukita en la ekzercoj aperas 
nur poste en la antaŭlegaĵa vortaro. Tio okazas ĉar ĉiun 
novan vorton en la legaĵo mi klarigas, sed nur por tiuj, kiuj 
volas tralegi la libron ignorante aŭ lasante por posta 


tralaboro la ekzercojn. Mi ankaŭ supozas, ke neniu studanto 
plendos pri tro multe da klarigoj. 


Estas menciinde, ke la nombro da vortoj en la listoj ne 
indikas la malfacilecon de la teksto. Ĉiu studanto tuj rekonas 
certan nombron da novaj vortoj — la preciza nombro 
dependos de lia lingvoscio — kaj ne bezonos sin turni al la 
klarigoj. La tekstoj estas aranĝitaj progresige, kaj ilia 
malfacileco estas ĝenerale gramatika aŭ stilistika. 


La libro celas kaj kursojn kaj memlernantojn. Kursgvidantoj 
scios utiligi la donitan ekzercmaterialon laŭ sia bontrovo. La 
devizo de la libro estas: Esperanton oni plej bone lernas per 
studado de bona Esperanto. Laŭeble evitu la nacian lingvon; 
komprenu en Esperanto, kaj vi pensos en Esperanto! 


W. Auld 


Dollar, la 25an de aŭgusto, 1967 


Paŝo unua 


Vortaro 

AGO: io, kion oni faras. 

BENZINO: hejtaĵo por irigi aŭtomobilon. 
CERTA: malhezitema. 

DANA: rilata al la lando Danujo. 

DATO: tago, en rilato al la tempo. 
EFEKTIVA: reala. 

FABELO: historio pri mirigaj okazaĵoj. 
FERIO: libertempo. 

FIDI: plenkredi pri iu aŭ io. 

FROSTI : esti tre malvarma. 

FROTI: preme movi lon sur io alia. 
GLASO: ujo, el kiu oni drinkas. 

GLITI: facile movigi sur grasa supraĵo. 
HEJTI: varmigi ĉambron aŭ loĝejon. 
JAKO: vestaĵo por la supra parto de la korpo. 
KONSIDERI: zorge atenti ion. 

KAPTI: ekteni. 


KOSTO: pago necesa por ricevi ion. 


LITO: aĵo, sur kiu oni dormas. 

MARMORO: bela blanka ?tono. 

MATERIALO: Krudaĵo necesa por plenumi ion. 
MEDITI: pripensadi. 

METROPOLO: granda urbego. 

MODERNA: nuntempa. 

MODESTA: malfiera. 

NU: vorto uzata por atentigi pri tio, kio sekvos. 
ORDINARA: kutima. 

PAŬZO: mallonga hezito. 

PUTO: subterejo, el kiu oni levprenas kutime akvon. 
PROVIZI: havigi necesaĵojn. 

RAKONTI: diri historion. 

RANO: vivantaĵeto, kiu loĝas sambone teron kaj akvon. 
RIPOZI: resti nenion faranta, eble dormanta. 

RULI: ĉirkaŭmove antaŭenigi ion. 

SOBRA: malebria. 

SPECIALA: intencata por unu celo. 

SUPOZI: kredi ion vera. 


ŜULTRO: plej supra trunkoparto. 


ŜVEBI: resti senmove pendanta, kvazaŭ fluge. 
TERURO: timego. 
URĜI: plirapidigi. 


VOJAĜI: iri aŭ veturi por atingi lokon ne proksiman. 


Legaĵo: 
Tre moderna fabelo 


Tiun ĉi eksterordinaran kaj freŝdatan fabelon mi nur peras 
transigante la respondecon al mia tre fidinda amiko — ni 
nomu lin Sen Dubo — kiu la unuan fojon rakontis ĝin ĉe 
blanka tablo, kie ne mankis glasoj. 


«AŬdu nur» — diris Sen. «Mia amiko, Ripsrops, veturis anta? 
nelonge per sia beleta ?aro, vi scias, tiu Mercedes, inter 
Arĥangelsk kaj Kopenhago sur la ŝoseo. Sed li jam ne estis 
malproksime de Kopenhago, kiam ĉe benzinputo, post kiam 
li aĉetis hejtmaterialon kaj dum la agado de la benzinulo, li 
iom promenis. Subite li aŭdis voĉon sub si: 


«Sinjoro Ripsrops, sinjoro, bonvolu atendi...» 


Ripsrops rigardis malsupren kaj vidis ranon ruliĝantan al li. 
Li ne estas speciala ŝatanto de ranoj, sed io kaptis lin en la 
afero. 


«Ĉu mi komprenas rane? Kaj ĉu vi povas paroli? Ĉu vi konas 
min?» 


La rano respondis: 


«Jes, kara sinjoro Ripsrops, mi povas paroli, sed mi ne 
parolas rane, sed dane. Mi petas vin, sinjoro Ripsrops... Mi 
frostas. Metu min en vian poŝon. Ĉu mi rajtas kunveturi al 
Kopenhago? Por bonfaro vi ricevos bonon!» 


Ripsrops tre miris, precipe, ke la rano frostas, kiam estas 
varme, sed rano estas rano, kaj ĉar la petita varmo ne 
kostos al li elspezojn, li metis la ranon en sian poŝon. (...Kion 
vi diras? Jes... Jes, li estis sobra kiel mi.) 


lom post iom la rano iĝis hejmeca de Ripsrops. Ĝi petis eĉ 
manĝon kaj iom da akvo, kiujn Ripsrops, kiu konsideris la 
ranon cetere tre modesta, donis al sia kunvojaĝanto. Tiel ili 
alvenis vespere al la metropolo, eĉ al la loĝejo de Ripsrops, 
ĉar la rano petis ripozlokon. Ripsrops malfermis la pordon de 
sia loĝejo kaj tiam la rano denove ekparolis: 


«Kara sinjoro Ripsrops, mi estas tiel dormema. Ĉu mi rajtus 
dormi en tiu lito?» 


Ripsrops ekmeditis. Estis la unua fojo, ke iu fremdulo volis 
dormi en ilia familia lito, sed efektive sinjorino Ripsrops estis 
for kaj tiu ĉi mirinda rano estis tiel dormema. Li metis la 
ranon en la apudan liton kaj demetis sian jakon kaj 
komencis pretigi sin por la nokta trankvilo. Li volis jam 
mallumigi, kiam li alrigardis la apudan liton kaj tiam li 
rimarkis, ke el la stranga rano fariĝis belega reĝidino, kiu 
supozeble apenaŭ estis provizita per noktovestoj. Lia rigardo 
ekglitis sur la marmoraj ŝultroj de la reĝidino. Ripsrops tute 
teruriĝis. Li frotis la okulojn. La regidino alrigardis lin kaj 
diris: 


«Ri-i-ipsĉjo!» 


Sen Dubo, t.e. la rakontanto, nun faris longan paŭzon kaj 
sekvis iom malcerte la ŝvebon de la cigareda fumo. 


Mi urĝis: 

«Nu, kiel estis poste?» 

Sen alrigardis min kaj diris: 

«Ĉu vi vere kredas tiun ĉi historion?» 


«Kredi? Tute ne. Kial mi kredu?» 


«Nu ankaŭ sinjorino Ripsrops, kiu tiumomente realvenis 
neatendite el sia feriado en Polinezio kaj malfermis la 
pordon de la dormoĉambro, ne kredis ĝin. Eĉ ne unu 
vorton...» 


F. Szilagyi 


(el «Norda Prismo») 


Ekzercoj 
1. Leginte la supran fabelon, respondu jenajn demandojn: 


1. Kion faris Sen Dubo kaj lia amiko antaŭ ol tiu lasta 
rakontis la fabelon? 


2. Kial Ripsrops haltigis sian aŭtomobilon proksime al 
Kopenhago? 


3. Kiun lingvon parolis la rano? 


4. «... la petita varmo ne kostos al li elspezojn.» Kion tiuj 
vortoj sciigas al ni pri Ripsrops? 


5. Kion donis Ripsrops al la rano dumvojaĝe? 

6. Kial Ripsrops hezitis konsenti, ke la rano dormu ĉe li? 

7. Pro kiuj kialoj li fine konsentis? 

8. Kio okazis al la rano dum Ripsrops pretigis sin por dormo? 
9. Kiajn vestojn portis la reĝidino? 

10. Kio okazis antaŭ ol Ripsrops povis enlitiĝi? 

2. Jen estas kelkaj respondoj. Skribu la faritajn demandojn: 
1. Lia nomo estis Sen Dubo. 

2. De Arĥangelsk ĝis Kopenhago. 

3. Li iom promenis. 

4. Ĝi promesis, ke li ricevos bonon. 


5, Ĉar estis varme. 


6. Li metis ĝin en sian poŝon. 
7. En lia lito. 

8. Li tute teruriĝis. 

9. «Ri-i-ipsĉjo!» 

10. Ne, mi ĝin ne kredas. 


3. Kion, laŭ via opinio, diris s-ino Ripsrops al sia edzo, kiam li 
rakontis sian historion? (Skribu detale!) 


4. En la sekvantaj frazoj, elektu la ĝustan vorton inter 
krampoj: 


1. Ĉar mi (SUPOZIS/SUPOZIGIS) lin fidinda, al li mi ne 
(SUPOZIS/SUPOZIGIS) la malveron. 


2. Ĉar mi volis mem (RIPOZI/RIPOZIGI), mi klopodis 
(RIPOZI/RIPOZIGI) la infanon. 


3. Viaj deziroj (EFEKTIVIGOS/EFEKTIVIĜOS) se vi scios mem 
(EFEKTIVIGI/EFEKTIVIGI) ilin. 


4. La fortegulo (TERURIĜIS/TERURIS) la vilaĝanojn; ili tiel 
(TERURIGIS/ TERURIS), ke ill forkuris. 


5. Unue li (ENLITIĜIS/ENLITIGIS) siajn gefilojn, poste li 
(ENLITIGIS/ ENLITIGIS) mem. 


6. Tiu libro (DATAS/DATIĜAS) de la deka jarcento; fama 
historiisto (DATIS/ DATIGIS) ĝin. 


7. Eksterleĝuloj kaptis la vilaĝon; per do multaj havindaĵoj 
(KAPTIGIS/KAPTIGIS). 


8. Kiam mi (ELPUTIĜIS/ELPUTIGIS) akvon, samtempe 
(ELPUTIGIS/ELPUTIGIS) tri ranoj. 


5. Jen estas kvin adjektivoj; substantivigu ilin, kaj uzu en 
frazoj: 


MODERNA MODESTA ORDINARA SOBRA CERTA. 


(Ekzemple: EFEKTIVA —~ efektivo = Kiam mi ricevis la 
atenditan surprizon, la efektivo malĝojigis min.) 


6. LA RANO FROSTAS, KIAM ESTAS VARME. Post «esti» kaj 
«iĝi», kiam mankas subjekto, la predikativo havas adverban 
finafon (ne adjektivan). Skribu propoziciojn, kiuj enhavas 
jenajn frazojn: 

estis froste 

estos danĝere 

estas malvarme 

estis nekontentige 

estas ĝojige 

iĝis certe 

iĝas neeble 

iĝos urĝe 

iĝis mallume 


iĝas nedezirinde 


Paŝo dua 


Vortaro 

BINDO: eksteraĵo de libro. 

ĈIFI: malglatigi. 

DIO: supernatura reganta estaĵo. 

DIVERSA: malsameca. 

ESENCO: la ĉefa, plej necesa parto de io. 
FALSA: malvera. 

FRAPI: bateti. 

GLATA: priskribas ion, sur kiu mano facile glitas. 
INSTRUI: lernigi. 

KADRO: tio, per kiu oni ĉirkaŭigas, ekzemple fotografaĵon. 
KLARA: malkonfuza. 

KLASO: aro de lernantoj, kiuj lernas kune. 
LITERO: alfabeta signo. 

LUDI: fari ion por nura plezuro. 

MATURA: plenkreskinta, plenpova. 

ONKLO: frato de la patro aŭ patrino. 

PARDONI: malsevere trakti iun. 


PLEKTI: regule interkunigi laŭ longe, ekzemple harojn. 


PROBLEM: malfacila demando. 

PSALMO: speciala religia kanto. 

RELIGIO: kredo pri supernaturaj aferoj. 

ROBO: longs virina vesto. 

SERIOZA: zorge atent(ind)a. 

SPEGULO: glata, brila aĵo, per kiu oni povas vidi sin. 
ŜLOSI: fermi, ekzemple pordon, per speciala ilo. 
ŜPARI: atente reteni, ekzemple monon. 

TRUO: malplenaĵo en io. 

VIZITADI: ĉeesti; regule aliradi. 


ZONO: io, kion oni metas ĉirkaŭ la korpomezon. 


Legaĵo: 
La Psalmaro 


Kiam Anna-Klara en sia sepa jaro vizitadis la unuan klason, 
iun tagon ŝi petis de mi psalmlibron. 


«Kial?» mi demandis. 
«Ĉar ankaŭ Gustavo havas.» 


«Povas esti,» mi respondis, «sed mi neniam aŭdis, ke tiel 
etaj knabinoj havus psalmaron.» 


«Sed ankaŭ Gustavo havas.» 
Kion fari, mi iris aĉeti psalmaron. 


Mi trovis multe da diversaj psalmlibroj, malgrandajn, belajn 
librojn kun mola bindo, orkadraj paĝoj kaj ankaŭ grandajn 
librojn kun belaj, simplaj literoj. Mi aĉetis, kiu estis la malplej 
kosta, por ke la infano bontempe lernu la ŝparemon, precipe 
en tiaj seriozaj aferoj. 


Mi skribis la nomon de Anna-Klara en la libron kaj 
posttagmeze transdonis ĝin al ŝi. Si ege ekĝojis, prenis la 
libron kaj diris: 


«Ĝi estas ĝuste tia, kia tiu de Gustavo.» 


Mi eksidis kaj iomete meditadis pri la okazintaĵoj, kaj poste 
— la dioj pardonu min — mi iris al la pordo kaj enokulumis 
tra la ŝlosiltruo. 


Anna-Klara staris meze de la ĉambro, antaŭ la granda 
spegulo. Kun la malfermita psalmaro ŝi kantis falsvoĉe. De 
tempo al tempo ŝi rigardis al la spegulo, ĉu ŝia zono bone 


kuŝas? Kelkfoje ŝi ordigis sian harplekton, kelkfoje glatigis 
ĉifon sur la robo, kiu ne estis bonorde sur ŝia ŝultro. 


Subite mi surprizis sin per pordmalfermo kaj eniris: 


«Kara Anna-Klara,» mi diris, «psalmaro estas io multe pli 
serioza, ol vi imagas. Oni ne staru antaŭ spegulo por kanti el 
psalmaro. La psalmolibro ne estas por ludi per ĝi. Kiam vi 
estos pli aĝa, la instruist-onklino klarigos al vi, kio estas 
esence psalmaro.» 


Anna-Klara sidis serioza kaj silenta. Ŝi rigardis sincere al mi 
kaj decidvoĉe diris: 


«Mi volas diri al vi nur unu aferon : Oni ne eniras ĉambron 
antaŭ ol frapi.» 


Mi ne kredas, ke Anna-Klara estas jam matura por religiaj 
problemoj. 


Hasse Z. 


el la sveda tradukis Andreo Gauder (el «Literatura Mondo») 


Ekzercoj 

7. Leginte la supran rakonton, respondu jenajn demandojn: 
1. Kial Anna-Klara deziris ricevi psalmlibron? 

. Kiajn psalmlibrojn trovis s-ro Z., kiam li iris aĉeti? 

. Kiun libron li aĉetis? 

. Kial li elektis ĝuste tiun? 

. Ĉu Anna-Klara estis kontenta pri la libro? Kiel vi scias? 


. Pro kio s-ro Z. petas, ke la dioj pardonu lin? 


NJN DO I ki UW MN 


. Kion faris Anna-Klara en la ĉambro? 

8. Por kiu celo s-ro Z. interrompis ŝin? 

9. Ĉu li sukcesis pri tiu celo? 

10. Kiel Anna-Klara sukcesis malpravigi s-ron Z.? 

8. Jen estas kelkaj respondoj. Skribu la faritajn demandojn: 


l. Sepjara. 


NO 


. La unuan. 


. Gustavo. 


3 
4. La nomon de Anna-Klara. 
5. Posttagmeze. 

6 


„Tra la ŝlosiltruo. 


7. Falsvoĉe. 

8. Por vidi, ĉu ŝia zono bone kuŝas. 
9. Kio estas esence psalmlibro. 

10. Oni frapas. 


9. Per la akuzativa finaĵo -N korektu jenajn propoziciojn, tiel 
ke ili havu signifon: 


1. Anna-Klara malfermis la psalmlibro. 
. Ŝi ekkantis per laŭta veto psalmo. 


.La unua klaso vizitadis Anna-Klara. 

3 

4. Psalmlibro havis ankaŭ Gustavo. 

5. Posedis psalmlibroj Gustavo kaj Anna-Klara. 

6. Ĉio pri la afero klarigos la instruistino. 

7. Multaj aferoj la knabino sciis, kaj multaj ne sciis. 


8. Pri la problemo ekzistas diversaj solvoj, kiuj oni devas 
pripensi. 


9. Aferoj interesaj kaj strangaj oni trovas se oni legas tiu 
libro. 


10. Komprenas la problemo nek li nek mi. 

10. Ĉiu el la subaj propozicioj povas alpreni po du signifojn, 
depende de la akuzativo. Uzante la finaĵon -N, skribu ambaŭ 
signifojn de ĉiu: 


1. La instruisto alparolis la lernanto. 


2. Vizitis la onklo la modesta knabino. 

3. Li multfoje pardonis la frato, sed li neniam pliboniĝis. 
4. La iama amiko li ne rigardis. 

5. Kaptis ni la timata malamiko. 


11. La suba propozicio povas alpreni eĉ kvar diversajn 
signifojn, depende de la akuzativo. Uzante -N, skribu la kvar 
propoziciojn: 


Rigardis vagulo malsata hundo. 


12. Sube estas dek substantivoj. Adjektivigu ilin, kaj uzu 
ĉiun korekte en propozicio: 


TRUO DIO ESENCO ROBO PROBLEMO LUDO KLASO ONKLO 
SPEGULO FERIO 


(Ekzemple: METROPOLO — metropola = La metropola 
bruego unue timigis lin.) 


13. MI ENOKULUMIS TRA LA ŜLOSILTRUO. Uzu korekte jenajn 
vortojn kun -UM: 


PROKSIMUME SAĜUMI AKVUMI ORUMO MONDUMO 
MONDUMECA PLENUMI AMINDUMI. 


14. Skribu konversacion, kiu povis okazi inter s-ro Z. kaj la 
librovendisto, kiam Z. iris por aĉeti al Anna-Klara 
psalmlibron. 


Paŝo tria 


Vortaro 

AMASO: multnombra aro. 

APARATO: ilaro por plenumi ion. 

APARTENI: esti ies posedaĵo. 

AVERTI: antaŭsciigi kaj atentigi. 

BARAKTI: forte movi sin por liberigi de io. 
BASTONO: longa, maldika peco de ligno. 

BLOVI: ekmovi la aeron. 

BOLI: varmigi je 100 gradoj centigradaj; forte malkvietigi. 
BORDO: apudakva tero. 

BORI: fari truon en lo. 

DEKLIVO: klinita supraĵo. 

DIREKTO: la ĝusta vojo de unu loko al alia. 
DISTANCO: longeco inter du lokoj. 

DRIVI: sekvi la iron de la akvo. 

ELEMENTO: unu el la fundamentaj eroj de tutaĵo. 


FENESTRO: truo, kiun oni povas trarigardi, en muro de 
konstruaĵo. 


FIKSI: senmovigi ion. 


FERDEKO: supra promenejo de ŝipo. 


FIŜO: estaĵo, kiu vivas en akvo. 

FRAKASI: disrompi, dispecetigi. 

FURIOZA: freneze kolera. 

GAJA: rideme feliĉa. 

GENUO: mezo de kruro. 

GESTO: mansigno. 

GIGANTO: grandegulo. 

GRUPO: aro. 

HAVENO: apudborda ejo por ŝipoj. 
INTERMITA: interrompiĝanta. 

JUĜI: konsideri por decidi pri. 

ĴETI: rapide formovi de si ion tra la aero en alian lokon. 
KADAVRO: korpo de mortinto. 
KATASTROFO: subita malfeliĉega okazaĵo. 
KLIFO: marborda altaĵo. 

KOMPATI: senti kortuŝon pri ies malfeliĉo. 
KONSCII: scii tre klare. 

KUZO: filo de onklo aŭ onklino. 

LARMO: akvero el la okuloj. 


LIGNO: materialo de arboj. 


LUKTI: korpe batali kontraŭ iu aŬ io. 
MAGNETO: io, kio povas altiri. 

MANIERO: tiel, kiel oni faras ion. 

MARO: la akvo, kiu plejparte kovras la teron. 
MARŜI: iri piede. 


MESAĜO: parola aŭ skriba informo, sendita de unu persono 
al alia. 


MEVO: marbirdo. 

MIKSI: meti kune diversaĵojn. 

MONSTRO: nenormalega estaĵo. 

MUĜI: aŭdigi fortan bruon. 

MURO: la flanko de domo, ĉambro, ks. 
NORDO: la direkto de Afriko al Eŭropo. 
OKCIDENTO: la direkto al Eŭropo de Azio. 
OMBRO: mallumaĵo. 

ONDO: akvo, kiu leviĝas kaj refalas supraĵe de la maro. 
ORIENTO: la direkto al Azio de Eŭropo. 
PAFI: ĵeti ĵetaĵon per ĵetilo. 

PELI: irigi rapide antaŭen. 


PERMESI: konsenti, ke iu faru ion. 


PEZI: altiriĝi teren. 

PLUVO: akvo, kiu falas de la ĉielo. 

POPULARA: konata kaj amata de la popolo. 
PROMONTORO: alta terpeco antaŭeniĝanta en la maron. 
PROPRA: apartenanta nur al iu aŭ io. 


PUNKTO: malgranda ronda signo, per kiu oni finas 
propozicion. 


RAKETO: fajraĵo, kiun oni pafas en la aeron. 
REKTA: nedeflankiĝante alcela. 
REZIGNACIO: cedemo. 

RIFUĜI: foriri en iun lokon por eviti danĝeron. 
ROKO: ŝtonego. 

SAVI: liberigi iun el danĝero. 

SCENO: loko en teatro, kie aktoroj ludas. 
SENDI: foririgi iun. 

SERĈI: klopodi por trovi. 

SKOTA: rilata al Skotlando. 

SOVAĜA: krude fortega. 

ŜANCO: ebleco fari. 


ŜIPO: veturilo por veturi sur akvo. 


ŜIRI: rompi ion, forte tirante. 

ŜNURO: longa, forta tirilo. 

ŜTORMO: fortega, pluva ventego. 

TELEPATIO: senpera interkompreniĝo sen parolo kaj gestoj. 
TIPO: ekzemplo de specialaĵo. 

TIRI: movi ion aŭ iun al si. 

TOMBO: tertruo, en kiun oni metas kadavrojn. 

TRAFI: atingi per lo. 

VANA: senrezulta, senutila. 

VANGO: vizaĝflanko. 


VIKTIMO: tiu, kiu estas oferita. 


Legaĵo: 
La ŝtormo 


Kiam mi eniris la ĉefstraton de la malgranda vilaĝo, ĝi estis 
tute senhoma, krom ke unu maljunulo per la helpo de 
marŝbastono malrapide iris en la direkto al la haveno kaj mi 
sciis, ke la vilaĝanoj troviĝos tie, kien li iras. Estas tre 
strange, kiamaniere la fiŝkaptistoj, kiuj vivas per la maro, 
ekkonscias per ia telepatio, kiam danĝero minacas ŝipon, 
propran aŬ fremdan. 


Mi estis vidinta la ŝipeton tra la fenestro de mia domo, kiu 
staras sur la klifsupro ne malproksime de la vilaĝo. Mi sidis 
kun la edzino ĉe la tetablo, kiam ŝi subite ekkriis, «Ĉu tio 
estas ŝipeto, kion mi vidas?» Kaj kvankam estis apenaŭ 
kredeble, ke ŝi estu prava, tamen ja estis ŝipeto, malgranda 
fiŝkaptada ŝipeto, de la tipo ĝenerale uzata de la fiŝkaptistoj 
en la vilaĝoj sur la orientskota marbordo. Oni povis vidi ĝin 
nur intermite, kiam dum momento ĝi leviĝis al la supro de 
giganta marondo, antaŭ ol denove malaperi de la vido. 


Mi estis elirinta el la domo por iri al la deklivo apud la 
haveno, ĉar mi scias, ke ĉiuj vilaĝanoj estos tie — ne por 
helpi, ĉar helpo estus neebla en tia ventego kia ĉi tiu, kaj ne 
por trovi plezuron en la vidotaĵo, ĉar la vidaĵo estas korŝira, 
kiam homoj baraktas por savi la vivon kontraŭ furiozantaj 
elementoj, sed nur ĉar ili ne povus resti hejme, ĉar ili estus 
tirataj al la scenejo kvazaŭ de magneto. 


La ŝtormo estis komenciĝinta senaverte. La antaŭtagmezo 
estis griza tamen senventa, ĝuste tia tago, kian ofte vidas 
en la monato novembro tiuj, kiuj loĝas sur la bordo de la 
Norda Maro: sed antaŭ nur unu horo ekblovis la ventego kun 
la subiteco de neatendita vangofrapo, kaj la ondoj fariĝis pli 
kaj pli altaj kaj grandaj. 


Kiam mi preterpasis la maljunulon — tiel malfortan, ke li 
apenaŭ povis stari kontraŭ la forto de la vento — mi kriis al 
li, «Ĉu vi scias, kia ŝipeto estas tiu?» 


«Ne», li respondis, «sed ne estas kredeble, ke ĝi estu unu el 
niaj ŝipetoj. Ĉiuj niaj estis de la fiŝejo preter la insulo, kaj 
sendube ili ĉiuj rapidis al la insula haveno tuj kiam oni aŭdis 
la radian averton pri ventego antaŭ du horoj. Neniu el la 
ŝipestroj riskus reveni ĉi tien dum ventego.» 


Mi venis al la deklivo super la haveno. La muroj de la 
haveno mem kaj la deklivo super ĝi estis kovritaj de grupoj 
de la vilaĝanoj. Tiuj, kiuj staris sur la deklivo, fikse rigardis 
tiudirekten, kie de tempo al tempo videblis eta nigra punkto, 
apenaŭ videbla inter la montecaj ondoj kiuj ĉirkaŭis ĝin. Tiuj, 
kiuj staris ĉe la haveno, nur atendis, atendadis en silento. 
Tiaj okazaĵoj kompreneble ne estas nekonataj en la 
marbordaj vilaĝoj, sed en ĉi tiu silento troviĝis io, kian mi 
neniam antaŭe sentis. 


«Kio estas?» mi demandis al viro, kiu staris apude kaj kun 
kiu mi iomete konatiĝis. Li ĵetis al mi unu ekrigardon, kaj tuj 
poste liaj okuloj reserĉis la etan nigran punkton. La severeco 
de lia vizaĝo ne ŝanĝiĝis, kaj per sentrema voĉo li diris, «Tio 
estas mia filo: oni ĵus ricevis radian mesaĝon de la insulo, 
sciigantan, ke la ceteraj ŝipetoj, kiuj rifuĝis en la tiean 
havenon, estas en bona ordo, sed ke la „Ora Brilo“ foriris de 
la aliaj Ŝipetoj por reveni hejmen, unu horon antaŭ ol venis 
la radia venteg-averto.» 


Tiam mi komprenis, kial mi sentis ion nekutiman en la 
silento de la homamaso. De kiam mi ekloĝis en la vilaĝo, 
neniam danĝero trafis iun el la ŝipetoj apartenantaj al ĝi, 
sed tio estis unu el «niaj ŝipetoj», kaj ĝia estro estis 
populara junulo, kiu edziĝis antaŭ nur du semajnoj. Kune 


kun li en la ŝipeto, mi sciis, estis liaj du pli junaj fratoj kaj du 
kuzoj: ĝi estis, laŭ nia dirmaniero, «familia ŝipeto». 


La ŝipeto ŝajnis alproksimiĝi al ni laŭ eksterordinara 
rapideco. Vere ne tiel estis: ĝi venis malrapide, sed pro la 
fakto, ke ĝi alproksimiĝas al ebla katastrofo, ĝi ŝajnis veturi 
rapidege. Kaj ja katastrofo estis ne nur ebla sed verŝajna. 
Nia haveno ĉiam estas malfacile enirebla kiam la maro estas 
malkvieta, kaj ĉar la ondoj tiam kuris tiel furioze, estus ago 
de frenezulo provi eniri. 


«Dio ne permesu, ke ili provu eniri ĉi tien,» subdiris 
maljunulo apudstaranta, «la sola» ŝanco estas preterveturi 
— iri laŭ la ventego ĝis ĝi forvelkas. Se ili provos eniri, la 
ondoj certe ĵetos ilin sur la rokojn ĉe la okcidenta 
promontoro, kaj la ŝipeto estos disfrakasita.» 


Ni neniam scios kial, sed la ŝipeto daŭrigis sian vojon kaj 
venadis rekte al ni. Mi malsupreniris al la haveno. Ĉi tie 
kelkaj el la homoj pretigis raketan aparaton, por provi 
pafsendi ŝnuron al la ŝipeto se tiu venos sufiĉe proksimen. 
Estis ago tute senutila, kaj ĉiuj tion sciis. La ŝnuro tute ne 
povus bori vojon tra tia ventego, kaj eĉ se al ĝi prosperus 
fari tion, ĝi tuj rompiĝus kiam la pezo de la ŝipeto, pelata de 
tiaj grandaj ondoj, plenstreĉus ĝin. Sed la laboro pretigi la 
aparaton estis preferinda al la nura atendado. 


Ŝajnis, ke la ŝipeto pli kaj pli rapide alproksimiĝas, ĝis fine ni 
povis vidi la homojn sur la ferdeko. Ĉiuj staris tenante la 
direktilon, pretaj movi ĝin per la tuta forto tuj kiam la 
ŝipestro, kiu staris en la ferdekmezo juĝante la distancon, 
donos la ordonon gvidi la ŝipeton trans la ondojn al la 
havena enirejo. Estis vana espero; la ŝipeto rifuzis respondi 
al la direktilo; ĝi estis kvazaŭ en la senkompata mano de 
giganto, kiu rifuzis liberigi ĝin sed pelis ĝin nerevokeble 
preter la enirejon. Dum ĝi preterdrivis la atendantan 


homamason la juna ŝipestro levis la manon: ŝajnis al mi, ke 
li ne faras salutgeston, sed nur senkonscian geston de 
rezignacio. 


Ĉirkaŭ mi viroj kaj virinoj falis surgenuen kun manoj 
suprenlevitaj. Larmoj sin miksis kun la pluveroj sur la vizaĝoj 
de la virinoj, sed la viroj ne ploris. Ili staris kun nekovritaj 
kapoj kaj palaj senesprimaj vizaĝoj, tamen profunde en iliaj 
koroj bolegis malamo al ĉi tiu monstro, kiu prenas antaŭ iliaj 
okuloj ankoraŭ kvin viktimojn en la eterna lukto inter ĝi kaj 
la homaro. 


Ni trovis iliajn kadavrojn en la sekvanta mateno, kiam 
forpasis la ŝtormo kaj la maro estis denove trankvila, kaj ni 
enterigis la kvin en unu tombon sub la ombro de la malnova 
preĝejo ĉe la supro de la havena deklivo, kiu alrigardas al la 
maro, sur kiu ili vivis kaj en kiu ili mortis. Kune ili dormas tie, 
kaj super ilia eterna restadejo aŭdiĝas la sovaĝa muĝado de 
la Norda Maro kaj la malgaja kriado de la mevoj. 


John S. Dinwoodie 


(El «Esperanto en Skotlando») 


Ekzercoj 
15. Leginte la supran rakonton, respondu jenajn demandojn: 
1. Kial la maljunulo ne rapidis? 

. En kiu parto de la vilaĝo staris la domo de la aŭtoro? 

. Kial nur intermite oni vidis la ŝipeton? 


2 
2 
4. Kion povis la vilaĝanoj fari por helpi la ŝipeton? 
5. Kial la homoj ariĝis apud la haveno? 

. Kial la maljunulo opiniis, ke la ŝipeto ne apartenas al tiu 
vilaĝo? 


7. Kial la «Ora Brilo» ne iris kun la ceteraj ŝipetoj al la 
insulo? 


8. Kio estas «familia ŝipeto»? 

9. Kial la alproksimiĝo de la ŝipeto ŝajnis okazi rapidege? 
10. Kial oni antaŭtimis katastrofon? 

11. Kio estis la sole ŝanco por savi la ŝipeton? 


12. Kial la ŝipeto klopodis eniri la havenon anstataŭ 
preterveturi? 


13. Kial estis senutile, pretigi raketan aparaton? 
14. Kial tamen la homoj ĝin pretigis? 


15. Kio okazis, kiam la ŝipestro ordonis gvidi la ŝipeton trans 
la ondojn? 


16. Kiel reagis la viroj, kiam ili konstatis la perdiĝon de la 
ŝipeto? 


17. Kiel la fiŝistoj sentis malamon al la maro? 

18. Kie oni enterigis la kadavrojn? 

16. Jen estas kelkaj respondo. Skribu la faritajn demandojn: 
1. Per marŝbastono. 

2. Per ia telepatio. 

. Ĝi estis komenciĝinta senaverte. 

. Apud la Norda Maro. 

. La patro de la ŝipestro. 

. «Ora Brilo». 


. Liaj du pli junaj fratoj kaj du kuzoj. 


VW JJ QO UI LE UJ 


. lli tenis la direktilon. 
9. Ĝi estis senkonscia gesto de rezignacio. 
10. Ili falis surgenuen. 


17. En la sekvanta propozicioj, aldonu, kie necese, la 
akuzativan finaĵon -N. 


1. Mi staris sur la bordo kaj ĵetis ŝtonon en la maro. 
2. Pro la ventego ondoj ĵetiĝis kontraŭ la bordo. 
3. De la haveno oni paŝas sur la ŝipo. 


4. Metu ruĝan zonon ĉirkaŭ via korpo. 


5. En la mondo venis nova sento. 

6. Li metis la ŝnuron sub roko, por ke li sciu trovi ĝin poste. 
7. La knabo rapidis trans la muro por atingi la domon. 

8. Vi atingos Skotlandon la 22a de novembro. 

9. Ĵaŭdo la ŝipo ekvojaĝos norde. 

10. Li paŝis tie kaj ree sur la ferdeko. 

18. Uzu korekte en propozicioj la sekvantajn vortojn: 


BOREMA FRAKASIĜEMA FURIOZEMA GAJEMO GRUPIĜEMA 
KOMPATEMA LARMEMA ONDIGEMA PLUVEMA RIFUGEMO 


19. Per KIU, KIUN, KIUJ aŭ KIUJN, kunmetu ĉiun paron da 
propozicioj: 


1. Raketo estas aparato. Oni uzas ĝin por savi ŝipanojn 
danĝerminacatajn. 


2. Mevo estas birdo. Ĝi loĝas sur la marbordo. 
3. La radio avertis la ŝipojn. Ili estis ekster la haveno. 


4. La knabo ŝparis la monerojn. Li ricevis ilin de la 
maljunulo. 


5. La ŝipanoj klopodis sin savi. Ili konsciis pri la danĝero. 
6. La raketon pretigis apudstarantoj. Ĝi estis sur la haveno. 


7. La raketon pretigis apudstarantoj. Ili tamen havis neniun 
esperon. 


8. La raketaparato staris preta. Oni tamen ne multe fidis ĝin. 


9. La helpantoj eklaboris. Oni estis alvokinta ilin. 


10. Skotlando estas montara lando. Ĝi troviĝas en la norda 
parto de Britujo. 


20. Kompletigu la sekvantajn propoziciojn: 
1. Giganto estas homo, kiu ... 

2. Promontoro estas terpeco, kiu ... 

3. Muĝo estas bruo, kiun ... 

4. Oni ŝatas homojn, kiuj ... 

5. Literoj estas signoj, kiujn ... 

6. Junuloj, kiuj ..., estas ŝatataj. 

7. La ŝipoj, kiuj ..., rapidis al la insulo. 

8. La katastrofo, kiun ..., vere okazis. 

9. Kuzo oni nomas tiun, kiu ... 

10. La kadavroj, kiujn ..., oni enterigis en unu tombon. 


21. Verku mallongan priskribon pri VENTEGA TAGO, aŭ pri 
TERURA TRAVIVAJO. 


Paŝo kvara 


Vortaro 

AFIŜO: surmura presita sciigo. 
APERTI: malfermi. 

APOGI: subteni iun aŭ ion per io. 
BILETO: rajtiga papereto. 

DAMNI: kondamni (ofte uzata kiel sakro). 
DEZERTA: senhoma. 

DOMAĜO: bedaŭrindaĵo. 
EKSPRESA: tre rapida. 

ENUI: malplezuri pro senintereso. 
FERO: malmola metalo. 

FOIRO: granda komerca kunveno. 
FUĜI: forkuri por sin savi. 
FUNKCII: plenumi sian taskon. 
GASTO: amika vizitanto. 


GIĈETO: fenestreto en muro, kie oni aĉetas, ekzemple 
biletojn. 


GLUO: fluaĵo, per kiu oni fiksas ion al io alia. 
GRUMBLI: murmuri malkontente. 


KABANO: iom kruda dometo. 


KAJERO: maldika libreto. 

KALVA: senhara. 

KASO: monkesto. 

KATO: hejmbesto kun belaj korpharoj. 

KOMBINI: kunmeti. 

KOOPERATIVO: societo kunaganta. 

KUBUTO: mezpunkto de la brako. 

KULTURI: prilabori la teron. 

KUPEO: parto de la vagono. 

LACA: bezonanta ripozon. 

LAGO: etendaĵo da akvo, ĉiuflanke ĉirkaŭata de tero. 
LINIO: kontinua streko. 

MENUO: listo de haveblaj manĝaĵoj. 

MIOPA: havanta neordinare mallongan vidpovon. 
NAJLO: larĝkapa metala pinto. 

NAZO: korpoparto, per kiu oni flaras. 

OLDA: maljuna, aŭ malnova. 

OPONI: kontraŭstari. 

PARKERE: per la memoro. 

PASAĜERO: veturanto. 


PINTO: pika ekstremo. 

PLORI: montri doloron per larmoj. 

PRINCIPO: fundamenta veraĵo. 

RANDO: ĉirkaŭa ekstremaĵo de io. 

RESTORACIO: loko, kie oni povas manĝi se oni pagas. 
SEKA: enhavanta neniom aŭ malmulte da akvo. 
SKRAPI: iom akre froti ion. 

STACIO: loko, kie haltas publikaj veturiloj. 

STREKI: desegni linion per unu movo de skribilo. 
STRIO: longa mallarĝa peco kun paralelaj randoj. 
STUDI: diligente esplori. 

SUFERI: senti doloron. 

SUFOKI: mortigi per senigo de aero. 

SUMO: ĉiuj partoj kune, kiel tuto. 

SURDA: nepovanta aŬdi. 

SVARMI: esti tre multnombra. 

TRAJNO: vagonaro kun lokomotivo. 

VAGONO: veturilo, kiun trenas lokomotivo. 
VITRO: malmola, travidebla, rompebla substanco. 


VULPO: flavruĝa hundosimila rabobesto. 


Legaĵo: 
Celstacio 


La stacieto estis malgranda kaj sufokaera. Sur la muroj 
enuis landkonigaj afiŝoj. La horloĝo malfunkciis. Ĝin strekis 
kruce gluitaj gazetstrioj. Sur la rando de apertita fenestro 
dormetis kato de fervojisto. Malantaŭ la kasa giĉeto homo 
suferis pro varmego. Li rekonsciiĝis nur je la voĉo de 
pasaĝero. 


— Kien? 
— Egale. 
— Per la klaso? 
— Egale. 


— Do eble Gzdzin? — demandis la kasisto. Li rigardis ne la 
pasaĝeron, sed fiksitan per kapnajleto horaron pri trajnoj 
trakurantaj lian stacieton. 


— Povas esti Gzdzin, — konsentis la kliento. 


— Principe PKP[L] devus koni la celstacion de siaj klientoj, — 
grumbletis la fervojisto kaj reiris al la tableto, sur kiu kuŝis 
biletkajeroj. La kasisto estis malalta sekiĝinta olduleto. Li 
havis vulpecan vizaĝon de miopulo. 


— Do Gzdzin? 
— Gzdzin. 


— Tie estas nun malsvarme. Vi iras, sinjoro, ekzemple per 
vojo Z. Arbaro, vojetoj, vi plezure laciĝas per tiu arbaro. Vi 
povas kuŝigi ĉe la vojo, kuŝi kaj pensi nenion. 


— Bone, — diris la pasaĝero, — mi ne volas pensi. 
La kasisto komencis plenigi blanketon. 


— Kombinata. Estos kombinata. Al Konopiski ekspreso kaj 
poste normala. 


— Ne, — oponis la pasaĝero. — Ne povas esti kupeŝanĝo. Mi 
pensados pri tiu damna kupesŝanĝo kaj mi ja diris, ke mi ne 
volas pensi. Pri nenio. 


— Aha, — konsentis la kasisto. 


Li komencis skrapeti la kalvaĵon. Li studis la horaron, kvazaŭ 
li ne konus ĝin parkere. 


— Ĝis la tria dudek tri mi havas por vi, sinjoro, nenion sen 
kupeŝanĝo. Je la tria dudek tri iras laborista trajno al Wot6w. 


— Donu al Wot6Ow, — diris la pasaĝero. 
— Per la dua klaso? 
— Povas esti dua. 


— Mi donos al vi la unuan, — diris la kasisto, — en la dua 
povas esti plenplene. En Wot6w estas hodiaŭ foiro. 


— Foiro? — maltrankviliĝis la pasaĝero. — Mi ne volas vian 
Wot6w. Mi ne volas homamason. Mi volas kvieton. Sen la 
homa ridado, sen kvereloj, sen voĉoj. Sen virinoj, sen 
amikoj, sen infanoj. Damno kun tia kiel vi. Kasisto, kaj ne 
kapablas vendi bileton al homo. 


La fervojisto jesis kompreneme. Vere estis al li domaĝe, ke li 
ne scias helpi la pasaĝeron. Al liaj devoj apartenis ĝusta 
priservado de la PKP-aj klientoj. Li estis sperta kasisto. Dum 
sia vivo li certe vendis milionon da diversaj biletoj kaj la 


pasaĝerojn li havis diversajn. Li ankaŭ pri tiu ne miris. Estis 
nenio mirinda. Simple estis malbone al la ulo. Tiaj ne konas 
siajn celstaciojn. Ili fuĝas nenien. 


Li aliris la horaron kaj komencis serĉi. Li faris tion kiel gasto 
en restoracio. La trajna menuo de la malgranda stacieto 
estis aĉa. Ne estis tro por elekti: Jezowice, Kakolin, Barcz. 


— Mi havas, — li diris kun kontento. — Mi havas por vi 
Pustkow. La kvina haltejo post G6r6w. Arbaro. Du kabanoj 
sume. De la staciestro kaj arbaristo. La arbaristo surda, 
maljuna. La virino gastama. Kaj lago. La lago ne kulturata, 
sovaĝa. De post la tempo kiam oni donis ĝin al kooperativo 
ne estas fiŝistoj. Akva dezerto, ne lago. Povas esti al 
Pustkow. 


— Povas esti, — diris la pasaĝero. — Donu al tiu Pustkow. 
— Per la dua? — demandis la kasisto. 
— Per la unua, — diris la pasaĝero. 


— Ne — medltis la fervojisto — ne valoras. Sep haltejoj, kaj 
la trajno malplena. Cetere la unua klaso entute ne estas en 
tiu vagonaro. 


— Donu la duan. 


La kasisto surnazigis okulvitrojn kaj komencis plenigi la 
duaklasan bileton al Pustkow, kie estas lago, kvieto kaj la 
gastama virino de la duonsurda arbaristo, kaj kie oni pensas 
pri nenio. La pasaĝero apogis sin per la kubutoj je la kasa 
rando kaj rigardis kiel la fervojisto plenigas la bileton. 


Ĝuste tiam aliris lin knabino. Ŝi estis juna kaj tre bela. 


— Iru hejmen, — ŝi diris al la homo, kiu ne konis la 
celstacion de sia vojaĝo. — Panjo ploras. 


La kasisto ĉesis plenigi la bileton. Li malfermis la tirkeston, 
prenis liniilon, almetis ĝin al la biletaj pintoj kaj kruce 
trastrekis ĝin per dikaj ruĝaj linioj. 

Czestaw Ostankowicz 


el la pola tradukis Jerzy Grum 


(el «Esperanto») 


Ekzercoj 


22. Leginte la supran rakonton, respondu jenajn demandojn: 


1 


NJN DO I Kk UW MN 


Kia estis la stacieto? 


. Kio dormetis sur la fenestrorando? 

. Kia estis la kasisto? 

. Kial la pasaĝero ne volis iri al Gzdzin? 

. Kion deziris la pasaĝero, ke li ne volis iri al foiro? 
. Kiom da biletoj vendis la kasisto dum sia vivo? 

. Kial la kasisto ne miris pri tia pasaĝero? 

. Kiom da dometoj estis en Pustkow? 


. Kial la kasisto ne povis doni unuaklasan bileton al 


Pustkow? 


10. Kial tiu pasaĝero entute emis vojaĝi? 


23. Jen estas kelkaj respondoj. Skribu la faritajn demandojn: 


Oa UI KL UJ 


. Per la dua klaso. 

. La horaron pri trajnoj. 

. Vi povas kuŝi kaj pensi nenion. 

. Ekspreso kaj poste normala. 

. Li komencis skrapeti la kalvaĵon. 


. En WotOw hodiaŭ. 


7. Ĉar li ne sciis helpi. 

8. Ĝusta priservado de la klientoj. 

9. De post kiam oni donis ĝin al Kooperativo. 

10. Ĉar lia edzino ploris. 

24. La artikolo LA estas preciziga. Ĝi distingas inter ĝenerala 
termino kaj specifa(j) individua(j) ekzemplero(j) de 
ĝeneralaĵo. Donu al mi libron = donu al mi iun ajn libron; 
donu al mi la libron = donu al mi tiun libron (ni ambaŭ scias, 
pri kiu individua libro temas). Cu li alportis monon? = kiom 
ajn da mono; Cu li alportis la monon? = Cu li alportis tiun 
konatan, jam menciitan sumon. 


En tiaj kuntekstoj, oni povus eventuale anstataŭigi la vorton 
«la» per la vorto «tiu», ne ŝanĝante la sencon. 


Kie la senco tion postulas, enmetu LA en la subajn 
propoziciojn: 


1. Mi volas iri al Gzdzin. Donu al mi bileton. 

. Mi ne povas iri al koncerto, ĉar mi perdis bileton. 

. Li venis al vilaĝo, kies nomon li ne sciis. 

. Vilaĝo, en kiu li loĝis, estis kvieta kaj trankvila. 

. Monon, kiun la kasisto ŝuldis al ni, li ne volis transdoni. 


. Li tre bedaŭris, ke li ne povas helpi petanton. 

. Amikojn li ne havis, ĉar nur malofte li forlasis domon. 


8. Donu al mi kapnajleton, por ke mi alfiksu afiŝon. 


9. Filino alparolis patron, kiu staris en la stacidomo. 
10. Laŭ menuo, estis haveblaj fiŝo kaj viando. 


25. La artikolo LA indikas, ke substantivo estas sola, unika 
en sia speco. Estas erare diri, ekzemple: ĝi egalas preskaŭ al 
longeco de ekvatoro, ĉar la mondo havas nur unu 
ekvatoron, kaj la ekvatoro havas, evidente, nur unu 
longecon. Oni do diru: ĝi egalas preskaŭ al la longeco de la 
ekvatoro. 


Kie la senco tion postulas, enmetu LA en la subajn 
propoziciojn: 


1. Suno brilis, ĉielo estis blua. 

2. Mi loĝas en ĉefurbo de mia lando. 

3. Ĝi kuŝis sur fundo de la kesto. 

4. Montru al mi enhavon de via poŝo. 

5. Pri li mi konis nur nomon kaj adreson. 


Distingu inter la du signifoj de ĉiu propozicio, unue kun LA, 
poste sen ĝi: 


6. Mi bonvenigis (la) filinon de mia malnova amiko. 
7. Li posedas (la) restoracion en mia urbo. 
8. Ŝekspiro estas (la) angla dramverkisto. 
9. Ŝi estas (la) administranto de la hotelo. 


10. La kanibalestro alvokis (la) edzinon. 


Escepto al la supra regulo estas la propraj nomoj, ĉar ili 
sufiĉe indikas sian unikecon. Tio validas ankaŭ rilate 
geografiajn nomojn, krom se tiujn akompanas komunsignifa 
adjektivo, ekzemple: Tra Egiptujo fluas Nilo; Ili velis laŭ 
Mediteraneo; sed Ili velis laŭ la Norda Maro. 


26. Uzu adverbe en propozicioj jenajn substantivojn: 


VITRO VULPO RANDO KATO LAGO LINIO GASTO DOMAĜO 
PRINCIPO STRIO 


27. Verku dialogon inter butikisto kaj virino, kiu ne scias, 
kion ŝi volas aĉeti. 


Paŝo kvara 


Vortaro 

ADVOKATO: persono, kiu defendas alian en juĝejo. 
AERO: tio, kion oni spiras. 

ANIMO: spirito de la personeco. 

ARANĜI: meti laŭorde, ordigi. 

ASPIRI: fervore celi, forte deziri. 

ATESTI: pruvi, montri. 

ATMOSFERO: sentiĝo de la cirkonstancoj. 
BARBO: hararo sur la mentono. 

CITI: laŭvorte rediri aŭ reskribi. 
EKSPERIMENTO: kontrolata provo pruvi ion. 
ELOKVENTA: povanta facile kaj flue paroladi. 
EMBARASO: ĝena sento. 

ENTUZIASMO: fervorego. 

FERVORO: ardo por lo. 

FESTO: speciale aranĝita plezurkunveno. 
FLUI: facile trapasi de unu loko al alia. 
FONDI: starigi organizon. 


FONTO: origino, deveno. 


GENIO: elstara talentego. 
GENTO: popoleto. 


HARMONIO: agrablaj samtempaj sonoj; do: agrabla 
kunestado. 


IDEALA: perfekteca. 

INSPIRI: estigi stimulan senton en ies spirito. 
INSTIGI: kuraĝigi ion, ke li faru ion. 
KATALOGO: ordigita listo. 

KLASIKA: tradicia. 

KODO: sistemo de senanimaj simboloj. 
KOLEGO: amika kunlaboranto. 

KOLEKTIVO: aro da personoj kunlaborantaj. 
KOMERCI: profesie vendi kaj aĉeti. 
KONCEPTO: abstrakta kaj ĝenerala ideo. 
KONGRESO: kunveno por diskuti komunan temon. 
KONTAKTO: interrilato. 

KORESPONDI: interŝanĝi leterojn. 

KREI: fari, estigi. 

KURACI: resanigi malsanulojn. 


LIGI: ĉirkaŭŝnuri, kunŝnuri. 


LITERATURO: tuto de la verkoj de unu kulturo. 
MIRAKLO: okazaĵo ne klarigebla laŭ la fizikaj leĝoj. 
MISTERO: io nekonata, nekomprenata. 

MORALO: konduto de la spirito. 

NASKI: estigi idon. 

OFICIRO: armea superulo. 

ORGANIZI: detale aranĝi ion. 

OVACIO: entuziasmegaj aplaŭdoj. 

PASTRO: religia funkciulo. 

PATRIOTO: homo, kiu arde amas sian patrolandon. 


PENTEKOSTO: kristana festo, al kiu ligiĝas la ideo peri 
miraklan interkompreniĝon de diverslingvuloj. 


POEZIO: arto verki versaĵojn. 

PRETENDI: aserti sian rajton pri lo. 
PROFITI: ricevi utilon aŭ gajnon de io. 
PROPAGANDO disvastigado de informoj. 
PSIKOLOGIO: scienco pri la homa menso. 
REGNO: lando kiel politika tuto. 

RIMEDO: tio, kio servas por atingi celon. 


RIPETI: denove diri aŭ fari ion. 


RONDO: cirklo; societo. 

SALONO: ĉambrego. 

SCIENCO: sistema tutaĵo de konoj. 

SENTIMENTO: sentema animstato. 

SIGNIFO: figuro, kiu anstataŭas aŭ reprezentas abstraktaĵon. 
SOLENA: ceremonieca. 

SOLVI: trovi la respondon aŭ la rimedon. 

SONI: aŭdigi. 

SPECO: komunkarakteriza grupo. 

SPIRITO: mensa aŭ animeca tuto de la homo. 
TALENTO: aparta spirita kapablo. 

TEATRO: konstruo, en kiu oni prezentas spektaklojn. 
TEKNIKO: procedaro de arto aŭ medio. 

UNIKA: unusola. 

UNIVERSALA: tutmonda, ĉie estanta. 


VERKI: krei ion, plej ofte libron, per arto aŭ scienco. 


Legaĵo: 
La Unua kongreso de Esperanto 


Ĝis 1900 kaj eĉ 1903 Esperanto estis ankoraŭ malofte 
parolata escepte en Ruslando. Ĝi funkciadis antaŭ ĉio 
skribe. Multaj el ĝiaj plej agemaj propagandistoj aŭ talentaj 
verkistoj en la okcidento ne kuraĝis paroli la lingvon, ĉar ili 
neniam havis antaŭan okazon aŭ sperton. Renkontoj inter 
diversnaciaj esperantistoj estis tiel maloftaj, ke oni citis ilin 
en la tiamaj gazetoj kiel gravajn aferojn. 


La atestoj sonas ĉiuj simile. La unua momento estis iom 
embarasa kaj malrapida, la dua malpli, kaj la sekvantaj horoj 
alportis veran plezuron kaj pli kaj pli fluan elparolon. La 
kompreno ĉiam estis klara. La grupo en Le Havre 
antaŭsentis, ke tie kuŝas la plej granda valoro de 
mondlingvo. Ĝi volis organizi eksperimenton. Efektive multaj 
homoj scias legi unu aŭ alian el la ĉefaj fremdaj lingvoj por 
profiti libron aŭ gazeton, sed paroli, tion povas tre 
malmultaj. Se do Esperanto sukcesos doni al la vojaĝantoj 
aŭ kongresanoj tiun grandan faciligon en la vivo, ĝi alportos 
al la homaro la solvon de plej urĝa problemo. 


Tial la grupo en Le Havre invitis kelkajn eksterlandajn 
esperantistojn al publikaj kunsidoj en somero 1903. La 
eksperimento bonege sukcesis kaj la facila parolebleco de la 
lingvo entuziasmigis la aŭskultintojn. 


El tiu Ĉi provo devenis la Universalaj Kongresoj de 
Esperanto. La grupo en Le Hĉvre donis ideon al la aliaj 
marbordaj grupoj francaj kaj anglaj organizi vere internacian 
feston en Esperanto. Ĝi okazis la 7-an kaj 8-an de Aŭgusto 
1904. La sukceso estis tiom granda kaj la entuziasmo tiel 
varme vekita, ke la ĉeestintoj proponis organizi veran 


kongreson en Aŭgusto 1905. Advokato Michaux el Boulogne 
sur Mer promesis aranĝi tion en sia urbo. 


D-ro Zamenhof mem faris la vojaĝon kun sia edzino. Ankaŭ 
la plej konataj esperantaj verkistoj el Varsovio: Grabowski, 
Kabe, Leo Belmont. Dum unu semajno fervora kolegaro ĝuis 
la renkontiĝon kaj kompreniĝon. Multaj neniam parolis 
Esperanton antaŭe. Ĝia facileco kaj flueco mirigis ilin eĉ en 
propra buŝo. 


En la franca havenurbo regis atmosfero tute unika. Ĉirkaŭ la 
teatro Bulonja svarmis fratiĝemaj homoj. Ĉiu alparolis unu la 
alian kvazaŭ bone konatojn. la mirakla pentekosta ĝojo 
kaptis blankbarbulojn, junulojn, pastrojn, instruistinojn, 
oficirojn, kuracistojn, scienculojn aŭ komercistojn, alkurintajn 
el tuta Eŭropo. Ĝis frumateno babilis grupoj de fervoraj 
sidantoj en ĉirkaŭaj restoracioj. 


Krom la parola sukceso, la Bulonja kongreso alportis al 
Esperanto ion pli: la inspiron idean kaj sentimentan. La 
unuan fojon oni vidis la fondinton. Liaj modesteco kaj genia 
spiriteco aperis al ĉiuj per rekta kontakto. Kiam la solena 
malfermo kunigis ĉiujn en teatra salonego la unuan 
vesperon, ĉies admiro kaj dankemo alflugis al tiu malalta 
viro, timema, iom ĝenata, kun rondaj okulvitroj kaj saĝa 
bonkoreco de patra kuracisto. 


Post entuziasmaj ovacioj eksonis tra l' subita silento lia voĉo 
simpla kaj senpretenda: «Mi salutas vin, karaj samideanoj, 
fratoj kaj fratinoj el la granda tutmonda familio, kiuj 
kunvenis el landoj proksimaj kaj malproksimaj, el la plej 
diversaj regnoj de la mondo por frate premi al si reciproke la 
manojn, pro la nomo de granda ideo, kiu ĉiujn nin ligas... 
Modesta estas nia kunveno... sed tra la aero de nia salono 
flugas misteraj sonoj, sonoj tre mallaŭtaj, ne aŭdeblaj por la 


orelo, sed senteblaj por ĉiu animo sentema: ĝi estas la sonoj 
de io granda, kiu nun naskiĝas...» 


La de Beaufront-a koncepto, ke «Esperanto estas nura 
lingvo kaj nenio pli» ricevis seriozan baton en Boulogne. La 
ĉeestintoj komprenis, ke forta «interna ideo» inspiras la 
tutan aferon kiel ĝi instigis la fondinton mem. Por li 
mondlingvo estis ne celo, sed rimedo al kunfratiĝo de 
homoj. Por multaj ĝi fariĝis simbolo de pli harmonia homaro. 


Laŭ la pure lingva vidpunkto, tiu idealismo de la 
esperantista movado havis grandan avantaĝon. Ĉiuj vivantaj 
lingvoj posedas propran «spiriton». Ili reprezentas ian 
specon de naciismo kaj parte respegulas la psikologion de 
unu gento. Se Esperanto restus pure vorta kodo por 
komercaj katalogoj aŭ teknikaj korespondaĵoj, mankus al ĝi 
viviga kaj beliga elemento. La tuta «interna ideo» donis al ĝi 
animon kaj flugilojn. Esprimante aspirojn de la homaro al pli 
da unueco morala, ĝi kreis al si propran spiritan forton kaj 
donis signifon al sia ekliteraturo. 


La tuta antaŭmilita elokventado kaj poeziado en Esperanto 
pri la reamikiĝo de la popoloj povas nun ŝajni tro simpla kaj 
ripetema. Ĝi tamen estis la ĉefa vivofonto por la lingvo, kiu 
multon ŝuldas al tiu homara blovo. Cetere la komencaj 
literaturo kaj patriotismo de ĉiuj gentoj estas ankoraŭ multe 
pli simplaj. Tiu nova tutmondeca konscio ne povis naskiĝi 
kaj esprimiĝi alimaniere ol ĉiuj kolektivaj popolsentoj. Ĝi 
devis ankaŭ trapasi freŝan infanecon antaŭ ol atingi 
florantan junecon kaj klasikan maturecon. 


Prof. Edmond Privat 


(el: «Historio de la lingvo Esperanto», mallongigita) 


Ekzercoj 

28. Leginte la supran raporton, respondu jenajn demandojn: 
1. En ĉefe kiu lando oni parolis Esperanton antaŭ 1903? 

2. En kiu lando okazis la unua kongreso de Esperanto? 


3. Kiaj estis la spertoj ĉe unua renkontiĝo kun eksterlanda 
esperantisto? 


4. Kiel kontribuis la grupo en Le Havre al la progresigo de 
Esperanto en okcidenta Eŭropo? 


5. Kiun koncepton, tiam novan, havis la grupo en Le Hĉvre 
pri la estonteco de la lingvo? 


6. Kiu plej grava persono ĉeestis la unuan kongreson? 

7. Kial kaptis la ĉeestantojn «ia mirakla pentekosta ĝojo»? 
8. De kie venis la ĉeestantoj al la kongreso? 

9. Kion alportis la kongreso krom parola sukceso? 

10. Kiel aspektis la fondinto de Esperanto? 

11. Kion signifas la esprimo «interna ideo»? 


12. Kiel la «interna ideo» estis avantaĝa por la esperanta 
movado? 


13. Kiel la frua literaturo de Esperanto similis tiun de la 
nacioj? 


29. Jen estas kelkaj respondoj. Skribu la faritajn demandojn: 


1. Aŭgusto 1905. 

2. Boulogne sur Mer. 

. Michaux. 

. Grabowski, Kabe, Leo Belmont. 
. Varsovio. 

. La urba teatro. 


. Sukceson parolan kaj idean. 

. El tuta Eŭropo. 
9. De Beaufront. 
10. Rimedo al kunfratiĝo de homoj. 


30. La artikolo LA estas foje uzata anstataŭ poseda 
adjektivo, ekzemple: li rompis al si la kapon (anst.: li rompis 
al si sian kapon); li formetis la jakon (anst.: li formetis sian 
jakon). En tiaj okazoj, temas pri korpoparto aŭ pri vesto. 


Skribu propoziciojn, tiamaniere uzante jenajn substantivojn: 


La mano; la okulo; la nazo; la ĉapelo; la brako; la robo; la 
ŝtrumpoj. 


31. La artikolo LA estas uzata antaŭ singulara substantivo, 
kiam oni konsideras tiun substantivon ne kiel individuon sed 
kiel reprezentanton de sia kategorio, ekzemple: «la amaso 
juĝas per okulo», kie «la amaso» signifas ĉiujn amasojn. LA 
estas uzata antaŭ plurala substantivo, kiam oni konsideras 
tiun substantivon kiel la tutaĵon de ĉiuj samkategoriaĵoj, 
ekzemple: «oni traserĉis la domojn en tiu strato», kiam 
temas nepre pri ĉiuj domoj en tiu strato. («Oni traserĉis 


domojn en tiu strato» — signifas, ke oni traserĉis iujn, sed 
ne ĉiujn, domojn.) 


Uzu tiamaniere jenajn substantivojn: 


La afiŝo; la benzino; la fabeloj; la frosto; la fenestroj; la 
katoj. 


32. SUBSTANTIVOJ PARTICIPAJ reprezentas ĉiam personon: 
DemandANTO estas persono, kiu demandAS. 
DemandlNTO estas persono, kiu demandls. 
DemandONTO estas persono, kiu demandOS. 
DemandATO estas persono, kiun oni demandAS. 
DemandATO estas persono, kiun oni demandls. 
DemandOTO estas persono, kiun oni demandOS. 

Ili akceptas la sufikson -IN- kiam temas pri ina persono. 


La persono, kiun mi amas, estas bela = Mia amat(in)o estas 
bela. 


Laŭ la supra ekzemplo reskribu jenajn propoziciojn, uzante 
kie necese substantivojn participajn: 


1. Policanoj kaptis la personojn, kiuj ŝtelas. (T.e., en la 
momento de la kapto.) 


2. Policanoj kaptis la personojn, kiuj ŝtelis. (T.e., pli frue 
ŝtelis.) 


3. Policanoj kaptis la personojn, kiuj ŝtelos. (T.e., intencis 
iam poste Ŝteli.) 


4. Oni pendumis la personon, kiu murdis. 
5. La personoj, kiuj intencis soleni, rapidis al la preĝejo. 


6. Multaj personoj, kiuj tiumomente ĉeestis, kuraĝigis la 
personojn, kiuj tiumomente luktis. 


7. Multaj personoj, kiuj tiumomente ĉeestis, aplaŭdis la 
personojn, kiuj jam finis sian luktadon. 


8. La personoj, kiuj intencis ĉeesti la luktadon, diskutis la 
personojn, kiuj intencis lukti. 


9. La personoj, kiuj pli frue ĉeestis la luktadon, diskutis la 
personojn, kiuj jam finis sian luktadon. 


10. La personoj, kiuj tiam ĉeestos, aplaŭdos la personon, kiu 
tiumomente jam finis sian paroladon. 


11. Advokato Michaux pridemandis la personon, kiun oni pli 
frue akuzis. 


12. La persono, kiun oni intencis pendumi, preĝis. 


13. La persono, kiun oni tiumomente atakis, vigle sin 
defendis. 


14. La personoj, kiuj nun ĉasas, kaptos tamen la personon, 
kiun oni pli frue avertis. 


15. La virinoj, al kiuj oni jam alparolis, rigardis kun surprizo 
la personon, kiun oni (pli frue) sendis. 


16. La personoj, kiujn oni liberigis, ne estas personoj, kiuj 
fuĝis. 


Per la supraj ekzemploj evidentiĝas jena regulo: la tempo 
esprimata per la participa finaĵo (estinta, estanta, estonta 


tempo) estas tia en rilato al la tempo esprimata per la finaĵo 
de la ĉefa verbo de la propozicio. Tial povas okazi, 
ekzemple, ke -ONTO povas -IS: la ironto dormis — ĉar 
kvankam la dormado estas pasinta en rilato al la nuna 
momento, kaj eble ankaŭ jam la irado, en la momento de la 
dormado la irado ankoraŭ ne okazis. 


33. Diskutu pri la temo: «Esperanto estas nura lingvo kaj 
nenio pli». 


34. Skribu pri la temo: «Kial mi lernas Esperanton». 


Paŝo sesa 


Vortaro 

AŬTORITATO: ordonpovo. 

BARBARO: necivilizita homo. 

BUTERO: grasaĵo farita el lakto. 
DEKLARI: publike sciigi. 

DILIGENTA: konstante kaj zorge laborema. 
DISCIPLINO: ordemo kaj obeemo. 
FORKO: ilo kun dentoj uzata por levi ion. 
FRITI: kuiri manĝaĵon en graso. 
HAZARDO: neantaŭvidebla okazo. 
INTERPRETI: transklarigi. 

INVENTI: elpensi ion novan. 

KAFO: speco de trinkaĵo. 

KONDUTI: agi laŭ certa maniero. 

LERTA: tre kapabla facile fari ion. 
MASTRO: posedanto, ordonanto. 
NERVOZA: malpacienca. 

NESTO: konstruaĵo de birdoj. 

OFICO: okupo. 


PLUMO: tio, kio are kovras birdokorpojn (ankaŭ: skribilo). 
PRELEGO: instrua parolado. 

RIPROĈI: malmilde mallaŭdi iun. 

SALI: rapide levi sin de la tero. 

SUKERO: dolĉaĵo, generale blanka. 

TERORO: terura kaj kruela regado. 


Legaĵo: 
Mi fariĝos ordemulo 


Kiam mi je la 10-a vespere hejmenvenis en mian familian 
neston, mia edzino atendis min kun tiuj vortoj: 


— Mi aŭskultis en la radio prelegon «Al gepatroj pri la 
edukado». 


— Tre bone vi faris — mi aŭtoritate kapjesis. — Mi ŝatas, 
kiam vi kulturiĝas. Sed nun bonvolu doni al mi 
vespermanĝon, ĉar mi jam apenaŭ vidas pro la malsato. 


— Ankaŭ tion de vi lernas la infano — diris riproĉe mia 
edzino kaj anstataŭ doni al mi vespermanĝon, eksidis. — 
Kion li lernas de mi? 


— La senpaciencon. La fileto estas tial tiel nervoza, Ĉar vi ne 
montras disciplinon. 


Ŝi eksaltis kaj promenante tien kaj reen, daŭrigis: 


— La infano kondutos, kiel li vidas de siaj gepatroj. Ĝuste 
tial mi petas vin, ke hejme vi estu pripensa kaj nenervoza, 
kiel tio decas al serioza patro. La infano... 


— En ordo — mi interparolis sen nervozeco kaj pripensante 
— sed nun bonvolu doni al mi vespermanĝon. 


— Ĉu vi vidas do, tia estas vi — subigis min mia edzino, — 
ankaŭ la infanon vi ĉiam interrompas, vi ne havas paciencon 
lin finaŭskulti. De vi li lernis tiun malbelan kutimon, ke li 
ĉiam miksas sin en la aferojn de plenkreskuloj. 


Post kio mi finaŭskultis la tutan radiparoladon en interpreto 
de mia edzino dum mallonga horeto, fine mi ricevis la 


vespermanĝon. Mi manĝis la fritaĵon per forko, kiam mia 
edzino ekriproĉis min: 


— Kiel vi manĝas? 
— Kion vi deziras? 


— Kial vi ne uzas ankaŭ tranĉilon? Kaj ne manĝu tiel avide. 
La infano ne lernas bonorde manĝi, se lia patro kondutas ĉe 
la tablo, kiel barbaro. 


Mi pretigis min al kuŝiĝo. Mi metis mian veston sur la 
apogilon de seĝo. Mi volis kaŝi min sub la plumkovrilo, kiam 
denove alparolis min mia edzino: 


— Kiel vi formetis viajn vestaĵojn? 
— Kiel mi kutimas. 
— Rigardu tien — kaj ŝi montris al alia seĝo. 


Mi rigardis tien. Tie kuŝis la vestaĵoj de mia filo, ĵetitaj unu 
sur la alian. 


— Vidu, ankaŭ tion de vi lernis la infano. Metu la vestaĵojn 
orde. Mi metis miajn vestaĵojn laŭ ordo, ankaŭ tiujn de mia 
fileto kaj fine kuŝiĝis. Jam pasis la noktmezo. 


Matene je la sepa horo vekis min mia edzino: 
— Leviĝu jam! 


— Sed estas ankoraŭ frue — mi kontraŭdiris — mi devas iri 
en mian oficejon nur je la duono post la oka. 


— De nun ĉiumatene vi ellitiĝos je la duono post la sesa — ŝi 
deklaris per voĉo ne permesanta kontraŭdiron. — Kiel lernu 


la infano diligentecon, kiam li vidas kuŝi sian patron, kiam li 
jam devas iri en la lernejon? 


Mi ellitiĝis kaj vestis min. Mia edzino diris al mi, ke mi faru 
mem mian matenmanĝon, ke mi povu estimi la hejman 
mastrumadon. Dum mi faris mian matenmanĝon, mi devis 
ofte enkuri al mia edzino — kiu ankoraŭ kuŝis en la lito — 
ĉar mi ne trovis la sukeron, la kafon, la buteron. Fine ŝi 
senpacience kriis: 


— Ne estu tiel senhelpa. Rigardu ĉirkaŭ vi serioze kaj vi 
trovos ĉion. Kiel estu lerta, inventema la infano, se li havas 
tian patron? 


Ĉio estus en la plej granda ordo, se hazarde mi ne estus 
aŭdinta tra la malfermita fenestro interparoladon, kio okazis 
sube en la ĝardeno inter mia fileto kaj onklo Keceli. Onklo 
Keceli estas la domzorganto. 


— Vi estas la teroristo de la tuta domo — diris malhele onklo 
Keceli. — Via patrino povus vin iom eduki! 


— Ŝi ne havas tempon, onklo Keceli, ĉar ŝi ĉiam edukas 
paĉjon. 


Kornel T6Oth 
el la hungara tradukis Paŭlo Balkanyi 


(el «Norda Prismo») 


Ekzercoj 


35 
1. 


NJN DO I ka UWwy MN 


. Leginte la supran rakonton, respondu jenajn demandojn: 


Kion aŭskultis la edzino de l' aŭtoro? 


. Kial la aŭtoro estis malsata? 

. Kion unue riproĉis la edzino al sia edzo? 

. Kiel ni scias, ke Ŝi mem estis nervoza? 

. Ĉu la edzo baldaŭ ricevis la vespermanĝon? Kiel ni scias? 
. Kian manĝaĵon ricevis la edzo? Kiel li manĝis ĝin? 

. Enlitiĝante, kion faris la edzo pri sia vesto? 


. Ellitiĝinte, kion li faris pri ĝi? 


9. Je kioma horo li fine enlitiĝis? Je kioma horo la edzino 
vekis lin? 


10. 
J.E. 
12. 
13. 
14. 
5; 
36. 


Kial li devis vekiĝi tiel frue? 

Ĉu la edzo lerte mastrumis? Kiel vi scias? 
Kiujn interparolantojn ekaŭdis la aŭtoro? 
Kie troviĝis la interparolantoj? 

Kion riproĉis onklo Keceli al la infano? 
Kial la patrino ne povis eduki la infanon? 


ADJEKTIVOJ PARTICIPAJ priskribas ion aŭ iun en tempa 


rilato al la cetera kunteksto. 


VOKANTA voĉo estas voĉo, kiu tiumomente vokas. 
VOKANTA voĉo estas voĉo, kiu pli frue vokis. 

VOKkONTA voĉo estas voĉo, kiu iam pli malfrue vokos. 
VOKATA knabo estas knabo, kiun oni tiumomente vokas. 
VOkITA knabo estas knabo, kiun oni pli frue vokis. 

VOkOTA knabo estas knabo, kiun oni iam pli malfrue vokos. 


La tempo esprimata per la participa adjektivo estas la 
tempo en rilato al la ĉefa verbo en la propozicio, ankaŭ kiam 
tiu lasta estas nur subkomprenata — ekzemple en la 
poemtitolo MALFRUANTAJ SOLENONTOJ (= Jen estas 
priskribo pri malfruantaj solenontoj). En la momento, kiam la 
poeto rimarkis ilin, tiuj personoj estis malfruANTaj, ĉar 
tiumomente ili malfruis; ili estis solenONToj, ĉar ilia soleno 
tiumomente ankoraŭ ne okazis. Estante adjektivoj, la 
participaj adjektivoj nombre akordiĝas kun la substantivo aŭ 
pronomo, kiun ili priskribas. Mi rimarkis, ke la knaboj, kiuj 
tiumomente kuris, iom pli malfrue falos = Mi rimarkis, ke la 
kurantaj knaboj estas falontaj. 


Laŭ la supra ekzemplo, reskribu jenajn propoziciojn, uzante 
kie eble adjektivojn participajn: 


1. Infanoj, kiujn oni pli frue edukis, estas diligentaj kaj 
disciplinaj. 


2. Sur la tablo kuŝis fiŝo, kiun oni poste fritos. 


3. La tago, kiu iom pli malfrue venos, estos en tiu tempo tre 
plena de okuloj. 


4. Tiun keston oni iom pli malfrue plenigos. 


5. La barbaroj, kiuj nun proksimiĝas, starigos teroron, se oni 
ne venkos ilin. 


6. La knaboj, kiujn oni tiumomente riproĉis, pli frue malobeis 
la regularon. 


7. La rivero, kiu tiam fluis, alportis la arbon, kiu pli frue falis. 


8. La esperantistoj, kiujn oni pli frue organizis, protestis al la 
ministro, kiu iam pli frue fuŝparolis pri la lingvo. 


9. La embaraso, kiun oni pli frue kreis, tute regis la 
personojn, kiuj tiutempe ĉeestis. 


10. La personojn, kiujn oni pli frue delegis kaj kiuj jam pli 
frue ol tiumomente kunvenis, bonvenigos la urbestraro. 


37. KIE—TIE, KIEL—TIEL, KIA—TIA, KIAM—TIAM, KIOM—TIOM. 


En ĉiu el la sekvantaj propozicioj, enmetu korekte unu el la 
supraj korelativaj paroj: 


ko estos venintaj la delegitoj, nur ni povos 
diskuti la aferon. 


2. troviĝas abunda manĝaĵo mi volas starigi mian 
domon. 

3. li venis li ankaŭ iros. 

4. li volas havi li ricevu. 

5. estas via laboro estas via valoro. 

6. vi postulas, ni ne povas doni. 

7. Mi malofte renkontis impertinentulon, li. 


8. Mi renkontis ŝin ; la ponto transiras la 
riveron. 


9, ; la horloĝo sonigis la kvaran horon, mi 
aŭdis lian paŝon sur la ŝtuparo. 





10. La ovacio ne estis longedaŭra li meritis. 
38. Uzu en propozicioj la subajn radikojn kun -ADO: 


SALT RIPROĈ DEKLAR INTERPRET FRIT ARANĜ CIT INSTIL 
KOMERC KRE 


39. Kiel oni devus eduki infanon? Kiel infano povas eduki 
plenkreskulon? Skribu vian opinion, aŭ diskutu, pri unu aŭ 
ambaŭ el tiuj temoj. 


Paŝo sepa 


Vortaro 

ADMONI: averti iun, ke li ne faru ion. 
AKRA: tranĉ- aŭ pik-kapabla. 

AKSO: limo, ĉirkaŭ kiu turniĝas korpo. 
AKTO: parto de dramo. 

AKUZI: aserti iun kulpa pri io. 


ANGULO: spaco inter du renkontaj surfacoj: do: nerimarkata 
loko. 


BAGATELO: afero neserioza, negrava. 
BEZONI: esti en stato, ke io mankas. 
BLINDA: nevidpova. 

BRANDO: forta alkoholaĵo. 

CERBO: pensorgano. 

DETALO: malgranda parto. 
DIAMANTO: malmola valorŝtono. 
DIFINI: precize klarigi la signifon de lo. 
DRONI: morti, sufokiĝante en akvo. 
EGOISMO: memamo. 

EPOKO: jararo. 


ESPLORI: zorge peni por ekkoni ion. 


FILOZOFIO: scienco pri la vivprincipoj. 
FINGRO: ekstremaĵo de la mano. 
FUNDO: plej malsupra parto. 

GLOBO: sfera objekto. 

GRAVA: grandinflua. 

GUTO: globeto de fluaĵo. 

HONORARIO: pago por servo. 

INCITI: kolerigi. 

INTELEKTO: kapablo pensi kaj kompreni. 
INTIMA: profunde komunsenta kaj senĝena. 
JUSTA: laŭmerita. 

KAMARADO: amika kunulo. 

KAPABLA: povanta fari ion. 

KARAKTERO: individua trajtaro. 

KAŬZO: tio, pro kio io okazas. 

KELNERO: servisto en restoracio. 
KLIMATO: tutaĵo de la veteraj kondiĉoj. 
KONDAMNI: deklari iun kulpa. 

KONJEKTI: havi opinion pri io. 


KONTENTA: havanta ĉion, kion oni dezirus. 


KREVI: subite rompiĝi pro interna premo. 

KRIMO: ago kontraŭleĝa. 

KULPA: intence aŭ konscie plenuminta ion riproĉindan. 
LANGO: movebla karnaĵo en la buŝo. 

LAŬDI: esprimi favoran opinion. 

LECIONO: tio, kion oni lernigas. 

LIRO: speco de monero. 

MEDIKAMENTO: saniga rimedo. 

MENSOGI: diri malveron. 

OBJEKTO: io konceptebla aŭ perceptebla. 

PARENCO: membro de la sama familio. 

PENTI: senti bedaŭron. 

PEREI: tute neniiĝi. 

POSTENO: ofico. 

POZICIO: loko, sur kiu io estas. 

PUNI: kaŭzi al iu suferon kompense de ties malbonfaro. 
RABI: perforte forpreni ion, kio apartenas al alia. 
SANA: normale funkcianta. 

SANGO: ruĝa fluaĵo en la korpo. 


SITUACIO: tuto de la kondiĉoj kaj cirkonstancoj. 


SKUI: rapide movi tien kaj reen. 
SOCIO: tuto da homoj kunvivanta 
STULTA: malsaĝa 

UTILA: uzinda. 

VAKI: esti neokupata. 

VERŜI: fluigi fluaĵon el ujo. 


VERVO: spirita fervoro. 


Legaĵo: 
Ide-kamarado 
«Venu, ni iom trinku tie! 


Kara sinjoro mia, oni ne batos vin hejme pro duonhora 
malfruiĝo. Mi ne estas edziĝinta, sed mi komprenas tiajn 
aferojn. Tie ĉi oni povas ricevi bonegajn trinkaĵojn... kaj 
malmultekoste. Ni konas nin reciproke jam longe... trinku 
almenaŭ unufoje brandon kun mi... 


He, kelnero... alportu ion...! 


Sidiĝu, mia karega! Kvankam nia amikeco estas nova, jam 
mi tre ekŝatis vin. Mi estas tia homo, kiu kutimas ŝati siajn 
kamaradojn. Precipe mi admiras tiujn, kiuj povas esti ide- 
kamaradoj. Ĉu ne, mia frato, ni estas kvindek intelektuloj en 
la lando — kia fariĝus nia situacio, se ni ne defendos nin, 
konante unu la alian? Oni diras: «Nun profitemo regas la 
mondon, ne ekzistas mal-egoisma amikeco...»— sed mi ne 
kredas tion. Mi ne povas pensi, kiel la ordinara popolo. Nek 
nia eduko, nek nia karaktero, nek niaj ideoj permesas tion. 
La viajn mi ne konas, sed mi kredas je spirita ligo, kiu estas 
super la objekto, je la sento, kiu proksimigas la homojn unuj 
al aliaj. Pripensu, ĉu la vivo havus ian sencon, se ne ekzistus 
eĉ la bezono «ami unu la alian, proksimigi unu al la alia»? 
Nur ili estas tio, kio nin plialtigas super la publikon. Sed 
ankaŭ inter ni, intelektuloj, mankas tiaj kelkaj difinitaj idea] 
ligoj; Ĉiuj estas en sia klimato kaj serĉas sian memprofiton... 
Tial mi ĉirkaŭegas la bonan amikon, se mi trovas iun. 


Nia urbeto estas malgranda. La homo dronas, ĉiu 
inteligentulo havas multajn opiniojn pri la homoj, pri la vivo, 
— li havas sian filozofion. Ni ĉiuj bezonas amikon, kiu 
komprenos tiujn temojn, kiu aŭdigos siajn kontraŭajn 


opiniojn. Mi ja diris, mankas... mankas... En nia oficejo ni 
estas proksimume dek personoj. Ĉiuj estas inteligentaj, 
havas edukon, saĝaj personoj, sed mi ne povas esti intima 
amiko eĉ kun unu el ili. 


Tute mala estis mia amikeco kun tiu junulo, sindonema... 
frata... Tiu nia knabo estis en granda oficejo. Unufoje lin 
trafis malbonŝanco... Jen, tia afero... Vi, kiel advokato, 
verŝajne estus akceptinta lian defendon... Vere, li estis tre 
homeca knabo, havis koron kiel el diamanto. Mi nur konis lin 
kiel sinceran kamaradon... Kion vi farus? Jen, tiaj estas la 
homoj... Unu mensogaĵo, kaj jen — ek en la malliberejon!... 
Kvankam li ne estis tute senkulpa, ne estrinte bone sian 
langon kaj babilinte tro multe... Multfoje mi diris al li: Filo 
mia, nia epoko ne estas tia, ke vi... du vi pensas, ke vi 
plibonigos la mondon? Ricevadu vian malgrandan salajron, 
sidu en angulo!... ĉu ne, mia sinjoro? Ankaŭ ni ja havas niajn 
ideojn... Jes, tiu Ĉi mondo ne estas en ordo, sed venos ĉies 
vico... Rigardu, ĉu mi malfermas la buŝon? Irante sur la tero 
oni ne devas lasi postsignojn... Sed la stulta knabo ne obeis. 
Li Ĉiam iris laŭ sia kutimo, kvazaŭ li, tute sola, kapablus 
ŝanĝi la pozicion de la akso de la terglobo... 


Kelnero, filo mia... alportu al ni pluan glaseton da brando! 


Li Ĉiam legadis, konjektante, ke tio, kion li legas, estas vera; 
li plenigadis sian cerbon per tio, kio estis skribita en la 
libroj.. Sed... oni devas rigardi la vivon... la vivon... en la 
libroj estas nenio. Kiu scias, eble ankaŭ ni tiel legadas 
hejme... sed la vivo estas tute alia afero... Oni atentu la 
ĉirkaŭaĵon kaj la tempon... Kiam la ĝusta tempo estos 
veninta, tiam mi aliĝos al la afero eĉ pli sinofereme ol li; se 
mi ne verŝos mian sangon ĝis la lasta guto por la ideo, kiu 
estas en mia cerbo, mi estu fihomo. Sed mi ja diris, ke estas 
ankoraŭ sufiĉe da tempo por tio. 


Ah, ah... bruligis siajn fingrojn la knabo, bruligis... Nia urbeto 
estas malgranda, oni tuj trograndigas ion en interparoloj... 
Necesas vivi kviete, trankvile, rifuĝante en angulon. Sed li — 
tute male — parolatakis ĉiun, kiun li renkontis. Ĉiun 
gravulon de la lando li malamikigis al si. Fine li ekamikiĝis 
kun la famaĉaj homoj. Tiam mi admonis lin: Mia filo, ĉi tiuj 
ne havas religion, kredon; ili unue faras tion, kio estas farota 
plej laste!... Sed li ne volis aŭskulti min. La aliaj mensoge 
akuzis lin, kiam ili trovis du falsajn atestantojn... kaj la knabo 
estis ĵetita en malliberejon... 


Vi eble ne kredos, ke tiun tagon mi ĝis vespero vagadis de 
loko al loko kiel frenezulo. Kiam mi nur ekpensis pri li, miaj 
okuloj malsekiĝis. Jes, mi ploris! Ne kredu, se vi ne volas, 
mia frato; sed mi ja diris, ke mi estas tia homo, kiu ŝatas 
siajn kamaradajn. Precipe por tiu pereu mia animo, kiun mi 
tiel Ŝatis!... Sen mensogo mi diras, ke mia koro preskaŭ 
krevis. Li havas nek monon, nek parencojn, lia patrino kaj la 
gefratoj atendas la vivrimedojn de li. Malfeliĉo... kaj kia 
malfeliĉo! Mi ne havas monon, ke mi donu... Se mi havus... 
mi ja diris, ke pereu, mia animo... Sed estas konata afero... 
ni estas salajruloj... kaj oni povas klarigi nenion, irante al iu 
peti... Malbona kulpo... oni ekruinigas homon. Ĉiuj havas po 
dek krimoj je ĉiu el siaj fingroj... Mi eĉ ne povis rigardi lin, 
irantan en la malliberejon. Ĉu vi komprenas? Malvarma 
estas la vizaĝo de la malbenita loko... Sed mi volas fari por 
la malfeliĉa knabo ĉion, kion mi povos. Mi ja diris, ke mi 
estas preta oferi mian animon por kamarado... 


Kiam mi aŭdis, ke li elektis vin kiel sian advokaton, mi iĝis 
tre kontenta, ĉar lia afero estas delikata problemo. Ĝi ne 
estas afero, kiun ĉiu alia advokato kapablus mastri. Oni 
rakontis al mi pri la defenda parolado, kiun vi diris dum la 
unua akto (tiam mi estis malsaneta kaj ne povis veni en la 
juĝejon, sed la detalojn mi aŭdis de miaj amikoj); oni diras, 


ke vi diris laŭdindan defendparoladon. Eble vi savos la 
knabon... 


Kelnero...! Venu kaj enverŝu ankoraŭfoje! 


Trinku, mia frato, trinku! — Kredu, ke mi trinkas tion nur pro 
malĝojo. Se vi scius, kiel brulas mia koro! Se mi serĉadus 
dum dek jaroj, mi ne povus trovi alian tiel taŭgan 
kamaradon — kaj eĉ lin forrabis de mi la sorto. Kiu scias, 
kion li faras inter la Ŝtonaj muroj nun, dum ni trinkas... Ho, la 
aĉa mondo...! 


Sed... Ĉu vi scias kion? Eble tio estas bona leciono por li. 
Eble eĉ ne estos malbone por li, se li restos tie dum la 
tempo... Li bezonis tian punon, ĉu ne? Hm? Kion vi diras? De 
tempo al tempo li estis tre malkvietiĝanta. Pro Dio, sur la 
vojo, kiun li iris, li povus esti farinta eĉ ion, por kio oni punas 
per morto... Finfine, li restos tie dum unu-du jaroj... ankaŭ 
tion li bezonas... bezonas por sia estonta vivo... por la 
trankvileco de sia vivo... por nia idealo: Ĉu vi komprenis? — 
bezonas por nia idealo. Mia karega frato, se vi ŝatas lin kiel 
mi, ne defendu lin... Se vi volas fari bonon al li, lasu lin, ke li 
suferu iom... 


Kion diris Mussolini? Li diris, ke por esti utila homo, oni 
devas pasigi iom da tempo en malliberejo; ĉu ne? Estas 
laŭdenda homo, tiu Mussolini, sendube... Dum la mizerega 
situacio de la socio estas por intelektulo necesege restadi 
en malliberejo. Ne estas alia medikamento por iĝi matura, 
por kompreni la vivon. Eble nia homo ankaŭ kredas tion, 
levos iom la kapon el libroj, vidos la ĉirkaŭaĵon kaj pentos 
pro sia blinda atakemo. 


Mi ja diris, ke se vi ŝatas lin, ne tro klopodu savi lin. Ne 
esploru ĉion tiel ĝisfunde. Mi aŭdis, ke vi estis tre verva en 
la juĝejo; mi kaj ĝojis kaj — pro la knabo — ĉagreniĝis. Mi 


invitis vin ĉi tien por priparoli la aferon. Li mem ja estas 
nervoza kaj incitos la juĝistojn per siaj bagatelaj diraĵoj kaj 
tute fuŝos la aferon... kaj iĝos kondamnita. Ha-ha... unu-du 
jaretojn li restos tie... 


Kial vi skuas la kapon? Se vi ricevos alpagon al via advokata 
honorario, Ĉu vi diros, ke okazis io maljusta? Tio ja ne estos 
malbona por li, sed bona... Se vi volas, ne akceptu tiun 
monon. Faru sindoneman agon por kamarado kaj ne 
akceptu. Sed... kiom da liroj li estis dononta al vi? Dudek 
kvin lirojn, ĉu ne? Mi donos al vi tridek lirojn, sed vi nur 
kondamnigu lin... Vi vidas, ke mi ŝparas nenian oferon por 
kaŭzi bonon al li. Sed ĉu nur tion? Mi ja akre sentos la 
mankon de tia bona amiko kaj ide-kamarado... 


Kion? Vi demandas, de kie mi prenos la tridek lirojn...? Nu, 
kiam nia knabo estis ĵetita en malliberejon, tiam — 
memkompreneble — lia posteno liberiĝis kaj restis 
vakanta... Kiel anstataŭulo mi prizorgas lian oficon kaj ekde 
ĉi-monato mi ricevados krom-salajron... sume proksimume 
kvardek lirojn aldone al mia salajro... 


Kelnero...! Ankoraŭ da brando...!» 
el la turka tradukis Ferruh Canatay 


(el: «Esperantisto Slovaka») 


Ekzercoj 
40. Leginte la supran rakonton, respondu jenajn demandojn: 
1. Kiu parolas, kaj al kiu li parolas? 


2. Kia estis — laŭ la parolanto — la rilato inter li kaj la 
arestita junulo? 3. Pro kio la junulo estis arestita? 


4. Ĉu la parolanto havis reformismajn opiniojn? 


5. Ĉu la parolanto estis malĝoja, kiam oni arestis la junulon? 
Kion, laŭ li, li faris tiun tagon? 


6. Ĉu la advokato bone defendis la junulon? 


7. Kian pretekston trovas la parolanto por, se eble, restigi 
sian «amikon» en malliberejo? 


8. Priskribu klare la progresajn paŝojn, laŭ kiuj la parolanto 
iom post iom malkaŝas sian veran sintenon kaj efektivan 
motiviĝon. 


9. Trovu minimume tri rektajn mensogojn en la paroloj de la 
parolanto. 


10. Kia homo estis la parolanto? 


11. Ĉu vi opinias, laŭ la irado de la konversacio, ke la 
parolanto atingis sian celon? 


12. Ĉu la junulo prave agis? 
41. AKTIVAJ ADJEKTIVOJ PARTICIPAJ. 


En la momento, kiam mi vekiĝAS, la sonorilo ĝuste sonAS = 


Kiam mi vekiĝAS, la sonorilo estAS sonAnta. 

En la momento, kiam mi vekiĝIS, la sonorilo ĝuste sonIS = 
Kiam mi vekiĝIS, la sonorilo estIS sonAnta. 

En la momento, kiam mi vekiĝOS, la sonorilo ĝuste sonOS = 
Kiam mi vekiĝOS, la sonorilo estOS sonAnta. 


En la momento, kiam mi vekiĝAS, la sonorilo jam pli frue 
sonIS = 


Kiam mi vekiĝAS, la sonorilo estAS sonlnta. 


En la momento, kiam mi vekiĝIS, la sonorilo jam pli frue 
sonIS = 


Kiam mi vekigIS, la sonorilo estIS soninta. 


En la momento, kiam mi vekiĝOS, la sonorilo jam pli frue 
sonIS = Kiam mi vekiĝOS, la sonorilo estOS soninta. 


En la momento, kiam mi vekiĝAS, la sonorilo ankoraŭ ne 
sonis (sed poste sonOS) = 


Kiam mi vekiĝAS, la sonorilo estAS sonOnta. 


En la momento, kiam mi vekiĝIS, la sonorilo ankoraŭ ne 
sonis (sed poste sonOS) = 


Kiam mi vekiĝIS, la sonorilo estIS sonOnta. 


En la momento, ham mi vekiĝOS, la sonorilo ankoraŭ ne 
sonis (sed poste sonOS) = 


Kiam mi vekiĝOS, la sonorilo estOS sonOnta. 


Studinte la suprajn ekzemplojn, reskribu la subajn 
propoziciojn, uzante adjektivojn adjektivojn participajn: 


1. La instruisto pardonis la kulpulon, ĉar li jam pentis (= ĉar 
llest pent a). 


2. Oni ĵetis ŝnuron al la naĝanto, ĝuste kiam li ekdronis 
(est dron a). 


3. Kiam mi kuris tiel rapide, mia koro ankoraŭ-ne-krevis-sed- 
poste-krevos. 


4. Hodiaŭ mi ankoraŭ-ne-iris-sed-poste-iros (est 
ir a) al la urbo. 


5. Li ne sukcesas kapti la ranon, kiam ĝi jam pli frue saltis 
(est salt a). 


6. Mi ĉiam ĉeestas, kiam li prelegas (est preleg a). 
7. Morgaŭ mi laboros (est labor a) la tutan 
tagon. 


8. Li certe malhelpos min, kiam mi ankoraŭ-ne-parolis-sed- 
poste-parolos. 


9. Li ricevos ovacion, kiam li finis sian paroladon (est 
parol a). 


10. Kiam mi jam pli frue solvis (est 
misteron, la kulpulon mi facile trovis. 


solv a) la 





42. PASIVAJ ADJEKTIVOJ PARTICIPAJ. 
En la momento, kiam mi alvenAS oni ĝuste verŝAS vinon = 


Kiam ml alvenAS, la vino estAS verŝAta. 


En la momento, kiam mi alvenIS, oni ĝuste verŝlS la vinon = 
Kiam mi alvenlS la vino estlS verŝAta. 


En la momento, kiam mi alvenOS, oni ĝuste verŝOS la vinon 


Kiam mi alvenOS, la vino estOS verŝAta. 


En la momento, kiam mi alvenAS, oni jam pli frue verŝiS la 
vinon = Kiam mi alvenAS, la vino estAS verŝlta. 


En la momento, kiam mi alvenlS, oni jam pli frue verŝiS la 
vinon = Kiam mi alvenls, la vino estlS verŝlta. 


En la momento, kiam mi alvenOS, oni jam pli frue verŝIS la 
vinon = Kiam mi alvenOS la vino estOS verŝlta. 


En la momento, kiam mi alvenAS, oni ankoraŭ ne verŝis (sed 
poste verŝOS) la vinon = 


Kiam mi alvenAS, la vino estAS verŝOta. 


En la momento, kiam mi alvenIS, oni ankoraŭ ne verŝis (sed 
poste verŝOS) la vinon = 


Kiam mi alvenlS, la vino estIS verŝOta. 


En la momento, kiam mi alvenOS, oni ankoraŭ ne verŝis 
(sed poste verŝOS) la vinon = 


Kiam mi alvenOS, la vino estOS verŝOta. 


Studinte la suprajn ekzemplojn, reskribu la subajn 
propoziciojn, uzante pasivajn adjektivojn participajn: 


1. Mi retrovis lin, ĝuste kiam oni ankoraŭ ne forsendis (sed 
poste sendos) lin (liest forsend a). 


2. Li Ĉiam esploras la vagonon, kiam oni ankoraŭ ne plenigis 
(sed poste plenigos) ĝin (liest plenig a). 


3. Kiam mi alvenos, la tagordon oni ankoraŭ-ne-difinis-sed- 
poste-difinos (la tagordo est difin a). 


4. Medikamenton oni ne bezonas (medikamento ne est 
bezon a), kiam oni estas sana. 


5. Kiam ajn li aperis, oni laŭdis lian bonkorecon (lia 
bonkoreco est laŭd a). 


6. Kiam ajn li aperos, oni laŭdos lian bonkorecon (lia 
bonkoreco est laŭd a). 


7. Kiam vi ricevos mian leteron, oni certe jam pli frue 
retrovis vian monujon (via monujo certe est 
retrov a). 


8. Dum ni serĉis lin, oni jam pli frue dronigis lin (li est 
dronig a). 


9. Kiam oni jam pli frue fermis la pordon (la pordo est 
ferm a), la vizitantoj ne povas eniri. 


10. Ĝuste kiam ni alvenis, oni esploris tiun demandon (tiu 
demando est esplor a). 


43. Sinjoro A. klopodas persvadi Sinjoron B. ke estos pli 
bone, se li, Sinjoro A., ne kandidatiĝos por la prezidanteco 
de loka societo (ĉar sekrete Sinjoro B. mem deziras iĝi 
prezidanto). Skribu monologe la argumentojn de Sinjoro A. 


Paŝo oka 


Vortaro 

ADRESO: loko, kie iu loĝas. 

AKIRI: havigi al si. 

AMARA: maldolĉa. 

AMPLEKSO: grandeco. 

ANONIMA: sennoma. 

APLOMBO: granda memfido. 
BLONDA: helkolora. 

BRIDO: kaprimeno por ĉevalo. 
BRIDI (metafore): kvietigi, malhelpi. 
CENTRO: meza punkto aŭ parto. 
CINDRO: brulrestaĵo. 

ĈESI: ne plu fari ion. 

DENSA: tre proksime metitaj. 
DENTO: elstaranta buŝosto. 
DESEGNI: per plumo aŭ krajono montri la trajtojn de io aŭ iu. 
DIABLO: malbona spirito. 

DUBI: esti malcerta. 


ERUDICIO: granda klero. 


FAKO: aparta dividaĵo aŭ branĉo. 
FANFARONI: sin mem laŭdi. 
FILOLOGO: sciencisto pri lingvoj. 
FINALO: fina parto. 

FLAGRI: intermite ekflami. 

FLAMO: hela brulanta fajrgaso. 
FORMALA: laŭregula, laŭleĝa. 
FORNO: fajrujo por hejti kaj kuiri. 
FUMO: vaporo de brulaĵo. 

GRADO: mezuro de io. 

ĜENTILA: bonmaniere afabla. 
HUMORO: animstato. 

INĜENIERO: sciencmetoda teĥnikisto. 
INSPEKTI: kontroli ies agadon. 

ĴURI: solene atesti. 

ĴURNALO: ĉiutaga gazeto. 

KANALO: artefarita rivero. 

KINO: teatro, kie oni montras filmojn. 
KOMO: interpunkcia signo (,). 
KOMPAKTA: densa kaj nedisiĝema. 


KOMUNIKI: diskonigi. 

KONCERNI: esti la afero de iu. 

KONFESI: deklari ion malbonan pri si mem. 
KONFIDI: plenkrede transdoni. 
KONJUNKTURO: cirkonstancaro. 
KONKURSO: konkuro por premio. 
KONTINUA: seninterrompa. 

KOVERTO: kovrilo por letero. 

KREPUSKO: duonlumo matena aŬ vespera. 
KRITIKI: montri la mankojn de iu aŭ io. 
KRURO: korpoparto, per kiu oni marŝas. 
KUIRI: prepari manĝaĵon. 

KURBA: malrekta. 


LOGARITMO: nombro de aritmetika progresio respondanta al 
alia nombro de geometria progresio. 


MANIERO: metodo de agado. 

MODULI: variigi la tonojn. 

MUŜO: doma insekto. 

NERVO: korpoparto, kiu transdonas impresojn al la cerbo. 


NOBLA: havanta altajn moralajn kvalitojn. 


NOMBRO: nedifinita kvanto. 

NOTI: skribi resumon. 

NUMERO: cifero. 

PASIO: arda deziro. 

PAVIMO: ŝtona tegaĵo de strato. 
PERSISTI: energie daŭri aŭ daŭrigi. 
PLACO: libera spaco en urbo. 

PLAĈI: kontentigi. 

PLANDO: suba parto de piedo. 
POEMO: versaĵo. 

POETO: versaĵisto. 

POLVO: sekaj eretoj de tero. 
PRECIZA: klare determinita. 

PREMIO: donaco al konkursgajninto. 
PROMESI: certigi, ke oni faros ion. 
PROPORCIO: rilato de partoj inter si. 
RAŬKA: sonanta skrape kaj malklare. 
REDAKTORO: persono, kiu estras gazeton. 
RENVERSI: faligi ion aŭ iun. 


RETO: truplena fadenplektaĵo. 


REZIGNI: definitive forlasi ion. 
ROMANO: longa proza fikciaĵo. 


ROMANTIKO: literatura doktrino, kiu preferas fantazion al 
racio. 


RUZA: lerte trompa. 

SENCO. komprenebleco. 

SERVICO: manĝilaro. 

SEZONO: jarkvarono, laŭ vidpunkto de la normala vetero. 
SOMNAMBULO: persono, kiu marŝas dormante. 

SONĜO: dumdorma mensbildo. 

SORĈI: ĉarmegi. 

STATURO: korpalteco. 

STUMPO: mallonga restaĵo de io. 

SUĈI: alspiri al si. 


ŜABLONO: modelo, laŭ kiu oni eltranĉas objekton; 
(metafore): banalaĵo. 


ŜERCI: paroli neserioze, ridige. 
TERMINO: speciala vorto aŭ esprimo. 
TRAGEDIO: dramo kun malĝoja fino. 
TURNI: ĉirkaŭmovi ion. 


UNIVERSITATO: centro de supera studado. 


VETI: riski sumon en ludo. 
VETERO: stato de la atmosfero. 
ZIGZAGO: linio, iranta alterne laŭ kontraŭaj direktoj. 


«HAPPY END» (anglaĵo) = feliĉa fino. 


Legaĵo: 
Simpla konfeso 


Ĉu vi konas N, tiun ĉi urbeton en la orienta landparto? Se 
ne, vi perdis nenion. Ĉi urbetoj terure similas unu la alian kaj 
certe vi jam vidis tiaspecan vilaĝegon, kun unusola pavimita 
ĉefstrato, koto aŭ polvo sur la aliaj ĝisgenue, laŭ la sezono; 
tri preĝejoj sur la urbocentra placo kaj trifoje tri drinkejoj; 
kino, aro da grizaj, seninteresaj homoj, enuo... enUo... 


Jarojn mi vivis tie — sed vi ja ne konas min, vi eĉ ne povus 
imagi, kiel mi suferis en tiu urbaĉo. Sed ne temas pri mi kaj 
estas superflue plendi. Jam delonge mi forlasis ĝin. Nun 
temos pri la sola homo, kiun mi renkontis en tiu kotujo kaj 
kiun mi ankoraŭ ne forgesis. Tuj vi aŭdos, kial. 


Li estis inĝeniero, la nomo ne gravas. Ni amikiĝis rapide kaj 
sen la ajn signifa okazo. Cetere mi amikiĝas tre malfacile. Mi 
havas nur du-tri amikojn; ĉiuj miaspecaj, neplibonigeblaj 
maljunaj fraŭloj, kiuj opinias la geedziĝon eltrovo de la 
diablo kaj ofte ili fanfaronas, per kiaj ruzaĵoj ili evitis la reton 
de la ina gento. La ideala kunvivo de la inĝenier-familio 
tamen kortuŝis eĉ min kaj foje-foje Mi pripensadis, ĉu mi ne 
faris stultaĵon, kiam mi — antaŭ 30 jaroj — tiu knabino — 
eh, negrave! Egale jam... kaj mi promesis rakonti pri la 
inĝeniero, ne pri mi. 


La inĝeniero gvidis la konstruon de la kanalo kaj — ĉar 
ankaŭ la prizorgadon kaj inspekton de la kanalo oni konfidis 
al li — ekloĝis en la urbo. Laŭ sia ekstero li estis ĉiutaga, 
griza hometo, mezastatura, 35-40-jara, kun okulvitroj, kaj 
hararo jam iom maldensa, sed ne griziĝinta. Li havis 
superkritike grandan kaj ampleksan scion, ne nur en sia 
fako, sed ankaŭ krome li estis surprize erudicia, tamen 


modesta kaj ĝentila; mallonge tia, kiun oni nomis iam 
«ĝisplanda sinjoro». Mi nomas lin simple: homo. 


Ni ambaŭ ege malŝatis la t.n. «sociajn formalaĵojn». Ni 
renkontiĝis ie, paroladis kaj — ĉar ankaŭ mi vidis ion el la 
mondo — bonege komprenis unu la alian. Ofte mi vizitis ilin 
preskaŭ ĉiutage kaj tie Mi ekkonis «hejmon» en citiloj, pri 
kiu kantas la poetoj. La inĝeniero, lia edzino, preskaŭ dek 
jarojn pli juna blonda virineto, kaj la du filinoj formis 
kompletan unuon. La domon plenigis la paco, harmonio, 
trankvilo kaj kompreno. Estis vere resanigo por mi ŝanĝi 
mian solecon por unu-vespera restado de ili kaj vidi la 
feliĉon regantan en tiu familio. 


Mi povas diri: mi estis ilia amiko. Intima amiko mi tamen ne 
estis. Neniam ni intime interparolis, krom unu fojon, ankaŭ 
tiam nevole kaj ĝuste tion mi intencas rakonti. 


Estis komenco de printempo, la lastaj tagoj de aprilo, bela, 
varmeta vetero. Eble pro tio ni estis iom pli komunikemaj? 


Mi vespermanĝis kun ili. Post la manĝo ni restadis iomete 
ankoraŭ ĉirkaŭ la tablo, ni babiladis, ŝercadis, kiel kutime. 
La edzino poste formetis la servicon kaj akompanate de la 
helpemaj filinoj malaperis en la kuirejo. 


Mi restis duope kun la inĝeniero. 


En la forno brulis ankoraŭ la fajro kaj en la densiĝanta 
malhelo la flagranta lumo de la flamoj kreis ian ankoraŭ ne 
sentitan romantikan humoron. 


Dum minutoj ni admiris senvorte la flamludon. Miaj pensoj 
zigzagis en la estinto kaj estanto, ĝis foje — Mi mem ne 
scias, kiel — vortoj ekverŝiĝis el mi. Mi rakontis la tragedion 
de mia vivo, kiu ja nur por dudekjarulo estis tragedio; nun, 
post pli ol tridek jaroj, ĝi estas nur memoro, eĉ ne dolora. Ĉu 


aŭskultas min iu, aŭ ne, mi ne pripensis. Mi rakontis kvazaŭ 
al mi mem la historion malnovan, ŝablonan, tamen belan 
por mi, ĉar ĝi estas la mia. Vi ja ĉiuj konas la temon milfoje 
vivitan kaj skribitan: nobla, riĉa familio... bela knabino... 
bela knabino... malriĉa knabo. Renkontoj sekretaj... rapidaj 
kisoj... malvolo de gepatroj... adiaŭo... ĵuroj: ĉiam, neniam! 
.. kaj poste... nenio. 


«Mi do restis fraŭlo — mi finis — kaj mi ne bedaŭras! — mi 
almetis kun iom falsaplomba gesto. — Sed de kiam mi konas 
vin...» 


Mi ĉesis. Li eble pensus, ke mi envias ilian feliĉon. Estis ja 
nur la restaĵo de la juneca romantiko, revekita de nekutima 
situacio. 


Silento regis dum momento. 


La inĝeniero dum la tuta tempo fiksrigardis la fajron kaj lia 
lipo apenaŭ moviĝis ekparolante: 


«Nin...?» 


La vorto sonis strange, tre strange! Min frapis io ne atendita, 
kvazaŭ la vorto enhavus amaron kaj malfeliĉon. Mi ne povis 
diri ion. Ni silentis longe, poste la inĝeniero subite, kvazaŭ 
vekita el sorĉa sonĝo ekĝemis, prenis cigaredon, ekfumis kaj 
komence balbute, poste pli kaj pli flue konfesis jene: 


«Vi do kredas, ke mia vivo estas plena de belo, 
seninterrompa feliĉo?... Do, vi eble pravas... kion ni 
konsideras feliĉo? Mi amas mian familion, ankaŭ mia laboro 
plaĉas al mi... kun la homoj mi vivas harmonie... jes, feliĉo... 
Sed iam...» 


Jam fluis la vortoj el li: 


«Vi scias, iam, kiam mi estis ankoraŭ studento, mi estis tre 
enamiĝinta. Tre enamiĝinta — tio ja estas sensencaĵo! Oni 
amas aŭ ne amas; mi ne povas gradigi la amon. Sed oni ne 
filozofadu! Mi estis studento de inĝeniera fako, ŝi estis 
filologino. Du jarojn pli juna ol mi. Ni konatiĝis... Mi ne scias 
kiel kaj kie. Inter studentoj okazas facile la interkonatiĝo... 
kaj mi ekamis ŝin.» 


«Ne, ŝi ne estis bela. Malalta ŝi estis, kun iom kurbaj kruroj... 
ŝia nazeto estis stumpeta... Miaj kolegoj ofte ŝercis pri mia 
amo. Sed en ĝi troviĝis ia stranga beleco, ia interna koreco, 
aŭ altirpovo... mi ne povas esprimi, eĉ tiam mi ne povis, 
kvankam tiutempe mi preferis la precizajn terminojn.» 


lom li ekridetis. 


«Mi estis inĝeniero estonta! Do mallonge: mi enamiĝis al ŝi 
kaj mi ne estis la sola: la duono de la klaso estis miaj 
samsortanoj. Kaj ŝi elektis min, kvankam jam en tiu tempo 
mi ne estis belulo.» 


«Multfoje ni kunestis... ni promenadis kune, paroladis kaj... 
jes, ni ankaŭ kisadis. Mi estis feliĉa kaj fiera, ne nur, ĉar ŝi 
amas min, sed — laŭ vere vira maniero — ĉefe ĉar ŝi min 
amas kaj ne iun, kiu estas pli bela, pli saĝa ol mi, kiun ŝi 
ankaŭ estus povinta elekti.» 


«La afero daŭris du jarojn, escepte nature la libertempojn, 
kiam ni forlasis la urbon kaj ni ambaŭ — almenaŭ mi certe 
— nombris la tagojn ĝis la nova studsezono.» 


«Kiel min konfuzis ĉi tiu sento! Juĝu vi mem, vi konas min 
kaj ankaŭ tiam mi estis la sama: mi verkis poemojn! Aĉajn 
poemojn. Sed ili plaĉis al ŝi kaj krom ŝi neniu sciis pri ili. Niaj 
kolegoj, ankaŭ inĝenieroj, trovis iom ridinda jam ankaŭ mian 
amon en la mondo de la logaritmoj kaj kompakt-moduloj. Mi 
verkis, notis, laŭtlegis la poemojn, donis ilin al ŝi, ĉar ŝi petis 


kaj mi ne bezonis ilin. Ŝi promesis, ke ŝi montros ilin al 
neniu.» «lli koncernas nur nin, samkiel niaj kisoj» — ŝi diris.» 


«Tiel ni vivis dum niaj universitataj jaroj. Poste mi finis la 
studadon, mi forlasis la urbon kaj vetkuregis por la ĉiutaga 
pano. Honte, sed vere: ni devas antaŭe manĝi kaj nur poste 
ni povas ami.» 


«Ni priparolis nenion, interkonsentis pri nenio plua. EĈ unu 
vorto ne estis pri geedziĝo, miaopinie tio estis natura, alie 
ne povas okazi, se unu amas la alian. Mi devas trovi 
postenon kaj ni devas atendi, ke ankaŭ ŝi finu la studadon. 
Ŝian adreson — en la universitata urbo — mi konis kaj foje 
mi skribis al Ŝi. Tiutempe mi vagadis en Francujo, do ŝi ne 
povis respondi.» 


«Oni diras, la amo malpliiĝas proporcie al la distanco kaj 
tempopaso. Eble, sed mi estas esceptulo. Eĉ unu komon mia 
sento ne aliiĝis, mi amis ŝin same, kiel antaŭe, kiel iam ajn, 
nur mi kutimiĝis al tiu ĉi amo. Ĝi apartenis al mia vivo, iĝis 
parto de mia mio, same kiel — se estas permesate uzi tian 
komparon — la ĉiutaga lego de la ĵurnalo. Ĝi iĝis kontinua 
sento, jam ne sentata. Se oni havus dentdoloron ekde sia 
naskiĝo, neniu kredus, ke dento povas ne dolori, aŭ la 
mankon de la doloro oni rigardus malsano. Strange, Ĉu ne?» 


Li gestis kvazaŭ forigante muŝon. 


«Denove mi filozofadas. Kion mi rakontis? Jes! Pasis la jaroj. 
Mi laboris, pensadis pri ŝi kaj mi sentis certege, ke ankaŭ ŝi 
faras la samon.» 


«Poste alvenis la konjunkturo, vi scias, la «ora epoko». Mi 
akiris sufiĉe bonan kaj ĉefe konstantan postenon en la 
hejmolando. Mia unua sento estis: Ŝi. Nur nun mi konstatis, 
kiel malmulton mi scias pri ŝi! La vizaĝon — jes, tion mi 
povus desegni precize, se mi scius desegni, sed ŝian 


adreson, nu, la adreson de ŝiaj gepatroj mi ne sciis. Nur la 
nomon de la urbeto — en la orienta landparto. Mi skribis 
leteron adresitan sen strato kaj numero: nek respondo 
venis, nek la letero revenis. Mi havis nek tempon por esplori, 
nek monon por esplorigi kaj mi jam rezignis. Mi ja estas tia: 
tre facile mi rezignas anstataŭ batali.» 


«Kaj unu tagon en la ĵurnalo mi legis pri konkurso por 
printempaj amversaĵoj. La plej sukcesaj aperis en la ĵurnalo 
kaj mi — vi scias — kiel pasia leganto, legis ankaŭ tiujn. La 
tria aŭ kvara, je mia plej granda surprizo, estis unu el miaj 
faraĵoj! Eraro neebla, nenia dubo: mi ja konas la proprajn 
poemojn. Kaj ĝi, la «Simpla Konfeso», estis mia plej kara 
ido.» 


«Nepre mi devis konstati, kiu sendis la poemon? Se ŝi estas 
tiu, mi trovos ŝin. Se ne... do ankaŭ tiam mi scios kion fari.» 


«La versaĵoj aperis anonime. Mi skribis al la redaktoro, poste 
mi persone vizitis lin: li rifuzis doni klarigon antaŭ la fermo 
de la konkurso. Ses monatoj ankoraŭ! La premio estas 
dumonata somerumo de Mediteraneo por du personoj, 
sufiĉe granda sumo, mi komprenu...» 


«Mi komprenis. Post longa kaj persista petado li promesis 
peri leteron al la ensendinto. Tuj mi skribis: la amaj sentoj 
ariĝintaj dum jaroj nun ŝvebis, plenigis la paĝojn: konfeso, 
peto, riproĉoj kaj denove konfeso...» 


«... la letero ekiris. Dum la sekvantaj semajnoj mi estis 
kvazaŭ somnambulo. Mi atendis la respondon kaj samtempe 
mi tremis... Ĉu ne ĉio estis superflua? Mia vivo jam preskaŭ 
enordiĝis... eble, verŝajne ankaŭ la ŝia... kaj nun... se ĉio 
renversiĝos?... ĉu inde?...» 


«... sed la letero jam ekiris...» 


Li ekhaltis momenton, kvazaŭ serĉante la rememorojn. Li 
fumsuĉis la cigaredon, kiu estis jam preskaŭ elbrulinta, 
elspiris la fumon kaj longe postrigardis ĝin. Mi atendis la 
daŭrigon nervostreĉe, preskaŭ mi ekkriis: «Do? Estis ŝi?» — 
sed mi bridis mian senton. 


Post iom da tempo li parolis plu. 


«Pasis preskaŭ du monatoj, ĝis respondo venis. Mi kredis, ke 
mia koro krevos, kiam mi rigardis la literojn konatajn sur la 
koverto. Eble horojn mi sidis apud la tablo, antaŭ mi la 
letero, ĝis mi ekhavis kuraĝon malfermi ĝin.» 


«Jes, ŝi estis. Ŝi, ŝi. Ŝi sendis la poemon, ŝi ne donis ĝin al 
aliulo, ankaŭ nun ŝi gardas ĝin kune kun la aliaj, kun niaj 
memoroj. Ŝi ne forgesis min, neniam ŝi forgesos, ŝi atendis 
min, eĉ nun ŝi atendas, ŝi amas min, ĉu mi volas iri al ŝi...» 


Fine do! mi ĝemis profunde. Nu, stultaĵo, mi ja estus povinta 
imagi la finon, nature «happy end», mi ja vidis la finalon, ĉi 
tiun feliĉan familion. 


«Vi povas ĉesi, amiko. Vera romano! Do, tiel vi retrovis vian 
amatinon, vian edzinon. Vi ja estas feliĉulo, maljunulo...» 


La inĝeniero nun alrigardis min unuafoje dum la rakontado. 
Forte li fumsuĉis la cigaredon kaj returnis siajn okulojn al la 
fajro jam cindriĝanta. Dume la krepusko kovris la ĉambron 
per malhelo. Lia vizaĝo apenaŭ estis videbla kaj min ekregis 
la stranga, malcerta sento. Miaj vortoj gaje ekestintaj 
stumpe pendis en la densiĝinta mallumo. Mi ne kuraĝis 
daŭrigi, kvankam mia amiko ne faris eĉ moveton. 


Ni sidis tiel, senvorte, dum longaj minutoj kaj mi jam sciis, 
ke okazos io neatendita. 


La inĝeniero fine moviĝis, la cigaredrestaĵon ĵetis en la 
fajron kaj ekparolis per strange raŭka voĉo: 


«La letero... tiu letero... alvenis hieraŭ...» 
LaszlO Boti 


(el «Norda Prismo») 


Ekzercoj 

44, Leginte la supran rakonton, respondu jenajn demandojn: 
1. Kia homo estis la aŭtoro? 

2. Kiel li amikiĝis kun la inĝeniero? 

3. Kio okazis al la aŭtoro antaŭ tridek jaroj? 

4. Kial la inĝeniero ekloĝis en tiu urbeto? 

5. Kiom aĝa estis la edzino de la inĝeniero? 

6. Kial oni «ne povas gradigi la amon»? 


7. Sur kiu fakto ĉefe baziĝis la fiero de la inĝeniero pri sia 
amo? 


8. Kion faris la inĝeniero, kiam li finis sian universitatan 
studadon? 


9. Kiamaniere modifiĝis la amo de la inĝeniero kun la 
tempopaso? 


10. Kion vi opinias pri tio, ke la inĝeniero ne sciis la hejman 
adreson de sia amatino? 


11. Kial la redaktoro ne volis tuj transdoni la adreson de la 
konkursinto? 


12. Kiajn dubojn spertis la inĝeniero post enpoŝtigo de sia 
letero al la konkursinto? 


13. Kion respondis la konkursinto al la inĝeniero? 


14. Kion supozis la aŭtoro pri la historio de la inĝeniero ĝis 
tiu punkto? 


15. Kiel la sinteno de la inĝeniero maltrankviligis la aŭtoron 
post la supozata «happy end»? 


45. ADVERBOJ PARTICIPAJ rilatas adverbe al la ĉefa verbo de 
la propozicio, kaj sekve la agado aŭ estado, kiun ili 
esprimas, estas agado de aŭ al la subjekto de la ĉefa verbo, 
aŭ estado de tiu subjekto. Ili ne povas havi rilaton kun aliaj 
substantivoj ol la subjekto en la propozicio. Ekz-e: Legante 
la ĵurnalon, la inĝeniero trovis sian junaĝan poemon. La 
inĝeniero verkis poemojn inspirite de la amo. En ambaŭ 
ekzemploj temas pri la inĝeniero, kiu ja legis kaj estis 
inspirita. «Legante» sciigas, kiam la inĝeniero trovis; 
«inspirite» sciigas, kiel aŭ kial li verkis. 


Kompletigu la sekvantajn propoziciojn: 
1. Ŝercante 

2. Renversinte sian kontraŭulon, 

. Ekfumonte cigaredon, 

. Komunikite per ĉiuj ĵurnaloj, 
.Sorĉate de la bela ĉirkaŭaĵo, 

. Alparolote, 


. Kuironte la vespermanĝon, 


VW JJ QO UI LE UJ 


. Kritikinte la mankojn de Ĉiuj aliaj, 
9. Tiel fanfaroninte pri siaj kapabloj, 


10. Turnite de la forta vento, 


46. Skribu propoziciojn por klare montri la diferencon de 
signifo inter la du vortoj en ĉiu paro da vortoj: 


KUIRISTO—KUIRANTO, ĜENTILECO—ĜENTILEMO, FLAMO— 
FLAMADO, PLANDO—PLANDUMO, PERSISTEMO— 
PERSISTADO, FANFARONULO—FANFARONINTO, ROMANO— 
RAKONTO, RENVERSITE—RENVERSATE, ĈESI—ĈESIGI, 
DUBEBLA—DUBINDA. 


47. La inĝeniero en la «Simpla Konfeso» decidas viziti sian 
iaman amatinon antaŭ ol findecidi pri la estonteco. Priskribu 
la renkontiĝon de la geamantoj, kaj kia estis la rezulto de tiu 
renkontigo — kiel li solvis sian problemon? 


48. En la unua alineo de la rakonto, la aŭtoro priskribas sian 
urbeton. Uzante ne pli ol 65 vortojn, karakterizu vian 
loĝlokon. 


Paŝo naŭa 


Vortaro 

BALANCI: movi tien kaj reen. 

BALANCIERO: radeto en horloĝo, kiu reguligas la moviĝon. 
BAROSKOPO: aparato uzata por mezuri gaspremon. 
BRAKO: korpoparto de la ŝultro ĝis la mano. 

CENTIMETRO (cm): centono de metro. 

DETRUI: ruinigi, neniigi. 

DIAMETRO: mezuro trans cirklo tra la centro. 

DIFEKTI: kaŭzi malbonon al io. 

DILETANTO: persono, kiu okupiĝas nur supraĵe pri io. 
EKVATORO: imaga linio ĉirkaŭ la tero, meze inter la polusoj. 
EKZAMENI: detale esplori. 

ELEKTRO: unu formo de fizika energio. 

GARANTII: firme promesi ion. 

GLACIO: akvo solidigita per malvarmo. 

INFLUI: rezultigi agadon de iu aŭ lo. 

KAZO: difinita aparta okazo. 

KILOMETRO (km): milo da metroj. 


KONSERVI: zorgi, ke io ne difektiĝu aŭ perdiĝu. 


KONSISTI: havi kiel erojn. 

KONSTANTA: senŝanĝa, senĉesa. 

KONTROLI: detale esplori, oficiale ekzameni. 
KRONOMETRO: tre preciza horloĝo. 

KUDRI: kunigi per fadeno kaj speciala pinta ilo. 
KVALITO: grado de boneco. 

KVANTO: nombro da objektoj aŭ personoj. 
LAGRO: maŝina peco, kiu portas la akson de rado. 
LIKVA: flueca. 

LOKOMOTIVO: maŝino por tiri vagonojn sur fervojo. 
LUBRIKI: olei maŝinon. 

MAGNETO: ferpeco kun altira povo. 

MANIPULI: manuzi. 


MAŜINO: aparato, kiu produktas, transsendas aŭ utiligas 
forton. 


MATEMATIKO: scienco pri kalkulo. 
MEKANISMO: tuto de la pecoj de maŝino. 
MEMORI: konservi antaŭe ricevitajn ideojn. 
MERITI: esti inda je rekompenco. 


MEZURI: taksi kaj difini grandecon. 


MILIMETRO (mm): dekono de centimetro. 
MINUTO: sesdekono de horo. 

MOTORO: maŝino, kiu produktas movon. 
NORMALA: ordinara, laŭkutima. 

OLEO: grasa fluidaĵo. 

PENETRI: eniĝi al io. 

PERIMETRO: linio ĉirkaŭ figuro. 

PIKI: enigi pinton en ion. 

PIVOTO: turnpunkto. 

PRUVI: montri, ke io estas vera. 
PUNKTO: preciza loko, kie io okazas. 
PURA: sendifekta. 

RADO: rondaĵo turniĝanta ĉirkaŭ akso. 
REGULA: ripetiĝanta post fiksita periodo. 
RELATIVA: pli-malplia. 

REVIZII: ekzameni kaj kontroli. 

RIPARI: rebonigi. 

RISORTO: elasta metala fadeno. 
SEKUNDO: sesdekono de minuto. 
SIGNALO: komunika signo. 


SOLIDA: firma, konfidinda. 

SPIRALO: rondiranta linio, kiu malproksimiĝas de sia centro. 
ŜIRMI: protekti ion por eviti difekton. 

ŜMIRI: froti per grasaĵo. 

ŜTALO: tre malmola metalo. 

VALORI: havi meriton, altan prezon. 

VARMA: sento produktata de brulo aŭ fajro. 


VITRINO: elmontra vitrujo. 


Legaĵo: 
Horloĝo — malgranda miraklo 


La poŝ- aŭ brakhorloĝo konsistas proksimume el 100 
diversaj partoj. Tiuj ĉi konsistaĵoj funkciigas unu la alian per 
matematika precizeco. La malgranda balanciero, kiu 
reguligas la funkciadon de la horloĝo, kiu dum tagoj kaj 
noktoj, jarojn post jaroj senĉese persisteme moviĝas, 
plenumas tiamaniere la mirindan funkcion, kiu ne povas esti 
efektivigata de iu alia maŝino aŭ mekanismo. 


Mi volas tion al vi pruvi per sekvantaj klarigoj. 


La diametro de unu normala poŝhorloĝa balanciero mezuras 
14-18 mm. Vi bone scias, ke ĝi turniĝas, pli precize dirite 
balanciĝas tien kaj reen. Imagu nun, ke la balanciero — 
anstataŭ tien kaj reen balanciĝi — ruliĝas nur unudirekten. 
En tiu ĉi kazo iu imagita punkto sur la perimetro de la 
balanciero, dum unu turniĝo je 360 angulaj gradoj, 
efektivigas 56,5 mm longan vojon. Sed la balanciero ne 
turniĝas je 360 gradoj, sed proksimume je 540 gradoj, tial 
unu turniĝo poste mezuras tien 84,75 mm kaj reen la 
samon. Dum unu sekundo la balanciero turniĝas ĉiam 
kvinfoje — do la punkto sur ĝia perimetro efektivigas vojon 
longan 423,75 mm, dum unu minuto 2 542 cm (aŭ 25,4 m), 
dum unu horo ĝi faras 1 525 m (proksimume 1 kaj duonon 
da km) kaj dum unu tago 36 km (precize 36, 612 km). 


Horloĝo kutime funkcias sen riparo 3 jarojn; dum tiu tempo 
la supozita punkto sur la perimetro de la balanciero 
efektivigas 39 420 km longan vojon, kio egalas preskaŭ al la 
longeco de la ekvatoro. La balanciero turniĝas sur du 
pivotoj, kies diametro mezuras nur 0,12 mm. 


Lokomotivo, kiu funkcias po 10 horoj tage per rapideco de 
po 45 km hore, devus funkcii 89 tagojn por efektivigi la 
saman vojon, kiun la balanciero plenumas dum 3 jaroj. La 
lokomotivo devus funkcii 8 900 tagojn, t.e. dum 24 jaroj 
ĉiutage 10 horojn, ĝis ĝia akso faros la saman nombron de 
turniĝoj, kiun efektivigas la malgranda pivoto de balanciero 
dum 3 jaroj. 


Mi estas tute certa, ke multaj el vi tute ne zorgas pri sia 
horloĝo kaj mi scias, ke vi neprave estas malkontentaj, se ĝi 
post 1-2 jara bona funkciado subite ne montras precizan 
tempon aŭ iom difektiĝas. 


Se vi respektas la laboregon kaj malgrandecon de via 
horloĝo kaj se vi postulas de ĝi precizecon, vi devas ĝin 
ĝustatempe transdoni al horloĝista specialisto, kiu sanigos 
ĝin. La horloĝo estas via amiko, kiu al vi senĉese servas, tial 
ĝi meritas ankaŭ viaflanke dankoplenan zorgadon kaj 
delikatan manipuladon. 


La balanciero havas spiral-risorton, kiu konsistas el tre 
sentema hardika ŝtalo. Ĉiu nespecialista aŭ fuŝa tuŝeto 
difektas ĝin. La valoro de spiral-risorto estas kelkoblo de la 
valoro de sampeza oro; tamen, ĉiu fuŝulo kaj diletanto tre 
ŝatas piki en ĝin per kudrilo aŭ tranĉileto, se la horloĝo 
subite ĉesas funkcii. 


La plej granda malamiko de horloĝo estas la polvo. Ĝi 
enpenetras ĉien kaj ankaŭ en bone fermitan horloĝon. Ju pli 
malgranda estas la horloĝeto, des malpli da polvo sufiĉas 
por kaŭzi ĝian malfunkciadon kaj difektiĝon. Ankaŭ la oleado 
estas tre grava afero. Mi avertas vin, ne lubriku mem vian 
horloĝon per iu ajn maŝin-oleo. La ŝtonlagroj estas 
profundaĵetformaj kaj ili prizorgas la radpivotojn per oleo. 
Tiu devas esti flumoleca kaj likviĝema, por ke ĝi ne gluu. La 
eta kvanto kaj la necesa maldenseco de oleo estas kaŬzoj, 


ke ĝi iom post iom sekiĝas. Tial la internacia horloĝista 
organizo donas nur duonjaran garantion por brakhorloĝoj. 


Se vi transdonas vian horloĝon al horloĝisto-fakulo por 
riparo, ne pensu, ke li ĝin nur simple purigos. Solida 
specialisto tre zorge ekzamenas, kiu ero el 100 partoj de via 
horloĝo estas difektita. Li certe devos iun ripari aŭ 
anstataŭigi. La lubrikado de horloĝo estas vere malgranda 
scienco. Antaŭ ĉiu lubrikado devas esti forigita la malnova 
ŝmiraĵo, aliokaze ĝi senvalorigas la novan oleon. Por 
lubrikado estas uzataj tri diversspecaj oleoj. 


Ne postulu de via horloĝeto neeblaĵon — ekzemple, ke ĝi 
daŭre je sekundo precize montru la tempon laŭ 
radiosignaloj. La kronometro de observejo, laŭ kiu la tempo 
per radiosignalo estas elsendata, valoras centmilfoje pli 
multe ol via horloĝo. La observeja kronometro estas fermita 
en speciala vitra ujo, en kiu oni per baroskopo kontrolas 
konstantan aerpremon. Ĝi estas lokita en speciala ejo kun 
konstanta varmogrado, kie la ebleco de skuoj estas plej 
malgranda. La neprecizan funkciadon de via poŝ- aŭ 
brakhorloĝo kaŭzas la senĉesa moviĝo de via korpo. brako, 
aŭ ŝanĝiĝo de varmo kaj diversaj aliaj influoj. 


Ĉiu horloĝo laŭ sia grandeco kaj kvalito devas esti post 1-3 
jaroj purigita kaj reviziita. Tio estas ĉe ĉiu alia maŝino pli 
frue urĝa kaj memkomprenebla, tial de unu horloĝo oni ne 
atendu eternan kaj precizan funkciadon. 


Konfidu vian horloĝon nur al vera specialisto kaj ne lasu ĝin 
detrui de iu ajn fuŝulo. Fuŝita horloĝo ne funkcias plu bone. 


Se vi zorgoplene manipulas vian horloĝon, ĝi rekompencas 
vin per relativa precizeco. Restreĉu horloĝon regule matene 
(aŭ vespere), dumnokte lasu ĝin en la sama pozicio 
(pendanta aŭ kuŝanta). Gardu ĝin antaŭ fortaj magnetoj 


(ekz. elektromotoroj, radioaparatoj), alie ĝia delikata spiral- 
risorto magnetiĝas kaj la precizeco de la horloĝo tute 
detruiĝas. Ŝirmu ĝin kontraŭ pli grandaj diferencoj de 
varmeco ol 20 varmogradoj. Ekzemple la horloĝo portita 
dumtage sur brako aŭ en poŝo, ne povas montri precize, se 
ĝi dumnokte kuŝas sur glacimalvarma vitro de nokta tableto 
en nehejtita dormoĉambro. En malvarmo la horloĝo 
plirapidiĝas, en varmo ĝi malfruiĝas. 


Malnovaj, tre ofte riparitaj horloĝoj ne povas funkcii kiel la 
novaj. Ankaŭ bona horloĝo foruziĝas per sia senripoza 
aktiveco dum longaj jaroj kaj ĝi meritas ripozon. Tial la 
memoraĵojn pri niaj geavoj ni konservu plej bone en vitrinoj 
kaj ne uzu ilin plu. 


Al viaj horloĝoj mi deziras bonan funkciadon kaj precizan 
tempon. 


Stanislav Knizek 


(el «Esperantisto Slovaka») 


Ekzercoj 
49. Leginte la supran artikolon, respondu jenajn demandojn: 
1. El kiom da partoj konsistas horloĝo? 


2. Proksimume kiom da distanco vojas punkto sur la 
perimetro de balanciero dum tri jaroj? 


3. Kiel kompariĝas la efikecoj de lokomotivo kaj horloĝo? 
4. Kio estas la valoro de spiral-risorto horloĝa? 

5. Kiel oni ofte difektas spiral-risorton? 

6. Kiel la polvo povas difekti horloĝon? 

7. Priskribu la lubrikadon de horloĝo.. 


8. Kial horloĝo ne estas tiel preciza, kiel observeja 
kronometro? 


9. Kiaj eksteraj influoj povas malprecizigi la funkciadon de 
via horloĝo? 


10. Donu instrukciojn por bona prizorgado de brakhorloĝo. 


50. Verku resumon de la artikolo «Horloĝo — malgranda 
miraklo», uzante ne pli ol 150 vortojn. 


51. En du el la sekvantaj propozicioj, skribu frazon anstataŭ 
la montritaj adverboj. Ekzemple: Ili bonorde atingis sian 
domon = En bona ordo. 


1. La enlitiĝonto laŭkutime streĉis sian horloĝon. 


2. La instruisto malgrandanime malpermesis la feston. 


3. La horloĝo difektiĝis oleomanke. 
4. Mi volas sange bati la amason vantan! 


5. La fantomoj lunlume revivas en pejzaĝo antaŭlonge 
konata. 


6. Aprilo pluvokise baldaŭ trempos foliojn. 


7. Mateno frapis la nokton pugnalnaze, kaj ĝia sango 
ruĝigas la horizonton. 


8. Brutmense la homoj lin ignoris. 

9. Mi ŝutas for mian dentgrince gardatan trezoron, la Vivon. 
10. Blekis la kanonoj, kaj fratobuĉe falis milionoj. 

11. Per amo li ribelas vivjese kontraŭ la monstro de l' pereo. 


12. La sklavoj komencis revi buĉe, ke baldaŭ venos venĝ- 
okazo! 


52. En ĉiu el la sekvantaj propozicioj, skribu adverbon 
anstataŭ la montritaj frazoj. Ekzemple: En tiu norda regiono, 
li solecis kiel fremdulo = Fremdule. 


1. Kiam ni estis geknaboj, ni vadis en la maro. 
. La raketoj brodis la nokton per oraj fadenoj. 
. La albatroso sur larĝaj flugiloj ŝvebis super la ondoj. 


2 
3 
4. Ŝi forviŝis larmon, kiu aperis en angulo de ŝia okulo. 
5. Illi rimarkis la larmojn, kiuj ardadis sur miaj vangoj. 

. Tirante la ŝultrojn, li indiferente foriris. 


7. La knaboj interpugnis ĝis la sango ŝprucis. 


8. Mirinda multkolora bruto fontis sur la ĉielo, kvazaŭ kreado 
de steloj. 


9. Plena de zorgoj li klinis sin denove al la libro. 
10. Horloĝo povas difektiĝi pro diversaj influoj. 


53. Parolu dum ne pli ol kvin minutoj pri via profesio aŭ 
liberhora intereso, tiel ke aliaj havu bonan perspektivon kaj 
komprenon pri ĝiaj specialaĵoj. 


Paŝo deka 


Vortaro 

ABSTRAKTA: malkonkreta. 

AKCENTO: plilaŭtigo de voĉo. 

AMUZI: gajigi. 

ANTIKVA: malnovega. 

ARĤIVO: dokumentujo. 

ARKO: kurblinio. 

AVENTURO: neordinara kaj ne atendita okazaĵo. 
BANI: meti en akvon por ĝin lavi. 
BANALA: seninteresa, ĉar tre ordinara. 
BANKEDO: komuna manĝo. 

BARI: fermi vojon per io. 

BILDO: videbla similaĵo de io. 
BORDERI: stari ĉe la rando de io. 
BRILIANTO: speco de diamanto. 
BUNTA: diverskolora. 

ĈERPI: elpreni, eltiri. 

DEDUKTI: fari konkludon per logiko. 
DIMENSIO: mezuro. 


DIVENI: supozi laŭ elpensado. 

DORSO: malantaŭo de la korpo. 
EKZEMPLERO: unuopa specimeno. 

ENIGMO: malfacile komprenebla afero. 
ETOSO: spirita atmosfero. 

FENDI: disigi laŭlonge ion. 

FENOMENO: malofta afero. 

FILMO: tio, sur kiu oni faras negativojn dum fotado. 
FLATI: trolaŭdi. 

FOTI: fari bildon sur filmon. 

FOTOGRAFO: homo, kiu fotas. 

FRONTO: antaŭa parto de objekto. 

FRUNTO: superokula parto de vizaĝo. 

GAPI: rigardadi kun larĝe malfermitaj okuloj. 
GLUTI: enstomakigi. 

GRAVURI: desegni sur metalo aŭ ŝtono. 
GRIMPI: pene supreniri. 

HAŬTO: natura korpokovro de la homo. 
HIPNOTO: arte kaŭzita dormo. 


IMPERIO: granda regno. 


INDIGO: malhelblua koloro. 

INDIKI: precize konigi ion. 

INKVIZITORO: rigora esploranto. 
INTENSA: tre energia. 

INUNDO: superakvego. 

JUGLANDO: speco de nukso. 

JUVELO: multekosta ŝtono. 

KARTO: kartonfolieto. 

KOFRO: granda kesto, ujego. 

KOLEKTI: iom post iom amasigi samspecajn objektojn. 
KOMIKA: ridiga, amuza. 

KOMPLIKI: malsimpligi. 

KONCENTRA: havanta komunan centron. 
KONFIRMI: plicertigi. 

KONSTERNI: konfuzi, maltrankviligi. 
KONVERSACIO: interparolado. 
KONVULSIO: fortega skuiĝo. 

KRONO: reĝa kapornamo. 

KURTENO: ŝtofa fenestrokovrilo. 


LANTERNO: lampego. 


LOGIKO: rezonanta pensmaniero. 

LUKSO: riĉa vivmaniero. 

MARKO: distingiga signo. 

MARŜI: paŝi. 

MEBLO: seĝo, tablo, lito, aŭ alia hejmobjekto. 
METALO: malmola substanco. 

MUZEO: domo, kie oni konservas malnovajn interesaĵojn. 
NAVIGI: marveturi. 

NUBO: densaĵo sur la ĉielo. 

ODORI: esti flarebla. 

OPERACIO: agmaniero. 

ORNAMI: plibeligi. 

PALACO: reĝa domego. 

PAŜTI: manĝigi bestojn sur kampo. 

PEJZAĜO: landvidaĵo. 

PERLO: juvela globeto. 

PIRATO: marrabisto. 

PLAFONO: plataĵo super ĉambro. 

PLANKO: tio, sur kiu oni paŝas en ĉambro. 


POŜTO: organizo por transporti leterojn. 


PROCESO: sinsekvo de fenomenoj. 

PSIĤO: tuto de la mensaj fortoj. 

RUBENO: ruĝa valorŝtono. 

SAFIRO: blua valorŝtono. 

SERIO: laŭorda sinsekvo. 

SKATOLO: ujo el ligno aŭ simila materialo. 
SPEKTAKLO: interesa vidaĵo. 

ŜPRUCI: rapide elflui. 

ŜTELI: preni ion, kio apartenas al alia. 
ŜVITI: eligi fluaĵon tra la haŭto. 
TEGMENTO: domsupraĵo. 

TENDO: provizora loĝejeto el tolo. 

TUFO: densa aro da maldikaĵoj. 

VALO: intermonto. 

VANDO: maldika mureto. 

VAPORO: gasa nubo. 

VETERANO: homo, kiu longe servadis ĉe io. 
VIGLA: vivoplena. 


VIOLO: floro kun karakteriza koloro. 


Legaĵo: 
Kolektanto de ĉielarkoj 


La atmosfero en la triaklasa kupeo estis sufoka. Ŝvitodoro 
ŝvebis en la aero. Kun malŝato mi pensis pri la multaj horoj 
de vojaĝo, kiuj ankoraŭ staris antaŭ mi. 


Miaj kunvojaĝantoj vigle babilis pri temoj, kiuj eĉ ne por 
momento povis fiksi mian atenton. 


Vidalvide de mi, de la kontraŭa flanko de la fenestro, sidis 
dekjara nigrokula knabino. Sur ŝia vizaĝo ŝajnis al mi diveni 
la saman enuon, kiun mi mem sentis. 


Mi decidis alparoli ŝin. 


Responde al miaj demandoj Sita rakontis, ke ŝi lernas en la 
kvara klaso de elementa lernejo. Ŝi ŝatas la geografion kaj 
malŝatas la matematikon. Post kelkaj pluaj demandoj la 
konversacia materialo estis elĉerpita. Paŭzo ekestis. 


Mi ekmemoris pri kelkaj leteroj kun diverslandaj poŝtmarkoj, 
kiujn mi havis en la poŝo, kaj pensis, ke per ili mi povus 
ĝojigi la knabinon. 


«Ĉu vi kolektas ion, Sita?» 
«Kolekti?... Ne, nenion mi kolektas,» ŝi respondis. 


Silento. Mi ekserĉis alian temon por vivteni la konversacion. 
«Kaj ĉu vi kolektas ion, sinjoro? Kion vi kolektas?» La fronta 
atako de Sita frapis min neatendite. 


Mi ja estis veterana kolektanto de ĉio imagebla. Por ne 
kompliki la aferon, mi volis diri ion simplan, kiel poŝtmarkojn 
aŭ bildkartojn. Tamen post momento tio ŝajnis al mi neinda 


banalaĵo. Dum tempero mi pretis konfesi al li la sekreton de 
mia vivo: mi kolektas aventurojn! Sed tio ŝajnis tro 
abstrakta. Si certe ne kapablus kompreni min. 


Dum kelkaj sekundoj mi rigardis tra la fenestro meditante. 
Ĉar ni sidis en la unua vagono de la trajno, mi klare povis 
vidi tra la fenestro la vaportufon elŝprucatan el sub la 
lokomotivo. La sunradio rompiĝadis tra la vaporo kaj formis 
duonrondan zonon de ĉielarko ĉirkaŭ ĝi. 


«Ĉielarko!» mi ekkriis kun admiro. 


«Kion?... Ĉu ĉielarkojn vi kolektas?» demandis mia 
inkvizitoro kun la okuloj larĝe malfermitaj. 


«Kion?... Jes, kompreneble, hm, ĉielarkojn. Ĉu io stranga pri 
tio?» 


Sita ne sciis ĉu kredi al mi aŭ ne. Subokule ŝi ekzamenadis 
mian vizaĝon por malkovri sur ĝi ŝercan rideton. Sed ŝerca 
rideto tie malestis. «Kaj kiel vi kolektas ilin?» ŝi kuraĝis 
finfine demandi. 


La radoj de la vagono per monotona frapado akcentadis la 
sufokan atmosferon de la kupeo. La ĉielarko ĉirkaŭ la 
vaportufo vetkuradis kun la lokomotivo antaŭ miaj okuloj. 


«Kiel mi kolektas ilin? Simple. Kie ajn mi vidas unu, mi 
enmetas ĝin en mian kolekton... Kompreneble, nur se mi ne 
havas ankoraŭ similan ekzempleron.» 


La nigraj okuloj de Sita fikse rigardis min. Ili atendis. Ili 
atendis iun gravan malkovron. 


«Ĉar ĉielarkoj povas esti, vi ja scias, tre diversspecaj...» 


«La unua, kiu eniris mian kolekton, estis tre kutima ĉielarko. 
Mi vidis ĝin, kiam mi estis apenaŭ kvinjara. Mi subite ĉesigis 
la ludadon kun mia pli aĝa frato kaj aliaj vilaĝaj knaboj. 
Senspire mi gapis al la bunta miraklo. Ĝi ŝajnis tiel 
proksima!» 


«Mia frato, vidinte mian admiron, diris: „Tiu, kiu sukcesas 
pasi sub la ĉielarko, ĉiam en la vivo sukcesos plenumi sian 
deziron!” Li ŝajnis paroli serioze. Mi eĉ momenton ne dubis 
pri la vereco de lia aserto.» 


«Senvorte, kvazaŭ hipnotita, mi ekmarŝis en la direkto de la 
mirinda pordego. Mi rapidis tra la vilaĝa strato ne 
deprenante la rigardon de la ĉielo, kaj alveninte al la rando 
de la vilaĝo mi daŭrigis la marŝadon tra la vasta paŝtejo. 
Ŝajnis al mi, ke mi rapide alproksimiĝas al la arko de ĉiuj 
sukcesoj.» 


«Kaj ĉu vi sukcesis? Ĉu vi pasis sub ĝi?» senpaciencis Sita. 


«Ne. La suno malleviĝadis pli kaj pli, kaj la ĉielarko paliĝis 
ĝis fina Malapero. Nur mi restis sola kun mia senlima 
admiro, gapanta al la ĉielo. 


«La vidaĵo de tiu ĉielarko restis tiel profunde gravurita en 
mia menso, ke mi senhezite povas diri, ke ĝi restis mia 
propraĵo. Tiu estis Mia unua sperto pri la posedo de ĉielarko. 
Posedo, cetere, kiun neniu povas de mi forpreni, okazu kio 
okazos.» 


«Poste sekvis aliaj. Unu post la alia ili fariĝis Miaj, kreante 
mian kolekton.» 


Sita sidis senmova aŭskultante min. Sia patro proponis al ŝi 
oranĝon, sed ŝi malakceptis. Si estis tro okupita per la 
rakonto. 


«Kaj ĉu vi havas multajn ĉielarkojn, sinjoro? Kiaj ili estas?» 


«Hm, jes. Ne estas multaj en mia kolekto, ĉar... mi ja ne 
prenis ĉiun ajn ĉielarkon. La kutimajn mi lasas por aliaj, kaj 
prenas nur la eksterordinarajn. Ekzemple...» 


Dum momento mi intense serĉadis en la arĥivo de mia 
memoro iun elstaran ekzempleron el mia kolekto. Fine jen ĝi 
estis. 


«Mi troviĝis en antikva marborda urbeto de mia lando. Post 
pluva mateno subite disiĝis la nuboj kaj, eĉ antaŭ ol mi 
ekvidis la sunon, ĉielarkoj aperis sur la ĉielo. Mi diris 
„ĉielarkoj“, ĉar ne estis unu, sed du. Unu super la alia. La pli 
malgranda estis klara, kun koloroj tre intensaj. Unu el ĝiaj 
flankoj ripozis sur la antikvaj tegmentoj de la domaro, dum 
la alia dronis en la maron. Ĝi aspektis kvazaŭ simbolo 
esprimanta la ligon inter la urbo kaj la maro. Kaj la ĉielarko 
pravis. Dum multaj jarcentoj la loĝantoj de la urbo estis 
navigistoj, fiŝkaptistoj, piratoj, markomercistoj kaj maristoj 
sur ĉiuspecaj ŝipoj.» 


«Super tiu ĉi bildo, kvazaŭ formante kadron al ĝi, etendiĝis 
la dua ĉielarko. lomete pli pala ol la suba.» 


«Kaj nun, Sita, se vi promesas ne rakonti ĝin al aliaj, mi diros 
al vi sekreton.» 


«Mi promesas,» flustris la knabino. 


Mi ĉirkaŭrigardis por certigi ke neniu aŭskultas nin. Tiam mi 
alproksimiĝis al la knabino. 


«Imagu,» mi diris, «la koloroj de la supra ĉielarko estis 
renversitaj. Ĉiu bona kolektisto scias, ke la violkoloro kaj la 
blua estas la supraj koloroj, kaj la ruĝa kaj indiga troviĝas 
malsupre. Kaj tiel ili troviĝis en la malsupra ĉielarko. Sed en 


la supra la ordo estis renversita, kvazaŭ ĝi nur respegulus la 
alian.» 


Sita rigardis min konsternite. Sur ŝia vizaĝo estis videble ke 
ŝi estis konscia pri la graveco de la sekreto. 


«Kaj poste...?» 


«Poste... Mi fotografis per kolora filmo la duoblan ĉielarkon, 
kaj se iu ne kredas, mi montras la foton. AŬ mi diras 
„demandu Nina. Ŝi estis tie kaj ŝi povas konfirmi mian 
aserton.» 


«Sed mi prezentos al vi alian ekzempleron de mia kolekto,» 
mi reprenis la rakonton, jam kuraĝigita per la granda 
intereso, kiun la brunhaŭta amikino montris por mia kolekto. 


«Okazis tio en alta montaro. Kune kun kelkaj amikoj mi 
troviĝis en tendaro, en valeto inter neĝaj pintoj. Pro la alteco 
ni ĉiuj sentis iom da sufokiĝo, kiu ne permesis al ni dormi.» 


«Post longa sendorma horo mi decidis eliri el la tendo. 
Ekstere mi trovis mian amikon Georgon, sidantan sur ŝtono. 
Fumante li observis la naturon.» 


«Estis plenluna nokto. La luno kvazaŭ grandega lanterno 
pendis super la proksima glaciejo, banante la rokecan 
pejzaĝon per blua mistera lumo. La ĉielo surhavis milojn da 
steloj. Ĉiuj brilegis tiel grandaj, kiajn mi ankoraŭ neniam 
vidis ilin. La altaĵa aero estis pura pro la maldenseco kaj 
sekeco. La videblo estis senfina.» 


«Subite du flamoj aperis sur ambaŭ flankoj de la luno, 
apogante sin sur montojn ĉirkaŭ la glaciejo. „Kia stranga 
afero!“ diris Georgo, homo kun longa sperto montgrimpa.» 


«Antaŭ niaj surprizitaj okuloj la du flamoj komencis leviĝadi 
transformiĝante en du kolonojn. Nun ili kurbiĝadis. lom post 
iom ili formis arkon ĉirkaŭ la luno. Kaj fine la arko koloriĝis je 
ĉiuj koloroj de la ĉielarko.» 


«La spektaklo estis eksterordinare bela. Ni staris tie kun la 
spiro retenita, kaj ĝuis intense.» 


«Poste mi eksciis ke nur malmultaj homoj en la mondo 
ekzistas kiuj vidis similan fenomenon. Kaj kompreneble, mi 
estas tre fiera havi en mia kolekto tian maloftaĵon.» 


Eta Sita senspire min aŭskultis. Ŝi glutis ĉiun mian vorton. 


«Rakontu ankoraŭ, sinjoro,» ŝi diris kun peta voĉo, kiam mi 
ekpaŭzis. Kaj mi daŭrigis. 


«Sed en mia kolekto troviĝas ne nur maloftaĵoj, sed eĉ veraj 
altvaloraj ekzempleroj. Mi prezentos al vi la plej altvaloran el 
ĉiuj miaj ĉielarkoj. La plej multekostan, por tiel diri.» 


«En iu malproksima lando mi vizitis foje la iaman 
imperiestran palacon, kiu nun estas transformita en 
muzeon. Ĉiuj salonoj estis malfermitaj. Nur unu ĉambreton, 
en kiu la krono de la imperiestro estis gardata, oni 
malfermis nur je speciala peto de la vizitantoj. Post la 
necesaj formalaĵoj la gardisto malŝlosis la pordon, kaj mi 
eniris. Nun ni staris en malgranda ĉambro, malplena kaj sen 
ornamaĵoj. „Kio okazos?“ ni demandis nin. Sed la respondo 
jam venis.» 


«El la planko, meze de la ĉambro, ekleviĝis kvarangula 
kolono. Kiam ĝi leviĝis ĝis la alteco de niaj brustoj, subite la 
metalaj vandoj de la kofro sur la supro de la kolono 
malfermiĝis lasante libera vitran skatolon. Kaj en ĝi la 
kronon.» 


«Jes, vere, tie estis antaŭ niaj okuloj la ora kronego de la 
imperiestro, plena de brilaj juveloj. La plej belaj rubenoj kaj 
safiroj viciĝis tie unu apud la alia. Kaj pluraj perloj je 
grandeco neniam vidita.» 


«Kia bankedo por la okuloj!» 


«Sed la plej valora juvelo troviĝis sur la frunto de la krono. 
Ĝi estis brilianto granda kiel juglando. Neniam mi sonĝis eĉ 
pri io simila. Jam mi ne memoras ĉu ĝia nomo estas Kohinor 
aŭ Orlov, aŭ io alia, sed mi estas certa, ke ĝi estas unu el la 
plej grandaj briliantoj ekzistantaj en la mondo.» 


«Subite okazis io neatendita. Tra trueto sur la kolora kurteno 
kiu kovris la fenestron, sunradio eniris, kaj tusis la kronon. Ĝi 
tuŝis precize la gigantan diamanton. Sammomente centoj 
da delikataj strioj de ĉielarkoj kovris la murojn kaj la 
plafonon de la ĉambreto. Subite ni jam ne troviĝis en 
senornama griza ĉambreto. Ni staris meze de luksa salono 
kun cento da ĉielarketoj kiuj multobligis la dimensiojn de la 
ejo, kaj kreis la ĝustan etoson por la observado de la 
imperiestra krono.» 


«Jen, Sita, tiu ĉi estas la plej altvalora el ĉiuj miaj ĉielarkoj. 
Kaj mi devas al vi konfesi, ke por mi ĝi valoras pli ol se mi 
posedus la brilianton mem. Ĉar havante la juvelon, mi ĉiam 
timus ke iu ĝin forŝtelos de mi. Kaj krome, eble neniam mi 
sukcesus plu per ĝi krei tiel riĉan aron da ĉielarkoj.» 


«Vere, sinjoro, mi kredas ke vi estas tre riĉa! Mi envias vin.» 


«Ho, ne, ne diru tion,» mi rifuzis la flaton kun modesta 
rideto. «Eble iam ankaŭ vi povos fari vian propran kolekton, 
kaj fariĝi eĉ pli riĉa ol mi.» 


«Sed ne kredu,» mi daŭrigis post ioma paŭzo, «ke ĉiuj 
ĉielarkoj el mia kolekto estas altvaloraj. Estas en ĝi ankaŭ 


kelkaj kiujn mi kolektis nur pro strangeco. Estas inter ili, 
ekzemple, unu komika ĉielarko.» 


«Komika? Kiel povas esti ĉielarko komika? Rakontu, sinjoro.» 


«Jen kiel okazis. Mi dormis en la sama ĉambro kun miaj 
gepatroj. Estis somermeza frumateno. Tra fendo apud la 
kurteno penetris iom da sunradioj, kiuj inundis la ĉambron 
per milda oranĝkolora duonlumo. Mi estis kuŝanta surdorse. 
Subite mi rimarkis sur la plafono kolorajn striojn. Post ioma 
observado mi konstatis, ke temis pri vera ĉielarko, en kiun 
endesegniĝis vico da montetoj, barante tiel partojn de kelkaj 
koloroj.» 


«Mi fariĝis scivolema. Mi ĉirkaŭrigardis serĉante la fonton de 
la 


stranga ĉielarko, sed ne sukcesis malkovri ĝin. Mi klopodis 
fari logikajn 


deduktojn pri la direkto de la radioj. La serĉado de meblo 
kun dentumita rando restis senutila. Longe mi kuŝis 
sendorma, cerbumante.»» 


«En certa momento mia patrino vekiĝis. Kaj tio ĉion ŝanĝis.» 


«Per sia unua movo ŝi elstreĉis la brakon al la nokta tableto, 
kaj el la glaso kun akvo ŝi elprenis sian falsan dentaron. 
Dum tiu operacio la ĉielarko malaperis de la plafono. Tuj 
poste ĝi reaperis vigle ondumanta, sed... sen la serio de 
montetoj. Jen estis la solvo de mia enigmo: komika ĉielarko 
kreita en glaso da akvo kaj borderita per falsdentaro!» 


Mia kunvojaĝantino ekridis jam antaŭ la fino de la rakonto. 
Si divenis la finon kaj ĝi amuzis ŝin. Nun ni kune ridis. 


«Sinjoro,» ekparolis la knabino post momento. «Mi ŝatus 
kolekti ĉielarkojn.» 


«ĈU vere?» 


«Ho jes, mi tiel ŝatus... Sed kiel komenci? Al vi estis facile 
komenci, vi ja havis fraton!» 


«Kiel komenci? Jes, tio estas problemo,» mi diris penseme. 
«Tamen, mi havas ideon, Sita. Ekrigardu tra la fenestro.» 


Ni klinis nin trans la fenestro, kaj mi indikis per la fingro al la 
ĉielarko, kiu fidele akompanadis ankoraŭ la vaportufon sub 
la loko motivo. Kiam Sita rimarkis ĝin, ŝi ekkriis pro 
ekscitiĝo. 


«Ĉu ĝi plaĉas al vi, Sita?... Ĉu vi ne kredas, ke ĝi taŭgus por 
komenci vian kolekton per ĝi?» 


«Belega ĝi estas. Mi volus per ĝi komenci, sed kiel?» 


«Jen kiel. Ni Ŝanĝu la sidlokojn, tiel ke nur vi povu vidi ĝin. Mi 
promesas ne plu elrigardi tra la fenestro, kaj ĉar la suno 
baldaŭ subiros, vi estos la lasta kiu ĝin vidos. Ĝi restos nur 
via. La unua en via kolekto.» 


«Vi estas vere bonkora, sinjoro. Sed tiu ĉi belega ĉielarko 
tiam mankos el via kolekto.» 


Malpeze mi svingis la manon antaŭ mia vizaĝo: 


«Ho ne zorgu, amikino, mi ne bezonas ĝin. Mi jam havas 
similan en mia kolekto.» 


Dum duonhoro Sita fikse rigardadis tra la fenestro. Sur ŝia 
vizaĝo intensa koncentriĝo estis videbla. Jes, la proceso de 


la ekposedo de la unua ĉielarko ĉiam estas akompanata de 
psihaj konvulsioj. Eĉ de fizikaj doloroj kelkfoje. 


Subite la patro de Sita ektiris ŝin je la brako. Ni estis 
atingintaj la stacion kie ili devis forlasi la trajnon. Ni adiaŭis. 
Mia eta amikino brilis pro feliĉo. 


Kaj ekde tiam mi ĉiam dum la vojaĝoj rigardadas tra la 
fenestro de la vagonaro. Mi tre dezirus denove vidi tian 
ĉielarkon, por meti ĝin en mian kolekton. 


Ĉar, vi ja povis supozi, ke tian ĉielarkon mi ne havis ankoraŭ 
en mia kolekto. Mi mensogis al Sita nur por ke ŝi akceptu la 
donacon sen konsciencriproĉo. 


Tibor Sekelj 


(el «Esperanto») 


Ekzercoj 

54. Leginte la supran rakonton, respondu jenajn demandojn: 
1. Kial la vojaĝanto enuis en la kupeo? 

2. Kia knabino sidis kontraŭ li? 


3. La aŭtoro dufoje entreprenis konversacion kun Sita. 
Dufoje lia provo fiaskis. Kial? 


4. Kiamaniere estiĝis la miskompreno, ke la aŭtoro kolektas 
ĉielarkojn? 


5. Kial la aŭtoro nomas la knabineton inkvizitoro? 


6. Kie kaj kiam la aŭtoro vidis sian unuan ĉielarkon? 


sJ 


. Kio atendas la homon, kiu pasas sub la ĉielarkon? 
8. Kial la aŭtoro ne sukcesis pasi sub la ĉielarkon? 


9. Kion simbolis la duobla ĉielarko, kaj pro kio la simbolo 
estas trafeca? 


10. Kian pruvon havas la aŭtoro, ke li fakte vidis duoblan 
ĉielarkon? 


11. Kial la montgrimpantoj ne povis bone dormi? 
12. Ĉu ĉielarko ĉirkaŭ la luno estas ofta fenomeno? 


13. Priskribu, kie kaj kiel vidis la aŭtoro sian plej 
multekostan ĉielarkon. 


14. Kial la kvina ĉielarko estis «komika»? 


15. Ĉu Sita ĉiam rememoros sian unuan ĉielarkon? Kial? 


55. Kiam oni raportas parolon, la verbotempo post KE aŭ ĈU 
en subpropozicio restas tiel sama, kiel la verbtempo en la 
origina parolo mem. Ekzemple: 


a) «Mi kolektas ĉielarkojn», diris la sinjoro. 
La sinjoro diris, ke Li kolektas ĉielarkojn. 


b) «Ĉu la veteranoj venos al la kunveno?» demandis la 
sekretario. 


La sekretario demandis, ĉu la veteranoj venos al la 
kunveno. 


c) «Prezentu vin tuj!» la inkvizitoro ordonas al la akuzito. 
La inkvizitoro ordonas al la akuzito, ke li prezentu sin tuj. 


Reskribu laŭ tiuj modeloj la subajn propoziciojn en formo de 
raportataj paroloj: 


1. «Ŝtelistoj forportis el mia domo kelkajn valorajn juvelojn», 
raportis malgaje la domposedanto. (N.B. ...el kies domo?). 


2. «Ŝtelisto klopodas eniri mian domon! Venu tuj!» kriis la 
domposedanto al la policano. 


3. «Se mia amanto ne skribos baldaŭ al mi», plorĝemis la 
junulino, «mi kredos, ke li forlasis min por ĉiam!». 


4. «En la baldaŭa estonteco», konjektas la sciencisto, 
«homoj elpaŝos sur la lunsurfacon». 


5. «Ĉu ĉielarkojn vi kolektas?» demandis mia inkvizitoro. 


6. «Kion? ... Ĉu ĉielarkojn vi kolektas?» demandis mia 
inkvizitoro kun la okuloj larĝe malfermitaj. (N.B. ... kiel vi 
raportos la nuancon de tiu vorto «Kion»?). 


7. «Sed kiel komenci? Al vi ja estis facile komenci, vi ja havis 
fraton!» ekparolis la knabino. 


8. «Sed ne kredu», mi daŭrigis post ioma paŭzo, «ke ĉiuj 
ĉielarkoj el mia kolekto estas altvaloraj. Estas en ĝi ankaŭ 
kelkaj kiujn mi kolektis nur pro strangeco». 


56. Via vortelekto estu prefere kolorplena kaj esprimiva. 
Ofte uzataj vortoj emas perdi sian trafecon. En la subaj 
propozicioj, uzu anstataŭ DIRIS verbojn formitajn el jenaj 
radikoj: 


VIGL DIVEN BANAL AKCENT KONSTERN KONFIRM FLAT 
DEDUKT 


1. «Jes, mi venos morgaŭ laŭ nia interkonsento,» diris la 
kliento. 


2. «Jes, ni nepre iru al la bankedo!» diris mia manĝema 
frato. 


3. «Tiel amuzan prezentadon mi neniam pli frue ĉeestis,» mi 
diris al la komikulo. 


4. «Laŭ liaj piedsignoj la ŝtelisto altis preskaŭ du metrojn,» 
diris la detektivo. 


5. «En ĉiu malbono,» diris mia fratino, «troviĝas iom da 
bono.» 


6. «Ĉu vi vere donacas al mi tiel valoran rubenringon?» diris 
lla edzino. 


7. «Memoru bone,» mi diris, «ke vi nepre ne forlasu la 
domon ĉi-vespere!» 


8. «Vi tute ne intencis ĉeesti la kunvenon,» mi diris, «kaj tial 
vi ja neniun paroladon pretigis!» 


57. Skribu pri unu el jenaj temoj: 
a) «Mi estas kolektanto de ............... » 
b) «Se mi estus milionulo, mi kolektus ............ » 


Cc) «Mi malŝatas la kolektadon.» 


Paŝo dek unua 


Vortaro 

ADRIA MARO: la maro kuŝanta inter Italujo kaj Jugoslavio. 
AŬTOMATO: io funkcianta sen homa direktado. 
BOATO: ŝipeto. 

BRAVA: preta sentime fari sian devon. 

ĈAPO: plata kapvesto. 

ĈEMIZO: subvesto. 

DALMATIO: regiono de Jugoslavio. 

DANCI: ritme moviĝi laŭ muzika takto. 

EĤO: ripetiĝo de sono. 

EKSTREMA: plej malproksima. 

ETENDI: plilongigi ĉiudirekten. 

FADENO: longa maldika ŝnureto. 

FAJFI: krei sonon blovante tra la lipoj. 
FANTOMO: spirito de mortinto; reaperanto. 
FATALA: malfeliĉiga, grava, ne evitebla. 
FEBRO: forta eksciteco. 

FIRMA: neŝancelebla. 


FULMO: granda rapidpasanta ĉiela fajro. 


FURIO: furioza virino. 

HORIZONTO: limo de la vidkapablo. 

HURLI: bleki sovaĝe. 

INFERO: loko, kie mortintaj animoj suferegas. 
INSTINKTO: aŭtomata aktivigo, plej ofte de bestoj. 
KALO: malmolaĵo de la haŭto 

KANDIDATO: aspiranto al ofico 

KAPRICO: subita, neantaŭvidebla emo. 

KARBO: nigra substanco, uzata por hejti. 

KNARI: eligi akran bruon skrapan aŭ frotan. 
KRAKI: eligi sekan bruon elŝirado aŭ rompado. 
LARĜA: multampleksa. 

LAZURO: blua koloro de la ĉielo. 

LEĜERA: malpeza. 

LULI: balanceti. 

LUPO: sovaĝa hundsimila besto. 

MANOVRI: fari laŭcelajn iradojn. 

MOKI: priridi iun. 

MUSKOLO: fibraĵo, kiu movas la membrojn de korpo. 
NEPRA: neevitebla, deviga. 


PALPI: tuŝesplori per la mano. 

PALPEBRO: membrano kovranta la okulon. 
PENI: energie streĉi siajn fortojn. 

PEPI: birdokrieti. 

PETOLI: amuziĝi infanece. 

PIPO: aparato, per kiu oni fumas tabakon. 
POUPO: ŝipmalantaŭo. 

PRUO: ŝipantaŭo. 

PUPO: ludila figureto. 

RAMPI: antaŭeniri malfacile, foje surventre. 
REGIONO: speciala land- aŭ marspaco. 
REVI: imagi tion, kion oni forte deziras. 
REZONI: logike tiri konkludon el argumentoj. 
RIGIDA: nefleksebla. 

SALO: blanka substanco, uzata por gustigi manĝaĵojn. 
SAPO: substanco uzata por lavpurigi. 

SILKO: delikata teksaĵo. 

SIMIO: homosimila besto. 

SINO: homa brusto. 


SIRENO: marvirino kun fiŝa vosto. 


SOJLO: ŝtono aŭ trabo de enireja fundo. 
SOPIRI: ĝeme elspiri. 

SULKO: kavaĵeto. 

SVINGI: moveti ion rapide ĉiudirekten. 
ŜAŬMO: blankaĵo sur akvo aŭ alia fluaĵo. 
ŜELO: malmola ekstera krusto. 
TEMPESTO: ŝtormo. 

TRAJTO: karakterizaĵo. 

TUKO: peco de teksaĵo. 

VASTA: granddimensia. 

VELO: granda tuko fiksita por kapti la venton. 
VEZIKO: globeto. 


Legaĵo: 
Sur Dalmata fiŝistinsulo 


Neniam ŝi vidis la sunon. Nur la karesojn de ĝiaj varmaj 
radioj ŝi sentis sur sia juna vizaĝo. Neniam ŝi vidis la lazuran 
bluon de la Adria Maro, nur ĝojplezure ŝi ĝuis lulata per ĝiaj 
ondoj. Nek sian patrinon nek la patron ŝi vidis, nur 
palpkarese ŝi ekkonis iliajn kaloplenajn manojn kaj vizaĝojn, 
sur kiuj ŝi tiel bone konis ĉiun sulkon... Nenion ŝi iam ajn 
vidis, ĉar ŝi estis de la naskiĝo blinda... 


Jarojn longe ŝi vivis en la lernejoj por blinduloj kaj nur 
somere ŝi revenadis pasigi la ferion apud siaj karaj. Nun, ŝi 
denove troviĝas en sia fiŝistvilaĝo sur fora insuleto 
perdiĝinta en la marovasto. Feliĉa ŝi estis forlasi por ioma 
tempo bruegon de la grandurbo en kiu ŝi vizitadas lernejon. 
Tamen, sidante sur la pruo de leĝera velboato kiu petole 
saltetis sur la ŝaŭmantaj ondoj, kaj karesante la harojn de 
sia sepjara fratineto, ŝi pensis pri tiu grandurbo kien ŝi 
revenos post la ferio por fini sian lastan studjaron kaj kie ŝi, 
dank' al siaj lertaj manoj, ricevos postenon. Ho, kiel ŝi 
revadis pri sia unua salajro! Pri ĉio kion ŝi aĉetos per ĝi. En 
ŝia imago jam ĉiu monero estas fikselspezota! Al la patrino 
ŝi aĉetos kaptukon el belega pura silko... Ridetante ŝi 
imagas kiel la vilaĝaninoj rigardos ŝian patrinon, kiam ŝi kun 
tiu kaptuko aperos dimanĉe inter ili. Ĉiuj ekdeziros ĝin tuŝi 
por prijuĝi la kvaliton, kaj la patrino fiereme rakontos al ili ke 
ŝia Zlatica aĉetis ĝin. Jes, Zlatica kiu nun laboras en la 
grandurbo kaj perlaboras tiom, ke ŝi eĉ povas de 


tempo al tempo helpi al ili... Kaj, al la patro?... Al li Ŝi aĉetos 
novan pipon el rozoligno ĉar la malnovan forglutis la maro, 
kiam pasintan printempon tempesto surprizis lin, dum li 
estis ĵetanta reton en la maron. Ĝojos la patro pro tiu 


donaco... Al la frato? Oh, li jam fariĝis edziĝkandidato kiu eĉ 
rajtas malkaŝe fumi. Al li ŝi aĉetos belegan arĝentan 
cigaredujon, kaj kiam li elpoŝigos ĝin, ĉiuj junulinoj el la 
vilaĝo admire rigardos!... Al la fratineto Mare, nepre ŝi 
aĉetos tiun grandan pupon kiu palpebrumas kaj pepas: 
«Panjo, panjo»! Ho, kiel ŝiaj karbonigraj okuletoj mire gapos! 


Subite, iu granda ondo frapis la boatpruon kaj amaso da 
akveroj ŝprucmalsekigis ŝian korpon. Ŝi tremskuiĝis kaj la 
revaĵo disrompiĝis kvazaŭ sapveziko... Instinkte ŝi 
antaŭsentis tion, ŝia frato senzorge sidanta ĉe la poŭpo ne 
rimarkis: iom troe ili malproksimiĝis de la bordo. Laŭ timkrioj 
de la mevoj li sentis alvenon de tempesto, kvankam la 
sunradioj ankoraŭ varme brilis. 


— Mario, ni iru returnen. Ĉu vi rimarkas la tempestalvenon? 


Mario nur memfide ekridetis kaj per sia sonora voĉo iom 
mokeme respondis: «Ne zorgu vi, grandurba sinjorino, kaj ne 
saligu al mi la cerbon!» 


Ŝi eksilentis, sed ĉiuj ŝiaj sentoj streĉiĝis. Ne, ŝi ne eraras. 
Ne plu blovas la agrabla venteto. La veloj de la boato ne plu 
gaje kraketas sed knarkrakas sub ĉiam pli forta ventpremo. 
Sur la ondoj, la leĝera velboato ĉiam pli kaj pli supreniĝas 
kvazaŭ iu ĉevalo transsaltanta barojn. 


— Mario, ni iru returnen! Fine... ni ne estas solaj, Mare povas 
ektimi de la ondoj. 


— Mare ja estas fiŝista filino. Ĉu ne, Mare? Ni ne timas de la 
maro kiel tiu nia fratino, kiu tute urbaniĝis... ĉu ne, Mare? 


La knabineto nenion respondis, nur pli forte sin premis al la 
fratino. Mario, tenante la poŭpon per siaj fortaj manoj, gaje 
fajfetis kaj videble ĝuis sian lertan manovradon. Ankaŭ li 
estis rimarkinta la malboniĝon de la vetero kaj rapidan 


plialtiĝon de la ondoj sed pro sia vireca fiero li ne volis obei 
al la «ina saĝo»... Subite, malaperis la rideto de sur lia 
vizaĝo. Jen, tie malantaŭ la fora horizonto, aperis ia 
verdnigra nubo kiu fulmrapide pligrandiĝadis kaj ĝiaj 
brakosimilaj ekstremoj minace disvastiĝadis. Fulmobriloj 
trakuris la ĉielon kaj perdiĝadis ien en la vasto. Eĥis timigaj 
tondrobruoj... 


— Al diablo! ni eĉ malsekiĝos! — grumblis Mario por si mem 
kaj manovris por direkti la velboaton al la bordo. Sed jam 
estis iom malfrue. Li konsciiĝis pri tio. Kontraŭ la vento la 
leĝera velboato pene luktis por alproksimiĝi al la bordo kiu 
apenaŭ videbletis. Dume la tempesto rapide alproksimiĝis... 
La suno tute malaperis malantaŭ la nigra nubkurteno. 
Malheliĝis. La vento fantome ekhurlis kaj la ondoj furie 
ekdancis kvazaŭ la maro estus bolanta... La tempesto atakis 
per sia tuta sovaĝa forto. 


Portata per la ondegoj kvazaŭ juglandŝelo, post iu nova 
ventatako la velboato renversiĝis... 


— Mario-o! — ekkriegis malgranda Mare, — sed en la sama 
momento fortaj brakoj kaptis ŝin kaj konata voĉo trankviligis 
la infanon: 


— Mare, ne timu... Mare, via frato portos vin... ne timu! 
Luktante kontraŭ la ondoj, kun la fratineto en la manoj, li 
plenforte kriis al la fratino kiun li fojfoje vidis inter la ondoj. 


— Zlatica-a-a, naĝu laŭ mia voĉo. Ne timu pri Mare, mi 
portos ŝin. 


— Je-e-e-s! Eĥis ŝia respondo. Ekscio ke Mare estas en la 
manoj de la frato trankviliĝis Zlatican kaj ŝi eknaĝis per 
fortaj membrosvingoj, gvidata per la voĉo de Mario. Ŝi naĝis 
kuraĝe, sentime, kvankam la ondoj fojfoje superiris ŝian 
kapon. Ŝi ja estas infano de la maro... De tempo al tempo la 


frato vokkriis al ŝi kaj ŝi respondkriis. Tranĉante la ondojn ŝi 
naĝis kvazaŭ sireno... Post ioma tempo, ŝajnis al ŝi ke ĉiam 
malpli ofte ŝi aŭdas la voĉon de la frato... kaj ke ĝi 
malproksimiĝas, dume la hurlo de la vento superas la 
ondofrakason... 


— Mario, Ma-ri-o-o! — krivokis ŝi, sed la voĉo de Mario ne 
aŭdiĝis plu. Sola ŝi estis. Sola... en tiu infero de la elementoj 
kaj sen gvidvoĉo de la frato. Tamen ŝi ne cedis al la teruro. 
Ŝi naĝis, naĝis en la direkton el kiu ŝi lastfoje aŭdis la voĉon 
de Mario. Sed vane... Ne estis eble gardi la direkton en la 
maro kiu infere bolis... 


La tempo pasadis. Ŝi jam sentis lacon kaj por ŝpari la forton 
ŝi forlasis sin al la ondoj... — Mario certe atingos la bordon, 
— pensis ŝi, — kaj ili venos min trovi. lli scias ke Mi naĝas 
kiel fiŝo. Kaj, se mi forlasas min al la ondoj ili alproksimigos 
min al la bordo, — ŝi rezonis. Sed krom la ventofajfado kaj 
ondomuĝoj nenian bruon ŝi estis aŭdanta. Tamen ŝi 
esperis... De tempo al tempo por memkuraĝigo ŝi vokkriis: 
— Mario, Ma-ri-o! 


Ree minutoj fariĝis horoj. Kiom longe ŝi jam solas portata 
per la ondoj? Nur ne perdi kuraĝon, ne pensi pri ebla 
droniĝo! Vivi ŝi volas... kaj pense ŝi ekvagis tra sia vivo 
rememorante siajn geamikojn. Laŭ iliaj voĉoj ŝi ĉiam 
rekonadis ilin: «Pala voĉo», «Nigra voĉo», «Verda voĉo»... El 
ŝia brusto kelkfoje eliĝis la nomo kvazaŭ voksopiro. Laca, tro 
laca ŝi ja estas. Tiu ĉi maro... kiu estis ŝia unua lulilo... ne 
povas sin nun malamike forrabi... el la vivo... 


xxx 


En la vilaĝa ŝtondometo, okupita per sia hejmlaboro, la 
patrino ne rimarkis la veterŝanĝon. La patro, kiu pasigis du 
lastajn noktojn en fiŝkaptado kun la aliaj fiŝistoj el la vilaĝo, 


nun ripozis en la apuda ĉambro. La ventatako kunfrapis la 
larĝe malfermitan fenestron kaj la patro vekiĝinta ekvidis la 
nuboplenan ĉielon. 


— Tempesto alvenas, ĉi-nokte ni ne povos fiŝkaptadi! — 
grumblis li por si mem. Li aliris la fenestron kaj alrigardis la 
marovaston kiu etendiĝis antaŭ liaj okuloj. La malheliĝintan 
horizonton tranĉadis fulmoj kaj sur la bordorokojn 
disrompiĝis ondoj. La vizaĝo de la maljuna fiŝisto 
malsereniĝis. Forlasante la fenestron li rapidpaŝe eniris la 
kuirejon, kie lia edzino okupiĝis pri lavado. 


— La infanoj jam revenis, ĉu ne? — demandis li. 
— Verŝajne... Mi ne scias! — respondis ŝi. 


— Tempesto alvenas, al diablo, kaj mi ŝatus vidi ilin hejme, 
— rediris la patro kaj prenante sian veston kaj ĉapon li 
rapide eliris. 


En la malgranda insulhaveno la fiŝistoj okupiĝis pri plifirmigo 
de la boatoj kaj ŝipetoj. Rigarde esploris la patro la havenon 
sed lia velboato ne troviĝis ligita al la bordo. 

— Amikoj, ĉu iu vidis Marion kaj nian velboaton? 

— Marion? Ne, neniu vidis lin! — respondis iuj. 


— Ĉu li eble per velboato...? ekdemandis iu junulo. 


— Jes, tuj post la tagmanĝo li elveturis kun Zlatica kaj 
Mare... kaj ili ankoraŭ ne revenis! — lia vizaĝo streĉiĝis 
zorgoplene. 


— Al diablo! Certe li malproksimen elveturis kaj la tempesto 
jam alvenis sur la maron! — diris iu mezaĝa viro. 


— Eh, infanoj, infanoj! neniam ili estas prudentaj! — sopiris 
iu maljunulo. 


— Mi timas ke la velboato ne povos rezisti al tia Ĉi tempesto, 
malgraŭ la lerteco de Mario. 


— Li estas sperta fiŝisto kaj certe li revenus ĝis nun se tio 
estus ebla, des pli ĉar la fratinoj estas kun li, — aldonis iu 
alia fiŝisto. 


— Ni ne perdu la tempon, — diris iu altstatura viro. Jen, mia 
motorboato kies forton vi konas, per ĝi ni facile 
kontraŭstaros al la ondegoj. Venu ni kelkaj kaj iru serĉi ilin. 


Ĉe tiuj vortoj jam kelkaj fiŝistoj ensaltis la motorboaton; 
inter la unuaj estis la zorgoplena patro. Dume, alkuris la 
patrino sekvata de la malmultnombraj loĝantoj de la 
vilaĝeto. 


Timoplenaj okuloj esploradis la maron sur kiu ne videblis io 
ajn alia krom la jam tre alten leviĝintaj ondoj. 


xxx 


Jam unu horon per motorboato la bravaj fiŝistoj esploradis la 
bordoproksimajn regionojn. Neniun ili trovis. lom okcidente 
troviĝas ia rokinsuleto kaj ili decidis tien direktiĝi. Malgraŭ la 
ventego ili senĉese vokkriis kaj daŭre esploradis la maron. 


Kaj jen, sur unu rokpinto, svingante per sia ĉemizo, sidis 
Mario premante al sia brusto la sepjaran fratineton Mare. 
Danĝere estus iom pli proksimiĝi, ĉar la ondoj furioze 
frapadis sur la rokojn. Tamen lertaj manoj sukcese alĵetis al 
la junulo ferfadenŝnuregon, kiun li firme ligis al la rokpinto 
kaj per alia ŝnuro ligis al si la fratineton. Simiosimile li 
glitrampis laŭ la ŝnurego kaj helpe de la sindonaj amikoj, 
post pena streĉiĝo, li atingis la motorboaton. 


— Ĉu... ĉu vi trovis Zlatican?! — estis lia unua demando. 
Post nea respondo, liaj okuloj pleniĝis de larmoj. Per kelkaj 
vortoj li klarigis kio okazis al ili kaj kiel li kun Mare surdorse, 
pli dank' al la feliĉo ol al siaj muskoloj, atingis la 
rokinsuleton. Sed, Zlatica... ŝin li luktanta kontraŭ la ondegoj 
ne plu vidis, nek aŭdis delonge jam. Ĉiuj mutis. La patro, 
karesante la malsekajn harojn de Mare kiu silente ploris en 
lia sino, kun larmoplenaj okuloj rigardis la larĝon de la 
maro... Ŝi, lia malfeliĉa filino... ŝi... Sed, ne! Li ne povis, ne 
volis ŝin kredi pereinta. 


Li kuŝigis la knabineton sur la boatfundon kaj kun petoplena 
rigardo ekkriis: 


— Serĉu ni plue! — Ĉiuj jese kapsvingis. 


— Mario, kie vi ŝin lastfoje vidis? — demandis iu maljuna 
marlupo. Mario revigliĝis. Montrante per tremanta mano la 
okcidentan direkton li streĉe observis la marosurfacon. 


La motorboato ree ekveturis. 


xxx 


Tri horojn ili serĉis senrezulte. La okuloj jam laciĝis pro 
streĉa observado. lom post iom la maro trankviliĝis... 


Dume, ne havante plu forton por naĝi, Zlatica kuŝis surdorse 
forlasante sin al la kaprica danco de la ondoj. Ŝiaj membroj 
jam rigidiĝis. Laca ŝi estis, tiom laca. — «Estus eble pli bone 
se mi ne scipovus naĝi, ol tiu malrapida droniĝo», — pensis 
ŝi amare. Tamen, de tempo al tempo preskaŭ aŭtomate ŝi 
vokkriis: — Mario! Ma-ri-ooo! 


— He-ej! He-e-ej! eĥe alvenis ŝin raŭkaj voĉoj. Ŝi ektremis 
ne kredante al sia aŭdsento. 


— Zla-ti-ca! He-e-ej! Aŭdiĝis vokoj jam pli proksime. 


— Mario! Paĉjo! — ĝojkrie ŝi respondis kaj sentante novan 
forton eknaĝis al la direkto el kiu ŝi estis aŭdanta la vokojn... 


La ĉielo ankoraŭ estis kovrita per nuboj sed jam kelkaj 
sunradioj trapenetris ilin falante sur la amason kiu mute 
staris de la marbordo. La motorboato enhaveniĝis... 
Retenante spiron ĉiuj febre atendis. Malrapide surbordiĝis la 
maljuna fiŝisto apogante sian filinon. Mario portis la 
fratineton Mare kiu dormis sur lia ŝultro. Ĉiuj eliris el la 
motorboato. 


— Savitaj ili estas! — ekis ĝojkrioj. La patrino, kies vizaĝon 
malsekiĝis larmoj alkuris ilin balbutante: — Infanoj miaj... 
infanoj! — Ĉiu deziris ion demandi, ekscii kie kaj kiel oni 
trovis ilin... 


— Lasu ilin unue ripozi! — grumblis iu el la savantoj. — Ni 
ĉiuj tion nepre bezonas. Poste vi povas babiladi kiom ajn vi 
volas. Nur ion mi nun deziras diri al vi. Rigardu Zlatican! 
Nian Zlatican, pri kiu vi fojfoje mokeme diradis «grandurba 
sinjorino»... Sciu, ke ŝi luktis tri horojn sola sur la 
marondegoj! Ŝi pruvis al ni ke ŝi restis vera fiŝista filino... 
Filino de la maro. Fieru pri ŝi! 


La tuta amaso silente akompanis la savitojn kaj iliajn 
gepatrojn ĝis la domo. Mute ekstaris la patro ĉe la sojlo. Nur 
per forta manpremo li dankis al siaj amikoj-fiŝistoj. 


La suno reaperis salutkaresante la insuleton perdiĝintan en 
la marovasto. 


xxx 


Neniam ŝi vidos kiom ŝia patrino maljuniĝis, kiom la haroj de 
la patro griziĝis dum tiu fatala posttagmezo. Nur 


palpkaresante iliajn vizaĝojn ŝi malkovros novajn sulkojn 
kiujn ŝi antaŭe ne konis. 


Srdj Arandjeloviĉ 


(el «Monda Kulturo») 


Ekzercoj 
58. Leginte la supran rakonton, respondu jenajn demandojn: 


1. Kial Zlatica ne povis restadi la tutan jaron en sia 
hejmvilaĝo? 


. Kiom da homoj troviĝis en la velboato? 


. Pri kio pensis Zlatica en la boato? 

4. Kiamaniere la patro perdis sian pipon? 

5. Kio subite okazis por elrevigi Ziatican? 

6. Kiel Zlatica divenis la alvenon de tempesto? 

7. Kial Mario ne atentis tuj pri la minacanta danĝero? 
8. Priskribu la alvenon de la tempesto. 

9. Kion faris la gefratoj, kiam la boato renversiĝis? 
10. Pri kio pensis Zlatica, dum ŝi portiĝis de la ondoj? 


11. Kial la patrino ne rimarkis la ŝanĝiĝon de la vetero? 


12. Kion faris la fiŝistoj, kiam ili eksciis pri la mankantaj 
infanoj? 


13. Kie kaj kiel oni trovis Marion? 


14. Kion vi komprenas per la vorto «marlupo»? Klarigu, kial 
ĝi estas pitoreska esprimo. 


15. Kiel Ziatica liberiĝis de la moknomo «grandurba 
sinjorino»? 


59. Reskribu ĉiufoje la tri propoziciojn en formo de unu 
korekta kaj eleganta propozicio, ne uzante la vorton KAJ: 


1. La patro rigardis la larĝon de la maro. Li karesis la 
malsekajn harojn de Mare. Mare silente ploris en lia sino. 


2. La motorboato malrapidis. Ĝi eniris la havenon. En la 
haveno atendis mute amaso da homoj. 


3. Zlatica luktis kontraŭ la ondegoj. Mario ne plu vidis ŝin. 
Jam delonge li ne aŭdis ŝin. 


4. La fiŝistoj forlasos la havenon. Ili eniris la motorboaton. Ĝi 
estis atendanta ĉe la bordo. 


5. Zlatica palpkaresos la vizaĝojn de la gepatroj. Ŝi 
malkovros novajn sulkojn. Si antaŭe ne konis ilin. 


6. Ŝi imagas ridete la vilaĝaninojn. Ili rigardos dimanĉe ŝian 
patrinon. Tiam la patrino portos tiun kaptukon. 


7. Ŝi havis instinktan antaŭsenton. Ili tro malproksimiĝis de 
la bordo. Sia frato ne rimarkis tion. 


8. La leĝera;boato ĉiam pli kaj pli supreniĝas. Ĝi similas al iu 
ĉevalo. La ĉevalo estas transsaltanta barojn. 


9. La voĉo de Mario gvidis ŝin. Ŝi naĝis kuraĝe. La ondoj 
fojfoje superiris ŝian kapon. 


10. La patro forlasis la fenestron. Li eniris la kuirejon. Tie lia 
edzino okupiĝis pri lavado. 


60. Kiom da radikoj vi povas skribi, uzante nur la literojn de 
la vortoj TEMPESTO SUR MARO? 


61. Konstruu propoziciojn, uzante la subajn radikojn unue 
substantive, poste adjektive, adverbe kaj verbe: 


BOAT BRAV FADEN FAN FANTOM FIRM NEPR ŜAŬM LEĜER 
VEL 


62. Skribu rakonton, en kiu blindulo savas la vivon de 
vidanto. AŬ pri sireno. AŬ en kiu homa fiereco kaŭzas 
katastrofon. 


63. «Junuloj neniam estas prudentaj». Diskutu. 


Paŝo dek dua 


Vortaro 

ALARMO: signalvoko. 

ASEKURI: kontrakti kontraŭ eventuala perdo. 
AŬDIENCO: oficiala akcepto. 

BANDO: araĉo. 

BOMBO: eksplodaĵo. 

BOVO: kampara besto, kies ino donas lakton. 
DEMONO: diablo. 

EKSTERMI: tute detrui, neniigi. 

ELEFANTO: plej granda landbesto. 

FLOKO: malpeza peceto. 

FOJNO: sekigita herbo. 

FORMIKO: speco de insekto, tre laborema. 
GAJNI: akiri profite. 

GRENO: kreskaĵo, el kiu oni faras panon. 
GURDO: muzikilo, kiun oni funkciigas per turnilo. 
INCENDIO: brulego. 

INDULGI: trakti pardoneme. 


KAĈO: manĝaĵo el faruno, kun lakto aŭ akvo. 


KAPRO: barbhava kampara besto. 
KOMFORTO: ĉio, kio agrabligas la vivon. 
LAKTO: blanka fluaĵo de bovino. 

LAMENTI: plendadi ĝemante. 

MUŜO: fluginsekto. 

PLEDI: prezenti sian aferon antaŭ juĝisto. 
LOTI: decidi ion laŭ hazardo. 

LINO: kreskaĵo, el kiu oni faras tolon. 
PORKO: besto, kiun oni grasigas por manĝi. 
PROFESIO: okupo, per kiu oni vivtenas sin. 
PROVIANTO: provizoj de manĝaĵo. 

PRUNO: speco de frukto. 

PULO: parazita suĉinsekto. 

SAKO: ujo el maldelikata ŝtofo. 

SEKALO: speco de greno. 

SEMI: disĵeti grajnojn sur la teron. 

STALO: bestloĝejo. 

STERKO: io uzata por plifekundigi la teron. 
SVARMI: amase kunestadi kaj moviĝi. 


SVATI: sin proponi al iu kiel edz(in)on. 


TABAKO: sekigitaj folioj, kiujn oni fumas. 
TASKO: difinita laboro. 
TERNI: brue kaj subite elspiri tra la nazo. 


(BRIKSEN = ekzilloko de la aŭtoro.) 


Legaĵo: 
Dia mastrumado 
(Parolas Peruno, dio de la antikvaj slavoj:) 


«Vi sensperte vivas certe, 
neestinte dio. 

False ŝajnas, ke mi gajnas 
en la profesio! 

Mi matene devas pene 

rosi kampan valon, 

hejti sunon, kaj la lunon 
fermi en la stalon. 
Noktfantomojn kaj demonojn 
en la sakon loki, 

la stelflokojn kiel kokojn 

al nestejo voki. 

Ĉies buŝo: birdo, muŝo, 
pulo, elefanto, 

frue jam ĝi volas manĝi 

el di-provianto. 

La ekstaro de l' homaro, 
ah, ĝi kaŭzas servojn! 

La lamento de l' homgento 
ŝiras miajn nervojn! 

Nur se pikoj de formikoj 
vian aŭdon ĝenus, 

la matenan aŭdiencon 
eble vi komprenus. 

Preĝoj svarmas kaj alarmas, 
ĝis mi preskaŭ surdas: 

tiu kantas, flustras, larmas, 
tiu psalmojn gurdas. 

Ĉu kalkuli la postulojn? 


Estus vane peni! 

Kapo krevus, se mi devus 
ĝin nur memorteni: 

Doni sanon kaj infanon, 
panon por satmanĝi; 

ke fabrikoj ĉesu ŝpini, 
devus di' aranĝi! 

„Gardu grenon kaj ĝardenon!” 
oni al mi taskas; 

nova krio: „Helpu dio! 

La bovino naskas!“ 

La vetero estu varma 

kaj samtempe frosta, 

la sekalo estu kara 

kaj malmultekosta. 

Pluvu! lu semis linon, 

di' ĝin rosu bene! 

Pluvi? Oj ne! Sed porfojne 
brilu sun' serene! 

Ve, ke estis virinaĉoj 
estigitaj per mi! 

La ĉagrenan bandon ĝenan 
devos mi ekstermi! 

Tondro ilin...! Jam eĉ dio 
devas ja blasfemi! 

Se ne laktas la kaprino, 

ili plendas de mi. 

Ĉiu vivus ne per zorgoj, 
sed per preĝovorto, 
kvazaŭ oni havus dion 

sole por komforto. 

Akvon, sekon, kampan sterkon 
dio disdonacu! 

Se porkulo sanon perdis, 
mi lin rekuracu! 

Ŝi min tedas, de mi pledas, 


ke ŝin oni svatu; 

edzo preĝas, ke jam tondro 
la edzinon batu! 

Kiu volas loton gajni, 
subaĉetas dion; 

kiu pagis asekuron, 

volas incendion! 

Ho, se mi ne tro indulgus 
vin, la hombandaĉon, 

mi vin premus kiel prunojn, 
farus el vi kaĉon!» 

Li enspiris naztabakon, 
ternis bombobrue... 

Tondro frapis, fulmo fajris, 
pluvo ŝprucis flue. 

Kredu, frato! Ne amuzas 
tiu di-ekzerco! 

Briksen mem — kompare tion — 
estas preskaŭ ŝerco. 


Karel Havliĉek Borovsky 
(el la ĉeĥa: Tomas Pumpr) 


(el «La Bapto de Caro Vladimir») 


Ekzercoj 

64. Leginte la supran poemon, respondu jenajn demandojn: 
1. Ĉu Peruno estas kontenta, estante dio? 

2. Skribu frazon samsignifan, anstataŭ la vorto «matene». 


3. «Fermi en la stalon»: kial akuzativo, kaj kiel ĝi helpas la 
bildon? 


4. La poeto similigas la stelojn al du tute malsamaj aĵoj : al 
kiuj? 

5. La poeto rimas per «jam ĝi» kaj «manĝi»: tiajn ne tute 
perfektajn rimojn oni nomas «rimoidoj». Kiujn aliajn 
rimoidojn vi trovas en la poemo? 

6. Al kio komparas Peruno la preĝojn de la homaro? 


7. Kial Peruno ne povas kontentigi ĉies preĝojn? 


8. Certe vi povas diveni laŭ la kunteksto la senton 
esprimatan per la interjekcio «Oj!» Kion ĝi esprimas? 


9. «Tondro ilin ...!» Kiu vorto, laŭ via opinio, kompletigus tiun 
frazon? 


10. Kial homo, kiu pagis asekuron, volus incendion? 


65. En la sekvantaj propoziciojn enmetu korekte jenajn 
prepoziciojn: 


AL ANSTATAŬ ANTAŬ APUD ĈIRKAŬ DA DE DUM EKSTER EL. 


1. la tuta tago li laboris mi, tiel ke ni 
restis ĉiam kune. 


2 la tagmezo, tre proksimume, ni iris 


la domo kaj laboris pluraj horoj dome. 

3; la bovino mi ekhavis iom lakto, kaj 

mi trinkis tion akvo. 

4. Baldaŭ ni trovis nin danĝero, kaj ne plu timis la 

vojon ni. 

5. La steloj eklumis la klara ĉielo sen eĉ ombro 
nubo. 

6. fojno li havis multe, kiun li amasigis la 

stalo. 

7. Mi sopiras mia hejmo, kie zorgojn oni povas 

restigi la domo. 

8. La akuzito pledis la juĝistaro, dirante, ke alia 


devus stari tie li. 


9. la amaso, kiu staris li, li kriis, ke li 
estas amiko la popolo. 
10. La starantoj brakis lin, tuj kiam li 
promesis i sian amikon. 


66. Klarigu la sencan diferencon inter jenaj propozicioj: 
1.(a) La malfeliĉulo riproĉis sin; (b) la malfeliĉulo riproĉis lin. 


2. (a) Sin rapide liberiginte li forkuris el la ĉambro; (b) Lin 
rapide liberiginte li forkuris el la ĉambro; (c) Lin rapide 
liberiginte li forkurigis lin el la ĉambro; (d) Sin rapide 
liberiginte li forkurigis lin el la ĉambro; (e) Sin rapide 
liberiĝintan li forpafis el la ĉambro. 


3. (a) Sian novan domon ili trovis ne tre oportuna; (b) Ŝian 
novan domon ili trovis ne tre oportuna; (c) Ilian novan 
domon ili trovis ne tre oportuna. 


67. Uzu jenajn vortojn korekte en propozicioj: 
SIATEMPE SIAFLANKE SIAVICE SIANOME. 


68. Verku konversacion inter dio kaj diablo (aŭ demono). AŬ 
traktaton por aŭ kontraŭ la sinteno de Peruno. AŬ mallongan 
versaĵon, per kiu la homoj riproĉas Perunon. 


Paŝo dek tria 


Vortaro 

ADEKVATA: egalvalora. 

ADEPTO: homo, kiu akceptis iun doktrinon. 
AGNOSKI: rekoni. 

AKTUALA: nuntempa. 

ANALIZI: esplori detale ion. 

APLIKI: uzi por speciala celo. 
ARGUMENTO: rezona pruvo. 

ARKAISMO: io malnoviĝinta. 

ASOCIO: grava societo. 

ATOMO: plej malgranda materiero. 
AVANGARDO: grupo, kiu iras la unua. 
BAZO: esenca principo. 

BREMSO: haltigilo. 

CIRKONSTANCO: fakto rilate iun situacion. 
DEDIĈI: plene fordoni al. 

DEFINITIVA: decida, finofara. 
DEKADENCO: iompostioma ruiniĝo. 
DEKLARACIO: oficiala anonco aŭ sciigo. 


DEMAGOGIO: popolekscita agado de potencavidaj 
politikistoj. 


DEMOKRATO: iu, kiu kredas pri egalrajteco de ĉiuj homoj. 
DISKRIMINACIO: maljusta distingado. 

DISKUTI: interargumenti. 

DISTINGI: rimarki diferencon inter homoj aŭ ideoj. 
DIVERĜI: malproksimiĝi unu de la alia. 
DOKTRINO: akceptata principaro. 

EFEKTIVA: reale ekzistanta. 

EKONOMIO: administrada sistemo, ŝparado. 
EKSPLODI: diskrevi. 

EKZAKTA: severe preciza. 

ELITO: elektitaro. 

EMOCIO: kortuŝo. 

EVOLUI: disvolviĝi. 

FANATIKA: blinde fervora. 

FANTAZIO: kaprica imagado. 

FLAGO: simbola tolaĵo. 

FLEGI: prizorgi (ekz-e malsanulon). 


GRAMATIKO: reguloj aŭ studado de iu lingvo. 


ĜENERALA: rilata al tutaĵo aŭ plimulto. 

HIMNO: religia kanto. 

ĤAOSO: kompleta ordomanko. 

IMPETI: antaŭenĵetiĝi. 

IMPULSO: ekpuŝo. 

INDIVIDUO: unuopa persono aŭ estaĵo. 

INERTA: senenergia, nemoviĝema. 

INFORMI: doni sciigojn aŭ klarigojn. 

INSIGNO: distingiga signo. 

INSTANCO: decidkapabla aŭtoritato. 

INVERSA: estanta en mala direkto. 

KALKULI: nombri, konsideri. 

KARAKTERIZI: montri ies karakteron. 

KLERA: instruita. 

KOALICIO: kunligo de diversaj interesoj por komuna celo. 
KOHERA: kunteniĝanta. 

KOMPLOTO: sekreta aranĝo por malicaj celoj. 
KOMPROMISO: interkonsento de konfliktaj interesoj. 
KONFLIKTO: aktiva malkonsento. 


KONKRETA: reale perceptebla, palpebla. 


KONTRIBUI: doni sian parton al komuna afero. 
KONVENCIO: akceptita moro. 

KONVINKI: akceptigi per pruvoj. 

KOREKTI: ĝustigi eraron. 

KRIBRI: apartigi pli delikatajn erojn. 
KRIZO: grave danĝera momento. 

KULTO: kvazaŭreligia adorado. 

LIMO: loko, kiu difinas la ekstremon de io. 
MEDIO: fizika aŭ spirita ĉirkaŭaĵo. 

MENSO: la spirita, nekorpa parto de homo. 
METODO: maniero atingi iun celon. 


MISTIKO: emo kredi je misteraj malklaraj kaj nepruveblaj 
kaŭzoj kaj efikoj. 


MODIFI: parte ŝanĝi. 

MONOLINGVISMO: doktrino pri unu komuna lingvo por Ĉiuj. 
NEOLOGISMO: nova vorto. 

NETA: nekonfuza kaj preciza. 

NIVELO: grado de alteco. 

NUTRI: doni manĝaĵon aŭ spiritan subtenon. 


OBJEKTIVA: senpartia. 


PACIENCO: eco trankvile atendadi. 
PARALELA: egaldistanca laŭlonge. 
PERCEPTI: koni per la sentorganoj. 
PERFEKTA: tute senmanka. 

PERIODO: difinita tempodaŭro. 

PESI: mezuri la pezon. 

PIONIRO: homo, kiu pretigas la vojon. 
PLANO: antaŭe decidita aranĝo por fari ion. 
POLILINGVISMO: plurlingvisma doktrino. 
PONTO: konstruaĵo por transiri super io. 
POTENCO: kapablo trudi sian aŭtoritaton. 
POZITIVA: nepre certa. 

PRAKTIKA: realigebla. 

PROGRESI: disvolviĝi antaŭen. 

PROJEKTO: proponata ideo. 

PROTOTIPO: la unua, laŭ kiu ĉiuj postaj kreiĝas. 
PROVIZORA: portempa. 

PULSO: korbatado. 

PUŜI: preme delokigi. 

RACIO: kapablo koncepti principojn. 


RASO: grupego da homoj samdevenaj. 

REKOMENDI: favore atentigi pri lo. 

RELIEFO: atentiga distingeco. 

REVOLUCIO: subita grava ŝanĝiĝo. 

REZULTO: logika sekvo. 

ROLO: agado aŭ funkcio (ekz-e de aktoro). 

RUTINO: kutimo, kiun oni daŭre kaj senpense ripetadas. 
SEKTO: aro da personoj aliĝintaj al stranga doktrino. 
SENTIMENTALA: havanta romantikan sentemon. 
SINONIMO: vorto samsignifa. 

SINTEZO: sistemiga rezonado. 

SKIZO: rapida desegno. 

SOLIDARA: respondeca ĉiuj pri la aliaj. 

STADIO: difinita grado de evoluo. 

STATI: esti en certa kondiĉo. 

STREBI: energie streĉi la fortojn. 

ŜANCELI: malfirmigi. 

TAKSI: difini la valoron de io. 


TAVOLO: parto de la socio konsiderata kompare kun pli 
superaj kaj pli malsuperaj partoj. 


TENDENCO: daŭra inklino al io. 

TEZO: scienca aserto. 

TRADICIO: ideo transdonita de pli fruaj generacioj. 
TRADUKI: transigi de unu lingvo en alian. 

TRENI: pene tiri post si. 


U.E.A.: Universala Esperanto Asocio. 


Legaĵo: 
Zamenhof kaj la Movado 


Por kompreni la personecon de Zamenhof, oni devas distingi 
en lia karaktero du kontraŭajn tendencojn, kiuj daŭre 
bataladis inter si. De unu flanko lin pelis la altaj faroj granda 
idealismo kaj profunda kredo je la bono de la homa koro. De 
alia flanko fera malvarma racio kaj neŝanceliĝebla logiko 
kontrolis kaj modifis ĉiun lian impulson, tiel ke hodiaŭ ni ne 
trovas agon en lia tuta vivo, nek vorton en lia plena verkaro, 
kiu ne estis atente pesata kaj kribrita tra prudenta analizo. 
Nur homo kun granda morala supereco povis ne esti disŝirita 
de tiaj diverĝaj tendencoj, sed male superregi kaj harmoniigi 
ilin. 


Kiel idealisto, Zamenhof ekde la junaĝo estis profunde 
impresita de la batalado inter popoloj de diverĝaj nacioj. Li 
supozis, ke du estas la kaŭzoj de la konfliktoj inter la homoj: 
lingvoj kaj religioj. Li ne povis stati inerta antaŭ spektaklo de 
sanganta homaro kaj ellaboris du planojn, kiuj — tamen 
respektante la lingvojn kaj religiojn — donu al la homoj la 
eblecon renkontiĝi kaj toleri sin reciproke sur neŭtrala 
tereno. La unua plano nomiĝis Esperanto kaj rapide 
disvastiĝis tra la tuta terglobo. La dua nomiĝis 
«homaranismo» aŭ «hilelismo» kaj ne sukcesis kolekti 
adeptojn. Al tiuj du idealoj, kiuj en lia menso kompletigis 
unu la alian, sed kiujn en la publika aktivado li nete dividis 
unu de la alia, Zamenhof dediĉis sian vivon. 


Idealisto estis Zamenhof kaj samtempe malpasia aganto, kiu 
neniam sekvis sian instinkton aŭ emocion, sed nur obeis al 
sia logika inteligenteco. Ni ĉiuj scias, ke malgraŭ la interna 
impeto doni al la homaro solvon de la lingva problemo, li 
atendis naŭ jarojn antaŭ ol publikigi sian verkon kaj ke en 


tiuj naŭ jaroj li pacience elprovis plurajn formojn de 
Esperanto, korektadis kaj fundamente refaris ilin ĝis eltrovo 
de la definitiva. Tiu lia fera logika inteligenteco pli ol unu 
fojon savis Esperanton de la pereo, al kiu gvidus ĝin la 
fanatikuloj. La adorado, per kiu la unuaj esperantistoj 
ĉirkaŭis lin, neniam tuŝetis lian saĝecon. Li tuj komprenis, ke 
lingvo ne povas esti ligata al unu homo, sed nur al ĝiaj 
utiligantoj: tial, malgraŭ ĉiu malaprobo, tuj en la komenco li 
klopodis senpersonigi la Internacian Lingvon: li forĵetis por 
ĉiam ĉiajn rajtojn kaj rifuzadis esti leĝofaranto de la lingvo 
kaj gvidanto de la Movado. Kun karakteriza demokrata 
sento, li volis Lingvan Komitaton (nuntempe Akademio), kiu 
konstatu la naturan evoluon de la lingvo, kaj kies decidoj 
estu devigaj por ĉiuj. Konscia pri la neceso gardi la unuecon 
de la lingvo, li kreis la Fundamenton, sed samtempe, 
zorgema ne sufoki la maturiĝon de Esperanto li akceptis kaj 
mem vaste praktikis la metodon de neologismoj, nome de 
paralelaj formoj flanke de la fundamentaj. Zamenhof frue 
komprenis, ke Esperanto estas akceptebla de la tuta homaro 
nur kiel lingvo kaj ne kiel nova speco de mistiko. Tial, li mem 
verkis la faman Deklaracion de 1905, kiun la unua Kongreso 
en Boulogne-sur-Mer alprenis kaj kiu restis kiel dua 
Fundamento, ne por la lingvo, sed por la Movado, ĝis 
hodiaŭ. Eĉ pli reliefiĝas lia racia konduto en la lukto kontraŭ 
la reformistoj. Zamenhof daŭre agnoskis, ke Esperanto ne 
estas perfekta, sed ke reformoj povus ĝin ruinigi: projektoj 
de reformoj dependas de la preferoj de unuopaj personoj kaj 
komencante la reformadon ni neniam povos kontentigi ĉies 
postulojn kaj devos senĉese aldoni reformojn al reformoj. 
Kiam eksplodis la Ido-krizo, en la tiama Movado ĉiuj perdis 
la sinkontrolon escepte de Zamenhof. Boirac volis forlasi la 
prezidantecon de la Lingva Komitato, Sebert esperis je 
abstraktaj kompromisoj, la esperantistoj ĉie akre kverelis 
unu kontraŭ la alia. Sed en Varsovio jam en la unuaj krizaj 
tagoj Zamenhof en plej granda trankvilo skribas kun preciza 
antaŭvido, ke Ido estas mortnaskito, kontraŭ kiu ne valoras 


lukti, ĉar «la ruza konstruaĵo baldaŭ falos». Li precize 
preparis la kontraŭagajn planojn kaj liaj antaŭvidoj tute 
plenumiĝis. 


Sed, ne ĉiam la bolantaj esperantistoj de la unuaj tempoj 
sekvis lin. Plurfoje kaj vane ili proponas la fondon de 
neŭtrala komuna asocio tutmonda: unue en «La 
Esperantisto», jam en 1889, sub la nomo Tutmonda Ligo de 
Esperantistoj kaj poste en 1905. La reciproka malkonfido de 
la tiutempaj francaj gvidantoj kaŭzis, ke lia projekto eĉ ne 
estis diskutata en la Kongreso. Pasos tri jaroj ĝis kiam Hodler 
fondos U.E.A.; Zamenhof antaŭvidis kaj proponis tion 19 
jarojn pli frue! 


Estas signo de vera grandeco ne aparteni al unu epoko, sed 
al ĉiuj epokoj, resti aktuala trans la jardekoj kaj la jarcentoj. 
Ni lasu momenton Zamenhof kaj pririgardu la nuntempajn 
problemojn de la Internacia Lingvo de li kreita kaj klopodu 
apliki al ili iom da Zamenhofa disciplino. 


La transiro de la nuntempa polilingvisma ĥaoso en la 
internaciaj rilatoj al monolingvismo — kio ja estas la alpreno 
de Esperanto — signifas formorton de jarcentaj rutinoj kaj 
privilegioj. En tiu senco Esperanto povas esti konsiderata 
lingvorevolucio. Estas normale, ke kontraŭ ĝi koalicias ĉiuj 
malnovaj interesoj, kiuj akurate plektas ĉirkaŭ ĝi komploton 
de silento. Ĉiuj revolucioj estas unue faritaj ne de la larĝaj 
amasoj, sed de elitoj gvidataj de intelektuloj. Esperanto ne 
estas kaj ne povas esti movado de amasoj. Ĉia socia 
portanto estas malplimulta avangardo. Tiu avangarda elito 
— la nuntempa esperantistaro — havas la funkcion maturigi 
la cirkonstancojn, en kiuj la Internacia Lingvo atingos la 
finan celon. 


Fundamentan gravecon havas la demando ĉu la Esperanto- 
Movado efektive plenumas la supre skizitan rolon. 


En la nuna stadio, kiam niaj tezoj ankoraŭ ne estas 
popularaj kaj ni ne disponas pri la rimedoj de 
amasinformado, la disvastigo de la Internacia Lingvo 
dependas grandparte de persona propagando. Kaj ĉar la 
publiko ne distingas — eble prave — la ideon disde la 
homoj, la esperantistoj, vole-nevole, fariĝas prototipoj, laŭ 
kiuj estas juĝata la ideo de komuna lingvo. La tre delikata 
situacio donas al ĉiu el ni pezan respondecon. Ni povas 
adekvate plenumi ĝin, se ni enkondukos en nian Movadon tri 
internajn elitecojn: socia eliteco, kultura eliteco kaj eliteco 
de metodoj. 


Estis tempo, kiam la Movado konsistis grandparte el 
sciencistoj kaj plej gravaj Akademianoj. Estis la ora franca 
periodo. Kaj estis tempo, antaŭ kaj post la lasta milito, kiam 
esperantismo fariĝis sinonimo de malgranda sekto, kun 
adeptoj praktikantaj strangajn kultojn. Ni hodiaŭ ne volas 
esti Asocio nur por altaj tavoloj, nek disdonejo de etaj 
vivĝojoj al vivmalfeliĉuloj. Movadano rajtas esti ĉiu 
esperantisto, el kiu ajn socia ŝtupo, el kiu ajn raso, el kiu ajn 
religia, filozofia kaj politika konvinko. Sed, ni ne volas en niaj 
aktivaj vicoj homojn, kiuj en la ordinara vivo estas 
konsiderataj fuŝuloj, fantaziuloj kaj sentaŭguloj. Nur tiu, kiu 
en sia ĉiutago estas serioze respektata, povas sukcese 
disradii siajn ideojn kaj influi la ĉirkaŭan medion. Bona aŭ 
malbona socia konsisto de nia Movado estas ekzisto- 
demando por la Internacia Lingvo. 


Kial la Esperanto-Movado bezonas altan kulturan nivelon? 
Ĉar esperantismo, kiel lingvomovado, havas esence 
kulturan karakteron. Altigante la kulturan nivelon de la 
movado, ni kreas la kondiĉojn, en kiuj ni regajnas al niaj 
celoj la simpation de la intelektularo. Sen ili Esperanto ne 
havas esperon venki sian batalon. Tiu simpatio penetros 
ĉiujn tavolojn de la publika opinio, ĝis kiam la registaroj 
estos devigataj agnoski la Internacian Lingvon kiel fakton. 


Kiam ni parolas pri movado, ni ne celas senkorpan 
abstraktaĵon, sed konkretan unuiĝon de individuoj. Tial, 
kiam mi parolas pri kultura nivelo de la Movado, ni scias, ke 
ĝi estas proksimume suma rezulto de la kultura nivelo de ĉiu 
unuopa membro. Ĉiu el ni devas kontribui levi la kulturan 
nivelon de la Esperanto-Movado per senĉesa ampleksigo de 
nia propra klereco. Malofte devo estas pli agrabla tasko ol 
en la nuna okazo. Nia spirito postulas ĉiutagan nutradon: la 
scio estas senlima, se ĝiajn ĝuojn ne bremsas horizonto. 
Same kiel la Imperiestro Marko Aŭrelio je la fino de la tago 
ne estis kontenta, se li ne estis farinta bonan agon, tiel ĉiu 
movadano je la fino de la tago ne devus esti kontenta, se li 
ne plivastigis sian propran kulturon. Zamenhof mem, 
dronanto en peza kaj zorgoplena vivo, ne postlasis unu 
tagon ĝis sia morto sen labori intelekte. En la nokto, kiam 
Varsovio ripozis, Zamenhof kreis por ni senmortajn 
tradukojn, paroladojn, leteraron, li ellaboris la doktrinon de 
hilelismo kaj verkis — eble kiel la unua — plenan gramatikon 
de la jida, hodiaŭ konservata en Muzeo en Jeruzalemo. 
Zamenhof mem konfesis, ke li konis 12 lingvojn: plurajn el ili 
li flegis ĝis la lastaj tagoj. Kie ni trovu pli taŭgan ekzemplon? 


Eliteco de metodoj signifas unue klaran diferencigon inter, 
unuflanke, la lasta celo kaj la afero mem kaj, aliflanke, ties 
rimedoj kaj la simboloj. Nia strebado estas difinita en la 
Deklaracio de Boulogne-sur-Mer: «disvastigi en la tuta 
mondo la uzadon de lingvo neŭtrale homa, kiu ne 
entrudante sin en la internan vivon de la popoloj kaj neniom 
celante elpuŝi la ekzistantajn lingvojn naciajn, donos al la 
homoj de malsamaj nacioj la eblon interkompreniĝadi inter 
si». La enkonduko de Esperanto en ĉiujn internaciajn rilatojn 
estas la fina celo. La Esperanto-organizaĵoj — lokaj, regionaj, 
landaj kaj internaciaj — estas nepre havindaj, sed nur 
provizoraj rimedoj. llia potencigo estas necesa por la bono 
de la Internacia Lingvo. Sed, nia rigardo ne povas halti ĉe la 
limoj de niaj societoj: ni ne povas luli nin en blinda 


kontenteco de partaj atingoj. La taksado de nia laboro devas 
esti multe pli alta kaj objektiva: ni devas percepti la 
pulsadon de la Internacia Lingvo kaj la progresojn de ĝia 
popularigo ne interne de ni, sed tie ĉe la publika opinio. En 
Mainz Prof. Lapenna parolis pri la tempo, kiam la Esperanto- 
organizaĵoj ne plu estos necesaj. Niaj strebadoj per la 
Esperanto-organizaĵoj celas al tiu tempo. 


Hodiaŭ oni ne plu diskutas pri la du famaj vojoj, kiuj konduku 
Esperanton al ĝenerala akcepto: nome pri leĝfarado de 
supre — flanke de oficialaj instancoj — kaj pri la 
iompostioma ĝeneraligo de malsupre, flanke de la popolo. Ni 
superis tiun demandon ĉar ni laboras samtempe laŭ ambaŭ 
principoj. Hodiaŭ ni konscias, ke ambaŭ vojoj estas 
nedisigeblaj, ke agnosko de supre kuraĝigas plian 
disvastigon de la lingvo malsupre, ke, inverse, pli vasta 
aplikado malsupre trenas oficialajn rekonojn de supre. Sed, 
ankoraŭ en niaj tempoj, kelkaj adoras la simbolojn kaj 
kredas servi la aferon mem. Eksteraj simboloj — flagoj, 
insignoj, himnoj — estas nur pontoj por konvencie kaj 
sinteze prezenti nian veron. Tiuj rekoniloj estas respektindaj 
kaj tradiciaj, sed ni devas preteriri la simbolon kaj posedi la 
esencon. Ne tiu, kiu — sincere aŭ demagogie — multe krias 
«samideano, samideano» vere ion faras por la Internacia 
Lingvo, sed tiu, kiu pozitive utiligas ĝin kaj kreas per ĝi. 


Eliteco de metodoj signifas, krome, aplikadon de informadaj 
principoj, kiuj bone koheras kun la jarcento. Jam delonge 
pasis la tempo de romantikismo. Esti romantikaj en epoko 
de atomismo signifas esti dekadencaj. Homoj vivantaj en 
tempoj de rapideco kaj de mondproblemoj ne plu atentas 
sentimentalajn argumentojn. Ili konvinkiĝas nur, se oni 
proponas avantaĝojn. Esperanto ne proponas al la mondo 
pliajn idealojn, sed simple solvon de la lingva ĥaoso, kun 
sekva nekalkulebla ekonomio de tempo, gajno de ekzakteco 
kaj defendo de la naciaj lingvaj kontraŭ lingvaj 


diskriminacioj. Kiel jam konstatis UNESCO, Esperanto grave 
kontribuas al disvastigo de scienco kaj kulturo. Ĝi, do, ne plu 
estas projekto — kiel en la pioniraj tempoj de esperantismo 
— sed vivanta lingvo, kiu jam nun estas praktike uzata tra la 
tuta mondo por ĉiaj internaciaj interŝanĝoj. Ĝi, fine, alportas 
al la homaro fundamentan bazon, sur kiu eblas efektivigi 
solidarecon kaj moralan unuecon inter la popoloj. Elitaj 
metodoj signifas prezenti al la homoj la palpeblajn faktojn 
pri Esperanto, alvoki kaj konfidi al ties racio prefere ol al 
malfirmaj emocioj. En nia laboro por Esperanto ni ne rajtas 
forgesi, ke Esperanto estas lingvo kaj nenio alia ol lingvo; ke 
ĝi evoluas laŭ la leĝoj de ĉiuj aliaj lingvoj, nome per alpreno 
de necesaj neologismoj kaj forlaso de nenecesaj arkaismoj. 


«Esperantisto estas nomata ĉiu persono, kiu scias kaj uzas 
la lingvon Esperanto, tute egale por kiaj celoj li ĝin uzas. 
Apartenado al ia aktiva societo esperantista por ĉiu 
esperantisto estas rekomendinda, sed ne deviga». Per tiuj 
vortoj la citita Deklaracio de 1905, la fondoŝtono de nia 
Asocio, difinas nin. Ĉiu alia ideo, eĉ interna, kiun ĉiu el ni 
ligas al Esperanto estas pure privata afero, pri kiu 
Esperantismo ne respondecas. En la sama Deklaracio 
Zamenhof mem ĝisdetale fiksis, ke ankaŭ liaj opinioj kaj 
verkoj havas privatan karakteron kaj estas por neniu 
devigaj. 


Dum sia tuta vivo Zamenhof mem oferis siajn flankajn 
idealojn — kaj ni scias kiom fortaj kaj turmentaj ili estis — al 
la bono de Esperanto. Li ne nur verkis kaj akceptigis la 
Deklaracion, sed poste li plurfoje konfirmis ĝin. Plej solene 
tio okazis dum la malferma parolado pri la fondiĝo de U.E.A. 
en Barcelono en 1908. 


Ni hodiaŭ kunvenis por honori D-ron Zamenhof en la tago de 
la datreveno de lia naskiĝo. La plej taŭga honorigo, pli ol 
teksi laŭdojn al lia nomo, estas firma sekvado de lia 


ekzemplo, utiligado de lia verko kaj laborado por ĝi, ĝis 
atingo de la lasta celo. 


Gian Carlo Fighiera 


(el «Esperanto») 


Ekzercoj 
69. Leginte la supran artikolon, respondu jenajn demandojn: 


1. Kiujn du kontraŭajn tendencojn oni trovas en la karaktero 
de Zamenhof? 


2. Kial tiuj du tendencoj ne konfliktis en lia menso? 
3. Ĉu Zamenhof kutime agis impulse? 


4. Kio, laŭ Zamenhof, estis la kaŭzoj de interhomaj 
konfliktoj, kaj kion li faris por forigi tiujn kaŭzojn? 


5. Ĉu ambaŭ liaj projektoj sukcesis? 

6. Kial, laŭ via opinio, la du projektoj ne same sukcesis? 

7. Kial Zamenhof atendis, antaŭ ol publikigi sian lingvon? 
8. Kiel Zamenhof reagis al la adorado de la adeptoj? 

9. Kiu, laŭ Zamenhof, devis kontroli la evoluon de la lingvo? 
10. Kial reformoj ruinigus Esperanton? 


11. Kio ĉefe malhelpis la fondon de internacia asocio antaŭ 
1908? 


12. Klarigu la taskon de la nuntempaj esperantistoj. 
13. Nomu, kaj klarigu, la tri internan elitecojn. 


14. Kion povas fari ĉiu esperantisto por altigi la kulturan 
nivelon de la movado? 


15. Kiel Zamenhof donis al ni ekzemplon? 


16. Klarigu la rolon de la Esperanto organizaĵoj en la 
movado. 


17. Kio estas pli grava — leĝfarado de supre, aŭ popularigo 
de malsupre? 


18. Kion Esperanto proponas al la mondo? 


19. Kio, laŭ la aŭtoro, estas la rolo de idealismo en la 
movado? 


20. Laŭ la Deklaracio de 1905, kiu estas esperantisto? 


70. En la sekvantajn propoziciojn enmetu korekte jenajn 
prepoziciojn: 


EN ĜIS INTER JE KONTRAŬ KROM KUN LAŬ MALGRAŬ PER. 


1. miaj konatoj mi havas neniun intiman amikon 

ŝia frato. 
2. mia opinio, ni trovos la solvon tiu 
libro. 
3. Esperanto ne venkos la cirkonstancoj maturigos, 
tamen ĝi venkos, ĉiaj kontraŭuloj. 
4. mia surprizo, li venis ankaŭ liaj du 
amikoj. 
5. Ni batalos ĉiuj rimedoj la akuzoj de niaj 


kontraŭuloj. 


6. Mi vidis la propraj okuloj, ke li ne ĉeestis 
la dua kaj tria horoj. 


7. lla mistraktado, mi ne forgesos lin mia 
morto. 


8. Zamenhof estis inda ĉiaj honoroj, sed eĉ 
la Movado li ne volis esti gvidanto. 


9. la instruo de la historio, la pioniroj de novaj 
ideoj renkontas nenion mokoj kaj atakoj. 
10. Kiu ne estas ni, estas ni. 


71. Uzu korekte en propozicioj la subajn prepoziciajn frazojn: 


DANK' AL; FAVORE AL; FRONTE AL; HONORE AL; APARTE DE; 
CIRKAUE DE; DAURE DE; DEKSTRE DE; KOMPARE KUN; 
KONFORME KUN. 


72. Ĉu vi konas proksimumajn sinonimojn de jenaj vortoj?: 


AMARA REALA EGOISMO BUNTA KAMARADO INSTRUITA 
DIVENI HAZARDO PRIRIDI RENVERSI. 


73. «Mia rolo en la Movado: kion Esperanto povas fari por 
mi, kaj kion mi povas fari por Esperanto». Jen temo por 
diskuto aŭ eseo. 


Paŝo dek kvara 


Vortaro 

AKCELI: plirapidigi. 

AKURATA: ĝustatempa. 

AŬTOMOBILO: motorveturilo. 

BOTELO: vitra ujo. 

BROVO: hararo super la okulo. 

DEPRIMI: senkuraĝigi. 

DEVIZO: fremdmona ĉeko. 

DISTRI: agrable okupi. 

DUNGI: interkonsenti kun servisto por ricevi lian servadon. 
ENTREPRENI: komenci la plenumadon de grava tasko. 
ESTINGI: ĉesigi bruladon aŭ lumadon. 

EVENTUALA: povanta okazi. 

FOSFORESKI: lumi en mallumo. 

HOTELO: loĝejo por vojaĝantoj. 

INKO: kolora fluaĵo uzata por skribi. 

KAŬĈUKO: elasta gumo. 

KOMODO: tirkestaro. 


KONFIDENCO: sciigo, kiun oni konfidas, kaj kiu ne estu 
malkaŝota. 


KONSILI: sugesti farotaĵon. 

KONTO: komerca kalkulo. 

KONTURO: ĉirkaŭanta limlinio de io. 

KRUTA: preskaŭ vertikala. 

LIPO: buŝrando. 

LUI: havigi ion por provizora uzado, kontraŭ pago. 
NEPO: filo de fil(in)o. 

OBSEDI: premokupi la spiriton. 

PARALIZI: perdigi la movkapablon. 

PASPORTO: dokumento rajtiganta vojaĝi eksterlanden. 
PESTO: epidemia malsano. 

POLICO: administracio por prizorgi la publikan ordon. 
PREZO: vendvaloro de objekto. 

PROVINCO: la lando, ekster la ĉefurbo. 

RIFO: danĝera roko en la maro. 

SITUO: situacio. 

STAMPI: frapreliefigi markon. 

STARTI: ekiri. 

STRANDO: sabla marbordo. 


SUGESTI: proponi, subinspiri. 


SVELTA: ĉarme kaj elegante maldika. 
ŜALO: lantuko. 

ŜILDO: tabuleto surskribita. 

TAKSIO: aŭtomobilo luebla kun ŝoforo. 
TERASO: eksterdoma sidejo. 


TESTAMENTO: skribaĵo, per kiu oni difinas postlasaĵon 
postmortan. 


TRINKI: gluti fluaĵon. 

TRIUMFO: granda venko aŭ sukceso. 
VALIZO: kofreto. 

VELURO: mola ŝtofo. 


VIZIO: imagaĵo, iluzio. 


Legaĵo: 
Avinjo 


— Ni restu en mallumo — li petis. — Estas tiom ripozige aŭdi 
bruon de la ondoj inter la rifoj, kaj nenion vidi. — 


Mi estingis la lampon malantaŭ ni. La teraso fariĝis tute 
malhela. Dum momento, nenio estis videbla; sed baldaŭ ni 
perceptis konturojn de la sveltaj kolonetoj; sub necerta lumo 
falanta de miriadoj da steloj, la sablo, la rifoj, la maro nigris 
malsame. Niaj vizaĝoj fantomis pale unu al la alia. Kaj mi 
komprenis, ke mia amiko estis preta ellasi per konfidenco la 
tro streĉitajn nervojn. Cigaredo fosforeskis. Dum ĝia 
ekfajriĝo, mi rimarkis la kuntiritajn brovojn de mia amiko. 


— Nu, mi bezonas konsilon. — 
— Diru. 


— Mi devas mortigi mian avinjon, kaj ne scias kiel. Mi 
eksaltis: 


— Ho! 

— Jes. Mi devas mortigi ŝin. — Sed kial? 
— Ĉar ŝi jam mortis. 

— Kion vi diras? 


De sia reveno el Francujo, mia amiko ŝajnas eviti min, kaj, la 
tre malmultajn fojojn kiam mi povis alparoli lin, li aspektis ne 
tute sana mense. Li ne atentis; li ne respondis, aŭ respondis 
post kelkaj minutoj. Li agis kaj parolis hezite, nedecide, 
kvazaŭ obseda ideo posedus lin. Kaj nun... Ĉu tiu estis la 
obsedo? 


— Jes. Ŝi jam mortis; kiel do mi povas fari, ke ŝi mortu? 
— Ŝi? Avinjo Dalia? Ĉu vi parolas pri avinjo Dalia? 
— Jes. Ĉu vi memoras ŝin? 


Mi memoris la maljunulinon; preskaŭ naŭdekjara ŝi estis: 
sulka vizaĝo, hezitema voĉeto, ne plu vigla menso. La tutan 
tagon ŝi estis dormetanta kvazaŭ infano kiu pene trenas sin 
atendante baldaŭan definitivan endormiĝon. Avinjo Dalia, 
laca el sia longa vivo... Ĉu ŝi definitive endormiĝis? 


— Aŭskultu, kaj ne interrompu min. Alie, mi ne kuraĝos ion 
rakonti. 


Mi silentis ooeeme. La maro daŭre grumblis inter la rifoj. 


— Nu, kiam mi planis tiun vojaĝon al Cote d'Azur, avinjo 
Dalia neatendite ekvigliĝis. Lastan fojon, ŝi diris, mi volas 
vojaĝi; prenu min kun vi en via aŭtomobilo; kia ĝeno mi 
estos por vi? Vi kalkulu havi unu plian valizon; kaj tiel plu. 
Elna pledis por la afero de avinjo ĉe mi: finfine, kompatinda 
avinjo, kiajn ĝojojn ŝi havis de la vivo? Tri militoj venis kaj 
pasis, kaj ĉiam ŝi restis en sia provinca urbeto; la mondo 
ŝanĝiĝis, ŝi ne konas ĝin; se ŝi tiom deziras tiun vojaĝon, nu 
lasu... 


Mi fine cedis al mia edzino kaj al avinjo Dalia. Foriris ni tri. 
Pasportoj, kofroj, devizoj, ŝaloj kaj kaŭĉuka botelo por avinjo. 
Kaj triumfe avinjo Dalia marŝis sur la laŭstranda promenejo 
de Cannes. Eble ŝia maljuna koro tro pleniĝis je maro, je 
ĉielo, je luma ĝojo de sunsubiroj: eĉ de sia propra sunsubiro. 
Ĝi krevis. 


— Ho! Mi ne sciis! 


— Silentu. Neniu sciis. Neniu scias. Ĉar ni komprenis, ke 
transporto de kadavro al nia lando kostos terure, ke oni 
devos plenumi nedireble multajn formalaĵojn, ke ni certe 
devos malfruigi nian revenon hejme je tagoj, eble je 
semajnoj, kaj tio signifus bato por mia entrepreno, por mia 
laboro, ni diris al neniu, ke avinjo mortis. Inter Elna kaj mi ne 
estis diskutoj. Ni tuj vestis avinjon por vojaĝi: Ŝi veturos kun 
ni, en ombra angulo de nia aŭto, kovrita per ŝaloj. Malmultaj 
horoj dividis nin de nia hejmlanda limo: ŝi mortos oficiale tuj 
trapasinte ĝin, de ĝi nia urbo ne estas malproksima. Tien 
alvenintaj, ni esperis, ke nia familia kuracisto helpos nin, 
eventuale deklarante, ke la morto okazis unu-du horojn pli 
malfrue ol la vero, do trapasinte la landlimon. 


Ni ekveturis tuj: ni pagis hotelkonton, ŝarĝis nian aŭton per 
valizoj kaj, profitante el la fakto, ke la ĉambro de avinjo 
havis fenestropordon al la ĝardeno de la hotelo (ni ne volis, 
ke ŝi estu devigata grimpi ŝtupojn), portis tien la veturilon 
kaj situigis avinjon sidanta sub aro da ŝaloj. La kapo 
apogiĝis dormmiene sur ŝultro: pala kiel ĉiam, ŝi ŝajnis, kiel 
ĉiam, dormeti. 


Mi forglutis kilometron post kilometro, piedon sur la akcelilo, 
okulojn al rapid-montrilo. Jen la limo. Ni donis la tri 
pasportojn. Niaj koroj — niaj du koroj batis; neniu rimarkis, 
ke ne batas la tria. 


Do, oficiale, laŭ la stampo sur sia pasporto, avinjo Dalia 
eniris vivanta nian landon. 


Vespero estis falanta. Ni veturis inter montoj krute minacaj. 


Neniu el ni emis paroli. Ni sentis interese la ĉeeston, kaj 
samtempe la malĉeeston, malantaŭ ni, de avinjo Dalia. 


Subite Elna ekparolis: 


— Tamen, — ŝi diris — oni devos manĝi. Jes, sed kiel... 


Nu... Ni haltigu la veturilon en malluma strateto; poste, ni — 
ni du — serĉos restoracion kaj manĝos. 


Ni estis enirantaj mezgrandan urbon. Jen taŭga strato: 
malluma, silenta, soleco. Neniu ĝenos la grandan dormon de 
avinjo Dalia. Mi ŝlosis akurate ambaŭ pordojn de nia 
veturilo. 


Post kelkaj minutoj, la lumoj, la bruo, la miksitaj odoroj de 
restoracio malstreĉis niajn nervojn kaj iom distris niajn 
deprimitajn spiritojn. Bonega vespermanĝo kaj taŭgaj 
alkoholaĵoj plie helpis nin momente forgesi pri la dormantino 
en senluma veturilo. 


Jam estis la deka vespere kiam ni pagis kaj eliris. Ni iom 
penis trovi la strateton; sed, kvankam ni streĉis niajn okulojn 
en la mallumo, neniel ni povis vidi nian aŭtomobilon. Kaj ni 
devis konvinkiĝi, ke oni ŝtelis ĝin. Kun avinjo ene. 


Strange, dum mia lango pasis febre sur miaj sekaj lipoj mi 
ne pensis pri nia situacio, nek pri la perdo de mia veturilo, 
nek pri avinjo Dalia. Mi pensis pri la ŝtelistoj. Kian mienon ili 
havos, kiam ili malkovros la kadavron! Kaj mia dua penso 
estis: ni devas retrovi ĉiukaze la veturilon, sed ni ne povas 
turni nin al la policejo: ili pridemandus nin, volus scii kion 
enhavis la aŭtomobilo. Nia nura espero estis, ke la ŝtelistoj, 
kiel ofte okazas, forlasu la aŭton, eventuale sen kromrado, 
sen radio, sen valizoj, sen la diablo kiu forportu ilin... sed 
kun avinjo. 


Ni luis taksion. Ni pasigis tri kvaronojn de la nokto laŭirante 
ĉiujn stratojn, vojojn, placojn kaj stratetojn de tiu damnita 
urbo. Mi povas certigi al vi, ke mi konas ĝin parkere. Mi 
detale vizitis ĝin. Tute detale. 


Nenio. 


Ni maldungis la taksion. Ni pagis fabelan lu-prezon kaj ne 
aldonis trinkmonon. La taksiisto foriris ne sciante Ĉu ĝoji pro 
la longa dungado aŭ ĉu grumbli pro manko de trinkmono. Mi 
opinias, ke li faris ambaŭ. 


Jen ni en flavromana situacio. Ni sentis nin krimuloj. Nur, 
anstataŭ havi la problemon senigi nin de kadavro, ni devis 
solvi tiun rehavi nian kadavron. Sen kadavro, ni estas 
perditaj. 


Grize mateniĝis. Pluveto ekfalis. Sed ni ne atentis ĝin. Ni 
estis marŝantaj sencele, senpense laŭ kampara vojeto 
ekster la urbo. Laceco, emocioj, timego malplenigis niajn 
kapojn. Elna donis al mi duonkuraĝige la brakon. Mi dankis 
per rideto senkolora. 


Subite, en la duba lumo, jen vizio. Ĝi frapis nin kvazaŭ 
nerealeco. Nia veturilo fantomis, kotmakulita, antaŭ ni, ĉe 
kurbo de tiu vojeto. Mi legis kaj relegis la numeron sur la 
ŝildo. Nenia dubo, estis ĝi! Ni kuris, mi febre malfermis 
pordon ĉe kiu la ŝlosilo jam ne plu estis bezonata... 


Avinjo ne estis tie. Valizoj, ŝaloj, radio, kromrado, ĉio 
netuŝita. Sed avinjo mankis. 


Ni nin rigardis senespere. Kien la ŝtelistoj povis ĵeti ŝin? Ni 
serĉis en la proksimaj kampoj. Ni serĉis inter la arbetaroj. 
Nenio. Ni revenis al la aŭto, ĉiam serĉante, eĉ sub ĝi... 


«Ĉu mi povas helpi — demandis propone preterpasanta 
kamparano — Cu vi perdis ion? 


«Jes. Kadavron! — senvole elbuŝigis Elna per raŭka voĉo. 


La kamparano haltis, gapis momenton, senmova, 
senesprima. Poste li ruĝiĝis: 


«Ne, mi ne vidis ĝin... — li balbutis, kaj forkuris. 


Kion fari nun? Ni ne povis iri al policejo, diri ke oni ŝtelis 
kadavron. Ni ne povis diri, ke avinjo forkuris: duonparalizita 
naŭdekjarulino ne forkuras tiel. Ni ne povis deklari, ke ŝi 
malaperis: kiam oni trovus la kadavron (mia Dio, kie? kiel?), 
oni konstatus, ke ĝi estis ĵetita jam post morto el la 
aŭtomobilo: tio estas elemente simpla; kaj ni... teruro! 


Ni reengrimpis la aŭtomobilon. Mi silente startis. Ni veturis 
malrapide al nia urbo, al nia domo. En mia poŝo, sur 
pasporto, kuŝis avinjo vivanta; en mia veturilo tamen ne plu 
kuris avinjo mortinta. 


Ni venigis hejmen niajn gekuzojn, kaj pristudis la situacion, 
kiun mi sincere klarigis al ili. Kaj, jen nova problemo. Avinjo 
Dalia, kiel vi scias, estis riĉa. Ŝi posedis multon; ŝi 
kompreneble testamentis, preskaŭ certe je favoro de ĉiuj 
ŝiaj nepoj. Sed la testamento kuŝas fermita en tirkesto de 
ŝia komodo; kiel malfermi ĝin? Kiel pruvi, kiel diri eĉ al 
geamikoj, ke ŝi mortis? Ŝi laŭleĝe vivas kaj eniris nian 
landon vivanta. Intertempe, ni neniun vidas, al neniu 
parolas, vivas solaj, kiel pestmalsanuloj evitas ĉies 
kontakton. Nur vin mi enlasis ĉi-vespere, profitante el 
momenta foresto de Elna. Kaj mi enlasis vin por peti, por 
preĝi vin: helpu min ne freneziĝi, sugestu al mi rimedon, por 
mortigi mian avinjon... 


La maro ĉiam grumblis inter la rifoj. Mi ne vidis solvon, nek 
en la nigra inko bruete moviĝanta sub ni, nek en la 
lumetanta veluro silente etendiĝanta super ni. 


Avinjo Dalia, kie vi estas? 


Clelia Conterno Guglielminetti 


(el «La Suda Stelo») 


Ekzercoj 
74. Leginte la supran rakonton, respondu jenajn demandojn: 
1. En kia loko troviĝis la du amikoj? 


2. Per kiu kontraŭdiro la amiko de l' aŭtoro enkondukis sian 
konfidencon? 


3. Kial la rakontanto fine decidis kunpreni avinjon Dalia por 
la ferioj? 


4. Kie ili pasigis la feriojn? 
5. Kial la geedzoj decidis ne anonci la morton de l' avinjo? 


6. Kiun planon ili havis por transiri la landlimon? Ĉu ĝi 
sukcesis? 


7. Kiel ili perdis la aŭtomobilon? 

8. Kial ili ne iris al policejo? 

9. Kie ili retrovis sian aŭtomobilon? 

10. Kiu proponis helpon, kaj kial li forkuris? 
11. Kion la geedzoj faris, veninte hejmen? 
12. Kiel ili povus solvi sian problemon? 


75. En la subajn propoziciojn enmetu korekte jenajn 
prepoziciojn: 


PO POR POST PRETER PRI PRO SEN SUB TRA TRANS. 


Ji; la manĝo, kiu kostis dudek steloj, ili 
ĉiuj foriris. 


2. Ni iris la riveron, kaj la aliborda 
arbetaro ni alvenis vilaĝon. 


3. plus diskutado ni ekiris la longa 
silenta strato. 


4. Mi dankis la mono, kiun li donis al mi 
la societa kaso. 


5. sia trankvila ekstero, li tute ne estis kontenta 
la irado de la afero. 


6. Li revenis du tagoj, kaj el la gajnitaj cent dolaroj li 
donis al siaj infanoj dudek. 
7. Li ne volis diskuti tio, do iris mi 

saluto. 
8. multaj kaŭzoj li ne povis atingi tiujn, kiuj jam 
staris la valeto. 
9, la tuta nokto li laboris sia familio. 
10. La demando estis ankoraŭ juĝado, do mi nenion 
rajtis diri ĝi. 


76. Uzu korekte en propozicioj la subajn prepoziciajn frazojn: 


HONORE AL; KOMPENSE AL; KONFORME AL; KONSIDERE AL; 
DEPENDE DE; EKSKLUZIVE DE; ESCEPTE DE; 
INTERKONSENTE KUN; INTERRILATE KUN; FINE DE. 


77. Ĉu vi konas proksimumajn sinonimojn de jenaj vortoj?: 


MALDIFEKTI MALCEDI MALLAŬDI MALLIBERIGI MALAKTIVI 
MALELASTA MALREALA MALAMPLEKSA MALENTUZIASMA 
MALVARMEGA. 


78. Kiom da radikoj vi scias formi, uzante nur la literojn de la 
frazo: 


AVINJO MALAPERIS ? 

79. Skribu rakonton pravigante unu el la subaj proverboj: 
a) Peke akirita ne estas profita; 

b) Ŝipon rompitan ĉiuj ventoj atakas; 


c) Inter la mano ĝis la buŝo ofte disverŝiĝas la supo. 


Paŝo dek kvina 


Vortaro 

ABRUPTA: malagrable subita. 

ABSURDA: kontraŭa al la saĝo. 

ANALOGIO: io, kio estas parte simila. 

ASTRONOMO: homo, kiu studas la ĉielajn fenomenojn. 
ASTRONOMIO: studo de la ĉielaj fenomenoj. 

EFEKTO: forta impreso. 

EKSPANSIO: plietendiĝo. 

ENERGIO: laborkapabla forto. 

FIZIOLOGIO: scienco pri la funkcioj de vivantaj estaĵoj. 
FREKVENCO: nombro de periodoj en unu sekundo. 
GALAKSIO: stelamasego. 

GASO: aersimila fluidaĵo. 

GRAVITO: reciproka altiro de la korpoj. 

HEROLDO: diskoniganto. 

HIPOTEZO: provizore akceptata supozo. 

KEMIO: scienco pri la konsisto de materiaĵoj. 
KOMPETENTA: kapabla plenumi ion. 

KONSTELACIO: grupo da steloj. 


KOSMO: la tutaĵo de tio, kio ekzistas. 

LENSO: speciala vitraĵo tra kiu oni pasigas la lumradiojn. 
MIKROSKOPO: instrumento por vidigi malgrandegaĵojn. 
MILIARDO: mil milionoj. 

NUDA: tute senvesta, nekovrita. 

PLANEDO: terbulo ĉirkaŭanta sunon. 

PRISMO: vitraĵo uzata por analizi lumkonsiston. 
REGISTRI: note enskribi. 

RELO: longa metalaĵo, sur kiu ruliĝas lokomotivoj ks. 
SPACO: senfinaĵo, en kiu Moviĝas ĉiuj objektoj. 
SPEKTRO: vico da diversaj koloraj lumradioj. 

STABILA: neŝanĝiĝema, firma. 

ŜOVI: puŝe delokigi. 


TELESKOPO: instrumento por observi malproksimajn 
objektojn. 


TOTALA: ĉioma. 
UNIVERSO: la tuto de ĉio, kio ekzistas. 


VIBRI: moviĝi tien-reen rapide. 


Legaĵo: 
La Universo — eksplodanta? 


Ĉu la Universo estas senfina aŭ ne — estas demando, kiun 
oni ofte aŭdas. Grandaj distancoj, miriadoj da steloj kaj 
stelmondoj malebligas al ni havi superrigardon al la Kosmo 
en ĝia totaleco. La steloj nokte videblaj sur la ĉielo 
apartenas al la giganta stelsistemo kiun astronomo nomis 
«galaksio». «Lakta vojo» estas nur la plej densa parto de la 
galaksio al kiu apartenas ankaŭ nia Suno kun la planedoj. 
Por trapasi galaksion de unu ekstremo al la alia la plej 
rapida heroldo de l' Universo, la lumo, devas vojaĝi ĉirkaŭ 
100 000 jarojn! Ĝi entenas proksimume 200 miliardojn da 
stelo-sunoj (ĉiuj steloj estas sunoj!). Krom la steloj en ĝi 
estas nebuloj formitaj el la interstela gaso. Ili estas tre 
interesaj objektoj en la teleskopo. Sed ne ĉiuj nebulecaj 
objektoj en la ĉielo apartenas al nia Lakta vojo. Kelkaj estas 
tre malproksime ekster ĝi kaj konsistas en realo el la steloj 
kiel nia galaksio. Ili ja estas aliaj galaksioj kiuj etendiĝas ĝis 
la limo de la videbla Universo. Samtiel kiel la galaksioj 
konsistas el la steloj, la Universo, ĝis nun konata, konsistas 
el multego da galaksioj. 


Kiamaniere esplori tiun egan kosmo-mondon? 


Peniga estis la laboro de la astronomoj ĝis kiam ili sukcesis 
elmezuri la distancojn ĝis la plej proksimaj galaksioj. La 
galaksio en la konstelacio de Andromedo (sola kiun oni 
ankoraŭ iel povas vidi nudokule) estas pli ol du milionojn da 
lumjaroj malproksime de ni. Homo ankoraŭ ne ekzistis sur la 
tero kiam la ĵus alvenanta lumradio forlasis tiun ĉi galaksion. 
La aliaj galaksioj estas eĉ nekompareble pli malproksimegaj. 


La astronomo Edwin Hubble, studante la galaksiojn per 
siatempe plej granda teleskopo de la mondo, malkovris en 


la jaro 1929a tre interesan kaj surprizan fenomenon — la 
galaksioj diskuregas (fuĝas) ĉiuflanken — for de la Lakta 
Vojo kvazaŭ ĝi estus la centro de la Universo! 


Por kompreni kiamaniere oni eltrovis tion ni revenu al unu el 
la fundamentaj metodoj de astronomia esplorado — la 
spektra analizo. 


Ĝis antaŭ nelonge la nura heroldo, kiu venadis ĝis ni el la 
mondo de steloj, estis la lumo. Do, la tuta scio pri la stela 
mondo devis baziĝi sur esplorado de ilia lumo. Jam de la 
tempo de Newton oni scias ke la «blanka» lumo konsistas el 
sep bazaj spektrokoloroj. La koloro mem estas fiziologia 
efekto en nia okulo. Kian koloron ni vidos, dependas de la 
ondolongo de la lumo (t.e. de ĝia frekvenco). Se dum unu 
sekundo, ekzemple, nia okulo ricevas pli da «ondfaloj», ni 
vidos bluan koloron, se ĝi ricevas malpli, ni vidos la ruĝan. 
La lumo el la Suno kaj el aliaj steloj estas miksaĵo de ĉiuj 
spektraj koloroj (ruĝa, oranĝa, flava, verda, blua, viola). Per 
vitra prismo ni povas apartigi diversajn ondolongojn 
(kolorojn) unu disde la alia. Tion ni nomas «la spektro». En la 
spektro de iu stelo ni vidas multajn nigrajn liniojn. Ili restas 
ĉiam sur la sama loko en la spektro kaj karakterizas ĉeeston 
de iu konata kemia elemento en la atmosfero de la stelo. 
Tiamaniere astronomoj sukcesis esplori kemian konsiston de 
malproksimegaj steloj sendepende al ilia distanco de ni. Sed 
ne nur tion! La spektra analizo ebligas eĉ konstati ĉu iu stelo 
alproksimiĝas al ni, aŭ kontraŭe, ĉu ĝi malproksimiĝas de ni! 


Kiamaniere? 


Helpu al ni simpla ekzemplo el la ĉiutaga vivo: imagu ni nin 
starantaj apud trajnreloj. Alvenas fajfante lokomotivo kaj 
pasas rapide preter ni. Dum la lokomotivo estas alvenanta, 
la sono de la fajfado estas alta. Kiam la lokomotivo pasas 


preter ni kaj komencas malproksimiĝadi de ni, la sono 
abrupte malplialtiĝas! La kaŭzo? 


La alto de la sono dependas de ĝia frekvenco (la nombro de 
vibroj en unu sekundo), same kiel la koloro en la lumo 
dependas de la vibroj de elektromagnetaj ondoj. Ju pli multe 
da sonfrapoj en nia orelo, des pli alta la sono. Kompreneble, 
se la sonfonto alproksimiĝas al ni, nia orelo akceptas pli da 
ondfrapoj en unu sekundo, la frekvenco estas pli granda kaj 
la sono pli alta! Kontraŭe estas se la sonfonto 
malproksimiĝas de ni. Ĉi tiu interesa kaj grava fenomeno 
ricevis nomon «la Doppler-principo» laŭ ĝia eltrovinto, 
fizikisto Kristian Doppler. 


La sama efekto montriĝas ne nur de la sono, sed ankaŭ de 
la lumo. Se la lumfonto (ekzemple, iu stelo) alproksimiĝas al 
ni, la nigraj linioj en ĝia spektro (kiuj estas ĉiam sur precize 
difinita ondolongo) estas ŝovataj al blua parto de la spektro. 
El la diferenco de la fakta kaj normale atendata pozicio de 
linioj oni tute simple povas elkalkuli la rapidon de la 
lumfonto (t.e. la rapidon per kiu iu stelo alproksimiĝas al ni 
aŭ malproksimiĝas de ni!). 


Dum oni esploris tiamaniere stelojn el nia galaksio ĉio estis 
en ordo. luj steloj alproksimiĝadis, la aliaj fuĝadis de ni. 


Sed aplikante la Doppler-principon al la mondo de galaksioj 
oni konstatis emocian surprizegon — ĉiuj galaksioj 
malproksimiĝas de ni!! Eĉ pli! Hubble konstatis ke ju pli 
malproksime estas iu galaksio des pli rapide ĝi forkuregas 
de ni! Tio ne signifas ke ni estas la centro de la Universo, kaj 
ke ĉiuj galaksioj fuĝas de ni. Tute ne! Al observanto sur iu 
ajn galaksio montriĝus la sama efekto — ĉiuj estus fuĝantaj 
de li! 


Tio signifas ke ĉiuj galaksioj malproksimiĝas unu de la alia — 
do, la Universo estas en la stato de eksplodo!? La 
astronomo Lemaltre supozis eĉ ke en la prakomenco de la 
Kosmo ekzistis nur unu granda praatomo entenanta tutan 
kosman materion kaj energion. Ĝi eksplodis kaj tial hodiaŭ la 
tuta Universo ekspansiiĝas. 


Sed aliaj astronomoj provis alimaniere klarigi tiun ĉi preskaŭ 
enigman problemon, ĉar dum lastaj jaroj novaj malkovroj 
multe komplikis la aferon. Nome, en la jaro 1959a la 
astronomo Minkowski malkovris per la plej granda teleskopo 
de la mondo (sur la Monto Paloma) la grupon de galaksioj je 
distanco de 6 miliardoj da lumjaroj (!) fuĝantaj de ni per la 
rapido de 138 500 kilometroj en sekundo, kio signifas 
preskaŭ duonon de la rapido de la lumo (300 000 km/sek). 


Sed laŭ la teorio de relativeco de Einstein neniu materia 
korpo povas atingi la lumrapidon. Estas certe ke per pli 
fortaj teleskopoj oni malkovros eĉ pli rapddfuĝantajn 
galaksiojn, sed tio kondukus — al la absurdo. 


lutage oni verŝajne trovos galaksion malproksimiĝantan pli 
rapide ol la lumo mem! — la afero neebla laŭ la nuntempaj 
konceptoj de la teorio de relativeco. 


Kaj kio estos tiam??? 


La konata franca astronomo Paul Couderc provis tre sprite 
klarigi tiun ĉi estontan absurd-problemon. Jen la klarigo de 
la problemo kiel ĝin priskribis Couderc: se ni, ekzemple, 
observas iun objekton per mikroskopo kaj rimarkas ke la 
objekto, rigardata en la mikroskopo, subite 
ekmalproksimiĝas — ni povas tiun ĉi okazaĵon klarigi laŭ du 
manieroj — aŭ la objekto fakte malproksimiĝas, aŭ la 
objekto restas sur sia loko, sed (pro iu ajn kaŭzo) la lenso 
(vitro) de la mikroskopo mallarĝiĝis! Do, la malproksimiĝo 


povas esti aŭ fakta, aŭ nur laŭŝajna (pro la ŝanĝo en la 
aparato mem). Couderc nun aplikas ĉi tiun analogion al la 
kosmaj okazaĵoj : faktan fuĝadon de la galaksioj la Doppler- 
principo povas registri, sed, se la kosmospaco plilarĝigas, la 
fuĝado de la galaksioj estas nur laŭŝajna, ĉar ni ne havas 
garantion ke la Doppler-principo estas kompetenta registri la 
plivastiĝon de la tuta kosmospaco... 


Ĉar la eventuala eksplodo de la Kosmo ja ne estas 
sensignifa etaĵo, multaj astronomoj dum lastaj jaroj 
cerbumas por klarigi tiun ĉi emocian problemon. 


Estas jam sufiĉa aro da spritaj klarigoj kiuj klopodas 
almenaŭ iel (sed, ho ve! — ne kontentige) respondi al la 
famaj demandoj: «Kial, do, la lumo venanta de la galaksioj 
estas sortgrave ŝovata laŭ la ruĝa flanko de la spektro?» 
«Ĉu la Kosmo, do, vere eksplodas?» 


luj astronomoj, ekzemple, provas respondi al ĉi-demando 
ankaŭ sekve: ne estas la ekspansio kaŭzo de la «ruĝiĝo» de 
la lumo, sed ĝi estas la «laciĝo» de la lumo dum tre longa 
kosma vojaĝo. Nome, la ruĝa lumo havas malpli grandan 
energion ol la blua — do se la blua perdas la energion pro la 
vojaĝo tra fortegaj gravitaj kampoj, la lumo devige 
transformiĝas al flava aŭ ruĝa lumo (la nigraj linioj sekve 
flankiĝas al ruĝa parto de la spektro). 


Sed al tiuj ĉi hipotezoj — same kiel al la similaj — mankas 
ankoraŭ multaj faktoj. Nia tuta koncepto pri la mondo en kiu 
ni vivas povas travivi ankoraŭ grandajn ŝanĝojn. Hodiaŭ 
ekestis demandoj neimageblaj en la klasika evolustadio de 
la fiziko kaj astronomio. Ĉu la gravito de Newton estas 
konstanta en la tempo? Per kiu rapido ĝi etendiĝas!? (AŬ Ĉu 
ĝi eĉ enprincipe etendiĝas?) Ĉu la Universo eĉ enprincipe 
eksplodas aŭ ĝi estas senfina kaj stabila? Ĉu ĝi eble nur 
pulsas? 


Konataj astronomoj opinias ke ankoraŭ multa tempo pasos 
antaŭ ol ni scios la respondojn al tiuj kaj similaj gravegaj 
demandoj. 


Sed tio ja ne malkuraĝigas nin. Bele diris Lessing: «Se iu per 
la dekstra mano donus al mi tutan veron, kaj per la 
maldekstra nur strebon al la vero, mi prenus la 
maldekstran!» 


Toni Breider 


(el «Homo kaj Kosmo») 


Ekzercoj 
80. Leginte la supran artikolon, respondu jenajn demandojn: 
1. Kio estas la «Lakta Vojo»? 


2. Kia analogio estas trovebla inter nia galaksio kaj la 
Universo? 


3. Kiu estas la sola galaksio, kiun ni povas vidi sen 
teleskopo? 


4. Ĉu ni vidas tiun galaksion tia, kia ĝi nun estas? 
5. Kiun fenomenon malkovris Edwin Hubble? 


6. «Ĝis antaŭnelonge la nura heroldo, kiu venadis ĝis ni el la 
mondo de steloj, estis la lumo.» Cu vi povas konjekti, ke 
estas nun dua heroldo tia? 


7. Kio determinas la diversajn kolorojn, kiujn ni vidas? 
8. Kio estas la «Doppler-principo»? 


9. Kiun surprizan fenomenon evidentigas aplikado de la 
Doppler-principo al la galaksioj? 


10. Kio estas la teorio de Lemattre? 


11. Kial malkovro de eĉ pli rapide fuĝantaj galaksioj 
kondukus al absurdo? 


12. Kiel la teorio de Couderc nuligus la atestaĵon de la 
Doppler-principo rilate la galaksiojn? 


81. Uzu korekte en propozicioj la subajn prepoziciajn frazojn: 


PREPARE AL; PROPORCIE AL; RENKONTE AL; RESPONDE AL; 
FLANKE DE; FOR DE; FUNDE DE; HELPE DE; KONTRASTE 
KUN; KUNE KUN. 


82. Flugas flugANTO, flugas ankaŭ BIRDO. NE uzante la 
sufikson -ant-, respondu: Kiu aŭ kio kuras? naĝas? vagas? 
boras? drivas? fluas? glitas? grimpas? gutas? inundas? 
manovras? marŝas? plandas? raketas? rampas? saltas? 
velas? vojaĝas? zigzagas? dancas? 


83. Ĉiu el la subaj vortoj havas sinonimon konsistantan el 
prepozicio plus la vorto IRI. Trovu la sinonimojn. Ekzemple: 
Akompani = kuniri. 


ATINGI VENKIĜI LEVIĜI PASI SEKVI TURNIĜI PENETRI 
PROGRESI. 


84. Kiun adjektivon vi uzus por priskribi: 
1. Homon, kiu havas aŭtoritaton por pritrakti vian aferon? 


2. Homon, kiun la vivo traktis malbone, kaj kiu pro tio 
seniluziiĝis? 


3. Homon, kiu tro facile emociiĝas? 

4. Teorion tre zorge ellaboritan kaj tre konvinkan? 
5. Homojn, kiuj sendiskute subtenadas unu alian? 
6. Opinion ridinde kaj evidente stultan? 

7. Virinon tre alloge maldikan? 


. Novaĵon, kiu tuŝas vian nunan situacion? 


OO 0 


„Ideon, kiu kondukas al novaj horizontoj? 


10. Prijuĝon, kiu prenis en konsideron ĉiujn flankojn de la 
problemo? 


85. «Jurij Gagarin estis la Kristoforo Kolumbo de nia 
jarcento.» Diskutu. 


86. Kio, laŭ via opinio, estas la plej grava eltrovaĵo de la 
dudeka jarcento? Pravigu vian elekton. 


Paŝo dek sesa 


Vortaro 

ADMINISTRI: prizorgi la funkciadon de grava organizo. 
AFLIKTI: suferigi. 

BAMBUO: granda arbeca kano. 

BARKO: ŝipeto. 

BELETRO: belliteraturo. 

BONZO: budaisma pastro. 

BRANĈO: brako de arbo. 

BROKATO: teksaĵo ornamita per oraj aŭ arĝentaj fadenoj. 
BUBALO: speco de granda bovo. 

CIKONIO: granda longkrura birdo. 

DESTINI: antaŭfiksi la celon de io. 

DIAFANA: tralumebla sed netravidebla. 

DISTRIKTO: administra regiono. 

EKSTAZO: anima plezurego. 

FEO: supernatura fabela estaĵo. 

FENIKSO: fabela birdo kiu renaskiĝas el propra cindro. 
FLEKSI: kurbigi. 


FLOSI: resti sur akvo. 


FLUTO: tubeta muzikilo. 

FOLIO: maldika verdaĵero; maldika paperpeco k.s. 
FONTANO: akvoĉŝprucigilo. 

FREKVENTI: ofte vizitadi. 

GEMO: valorŝtono. 

GITARO: seskorda muzikilo. 

GRACIA: facilmova, belproporcia. 
GROTO: artefarita kaverno. 

HIRUNDO: speco de migranta birdo. 
HONORI: trakti respekteme. 

ĤORO: kantistaro. 

JADO: verdkolora mineralo. 

KALENDARO: tabelo montranta la datojn. 
KATENO: ligĉeno por malliberuloj. 
KOMPENSI: repagi egalvalore. 

KONSOLI: mildigi ies ĉagrenon. 
KONSUMI: malrapide neniigi. 

KORIDORO: endoma trairejo. 

KOSTUMO: maniero sin vesti. 


KRISTALO: tre pura senkolora vitro. 


MAJESTA: imponaspekta. 

MANDARENO: altranga ĉina ŝtatoficisto. 
MUSKO: mola kreskaĵo sur rokoj kaj arboj. 
NOBELO: altranga persono. 

ORKESTRO: muzikistaro. 

PAGODO: templo de aziaj dioj. 

PAJLO: seka grentrunketo. 

PARFUMO: agrabla odoro. 

PENTRI: kolore desegni. 

PEONIO: speco de floro. 

PERSIKO: bongusta frukto. 

PILGRIMI: vojaĝi al sankta loko. 
PROKRASTI: lasi ĝis pli malfrue. 

RAVI: ĉarmegi, admirigi. 

REMI: movi ŝipon per specialaj lignaj iloj. 
RIZO: nutrograjno kulturata en Azio. 
SALIKO: eleganta apudakva arbo. 
SANTALO: arbo kun bonodora ligno. 
SERPENTO: senpieda rampanta besto. 
SIGELO: stampilo. 


STALAGMITO: vertikale staranta rokpintaĵo en kaverno. 
STALAKTITO: pendanta rokpintaĵo en kaverno. 
TAPETO: murornamaĵo. 

TRONO: seĝo de reĝo. 

TUNIKO: speco de ĝisgenua ĉemizo. 

VEO: laments krio. 


VJETNAMIO: lando en sudorienta Azio. 


Legaĵo: 
Unu jaron en la feinlando 


lufoje, estis en Centra Vjetnamio juna beletristo konata sub 
la nomo Tu Thuk. Distriktestro, li tamen preferis naturon, ol 
mandarenajn taskojn. Li ofte vojaĝadis tra sia pentrinda 
naskiĝlando, kies plej malproksimajn fontanojn kaj plej 
malgrandajn vojstrekojn li tute bone konis. 


En lia distrikto ekzistis malnova pagodo kun belega 
florĝardeno. Ĉiujare, je la dua monato de la lunkalendaro tie 
okazis granda florfesto. La pilgrimantoj plej ŝatis mirindan 
peonion, kies brileruĝaj floroj eligis ebriigan parfumon. 


lun printempan matenon, ĉarma fraŭlino vizitis la faman 
lokon. Ŝi venis sola kaj, laŭŝajne, el tre malproksime. En sia 
admiro, ŝi fleksis florantan branĉon de la multvalora arbeto 
kaj ĝin rompis. La bonzoj postulis kompenson, je kio ŝi estis 
nekapabla. Vesperiĝis, kiam preterpasis Tu Thuk. Li demetis 
sian brokatan tunikon interŝanĝe de ŝia libereco. 


La juna mandareno estis tre amata de siaj administratoj 
precipe de tiu tago. Sed, li volis ĉiupreze sin liberigi de la 
katenoj de la honoraĵoj kaj profitoj. lam, konsumita de sia 
ĉiama sopiro al senlima spaco, li rifuzis sian mandarenan 
sigelon kaj forvojaĝis. 


Li promenis en la malmulte frekventitaj lokoj, akompanate 
de knabo, kiu kunportis brandujon kaj gitaron. Li haltadis aŭ 
ĉe arbarrando, aŭ sur riverbordo, aŭ en bela groto, trinkante 
brandon, ludante muzikon, verkante poemojn... 


lun matenon, lia barko estis glitanta sur la glata spegulo de 
l' Orienta Maro, kiam li ekvidis de la horizonto kvinkoloran 
nubon ŝvebantan super monto, kiu ŝajnis tute vapora. 


Akcelante siajn remilojn, li sin direktis tien. Li ŝnurfiksis sian 
barkon malsupre de la roko kaj surgrimpis la deklivon. 


Li longe ekstazis antaŭ granda groto, kies stalagmitoj kaj 
stalaktitoj movbrilis, kiel multe da kristalaj lampoj. Sed, 
apenaŭ li faris kelkajn paŝojn internen, jam la enirejo sin 
fermis kaj tuj lin ĉirkaŭis la plej kompleta mallumo. 
Timoplena, li tamen daŭrigis blindpalpe sian antaŭeniron. La 
grotovandoj estis muskokovritaj. La vojo estis longa kaj 
zigzaga. Fine, ekvidis malproksime malklaran lumeton, kiu 
kreskis kun lia espero. 


Tu Thuk eliris en vastegan ĝardenon de florantaj persikarboj. 
La aero estis diafana kaj parfumita kaj milda suno verŝis 
sian lumon. Birdoj, kiujn li neniam estis vidinta ĥore 
prikantis lian alvenon. Du blujakaj servantinoj, kiuj ŝajne 
atendis lin delonge interflustris: «Jen li venas, la juna 
edziĝonto!» 


Al li fariĝis, kvazaŭ li estus revanta. Antaŭ liaj okuloj brilis la 
rubenaj tegmentoj kaj la jadaj muroj de lukse belaj palacoj. 
La du fraŭlinoj flugkuris en la ĉefan konstruaĵon por anonci 
lian alvenon. Post momento, ambaŭ reaperis, sin salute 
klinante antaŭ li: «Lia Nobela Moŝto estas petata eniri!» 


Li sekvis ilin tra longaj koridoroj el gemo, oro kaj arĝento, 
antaŭ ol atingi ĉambregon tapetitan per brokato kaj 
superverŝitan per blueta lumo. Sur sia trono el blanka 
santalligno, lin estis atendanta majesta kaj bela reĝino tute 
blanke vestita. Montrante al li blankan santallignan 
brakseĝon, ŝi demandis: 


«Juna beletristo, ĉu vi scias, kie vi estas? Ĉu vi memoras pri 
iu antaŭdestinita renkontiĝo?» 


Tu Thuk timeme skuetis sian kapon: 


«Kiel Ŝatanto de verdaj montoj kaj bluaj akvaroj, mi vagadis 
tra multe da ravaj pejzaĝoj. Sed, mi neniam havis la feliĉon 
tien ĉi alveni. Estus malrespekte peti vian klarigon, sed mi 
ankoraŭ ne scias, kie mi troviĝas.» 


La reĝino ridetis: 


«Kiel vi povus scii? Jen vi estas en la sesa el la tridek ses 
grotoj de la Monto Fi Laj. Naskiĝinte el la akvaro, nia monto 
flosas sur la maro, aperas kaj malaperas laŭ la ventoj kaj la 
pluvoj. Via bonkoreco kaj via nobleco estas ĉiekonataj. Tial 
vi estas invitata en nian landon, kiun ĝis nun vidis neniu 
ordinara mortulo.» 


Ŝi sin turnis al siaj servantinoj. Tiuj ĉi komprenis la 
senparolan ordonon kaj fortiriĝis. Post momenta silento, 
eniris malreale bela fraŭlino. Tu Thuk tuj rekonis en ŝi tiun, 
kiu estis rompinta la florbranĉon. En sia kostumo el blanka 
vualo, ŝi aspektis milfoje pli gracie, ol dum la unua 
renkontiĝo. 


«Mia filino nomiĝas Ĉiela Parfumo, — diris la reĝino al la 
beletristo. Dum ŝia vojaĝo sur la tera mondo sin trafis 
malfeliĉo. Vi jam malavaris al ŝi bonfaron, kiun mi ne 
forgesas. Tial, mi permesas al ŝi kunligi sian vivon kun la via 
por estingi tiun dankŝuldon.» 


Tu Thuk, en sia granda emocio, ne sciis, kion respondi. Ĉio 
estis pretigita por la edziĝfesto, kiun ĉeestis ĉiuj feinoj de la 
tridek ses grotoj de la Monto Fi Laj. Ludis feina orkestro. Oni 
dancis, oni kantis, oni ebriiĝis pro la feina persikbrando. 


sk okok okbk 
La tempo forpasis, kiel traflugo de la hirundoj. Jam la juna 


beletristo vivis unu jaron en feliĉo kaj revo. lun matenon, 
blanka velo aperis sur malproksimaj ondoj kaj vekis en lia 


koro la sentojn pri lia tera naskiĝlando. Je la unua fojo, 
senlima malpleneco ekkaptis lin. Ŝajnis, ke al li mankis 
samtempe tro multe da aĵoj: lia patra pajlodometo sub 
bambutufo, la vastaj verdaj rizkampoj, kiuj lacigas la flugon 
de la cikonioj, la etaj bubalgardistoj ludantaj bambuflutojn 
sur la dorso de siaj bestoj, kiam vespere ili revenas sian 
vilaĝon. Tiun nokton, li ne povis fermi siajn okulojn kaj 
atente aŭskultis la bruon de l' ondoj, kiuj venis por estingiĝi 
ĉe liaj piedoj. 


Lia malĝojo kreskis tagon post tago kaj fariĝis nekonsolebla. 
Fine, li konfidis al sia feina edzino: 


«Mia Ĉiela Parfumo, ni jam gustumis unu jaron la dolĉecon 
de la geedza vivo. Mi estas tute feliĉa, sed mia koro estas 
tute konsumita de hejmveo. Lasu min rehejmiĝi ian tempon 
por revidi miajn familianojn; poste mi senprokraste revenos 
apud vi kaj ni kune vivos en nia eterna amo.» 


La feino restis tute enpensiga. Ĉe la insisto de sia edzo, ŝi 
turnis la kapon por kaŝi larmoguton kaj diris al li tra korŝira 
ekĝemo: 


«Mi neniel kuraĝus kontraŭstari al viaj intencoj. Sed, la 
surtera mondo estas malvasta kaj la surtera vivo, mallonga. 
Mi timas, ke vi retrovus nek la ombron de l' salikoj, nek la 
bonodoron de l' floroj de la pasintjara ĝardeno...» 


Ŝi konfesis siajn sentimentojn al sia patrino, kiu trankvile 
respondis: 


«Mi tute ne pensis, ke la „polvomondo“ tiel pezas ankoraŭ 
sur lia koro.» 


La disiĝo estis aflikta. Ĉiela Parfumo longe ploris. Ŝi pasigis 
al sia edzo leteron skribitan sur silka folio kaj petis lin 
malfermi ĝin, nur kiam li estos hejmen reveninta. 


Tu Thuk forveturis sur ĉaro el blanka nubo. En palpebruma 
daŭro li estis jam surteriĝinta. 


Li klopode rekonis sian naskiĝvilaĝon. Ĉio estis ŝanĝiĝinta, 
kaj la pejzaĝo kaj la domaro kaj la loĝantaro. Sole restis 
samaj la verda flanko de la montaro kaj la arĝenta rivereto, 
kiu serpentumis ĉe ĝia malsupro. Li sin parole turnis al 
respektinda blankbarba maljunulo. Aŭdante la nomon «Tu 
Thuk», tiu ĉi kuntiris siajn brovojn, kvazaŭ serĉante ion en 
sia memoro: 


«Kiam mi estis ankoraŭ eta knabo, — li diris, — mi aŭdis 
malklare pri mia praonklo, kiu havis la saman nomon, kiel vi. 
Li iam foriris en la montaron kaj ne plu revenis. Tio okazis 
antaŭ proksimume unu jarcento...» 


La beletristo sentis sin pli sola, ol iam. Li volis denove 
engrimpi la nuban ĉaron, sed ĝi estis aliiĝinta en fenikson, 
kaj la ĉiela birdo jam malaperis ĉe la horizonto. 


Tu Thuk malfermis la leteron. Estis adiaŭa poemeto: 


«Meze de l' nuboj naskiĝis amo de fenikso 

«De l' pasintjara unueco estas la fino 

«Ne plu serĉu sur la maro la paŝosignojn de la feinoj. 
«Pri estonta renkontiĝo estas nenia espero!» 


Korpremita, Tu Thuk dankis sian maljunan pranepon kaj 
foriris en la montaron. 


Vu Kan 


(el «Vjetnamio Antaŭenmarŝas») 


Ekzercoj 
87. Leginte la supran fabelon, respondu jenajn demandojn: 
1. Kio speciale altiris pilgrimantojn al tiu pagodo? 


2. Kiu malfeliĉo trafis la ĉarman fraŭlinon, kaj kiel ŝi estis 
eltirita el la malfacila situacio? 


3. Kion faris Tu Thuk, rezigninte pri siaj mandarenaj 
respondecoj? 


4. Kio okazis, kiam Tu Thuk eniris la grandan groton? 

5. Kien li alvenis, kaj kiu renkontis lin tie? 

6. Priskribu la reĝinon, antaŭ kiun oni kondukis la junulon. 
7. Kion donis al Tu Thuk la reĝino, kaj kial? 

8. Kiom longe la junulo restis en la feinlando? 

9. Kial li deziris foriri? 


10. Kial lia edzino estis tiel malĝojega, kaj kion ne sciis Tu 
Thuk? 


88. Uzu korekte en propozicioj jenajn prepoziciajn frazojn: 


RILATE AL; SPITE AL; VIDALVIDE AL; INKLUZIVE DE; INTERNE 
DE; KAUZE DE; KOMENCE DE; NIVELE KUN; PARALELE KUN; 
PROPORCIE KUN. 


89. DE ANTAŬ; DE INTER; EL ANTAŬ; EL TRANS; ĜIS EN; ĜIS 
SUPER; ĜIS POST; EL SUB. 


Per unu el la supraj paroj da prepozicioj plenigu la mankon 
en ĉiu el jenaj propozicioj: 


1. Ne kredu tion, kion vi aŭdis; ĝi estas nur bela rakonto 


la monto. 
2. Ni estas malnovaj amikoj; mi konas lin la milito. 
3. Ni troviĝas la kapo en malfacilaĵoj. 
4. Li prenis la servotablo specialan botelon por liaj 


amikoj rezervatan. 


5. Se vi decidos iri, ni ne revidos nin pli ol unu 
jaro. 


6. Kiam mi demandis, kio okazas, anonima respondo aŭdiĝis 


la amaso. 
7. Subita rememoro venis al mi mia edziĝo. 
8 nia epoko la homoj ankoraŭ kredis neebla 


vojaĝon al la luno. 
90. Kiel nomiĝas: 
1. homo, kiu defendas viajn interesojn en juĝejo? 


2. insekto vivanta en societo, kiu konstruas domojn, paŝtas 
«bovinojn» kaj havas armeojn? 


3. homo servanta en restoracio? 
4. tabelo de objektoj ordigitaj laŭ difinita ordo? 
5. marborda alta krutaĵo? 


6. facetita diamanto? 


7. ĉiu el la du moveblaj membranoj, kiuj proksimiĝante 
kovras la okulglobon? 


8. substanco uzata kiel saniga rimedo? 


9. speciala signo metita sur io kaj servanta por rekonigi kaj 
distingigi ĝin? 


10. papera saketo, en kiun oni metas leteron por ĝin 
enpoŝtigi? 


91. Kiu vorto priskribas: 


l. voĉon, kiu pro malvarmumo aŭ trouzado iĝis malklara kaj 
obtuza? 


2. ion, kiu ripetiĝas kun ĉiam sama interspaco? 
3. ion, kio estas detale kaj severe difinita? 


4. menson, kiu preferas senton kaj fantazion al intelekto kaj 
racio? 


5. manieron senpaciencan kaj facile inciteblan? 
6. poemon malpezan, supraĵan, malprofundan? 
7. agon, kiu montriĝis senutila? 

8. ion, kio estas sola en sia speco? 

9. ondaron, kiu estas blankkapa? 

10. diskuton tro teorian kaj nekonkretan? 


92. Kvankam «Unu jaron en la feinlando» estas vjetnamia, 
tamen simila fabelo estas konata en multaj landoj kaj 
lingvoj. Rakontu alian fabelon el vialanda kulturo. 


Paŝo dek sepa 


Vortaro 

ABSOLUTA: senkondiĉa, senescepta, senmanka. 
AEROLITO: ŝtono falinta sur teron el la spaco. 
AKUŜI: elpuŝi el si idon. 

AMBASADORO: oficiala reprezentanto de regno eksterlande. 
AMETISTO: violkolora gemo. 

AMONIAKO: gaso, NH». 

ARMEO: granda militistaro. 

ARTO: homa kreado, plejofte prezentanta iel belon. 
ASTRO: ĉiela korpo. 

AŬTENTIKA: nepre vera, originala; oficiale certigita. 
AVIADI: aerveturi. 

BEBO: infaneto, suĉinfano. 

BOLŜEVIKO: adepto de komunismo. 

BRODI: ornami teksaĵon per fadenaj desegnaĵoj. 
BUKLO: harvolvaĵo. 

CENZURI: oficiale kontroli presaĵojn k. a. 

ĈELO: malgranda konsistaĵero. 


DEBATO: diskuto laŭ orda maniero. 


DIAGRAMO: klariga desegno. 

DIPLOMATO: politikisto, kiu rilatas kun alilandaj registaroj. 
DRAKO: fabela besto havanta flugilojn kaj ungegojn. 
DRESI: celkonforme eduki (plej ofte bestojn). 

EBENA: samnivele plata. 

EFEMERA: nedaŭra, rapide pasanta. 

EKSPOZICIO: publika elmontriĝado. 

EPIDEMIO: disvastigita malsano. 

EPIZODO: unu flanka agado en rakonto aŭ historio. 
ESTETIKO: beltaksado. 

ETAĜO: samnivela parto de domo. 

FARTI: stati sane. 

FEKUNDA: fruktodona, naskipova. 

FELO: besthaŭto. 

FOKUSO: kunigpunkto de tralensaj lumradioj. 

FRAZO: vortkunaĵo; parolo belsona sed malmultsenca. 
FUTBALO: ludo, en kiu oni batas pilkon per la piedoj. 
FUNGO: speco de kreskaĵo foje manĝebla, foje venena. 
GENERALO: armeestro. 


GRAFIKO: arto desegne reprezenti objektojn. 


GRUNDO: kulturebla tero. 

HAJLO: glaciiĝinta pluvo. 

HIDROGENO: senkolora malpeza gaso (H). 
HOSPITALO: kuracejo. 

JUPO: virina vesto por la malsupra korpoparto. 
KANONO: pafilego. 

KAPITALO: profitodona riĉaĵo. 

KARIKATURO: troigita kvazaŭportreto. 

KIRLI: rondirigi fluaĵon. 

KOBALTO: metalo (Co), kies kombinaĵoj blukoloras. 


KOLONIO: grupo da homoj loĝantaj konstante en lando 
fremda. 


KOMENTI: klarigi la signifon de io. 


KONTRAKTI: interŝanĝi skribitajn promesojn pri io komune 
plenumota. 


KVARCO: tre malmola ŝtono 
LABORATORIO: scienca laborejo. 
LAFO: materio, kiu elfluas el vulkanoj. 
LAKO: briliga ŝmiraĵo. 

LERTA: tre kapabla. 


LOGI: tente altiri. 


MAJUSKLO: ĉeflitero, granda preslitero. 

MAMO: elstara brustparto, kiu ĉe inoj donas lakton. 
MAPO: geografia karto. 

MARSO: la kvara planedo de nia suno; militodio. 
MASO: kvanto da materio konsistiganta iun korpon. 
MERLO: speco de birdo. 

METIO: manlabora profesio. 

MINERALO: substanco, kiu estas nek besta nek vegetaĵa. 
MINISTERIO: ministrejo. 

MODO: aktuala kutimo rilate vestojn ks. 

MURDI: krime mortigi. 

NITROGENO: senkolora gaso (N). 

NODO: ŝnurkunligaĵo. 

OKSIGENO: senkolora gaso (O), necesa por spirado. 
OPRESI: tirane premeg]. 

ORBITO: vojo de unu astro ĉirkaŭ alian. 

ORDENO: honora signo. 

PACIFIKO: la oceano inter Ameriko kaj Azio. 

PAPO: estro de la katolika eklezio. 


PERFIDI: mallojale trompi. 


PERTURBO: malordo en korpo, socio, ks. 

PLANTI: meti vegetaĵon en la teron por ke ĝi kresku. 
PLATA: senreliefa. 

POLIOMJELITO: speco de epidemia malsano. 
PROBABLA: verŝajna. 

RIBELI: rifuzi obeon. 

RITMO: perioda reveno de akcentoj. 

SAGO: akrapinta pafaĵo. 

SATELITO: korpo, kiu ĉirkaŭiras planedon. 

SEKURA: estanta en sendanĝera loko. 

SKALPO: haŭto sur la kaposupro. 

SLOGANO: konciza propaganda frazo. 

SMERALDO: verdkolora gemo. 

SPEKTROSKOPO: ilo, per kiu oni studas spektron. 
SPIONO: homo, kiu sekrete observas. 

STATISTIKO: cifertabeloj pri iu temo. 

STERILA: nekapabla naski. 

STILO: karakteriza maniero esprimi siajn pensojn aŭ fari ion. 
STRIKO: ĉeso de laboro por subteni iun postulon. 


STRIKTA: severe preciza. 


STRONCIO: flava metalo. 

STURMI: kurataki. 

ŜALTI: funkciigi elektron. 

ŜIKA: laŭmode bongusta. 

ŜTATO: regno. 

ŜUTI: verŝi substancon nefluidan. 

TANKO: milita aŭtomobilego. 
TEMPERATURO: grado de varmo. 
TERITORIO: difinita lando sub iu aŭtoritato. 
UNGO: malmola kreskaĵo sur fingropinto. 
URANIO: kemia elemento (U). 

VAKUO: malplena spaco. 

VARBI: instigi al aligo. 

VARII: prezenti sinsekvajn diversajn ŝanĝiĝojn. 
VERMO: malgranda senpieda besto. 
VOLBO: arkforma plafono. 

VUNDI: difekti korpon. 


Legaĵo: 
Fenikso 


La okuloj de la astronomo ruĝis kaj doloris. Dum longa 
juvelita nokto li staris ĉe la teleskopo aŭ skribis en notlibro, 
faris etajn krucojn sur grafikaĵoj, komparis diagramojn. Li 
estis laca. 


«Mi bezonas bonan tagplenon da dormo,» li diris. «Sed, 
unue, legi miajn leterojn kaj la matenan ĵurnalon.» 


Li iris al sia skribotablo. 


Miloj kaj miloj da astroj; milionoj da kilometroj; lumjaroj; 
orbitoj kaj sistemoj; temperaturoj kiuj vaporigas feron kaj 
solidigas nitrogenon; aliaj gravitoj, lafaj montoj, amoniakaj 
maroj; glacirokoj kaj drivanta polvo; vasta matematiko de 
longaj nulovicoj; ekkompreneti tiun lumtremantan vualon el 
nigra veluro, gembrodita, tra kiu aerolitoj ofte trenas longajn 
lumfadenojn; la konoj kiuj ĉiam kreskigas nian respekton al 
la kosma mistero; tio estis la vivo de la astronomo. Lumo; 
lumjaroj; kaj mondoj kiuj pro la nulovicaj distancoj ŝajnas 
manoplenoj da brilega polvo ŝutitaj sur la vualon. 


Nun la okuloj de la astronomo, tiel longe fokusigitaj sur 
lumjarmile foraj steloj, fokusiĝis sur paperpecoj, ĉe la 
skribotablo en la studĉambro. Li revenis al la planedo Tero. 


Naŭzo kaj tremetoj maltrankviligis tiun eĉ pli malgrandan 
teron kiu estis lia korpo, tiun etetan sateliton, ligitan per 
gravito al la surfaco de planedo. 


La leteroj ne tre urĝis, kaj li metis ilin sub sian 
paperpremilon. La paperpremilo estas peco da fero: aerolito 
malgranda. La plimulto de la fera maso forvaporiĝis en la 


flugo antaŭ ol la aerolito trafis la teron. La objekto ne havis 
estetikan belon, sed ĝi plaĉis al la astronomo pro la profesia 
intereso kaj pro la mistero. Ĝi estis peceto de mortinta stelo, 
kiu traflugis grandajn vakuecojn kaj, esceptaĵo inter la 
matematikaj probabloj, renkontis alian stelon sufiĉe frue por 
ne tute elvaporiĝi. 


La astronomo prenis la matenan ĵurnalon. Grandegaj 
majuskloj hurlis nervŝire. 


Aŭtentikaj fotaĵoj de murdistoj kiuj portis mankatenojn kaj 
generaloj kiuj portis brilajn ordenojn konkure postulis 
atenton. Ribeluloj, rifuĝintoj, protestaj procesioj, procesoj 
kun konfesoj, la konfesoj de kulpuloj kies vangoj estis kavaj 
kaj kies manoj senĉese tremetadis; filmstelinoj kun planedaj 
mamoj, sennaciecaj perdituloj sen pasportoj, tiuj astretoj 
sen normala gravito; karikaturo sur kiu fumofungo kreskis 
en trietaĝa ŝpruco; ferigaj, konsolaj statistikoj pri tankoj, 
kanonoj, aviadiloj, atombomboj, hidrogenbomboj, 
kobaltbomboj; la lastmodaj aktualaĵoj de Dior kaj 
Schiaparelli (ŝikaj virinoj portos malpli longajn jupojn ĉi-jare; 
la harnodo eksmodiĝas kaj la lernejknaba buklaro iĝas 
lastmoda; drakosango estos la nova koloro por unglako); la 
plej lastmodaj aktualaĵoj de la laboratorioj (ĉiu ŝika registaro 
nun havas stokon da hidrogenbomboj: la senskalpa harstilo 
baldaŭ estos laŭmoda, ĉiuj mondkonsciaj virinoj portos 
sterilecon sub la jupo kaj la lastmodaj jupoj mem estos 
faritaj el forvezikiĝinta haŭto; homsango estos la lastmoda 
kolorilo por la manoj de la ministraj moŝtoj); epizodoj sur 
landlimoj kiuj perturbas multajn nervsistemojn kaj pro kiuj 
pluraj nervsistemoj ne plu funkcias; la astronomo legis la 
ĵurnalon kaj sentis tordiĝantan vermonodon sub la stomako. 


Diplomatoj flugis tien kaj reen, ridetis por la fotografoj, frazis 
kave. Komentistoj serĉis signifon en la frazoj kaj represigis 
malnovajn mapojn kun novaj simboloj kaj novaj longiĝantaj, 


kurbaj sagoj. La edzino de fervojisto ĵus naskis kvaropon. 
Belegaj infanoj, ĉiuj kvar estis knabetoj. Oni vokis la knabojn 
naskitajn antaŭ dek ok jaroj al la flago. Sed faro longtempan 
kontrakton kun la armeo por interesa aventuroplena vivo. Ni 
havas la interesajn novajn armilojn. Flegistino riskis la vivon 
por savi akuŝantinon dum incendio en la hospitalo. La 
patrino kaj la bebo bone fartas. Niaj novaj tankoj montras 
grandegan teknikan progreson. Ili tiom deziris infanon, ke la 
edzino defiis kuracistojn kaj vetludis pri la vivo por naski. Tri 
kuracistoj avertis pri la danĝero de stroncio-90 en la 
atmosfero. Dekses-jarulino petis permeson edziniĝi: ni tiom 
amas unu la alian. Ni ne cedos eĉ centimetron de nia sankta 
teritorio. Mil cent dek kvar homoj proponis hejmon al la 
hundido trovita en la trajno. Ni devos esti fortegaj por 
defendi la pacon. Radioaktiva pluvo falis sur Pacifika insulo. 
Sciencisto forkuris orienten. Dancistino forkuris okcidenten. 


La astronomo karesis la aeroliton, solidan objekton kiu jam 
forvaporiĝis laŭ la ordonoj de la sorto. Ĝi restos, li pensis. La 
aerolito, la rifuĝinto el alia sistemo, estis konsole solida, 
difinita objekto en timige disvaporiĝema mondo. La 
astronomo vespiris kaj ŝaltis la radioaparaton. 


Sloganoj, generaloj, ĝeneraligoj, konfliktoj, debatoj, 
voĉdonoj, li denove vizitis la ĉefministron, la ambasadoro 
reflugis al la ĉefurbo, ni ne cedos unu centimetron, ni 
defendos niajn rajtojn, la kvar grandaj potencoj, la 
malgrandaj potencoj, la senpotencaj amasoj, nova provo pri 
la hidrogenbombo, tre interesaj rezultoj, stroncio-90, uranio- 
235, tre interesaj numeroj, la tiraneco de la bolŝevikoj, la 
militemo de la kapitalistoj, imperiismo, opresado, 
cenzurado, ŝtatperfido, spionado, la urbo estas kaptita per 
sturmo kaj oni portos malpli longajn jupojn ĉi-jare; 
ekspozicio pri novaj aviadiloj por varbi promesplenajn 
junulojn al la aerarmeoj; epidemio de poliomjelito la 
Ministerio de Publika Sano diras sterileco pro laboro inter 


radioaktivaj substancoj la Papo diras dudek mil novaj 
rifuĝintoj multaj vunditoj la Ruĝa Kruco diras striko inter la 
fervojistoj la Ministerio de Trafiko faras anoncon stroncio-90 
uranio-235 hidrogeno kobalto ni ne cedos unu centimetron 
prestiĝo akuŝhospitalo tri grimpantoj mortis proksime al la 
pinto kaj jen la futbalrezultoj. 


La astronomo malŝaltis kaj rerigardis la ĵurnalon. Li bezonis 
dormon, eĉ urĝe. Amaso da bildoj kaj konceptoj ĥaosis en la 
kapo, pri mondo kiu havis ion por feliĉiĝi, sed ŝajne ne havis 
la saĝon por permesi al si feliĉon. Kio okazos finfine? li diris. 
Ni jam revas pri kolonioj sur aliaj planedoj kaj ne kapablas 
toleri unu la alian sur tiu ĉi bela, nature vivsubtenema 
planedo. Marso tradicie simbolas militon; tamen sur Marso 
troviĝas, eble ia verdaĵo, sed ne homoj. 


«Mi enlitiĝos,» la astronomo diris. «Eble la mondo aspektos 
pli feliĉa kiam mia cerbo estos freŝe vigla.» 


Sed, por konvinki sin pri solideco, li tenis la malgrandan 
aeroliton sur la manplato, kaj sentis kiel la centro de la tero 
allogas la premantan pezaĵon. La pezo estis iel konsola, 
kuraĝiga. 


«Ĉiu rifuĝinto povus rakonti historion,» la astronomo pensis, 
kaj remetis la aeroliton sur la leterojn; sed li daŭre 
fiksrigardis ĝin, pro la inerteco de granda laco; la malgranda 
objekto komencis iom hipnotigi lin; ĝiaj konturoj iĝis 
maldifinitaj antaŭ la dolorantaj okuloj. Lia kapo ekzumis kaj 
la aerolito iĝis tremanta planedo, mondo en alia sistemo. 


Al la astronomo ĝi rakontis historion. 


«Tie, kie nun nigras absolute vaka spaco, kie nek gasoj 
kirliĝas nek roko pendas sur gravitoreto, iam estis 
planedo, planedo kun tero kaj maro, poste kun vivantaj 
estaĵoj en la maro, poste kun vivantaj estaĵoj en la maro 


kaj sur la tero. Sur tiu planedo, kiun vi neniam vidis per 
teleskopo, troviĝis montoj kiuj lumis purpurete sub la 
radioj de la stelo kiu estis la granda centro de tiu 
sistemo. Glaciriveroj malrapide fluis. Vivantaj estaĵoj 
spiris atmosferon malpli densan ol tiu de la tero, kun 
multe malpli da oksigeno. La gravitotiro estis malforta 
sur la malgranda planedo, kaj ĉiuj vivantaj estaĵoj havis 
piedetojn kun suĉteniloj. La plantoj marŝis serĉante la 
plej varmajn lokojn. La lumo estis tre forta pro la glacio 
kaj la neĝo. Ĉiuj vivantaj estaĵoj kiuj havis okulojn havis 
tre dikajn palpebrojn duoblajn; la travideblaj palpebroj 
kovris la okulojn ĉiam escepte dum la noktoj, kiam nur 
la astroj, inkluzive la Teron, estis videblaj, kaj la aliaj 
palpebroj ripozigis la okulojn. 


La plej inteligentaj bestoj sur tiu planedo estis la rjuiaoj; 
ili estis kovritaj per mallonga, densega ora felo, kiu brilis 
sub la forta respegulita lumo. La pensa aparato estis en 
la plej malsupra parto de la korpo, pro sekureco kontraŭ 
neĝŝtormoj kaj hajlo. 


Ĉio malsimilas al la plantaro kaj bestaro de la Tero; eble 
kosmaj memoroj malofte ĵetas detaleton de tiu planedo 
en vian menson dum sonĝo; sed teraj vortoj ne ekzistas 
por klarigi al vi la plimulton de tiuj detaloj. Lumo, 
koloroj, sonoj, substancoj, samis; sed ĉiuj kunmetaĵoj 
malsamis. Vi scias ke, laŭ la atestoj de la spektroskopo, 
la samaj elementoj, aŭ pluraj el ili, troviĝas ĉie... Sed 
alie, ĉio malsamis al la Tero. 


Ĉu feliĉo povis ekzisti sur tiu planedo? Ĉar la 
spektroskopo ne povas trovi feliĉon. Jes; feliĉo povis 
ekzisti sur tiu planedo. La rjuiaoj kapablis elekti unu la 
alian kiel kunulojn, admiri unu la alian kaj zorgi unu pri 
alia. Laŭ la difinaj vortoj de la Tero, Amo ekzistis inter ili; 
kaj familioj; kaj grupoj; kaj kiam ili pli evoluis, la grupoj 


grandiĝis.Rjuiaoj luktis kune, kontraŭ malvarmo, kontraŭ 
ŝtormoj; ili dresis plantojn por ke ili restu en bonaj lokoj; 
ili ebenigis montojn kaj trovis mineralojn en la grundo. Ili 
beligis sin per ametistoj kaj smeraldoj. Ili komencis regi 
la aliajn bestojn; kaj la aliaj bestoj iĝis pli grandaj, pli 
belaj, pli fekundaj. 


lu vidis similecojn inter kvarco kaj glacio kaj la okulaj 
lensoj de amata rjuiaino; kaj alia provis rekrei la trajtojn 
de sia morta patrino sur roko. La arto naskiĝis. 


Jarmiloj kaj jarmiloj. Semi, konstrui, porti, komuniki, 
ariĝi. 


Ĉu do malfeliĉo ekzistis sur tiu planedo, inter belaj, 
lertaj, fortaj bestoj kiuj tiom kapablis feliĉi kaj venki la 
naturon? 


Jes, ankaŭ malfeliĉo povis ekzisti. La plimulto de la 
rjuiaoj havis bonajn intencojn kaj nur eraris kelkfoje pro 
malforteco aŭ miskompreno; sed ĉiam kelkaj perceptis 
ke la plej rapida vojo al ĝuado estis forpreni la 
laborfruktojn de aliaj. Envio ekzistis inter ili; 
malpacienco kaj, tial, malamo. 


lli povis kvereli; ili provis distiri unu la alian per suĉiloj; 
poste ili lernis kiel ĵeti rokpecojn. Akraj glacipecoj... kaj 
poste ili trovis feron. 


lli ekregis fajron kaj kreis la domon, la hejmon. Ili poste 
eksciis ke fajro povas mortigi. 


Jarmiloj kaj jarmiloj. Ariĝi pli strikte, venki distancojn, 
krei multajn, belajn, komplikajn ilojn. Jarmiloj kaj 
jarmiloj. 


Truante la teron por elpreni trezorojn, ili trovis multajn 
novajn substancojn, ili ne demetis envion, malpaciencon 
kaj malamon. 


lam mi estis peco de stelo; kaj nur la silentaj steloj, 
senvivaj estaĵoj kaj sen scio, estis la alrigardantoj 
senkonsciaj. kiam la bela, rida, vivsubtenema planedo 
malaperis. 


La rjuiaoj havis ĉion: amon, amikecon, hejmojn, ilojn, 
artojn, metiojn, lumon, atmosferon, akvon, plantojn, 
bestojn. Milmiloj da aliaj steloj havis nur gasojn aŭ 
rokojn. Sed ili brilis kaj beligis la noktojn, la diversajn 
noktojn de la diversaj ĉefsteloj. 


La rjuiaoj havis senfinan variecon, kaj trovis novajn, 
strangajn substancojn; kaj komprenis kiel ili povos 
esprimi malamon plenplene, dum ili ankoraŭ, mallerte 
kaj vespirante pro la maladekvateco de esprimiloj, 
fuŝesprimis amon. La vasta plimulto de la rjuiaoj volis 
daŭre provi, volis vivi, eĉ maladekvate, sed vivi kaj vivigi 
kaj iel krei estontecon; sed kelkaj rjuiaoj volis havi ĉion 
tuj kaj iĝi tre gravaj. 


Tial, ili eksplodigis la planedon. 


La katastrofo estis nur malgranda en la kosmo; subite 
tre bela lumego; pluvego da aerolitoj; nigra vakueco. 
Nenio ajn; Ĉar astroj ofte mortas. 


Sed tiu planedo ne mortis nature; tiu planedo estis 
murdita. Amo, amikeco, hejmoj, iloj, artoj, metioj, tuj 
malaperis, ekmalestis. Milmiloj da belegaj komplikaĵoj 
kaj variaĵoj ne plu estis. Sur tiu planedo ne plu ekzistis 
eĉ lumo, eĉ maro, eĉ atmosfero por rekomenci. Aerolitoj 
forvaporiĝis en belaj lumostriaj flugoj; poste, silento, 
nigro, vakueco, absoluta nenio.» 


«Fino,» diris la astronomo. 


«Ne!» diris la aerolito, kun fera firmeco. «Ne fino; nur 
perdego, malŝparego, murdo de planedo vivsubtenema, 
eksperimento finita multe tro frue.» 


«Lumjarojn malproksime de tiu nigra, silenta vakueco, 
troviĝis la suno. Ĉirkaŭ la suno diversaj planedoj orbitis. Kaj, 
dum la lastaj, plej grandaj pecoj de la hejmo de la rjuiaoj 
ankoraŭ forvaporiĝis en flugo, dum tiu efemera beleco 
orpluvis en la vastega volbo, mistera nova energio ekvibris 
super la akvoj de la Tero. 


Kaj kelkaj etetaj, unuopaj ĉeloj ekekzistis en la akvoj sur la 
Tero.» 


La astronomo duone rekonsciiĝis. 


«Rekomenci...» li flustris, kun tragika senpersona espero. 
Kun fera firmo, la aerolito respondis: «Ciam rekomenci... aŭ 
daŭri kaj iri pli alten...» 


«AŬ daŭri... aŭ daŭri... aŭ daŭri...» ritme pulsis la sango, 
brue en la lacegaj oreloj, kiam la kapo de la endormiĝinta 
astronomo falis sur la skribotablon. 


«Sur alia stelo, se ne ĉi tie...» diris merlo en la ĝardeno. «AŬ 
daŭri... Aŭ daŭri...» ritmis la homa sango. 


Marjorie Boulton 


(el «Belarto») 


Ekzercoj 

93. Leginte la supran rakonton, respondu jenajn demandojn: 
1. Kial la astronomo estis laca? 

2. Kio estis la aerolito, kaj ĉu ĝi estis bela? 

3. Kiel la aŭtorino aŭtentikece sentigas al ni la ĥaosan, ŝajne 
senprijuĝan impreson pri tio, kio, laŭ la ĵurnaloj, estas grava 


kaj interesa por la homoj? 


4. Ŝiaj kontrastoj estas zorge elektitaj: citu plurajn 
ekzemplojn de tio. 


5. En la lasta parto de la radiodissendo, la aŭtorino fine 
rezignas pri ĉia interpunkciado. Kion ŝi komunikas per tiu 
rimedo? 


6. Kian humoron havis la astronomo, aŭskultinte la 
novaĵojn? 


7. Priskribu la mondon de la rjuiaoj. 
8. Kiaj kreaĵoj estis la rjuiaoj? 
9. Kio fine okazis al la mondo de la rjuiaoj, kaj kial? 


10. Ĉu la fina impreso de la rakonto estas optimisma aŭ 
pesimisma? Kial vi opinias tiel? 


94. Uzu korekte en propozicioj jenajn prepoziciajn frazojn: 


KOMISIE DE; KONDIĈE DE; KONSEKVENCE DE; KONTRAŬE 
DE; KONTRAUVIZAGE DE; LAULARGE DE; LAULONGE DE; 
MANKE DE; MEMORE DE; MEZE DE. 


95. Sube troviĝas du listoj. En listo (a) troviĝas vortoj 
formitaj el la radiko LAS; en listo (b) troviĝas la signifoj de 
tiuj vortoj, sed misordigitaj. Skribu la LAS-vortojn, kaj apud 
ĉiu el ili metu la korektan signifon. 


a) ALLASI; DELASI; ELLASI; ENLASI; FORLASI; POSTLASI; 
PRETERLASI; TRALASI; TRANSLASI. 


b) restigi post si; ne mencii; restigi sola forirante; akcepti; 
ne plu teni; lasi 


transpreni; lasi trairi; lasi netuŝita preterpasante; lasi eniri. 


96. El la vortoj inter krampoj, forstreku ĉiukaze la 
malkorektan: 


1. (ĈIU, ĈIA) lernanto devas studi la participojn. 


2. Tio forigas (ĈIUN, ĈIAN) dubon pri la estonteco de la 
lingvo. 


3. Lia klarigo forigis (ĈIUJN, ĈIAJN) miajn dubojn pri lia 
konduto. 


4. Ni ekskursos en (ĈIU, ĈIA) vetero. 


5. Ke Esperanto plene funkcias, devus esti evidenta al (ĈIU, 
CIA) plej elementa inteligenteco. 


6. Illi ellernis en la daŭro (DE, DA) iaj kelke (DE, DA) 
semajnoj. 


7. Esperanto (EVOLUAS, EVOLUIGAS) laŭ la natura kaj rekta 
vojo. 


8. Ni ferias surborde de (NIGRA MARO, LA NIGRA MARO). 


97. Daŭrigu kaj kompletigu la suban rakonton: 


«Negrave kiom da jaroj oni jam deĵoris sur spacveturiloj, tre 
dramecaj estas ĉiam la unuaj horoj sur nova neesplorita 
planedo. Per observado de malproksime ni jam ekhavis 
kelkajn bazajn informojn pri la nova tereno, sed neniu povas 
antaŭvidi precize, kio atendas ekstere kiam la veturilo 
alteriĝas. Tial, apenaŭ la „Vojaĝanto“ ektuŝis la surfacon de 
la dua planedo de stelo 2145 kaj la motoro eksilentis, jam 
mi leviĝis de sur mia kuŝejo kaj rapidis al observa fenestro. 
Tie, antaŭ miaj okuloj......... » 


98. «Eble multloke tra la universo troviĝas inteligentecoj, 
kun kiuj la homoj iam kontaktiĝos.» 


Priskribu la emociojn — ĉu pozitivajn, ĉu negativajn — kiujn 
tiu koncepto vekas en vi. Provu analizi la kaŭzojn de tiuj 
emocioj. 


Paŝo dek oka 


Vortaro 

ALEO: (ĉi tie) mallarĝa trapasejo. 

ALUDI: nerekte paroli pri io. 

AMBOSO: feraĵo, sur kiu oni batas metalon. 
AVIZO: anonco, informo. 


BALONO: kaŭĉuka ludilo, kiun oni plenigas per aero aŭ 
malpeza gaso. 


BAZARO: vendejo. 

BLAGO: ŝerca mensogo. 

BOJI: hunde bleki. 

BUDO: ligna butiketo. 

CIRKO: rondforma spektaklejo. 
DISPUTI: malpace diskuti. 
EKSKLUZIVA: esceptanta ĉion alian. 
EKZORCI: preĝe forpeli diablon. 
ESKAPI: sukcese forkuri aŭ eviti. 
FARSO: neserioza teatraĵeto. 
FASKO: kunligita aro. 

FAŬKO: besta buŝego. 
FILANTROPO: bonfaremulo. 


FORMATO: dimensio de libro (k.s.). 
FUNEBRO: malĝoja sento pro ies morto. 
GALIMATIO: sensencaĵo, konfuzaĵo. 
GORĜO: interno de la kolo. 

HISTERIO: konvulsia nerva malsano. 
IDIOTO: homo malinteligenta. 

INICIATIVO: entreprenemo. 

JUKI: kaŭzi malagrablan senton en la haŭto. 
KALSONO: subpantaloneto. 

KORNO: malmola kapelstaraĵo. 

KRETENO: malspritegulo. 

KRIĈI: alte kaj are krii. 

KUNIKLO: malgranda rapidkura longorela besto. 
KVAKI: bleki kiel ekz. rano. 

LEONO: granda kateca rabobesto. 

MAGIO: arto fari mirindaĵojn. 

MANDATO: rajtigilo. 

MARTELO: peza batilo. 

MURMURI: aŭdigi malfortan obtuzan bruon. 
NEGOCO: monprofita afero. 


OFERTI: komerce proponi. 

OPORTUNA: facile uzebla; bone adaptita por sia celo. 
PAKI: pretigi ion por transportado. 

PANIKO: subita ektimego. 

PAPILIO: bela grandflugila insekto. 

PIA: religie respektema. 

PRUNTI: disponigi aŭ akcepti ion poste redonotan. 
PSEŬDA: falsa, nur ŝajna. 

PUFA: plenblovita; plenŝtopita. 

PUNDO: brita monunuo. 

REDUKTI: dimensie malgrandiĝi. 

REMBURI: pufigi, enŝtopante ion. 

RITO: religia ceremonio. 

SARKASMO: akra moko. 

SKLAVO: homo senkondiĉe je dispono de iu mastro. 
SPONGO: malpeza truplena materio, uzata por viŝi aŭ sorbi. 
STANDO: montrejo en ekspozicio. 

SVENI: perdi momente la konscion. 

ŜARĜI: meti pezan objekton sur ion. 


ŜRUMPI; malŝveli, malkreski. 


ŜTOPI: tute pleniĝi. 

ŜULDI: devi laŭleĝe pagi iun sumon. 

TUSI: spasme elpuŝi aeron el la pulmoj. 

URTIKO: vegetaĵo, kies folioj estas kovritaj de pikiletoj. 
VAMPIRO: sangosuĉa fabela monstro. 

VARO: komercaĵo. 

VIANDO: karno uzata por nutrado. 

VOLVI: ĉirkaŭmeti ion flekseblan ĉirkaŭ alian objekton. 
(GELT): neesperanta vorto, slange uzita = mono. 


(ZO'0O): slanga mallongigo = bestĝardeno. 


Legaĵo: 
Plej bone ridas kiu laste ridas 


Dum la manĝohoro la bazaruloj kutime kolektiĝis en la foira 
restoracio kaj senĉese babiladis. La temo estis preskaŭ 
ekskluzive pri ilia negoco. La negoco kaj foiroj kaj ĉio rilata 
estis la ĉiama temo. Oni pensus, ke for de la laboro, kiu 
konsistas plejparte el uzo de la voĉo, bazaruloj emus ripozi 
per silento, sed tute male. Ju pli ili parolas, des pli ili emas 
paroli, eĉ kiam ili estas raŭkaj. 


Ĉe la manĝotablo oni demandis al mi, ĉu mi konas Benzo'n. 
«Jes,» mi respondis. «Mi konas lin, sed nur supraĵe.» 


«Ho,» respondis la bazarulo, «li estis en vera kaĉo antaŭ 
nelonge. Neniam mi vidis viron pli turmentatan ol li. Tiu 
kompatinda bovo preskaŭ freneziĝis! Strange, ke vi ne aŭdis 
pri li.» 


«Sed kio okazis al li?» 
«Kio okazis? Ĉiuj ridis pri li. Jen kio okazis.» 


La bazarulo ĉirkaŭrigardis esprimplene, tusetis kaj komencis 
rakonti. (Mi poste konfirmiĝis, ke la rakonto, kiun la bazarulo 
rakontis, estas ja baze vera; sed ĝis kia grado li ornamis ĝin 
per elpensitaj detaloj, mi ne scias. Mi citas lian rakonton 
komplete, kiel li diris ĝin, kun la troigoj.) 


— Vi ĉiuj konas tiun pseŭdan lertulon, ĉu ne? Do la kaĉo 
startis tre simple. Kiam Benzo sklavumis ĉe cirka budo, li 
pruntis iom da pundoj al ulo, kiu laboris en la sama cirko. Tiu 
cirkisto promesis tuj redoni la pruntaĵon; sed tempo pasis, 
kaj la cirkisto ĉiam elpensis novajn turnojn por eviti la 
repagon. Tiu ludo daŭris, kaj Benzo pli kaj pli malpacienciĝis. 


La afero tedis lin, ne sole ĉar li ne emis roli kiel filantropo, 
sed ankaŭ Ĉar aliaj vidos, kiel facile trompebla li estas. 
Komprenu, ke nenio pli frakasas la memestimon de 
trompisto, ol esti mem trompata antaŭ atestantoj. Fine 
Benzo komencis forte minaci la ŝuldanton. La ŝuldanto 
multe protestis kaj fine konvinkis Benzon, ke li ja volas 
repagi, sed ke li vere ne havas la gelt'on. Sed Benzo 
persistis kaj diris ke, se li ne povas repagi per mono, do li 
nepre devas repagi per lo egalvalora. Post longa disputo la 
cirkisto diris al Benzo: «La sola oferto, kiun mi povas fari, 
estas repagi vin per leonido. Ĝi valoras multe pli ol la 
ŝuldata sumaĉo, sed por enkapigi al vi, ke mi ja estas 
honesta, kaj por ŝtopi vian kvakantan faŭkon, mi faras tiun 
oferton.» 


«Je la turmentita Kristo,» eksplodis Benzo. «Kion mi faru per 
leonido? Kia brila ideo! — vera geniaĵo! Kial ne oferti 
elefanton? Jen ideo: ofertu elefanton, faskon da elefantoj, mi 
ja amegas ilin, elefantojn de ĉiuj formatoj kaj koloroj, milojn 
da ili, — efektive mi aĉetis dudekon da ili ĉi-matene antaŭ la 
matenmanĝo!» peze sarkasmis Benzo. 


«Do, sarkasmu, sarkasmu, idioto! Ĉu vi demandas kion fari 
per valora leonido? Vi, kies metio estas vendi! For de mia 
vido, mi perdas paciencon pri vi. Jen vi aperas en ĝusta 
lumo! Vi, kiu fanfaronas ĝisnaŭze, ke vi povas vendi kion 
ajn! Kaj ni aŭskultis, dum vi pufigis vin per memlaŭdoj; sed 
nun, kiam mi ofertas al vi trezoran varon, vi ekŝrumpas kiel 
pikita baloneto! La leonido valoras pli ol duoble la ŝuldon, eĉ 
kretena vendisto scias tion. Ĉu tiu fakto ankoraŭ ne 
enpenetris la spongon en via kapo? Kion vi pensas? Ĉu vi 
pensas, ke oni povas aĉeti leonidojn tiel facile kiel kuniklojn? 
Leonoj ne petolas sur la kampoj ĉi tie, sciu. Oni ne kaptas 
ilin per papilia reto. Se vi estas tro stulta por akcepti la 
leonidon, nu, mi estas kontenta, ĉar mi certe ne volas 


fordoni ĝin. Sed ne plu ĝenu min. La afero finiĝu tiel. Neniu 
povos diri, ke mi ne faris malavaregan oferton.» 


Tiel daŭris la reciprokaj insultoj, kaj post multe da 
argumentoj Benzo akceptis la leonidon. Tuj li klopodis vendi 
ĝin, sed ne sukcesis. Diablo! tion li ne atendis. La leonido 
embarasis lin, ĉar estis tre maloportune kuntreni ĝin ĉie. Li 
forlasis la cirkolaboron kaj reiris al foiroj: sed ĝenaj 
malfacilaĵoj komenciĝis, kiam li provis enloĝiĝi. Li konstatis, 
ke dommastrinoj tute ne ŝatas havi leonidon en la ĉambroj. 


La rakontanto rigardis al ni ĉiuj kaj iom tro serioze ripetis: 


«Jes, amikoj. Kredu-ne-kredu, sed dommastrinoj — cetere 
tute normalaj homoj — havas tiun strangan kapricon, tiun 
nekompreneblan mankon, ke ili ne ŝatas havi leonidojn en la 
ĉambroj.» 


La rakontanto ekbruligis cigaredon kaj daŭrigis: 


— Post multaj ĝenaj provoj Benzo komencis ruzi por 
akceptiĝi en loĝejon. Li lasis la leonidon provizore ĉe iu, 
luprenis ĉambron, kaj post la mallumiĝo enportis la 
leonidon. Ĉiutage li devis ŝteliri, por aĉeti viandon por la 
besto, kaj reveni mistere kun volvaĵo sub la brako. Sed tiu 
damnita leonido manĝis senfine. Benzo pli kaj pli zorgumis. 
La kosto de la viando iĝis peza ŝarĝo. Kiam la dommastrino 
volis enveni por ordigi la ĉambron, ŝi trovis ke la pordo estas 
ŝlosita kontraŭ ŝi kaj ŝi komencis esti suspektema. La 
enporto de la misteraj pakaĵoj pliigis ŝian suspekton. Ŝi 
imagis ke io terure stranga okazas en la ĉambro, kaj kvereloj 
rezultiĝis, dum kiuj si faris amarajn aludojn al magiaj ritoj 
kaj nigra sorĉo, sed Benzo ne cedis eniron al ŝi. Fine li 
ricevis de ŝi forlas-avizon kaj li devis atendi oportunan 
momenton por ŝtele eliri kun sia leonido. 


Denove li serĉis ĉambron kaj denove li devis ruzi. En la nova 
loĝejo la farso rekomenciĝis. La leonido ŝajne volis ĉiam 
gluti, kaj se Benzo ne prethavis sufiĉe da viando, ĝi 
komencis muĝi; do, por senbruigi ĝin, li estis devigata 
plenŝtopi ĝin per manĝaĵo. Kaj la laboro, kaj la prizorgo de la 
besto, kaj la ĝeno, kaj la senmoneco: ĉio kune reduktis 
Benzon al kompatinda stato. La leonido pli kaj pli grasiĝis, 
dum Benzo pli kaj pli maldikiĝis. Dumtempe la besto kreskis 
kaj komencis agi iom minace, kaj samritme kun la kresko de 
la besto kreskis la premzorgo de Benzo. Unu vesperon li 
revenis en la ĉambron kaj trovis la leonon sur la lito; sed 
kiam li provis malsuprenigi ĝin ĝi murmuris terurige, do 
Benzo devis dormi sur la planko. Ni kunlaborantoj de Benzo 
multe ŝercopikis lin pri la okazaĵo, kaj li furioziĝis. Ĉiuj ridis 
pri li kaj diris, ke li estas pli sovaĝa ol la besto. La 
kompatinda Benzo fariĝis malbonhumora, malgrasa kaj 
diboĉaspekta pro nesufiĉa dormo, dum oni povis imagi 
glatan, grasrondan leonon trankvile ripozantan sur la lito 
kun rideto, kiu streĉiĝis de orelo al orelo. Benzo sovaĝe bojis 
kontraŭ niaj ŝercopikoj, kaj mankis nur tempo, por ke la 
homo bestiĝu kaj la besto homiĝu. Kompato komencis tuŝi 
nin, ĉar li ja estis en terura stato; sed niaj bonintencaj 
konsiloj nur pli kolerigis lin, ĉar li taksis ilin kiel blagojn. Li 
nun perdis ĉian iniciativon kaj ne povis pensi kion fari. 


Sed unu tagon venis la krizo. Dum lia foresto el la ĉambro la 
dommastrino havigis al si kroman ŝlosilon kaj malŝlosis lian 
ĉambropordon. Ŝi tre suspekteme ŝtelrigardis en lian 
ĉambron, atendante vidi mi-nescias-kion. Kio ajn estis ŝia 
atendo, ŝi certe ne estis preta ricevi tian ŝokon. Ŝi ŝovis la 
kapon en la ĉambron, kaj ŝiaj okuloj gluiĝis sur la besto. La 
leono subite antaŭenmoviĝis, kaj la dommastrino tujtuj 
fermtiris la pordon kaj reŝlosis ĝin. Ŝi staris frostigita dum 
momento kaj, post konsciiĝo, eligis kriĉon kiel lokomotiva 
fajfilo kaj forkuregis laŭ la koridoro ĝis duonvoje, kie ŝi falis 
en plena sveno. Alarmite, homoj kuris el la ĉambroj kaj 


komencis revivigi la dommastrinon. Ŝi rekonsciiĝis, 
malfermis la okulojn kaj ĉe la rememoro larĝigis la okulojn 
kaj komencis histerie kriegi: 


«Leonoj, teruraj leonoj en la ĉambro! Ho Dio, savu min! Ho 
Dio, ili saltis al mi, grandaj, sovaĝaj leonoj! Tiu diablo, tiu 
vampiro kaj lia sorĉarto, tiu monstro el infero!» 


«Sed kio estas, kio estas?» voĉoj demandis al ŝi. 


«En tiu ĉambro, tie, leono atakis min. Ĝi estas leona 
monstro. Ne eniru, pro la sanktuloj ne eniru: ĝi estas terura 
monstro, ĝi preskaŭ disŝiris min per la ungegoj... pli ol unu 
futon longaj! Ĝi saltegis al mi, ĝi havas kornojn, — je Dio, ne 
malfermu la pordon — estas ĉiuspecaj monstroj tie!» 


«Trankviliĝu, ne tremu, ni helpos!» diris la voĉoj; sed la 
dommastrino nur kriadis el tuta gorĝo panikan galimation 
da kontraŭdiroj. lu vokis policanojn. 


«Nu,» diris unu el la policanoj, «regu vin kaj diru al ni, pri kio 
temas.» 


«En tiu ĉambro, numero ok, estas teruraj bestformaj 
monstroj. ApenaUŬ mi eskapis viva?» 


«NU, nu, ne ekscitiĝu, ni protektos vin,» diris la policano, per 
tono, kiun oni uzas por pacigi frenezulon. «Ĉu la bestoj havis 
gajajn kolorojn?» Kompreneble la policanoj pensis, ke ŝi 
estas aŭ freneza aŭ ebria. «Estu nur trankvila, ni forigos la 
bestojn, ne ĝenu vin, lasu al ni!» 


«Jes, jes, forigu ilin tuj — estu singarda, eniru armite — voku 
pastron, ke li ekzorcu la diablojn!» 


«Donu al ni la ŝlosilon!» diris la policano tute trankvile, kaj 
duonridete li kaj lia kolego alproksimiĝis al la pordo, sed 


ĝuste tiam aŭdiĝis muĝo el la ĉambro. 
«Jen, jen,» kriis la dommastrino. «Ĉu mi ne diris?» 


La grupeto da homoj tuj forkuris for de la pordo, kaj la du 
policanoj restis senmove. Post hezito unu diris al la alia: «Ni 
ne rajtas eniri privatan ĉambron sen serĉmandato.» 


Esprimo de malŝarĝo heligis la vizaĝojn de la policanoj de 
tiu elturno. Ili sin turnis al la dommastrino: 


«Kie troviĝas la luanto de la ĉambro?» 


«En la foiro, ĉe stando 13. Lia nomo estas Samuel Rogers.» 
La du policanoj iris al la stando kaj flustre parolis al Benzo. Li 
kviete foriris kun ili. 


Pasis tri tagoj, dum kiuj nin jukis la scivolo. Ĵaŭde matene li 
revenis, pasante tra la aleoj kun iom de la malnova 
aplombo. 


Ni kuris al li. «Kio okazis?» ni demandis. 


«Aranĝite, knaboj!» diris Benzo. «Nu kio? lom da tondro kaj 
hajlo en la policejo, sed tio tusis min kiel akvo anseron. Nun 
ja ili transprenis la zorgon, kaj ĝi donis al ili urtikon en la 
kalsonon! Kion fari? Ili devis eltiri la leonon kun helpo de 
cirkaj dresistoj, kaj ili loĝigis ĝin ĉe la cirko. Tamen la besto 
ja restis mia! Tion ili ne povis ŝanĝi. Ili akuzis min pri rompo 
de l' paco; mi kontraŭatakis, ke ili senrajte forprenis mian 
propraĵon. Diable, do mutigis ilin! Ili estis inter martelo kaj 
amboso — ne sciis kion fari. Mi vidis ilin danceti kiel kato sur 
fornoplato. Fine mi konsentis intertrakti, kaj ili vendis la 
leonidon al la zo'o — kredu, mi bone remburis la prezon! Jes, 
knaboj, lasu min fari: mi scias min aranĝi. En mia cerbo ne 
kreskas herbo. Kiu min tuŝas, min sentas!» 


Tion rakontis Benzo; sed pri tiu parto de la rakonto mi ne 
garantias. Mi mem rakontas nur la puran veron, kiel bonpia 
bazarulo; sed vi ĉiuj scias, ke Benzo mensogas kiel funebra 
parolo! — 


Cezaro Rossetti 


(el «Kredu Min, Sinjorino!») 


Ekzercoj 
99. Leginte la supran rakonton, respondu jenajn demandojn: 
1. «Li estis en vera kaĉo.» Klarigu tiun metaforon. 


2. «Sklavumis.» Klarigu kiel la sufikso -UM ŝanĝas 
(plivastigas) la sencon de la vorto, kaj kial ĝi estas pli 
pitoreska ol ekzemple «laboris». 


3. «lom da pundoj»: kial tiu frazo estas pli trafa ol simple 
«kelkajn pundojn»? 


4. «Ŝtopi vian kvakantan faŭkon.» Esprimu tion, unue 
ĝentile, poste per similaj malĝentilaj frazoj. 


5. «Vi ekŝrumpas kiel pikita baloneto.» Elpensu simile trafajn 
komparojn, kompletigante la subajn propoziciojn: 


Li gapis stulte kiel ... 
Ŝi grumblis kiel ... 
Li estis aplomba kiel ... 
Ŝi lamentis kiel ... 
Ĝi staris rekta kiel ... 
6. «Zorgumis.» Kian impreson ĉi tie liveras la sufikso -UM? 


7. «Senbruigi»: kiom da sinonimaj vortoj kaj esprimoj vi 
povas listigi? 


8. «La dommastrino tujtuj fermtiris la pordon.» Ripetado de 
la radiko tuj emfazas ĝin. Cu vi konas aliajn tiajn duoblaĵojn? 


9. «Kriĉi kiel lokomotiva fajfilo.» Elpensu simile trafajn 
sonkomparojn: muĝi kiel ...; murmuri kiel ...; knari kiel ...; 
kraki kiel ...; boji kiel ...; pepi kiel ...; bleki kiel ...; zumi kiel 
...; ĝemi kiel ... 

10. «Mi bone remburis la prezon.» Klarigu tiun metaforon. 


11. Lernu la uzitajn proverbojn kaj idiotismajn esprimojn, 
nome: 


Tio tuŝis min kiel akvo anseron. 
Ĝi donis al ili urtikon en la kalsonon. 
Esti inter martelo kaj amboso. 
Danceti kiel kato sur fornoplato. 
En mia cerbo ne kreskas herbo. 
Kiu min tuŝas, min sentas. 
Mensogi kiel funebra parolo. 
100. Uzu korekte en propozicioj jenajn prepoziciajn frazojn: 


NAJBARE DE; NOME DE; NORDE DE; OKAZE DE; PROKSIME 
DE; MALPROKSIME DE; REZERVE DE; REZULTE DE; SEKVE 
DE; TRANSE DE. 


101. En la «Ekzercaro», Zamenhof citis 52 senchavajn 
vortojn formitajn el la radiko SAN per aldono de sufiksoj kaj 
vortfinaĵoj. Al la listo li aldonis «k.t.p.» Kiom da vortoj vi 
povas per sufiksoj kaj vortfinaĵoj formi el jenaj radikoj: 
KURAĜ; BRU; SALT? 


102. Kiom da senchavaj vortoj vi povas formi, uzante neniun 
radikon sed nur sufiksojn kaj vortfinaĵojn? 


103. SIMPLIGITA ANATOMIO, Sub tiu titolo la konata ŝerculo 
Raymond Schwartz sprite proponis (en «La Ĝoja Podio») 
sinonimojn por diversaj korpopartoj. Sekvas kelkaj el ili; pri 
kiuj korpopartoj temas?:— 


kapfadenoj; vidiloj; flarilo, aŭ mukfonto; manĝotru-rando; 
kiskusenoj; kapfolioj, aŭ aŭdiloj; maĉiloj; ir-stangoj; sidkarno; 
digestujo. 


104. Traduku la antaŭlastan alineon de la legaĵo en vian 
nacian lingvon. 


Paŝo dek naŭa 


Vortaro 

ABOMENI: malamegi. 

AKORDO: sameco de opinioj inter pluraj personoj. 
ANĜELO: ĉiela di-servanto. 

BENKO: longforma sidilo. 


BURĜONO: ŝvelaĵo sur vegetaĵo, el kiu formiĝas folioj aŭ 
floroj. 


FIRMAMENTO: ĉiela arkaĵo. 

IMPLIKI: malorde ĉirkaŭvolviĝi. 

INDIGNI: senti koleron kaj malestimon. 

KAJTO: fluganta infanludilo. 

KRABO: manĝebla marestaĵo kun du pinĉilegoj. 
KVADRATO: ortangulaĵo, kies kvar linioj estas samlongaj. 
MILDA: malsevera. 

OSTO: malmola substanco, kiu formas skeleton. 
PAPERO: folio, sur kiu oni skribas. 

PEKINO: la ĉefurbo de Ĉinujo. 

PERSEKUTI: konstante turmenti. 

PLUMBO: tre peza, griza metalo. 

RIVALO: konkuranto. 


SKELETO: interna malmolaĵo, bazo de la homo aŭ besto. 
SKOLOPENDRO: multpieda ringforma krablanta insekto. 
TABULO: plata longa peco da ligno. 

TABURETO: sendorsa seĝeto. 


TEGOLO: maldika plataĵo, per kiaj oni kovras tegmentojn. 


Legaĵo: 
Kajto 


Vintre en Pekino, kiam sur la tero ankoraŭ troviĝas restanta 
neĝo kaj grizaj, kalvaj arboskeletoj disetendas siajn branĉojn 
en la serena spaco, en malproksimo ŝvebas unu aŭ du 
kajtoj. Por mi tio estas io surpriza kaj malĝojiga. 


La kajtsezono en mia naskiĝloko estas la dua monato de 
printempo. Aŭdante zumadon de vent-rado vi vidos 
kaplevante grizan kraboforman aŭ palbluan 
skolopendroforman kajton. Troviĝas ankaŭ solecaj 
tegolformaj kajtoj, kiuj ne havas vent-radon, ŝvebas malalte 
kaj aspektas kompatinde deprimitaj. En tiu tempo, sur la 
tero, salikoj kaj fruaj persikujoj burĝonas jam kaj kreas 
printempan mildon, en akordo kun la infanaj ornamaĵoj sur 
la firmamento. Kie mi estas nun? Ĉirkaŭe staras ankoraŭ la 
vintra rigoro, sed la delonge forpasinta printempo de la 
delonge adiaŭita naskiĝloko jam naĝas en la aero. 


Laŭkutime mi ne ŝatis kajtludon, cetere, eĉ abomenis ĝin, 
ĉar mi konsideris ĝin ludo de sentaŭgaj knabaĉoj. Kontraŭe 
estis mia plej juna frato. Li estis tiam ĉirkaŭ dekjara, 
malsanema kaj osteca, tamen amis pasie la kajtludon. Li ne 
havis monon por aĉeti kajton kaj mi malpermesis al li tian 
ludon. Li nur rigardis la firmamenton stulte kun gapanta 
buŝeto. lam tio daŭris tre longe. Jen li ekkriis kun surpriziĝo, 
ĉar en malproksimo iu kraboforma kajto subite falis 
surteren, jen li saltis pro ĝojo, ĉar la implikitaj fadenoj de du 
tegolformaj kajtoj solviĝis. Ĉiuj ĉi liaj agoj, laŭ mia opinio, 
estis ridindaĵoj malŝatindaj. 


lun tagon, mi ekrimarkis, ke mi malofte vidis lin, ŝajne, dum 
la lastaj tagoj, sed mi memoris, ke mi jam vidis lin en la 
malantaŭa ĝardeno kolekti velkajn bambuojn. Mi 


ekkomprenis kaj rapidis al malofte vizitita ĉambreto, kie 
diversaj objektoj estis entenataj. Mi puŝmalfermis la pordon 
kaj trovis lin efektive inter la amaso de polvokovritaj 
objektoj. Li sidis sur tabureto antaŭ granda kvadrata 
tabulsidilo. Li ekstaris konsternite kaj tremis pale. Sur la 
granda sidilo apogis sin skeleto de papiliforma kajto, sur kiu 
la papero ankoraŭ ne estis algluita. Sur benko kuŝis paro da 
vent-radoj, kiuj estis servontaj kiel okuloj. Li estis ĵus 
okupata alglui al ili ruĝajn paperpecojn, kaj la laboro estis 
finota. Mi kontentiĝis pro la malkovro de lia sekreto, ludo de 
sentaŭga knabaĉo, evitante mian atenton. Mi tuj etendis 
miajn manojn kaj rompis flugilon de la papilio, ĵetis la 
ventradojn sur la teron kaj detruis ilin per piedpremo. Li ne 
estis mia rivalo laŭ aĝo aŭ forto, kompreneble mi gajnis 
plenan venkon. Tiam mi elpaŝis fiere kaj lasis lin stari en 
malespero en la ĉambreto. Kiel li statis poste, mi ne sciis kaj 
eĉ ne atentis. 


Tamen fine trafis min mia puno, tre longe post nia disiĝo, 
kiam mi fariĝis jam mezaĝulo. Je mia malfeliĉo, mi legis 
hazarde fremdlingvan libron traktantan pri infanoj kaj 
eksciis, ke ludo estas la plej justa ago de infanoj, kaj ludilo 
— ilia anĝelo; tiam tiu sceno de spirita persekutado en mia 
fruaĝo, kiu jam glitis el mia memoro dum la lastaj dudek 
jaroj, subite disvolviĝis antaŭ miaj okuloj kaj mia koro 
kvazaŭ fariĝis plumbo kaj subiĝis tre tre peze. 


Ĝi ne falis nete kaj tial derompiĝis, sed ĉiam subiĝis kaj 
subiĝis kun pezego. 


Mi konis ankaŭ rimedon por ripari mian pasintan eraron: 
donaci al li kajton, aprobi kaj kuraĝigi lin por la ludo aŭ ludi 
kune kun li. Ni krius, kurus, ridus — tamen tiam li jam 
delonge havis barbon kiel mi. 


Ankaŭ alian rimedon mi konis por ripari mian pasintan 
eraron: peti de li pardonon kaj atendi lian respondon: «Mi 
tute ne koleras vin.» Tiam mia koro certe plifaciliĝus. Tiu 
estas efektive praktikebla rimedo. Foje ni renkontiĝis, kiam 
sur ambaŭ vizaĝoj jam gravuriĝis sulkoj de vivpeno kaj mia 
koro forte peziĝis. lom post iom nia interparolado direktis sin 
al la pasintaĵoj de infanaĝo. Mi menciis tiun okazaĵon kaj 
kulpigis min pri mia knabaĝa sensencaĵo. «Sed mi tute ne 
koleras vin.» Mi kredis, ke li tiel diros kaj mi tuj ricevos la 
pardonon kaj mia koro de nun plifaciliĝos. 


«Ĉu tiel okazis?» diris li mirigite kun rideto kvazaŭ aŭdante 
rakonton pri alia homo. Li memoris nenion. 


Plena forgeso; nenia ofendiĝo: do el kie venus la pardono. 
Pardono sen ofendiĝo estas simple mensogo. 


Kion mi povas esperi? Mia koro nur ĉiam pezas. 


Nun la naskiĝloka printempo denove naĝas en fremdurba 
aero, ĝi rememorigas min pri delonge forpasinta infanaĝo, 
kaj samtempe kunportas nepalpeblan malĝojon. Mi preferas 
rifuĝi en rigoran vintron — sed, ĉirkaŭe estas ja vintro tute 
klare, ĝi montras al mi neordinaran rigoron kaj malvarmon. 


Lu Sin 
el la ĉina tradukis S. J. SŬ 


(el «Sovaĝa Herbaro») 


Ekzercoj 


105. Leginte la supran rakonton, respondu jenajn 
demandojn: 


1. «Kalvaj arboskeletoj.» En tiu frazo estas duobla 
metaforigo. Klarigu ambaŭ. 


2. (a) «Vi vidos kaplevante grizan kraboforman kajton»; (b) 
«Mi legis hazarde fremdlingvan libron.» En ambaŭ 
propozicioj la pozicio de la adverbo kaŭzas nenecesan 
ambiguecon. Klarigu la kaŭzon de tio, kaj reskribu ambaŭ 
propoziciojn senambigue. 


3. «La kajtoj aspektas kompatinde deprimitaj.» En tiu 
propozicio troviĝas ekzemplo de personigo. Klarigu ĝin. 


4. «Salikoj kaj persikujoj.» Kiom da aliaj arboj vi konas? 


5. «Mi konsideris ĝin ludo de sentaŭgaj knabaĉoj.» Klarigu la 
nominativon de la vorto ludo. 


6. Skribu la vortojn en la tria alineo de la legaĵo formitajn 
per sufiksoj, kaj analizu ilin. 


7. «Sur la granda sidilo apogis sin skeleto de papiliforma 
kajto.» Kial estas necesa la vorto sin, kaj kion ĝi indikas? 


8. «En la ĉambro diversaj objektoj estis entenataj» estas 
pasiva propozicio, kiu aktive fariĝus: «La ĉambro entenis 
diversajn objektojn.» Skribu aktive jenan pasivan 
propozicion: «Li estis ĵus okupata alglui al ili ruĝajn 
paperpecojn.» 


9. «Mi tuj etendis miajn manojn kaj rompis flugilon de la 
papilio.» Kiel oni Ŝanĝus la sencon de tiu propozicio, se oni 


enmetus la artikolon la antaŭ la vorto flugilo? 


10. «Mi konis ankaŭ rimedon por ripari mian pasintan 
eraron: donaci al li kajton.» Klarigu la funkcion de la 
dupunkto (:) en tiu propozicio; per kiuj du vortoj oni povus 
esprimi la saman funkcion, kaj kio estas la akceptata 
mallongigo de tiuj vortoj? 


11. «Mi kredis, ke li tiel diros.» Kial la tempo de dir- estas 
futura, kvankam la tuta rakonto jam antaŭlonge okazis? 


106. Respondu al jenaj demandoj per kiom eble da 
adverboj: 


Kiel li manĝis? (Rapide... avide...) 

Kiam li laboras? (Hodiaŭ... ĉiutage...) 

Kie li troviĝas? (Hejme... ekstere...) 

Kiom li amas? (Multe... tutkore...) 

Per kio li batalas? (Glave... pugne...) 
107. Kiom da vortoj vi povas skribi rilatantaj al: 
(a) astronomio; (b) religio; (c) infanludoj ? 
108. Uzu korekte la subajn vortojn en propozicioj: 


PRECIZIGI; AMASIGI; ARANĜIGI; BALANCIGI; BOLIGI; 
DRONIGI; FLUIGI; KREVIGI. 


109. Rakontu krizan aŭ kortuŝan memoraĵon el via infanaĝo. 


Paŝo dudeka 


Vortaro 

APARTA: malkuna, disigita de. 

ATRIBUI: destini; aljuĝi. 

BARIO: arĝentblanka metalo. 

BIOLOGIO: scienco pri la fenomenoj de la vivo. 
BISMUTO: flavblanka metalo. 

CIVILIZI: socie kulturi. 

DISERTACIO: verko traktanta pri scienca aŭ literatura temo. 
DOKTORO: plej alta universitata diplomo. 
EFIKI: havi rezulton. 

EKSPLIKI: klarigi kaj komprenigi ion. 

ERAO: difinita epoko. 

ERCO: neprilaborita metalo. 

FAKULTATO: fako de universitato. 

FASCINI: nerezisteble allogi. 

FORMULO: preciza dirformo. 

HELIUMO: unu el la kemiaj elementoj (He). 
INDUSTRIO: produktado de riĉaĵoj. 


INICIATI: esti la unua, kiu proponas aU faras ion novan. 


INSTITUTO: nomo de scienca aŭ artista altlernejo. 
INTUICIO: kvazaŭinstinkta kono. 

IRONIO: moka dirmaniero. 

IZOTOPO: atomo de elemento, kies atompezo diferencas. 
JONO: atomo, kiu gajnis aŭ perdis elektronojn. 

JONIZI: produkti jonojn. 

KALIO: unu el la kemiaj elementoj (K). 

KATEDRO: profesora seĝo. 

KLIŜO: fotografia negativo. 


KOMPONI: harmonie aranĝi;kunigi la kemiajn elementojn de 
lO. 


KONDIĈO: cirkonstanco de kiu dependas efektiviĝo. 
KORTO: spaco ĉirkaŭita de konstruoj aŭ muroj. 
KUPRO: brunruĝa peza metalo (Cu). 

KURENTO: fluo de elektro. 

LAVANGO: falanta neĝamasego. 

LICENCIO: universitata rango. 

LISTO: serio de nomoj. 

LONDONO: la ĉefurbo de Britujo. 


MAKROKOSMO: la tuta universo. 


MANSARDO: subtegmenta ĉambro. 

MATERIO: perceptebla substanco. 

MEDALO: metala honoriga disko, stampita ambaŭflanke. 
MEDICINO: scienco pri sano kaj malsano. 

MIKROKOSMO: malgranda universo; modelo de la universo. 
MODELO: malgranda kopiaĵo de io. 

MOLEKULO: plej malgranda ero de kemia korpo. 
NUKLEO: atomkerno. 

OMAĜI: fari honoron al iu. 

PARIZO: la ĉefurbo de Francujo. 

PERSPEKTIVO: aspekto de io malproksima. 

POLA: rilata al Pollando. 

PRECEDENCO: pasintaĵo, kiu pravigas nunan agadon. 
PROFESORO: fakestro en universitato. 

RADIKALA: ĝisfunda, esenca. 

RADIOLOGIO: scienco pri radiokrea energio. 

RANGO: grado de graveco de iu. 

SOLDATO: militisto. 

SORBONO: la universitato en Parizo. 


SPONTANA: propravola; ekestanta sen ekstera influo. 


STRUKTURO: kunaranĝo de diversaj partoj de tutaĵo. 
SUBSTANCO: ĉiu speco de materio. 

TERAPIO: arto kuraci. 

TITOLO: nomo montranta rangon. 

TORIO: unu el la kemiaj elementoj (Th). 

TRAFIKO: ĉirkaŭirado sur vojoj. 

TRAGIKA: terure malfeliĉa. 

TUMORO: malsaneca ĉelaro kreskanta en organismo. 


VARSOVIO: la ĉefurbo de Pollando. 


Legaĵo: 
La verko de Maria Sktodowska-Curie 


Aŭtune de 1891 en la pariza Sorbono komencas studadon 
juna polino — Maria Sktodowska, alveninta el la lando, kiu 
de cent jaroj estis mallibera. Loĝante en eta, nehejtita 
mansardo, sur la sesa etaĝo de iu domo en Quartier Latin, 
baraktante kontraŭ la ĉiama manko de mono kaj la 
malfacilaĵoj de la vivo en fremda lando, ŝi studas samtempe 
fizikon kaj matematikon. Jam en 1893 Maria Sktodowska 
fariĝis licenciatino pri fiziko, akirante la unuan lokon; unu 
jaron pli poste, sur la dua loko, ŝi fariĝis licenciatino pri 
matematiko. Ŝi ekkonas tiam la jam elstaran francan 
fizikiston, Pierre Curie, kiu fariĝas ŝia edzo kaj la plej 
proksima scienca kunlaboranto. Komence la juna 
sciencistino okupiĝas pri la esploroj super magnetismo — 
tamen baldaŭ turninte la atenton sur la mirigan observon de 
Henri Becquerel, ŝi decidas ekokupiĝi pri la radiado eligata 
de la plej peza el inter la konataj tiam elementoj — uranio. 


En tiu tempo unu el la plej grandaj sciencaj enigmoj estis la 
trapenetrantaj radioj, malkovritaj en 1895 fare de Konrad 
Roentgen dum la esploroj super la elektraj malŝarĝoj en 
maldensigitaj gasoj. Becquerel provis difini, ĉu la kemiaj 
kombinoj de uranio ankaŭ eligas similajn radiojn — hazarde 
li rimarkis, ke preparaĵoj de uraniatoj nigrigas fotokliŝon tute 
spontane, antaŭ prilumigo aŭ efikado per elektra kurento. El 
kie do fontis la energio de ĉi tiuj misteraj nevideblaj radioj, 
efikantaj sur la kliŝon kaj jonizantaj la aeron. (t.e. farantaj el 
la aero elektrokondukilon)? Maria Sktodowska kun la tuta 
energio komencis esplorojn pri ĉi tiu problemo — la genia 
scienca intuicio tuj montris al ŝi la vastecon de la 
perspektivoj, kiujn ekmalfermis la malkovro de Becquerel. 


En la komenco de la esploroj la juna sciencistino formulas la 
leĝon, kiu estas la fundamento de la novmalkovrita sfero de 
la fenomenoj, nomitaj de ŝi radioaktiveco de la materio; la 
radiadkapablo estas eco de elemento kaj ne de la kemiaj 
kombinoj (kion komence sugestis aliaj fizikistoj), kaj la 
intenseco de la radiado estas proporcia al la kvanto de ĉi tiu 
elemento en koncerna radioaktiva substanco. Sekve, la 
novmalkovrita de ŝi propreco de la materio kaj nomita 
radioaktiveco — estas la atoma eco de difinitaj elementoj. 


Maria Sktodowska aplikas novajn metodojn de mezurado de 
la mistera fenomeno. Baldaŭ ŝi malkovris, ke krom uranio la 
radioaktivajn ecojn havas ankaŭ torio. Esplorante la uraniajn 
ercojn ŝi konstatas, ke ili montras eĉ pli grandan radian 
aktivecon ol la kemie pura uranio. Ĉi tiu fakto mirigis kaj 
surprizis tiutempajn fizikistojn. Juna doktorkandidatino en 
Sorbono (kaj en tiu tempo ŝiaj sciencaj aktivadoj, pro la 
fakto mem, ke ŝi estis virino, eĉ juna virino, elvokadis 
kelkfoje ironiajn rimarkojn flanke de pli aĝaj profesoroj) ne 
hezitis fari kuraĝan, kaj eĉ — laŭ ies rimarko — «simple 
fantazian» hipotezon: en la uraniaj ercoj troviĝas nekonata 
ĝis nun en la scienco kemia elemento pli aktiva ol uranio. 
Kaj krome — devas ekzisti pliaj radioaktivaj elementoj. 
Sktodowska antaŭvidas, du eble antaŭsentas — jam tiam — 
ke tiel esenca eco de la materialo, kiel la radiado, devas esti 
ligita kun iuj fundamentaj, ĝeneralaj naturaj leĝoj. 


Pierre Curie, profunde fascinita per la esploroj de la edzino 
rezignas pri siaj ĝisnunaj eksperimentoj en alia sfero de 
fiziko kaj komencas kunlaboron kun Maria — kiun 
kunlaboron finigos lia tragika morto sub la radoj de 
ŝarĝveturilo en 1906. 


En la jaro 1898 geedzoj Curie publikigas komunikon, en kiu 
ili konstatas la malkovron de du novaj kemiaj elementoj — 
unuan, pro siaj karakterizaĵoj proksima al bismuto, ili nomis 


«polonio» («... se ekzisto de ĉi tiu nova elemento 
konfirmiĝos, ni proponas nomi ĝin polonio, laŭ la gepatra 
lando de unu el ni»), kaj la alia, simila al bario, «radiumo». 


Nun necesis apartigi el la ercoj kaj ricevi en la pura stato du 
elementojn. Tio estis penego tute eksterordinara kaj pro la 
ĝeneralaj malfacilaĵoj de la apartigado de nekonataj 
substancoj, kaj pro la escepte malfacilaj laborkondiĉoj de 
geedzoj Curie. La sciencistoj disponis sole pri unu malnova 
budo en la korto de la Lernejo pri Industria Fiziko kaj Kemio, 
ĉe la strato Lhomond. En ĉi tiu hazarda laboratorio «...ni 
laboris — preskaŭ sen ies helpo — dum du jaroj, okupiĝante 
kune kaj pri la kemiaj laboroj, kaj pri la sciencaj esploroj 
super la radiado de ĉiam pli forte radioaktivaj elementoj, 
kiujn ni iom post iom ricevadis.» 


La rezultojn de la esploroj en la malnova budo publikigas 
Maria Sktodowska en la jaro 1903 en la doktoriĝa disertacio 
«La esploroj super la radioaktivaj elementoj». La Fakultato 
de Ekzaktaj Sciencoj en Sorbono atribuas al ŝi la titolon — 
doktoro de la fizikaj sciencoj. La Reĝa Londona Societo 
distingas geedzojn Curie per la arĝenta medalo je la nomo 
de Davy. Kaj en la sama jaro la scienca mondo omaĝas la 
malkovrintojn de radioaktivado per la plej alta distingo — 
Pierre kaj Maria Curie, kune kun Henri Becquerel, ricevas 
Nobel-premion pri fiziko. 


Nun ilia vivsituacio Ŝanĝiĝas radikale. Pierre Curie investiĝas 
en la Katedro pri Fiziko de Sorbono; de ĉiuj flankoj ŝutiĝas 
medaloj, invitoj, proponoj de kunlaboro. 


Post la tragika morto de la edzo en 1906, Maria Sktodowska 
Curie ricevas la gvidon de la Katedro pri Fiziko, komence kiel 
eksterordinara profesoro, kaj de la jaro 1908 — jam regula 
profesoro de la pariza Sorbono. La unuan fojon en la historio 
de la fama franca altlernejo oni konfidis katedron al virino. 


Maria Sktodowska difinas la atompezon de radiumo, ŝi 
esploras la bazajn proprecojn de polonio kaj radiumo, ŝi 
preparas la unuan internacian modelon de la kvanta signado 
de la radiado, ŝi iniciatas la biologiajn kaj medicinajn 
esplorojn de radioaktiveco. Ekestas tiam nova branĉo de 
medicino — kuriterapio — aplikanta la radiumajn radiojn por 
kontraŭbatalo de tumoroj. En 1910 la sciencistino eldonas 
sian klasikan, 1000-paĝan verkon «Traite de Radioactivite» 
— la unuan eksplikon de la atingoj kaj principoj de la nova 
scienco. En decembro 1911 — la afero tute senprecedenca 
en la historio de la scienco — Maria Sktodowska-Curie la 
duan fojon ricevas Nobel-premion, ĉi-foje pri kemio. 


Dum la Unua Mondmilito la sciencistino organizas 
trafikantan radiologian servon — helpo por vunditaj soldatoj 
— kio permesos al ŝi kolekti spertojn kaj pruvi la signifon de 
radiologio por kuracado. Post la milito ŝi organizas en Parizo 
Radiuman Instituton, estanta la monda centro de la esploroj 
en ĉi tiu sfero. Laŭ ŝia iniciato similaj institutoj fondiĝis en 
aliaj landoj, kaj ankaŭ — en 1932 — en ŝia gepatra lando, en 
Varsovio (Radiuma Instituto je la nomo de Maria 
Sktodowska-Curie). La listo de la distingoj kaj premioj 
atribuitaj al ŝi atingas jam la nombron 130. Tri uraniaj 
mineraloj estas nomitaj: kurito, sklodovskito, kaj kupro- 
sklodovskito. La plej altrangaj superaj lernejoj de la mondo 
lokigas ŝin sur la listoj de siaj honoraj doktoroj; cent sciencaj 
societoj proponas al ŝi la membrecon. 


La malkovroj en la kampo de radioaktiveco malfermis novan 
eraon por fiziko, biologio kaj medicino. Ankoraŭ en 1899 
Maria Sktodowska starigis hipotezon pri «la atoma 
transformiĝado de radiumo» kaj pri la transformiĝado de la 
radioaktivaj elementoj. Tri jarojn poste W. Ramsay kaj F. 
Soddy konfirmis ĉi tiun hipotezon eksperimente kaj 
konstatis, ke preparaĵoj de radiumo estas fonto de alia 
elemento — heliumo. lom poste Rutherford kaj Soddy 


prezentis la ĝeneralan teorion de la radioaktiva 
malkomponiĝo. Konfirmiĝis ankaŭ alia hipotezo de la genia 
sciencistino — ke ne sole la kemiaj elementoj kun granda 
atompezo (kiel ekzemple uranio aŭ radiumo) povas elmontri 
radiadon — tio devas esti pli ĝenerala eco de la materio. La 
ĝustecon de ĉi tiu hipotezo montris la malkovro de la 
radioaktivaj izotopoj de la malpezaj elementoj — tiaj kiel 
kalio kaj rubidio — kaj baldaŭ poste la malkovro de la 
artefarita radioaktiveco. La propreco de radioaktivado estas 
efektive ĝenerala propreco de la materio. 


La laboro de Maria kaj Pierre Curie, kaj poste tiu de Ernest 
Rutherford, permesis formi la unuan nuklean modelon de 
atomo, kaj ili ekkomencis la lavangan progreson de la 
nuklea fiziko alkondukante ĝis la liberigo kaj ekrego de la 
nuklea energio. En biologio kaj medicino ekestis apartaj 
branĉoj, ligitaj kun la aplikado de radioaktiveco. La esploroj 
super la influo de radioaktivado al la viva materio kaj la 
apliko de la radioaktivaj izotopoj en biologio malfermis 
novan eraon — de la molekula biologio, kiu provas hodiaŭ 
solvi la enigmon de la plej kaŝitaj fundamentoj de la vivo. 


Oni povas diri, ke la malkovro kaj esploro de la radioaktiveco 
de kemiaj elementoj fariĝis la bazo de preskaŭ la tuta 
nuntempa naturkono. Ĉi tiuj malkovroj ŝanĝis la antaŭajn, 
falsajn konceptojn pri la konstruo de la materio kaj 
ĝustendirektis la esplorojn pri ĝia strukturo. Dank' al ĉi tiuj 
unuaj malkovroj estas ebla la hodiaŭa evoluo de la nuklea 
tekniko, kiu ricevas la decidan signifon en la civiliza 
progreso sur la tero. «La Verkoj de Maria Sktodowska — 
skribas unu sciencisto — kaŭzis la potencan revolucion en la 
scio pri mikrokosmo, simile kiel la malkovro de Nikolao 
Kopernik elvokis renversiĝon en la scienco pri 
makrokosmo... La revolucia transformiĝo realigita dank' al la 
laboroj de Maria Sktodowska (...) apartenas al tiuj grandaj 
atingoj, kiuj influis la konceptojn de la tuta naturkono.» 


skok okok okok 


La 4-an de julio 1934 Maria Sktodowska-Curie mortis pro la 
sangomalsano «kiu estis sekvo de longedaŭra efikado de la 
radioaktivaj substancoj, kiujn ŝi malkovris kune kun la 
edzo.» En la sama jaro ŝia filino, Irena Curie, publikigas kune 
kun la edzo, Frideric Joliot, la komunikon pri la malkovro de 
la artefarita radioaktiveco de elementoj (kiu malkovro ankaŭ 
estis baldaŭ kronita per Nobel-premio). Komenciĝas la erao 
de radioaktivaj izotopoj kaj de la nuklea energio — nova 
erao en la historio de la scienco kaj de la homaro. 


Maciej Ilowiecki 


(el «Heroldo de Esperanto») 


Ekzercoj 


110. Leginte la supran artikolon, respondu jenajn 
demandojn: 


1. En la artikoto la aŭtoro uzas, kvankam la okazaĵoj estas 
jam ĉiuj pasintaj, sufiĉe ofte la nuntempon (-as); kelkfoje la 
nuntempa kaj pasinta tempoj proksime intermiksiĝas. 
Ekzemple: «Maria Sktodowska aplikas novajn metodojn de 
mezurado de la mistera fenomeno. Baldaŭ ŝi malkovris, ke 
„..» Ĉu vi povas klarigi tian uzadon de la nuntempo, kiam 
temas pri pasintaĵoj? 


2. «En la uraniaj ercoj troviĝas nekonata ĝis nun en la 
scienco kemia elemento.» En tiu propozicio estas adjektiva 
frazo priskribanta la vorton elemento: «nekonata-ĝis-nun- 
en-la-scienco». Tiu vortordo disigas la vorton kun adjektiva 
finalo (nekonata) disde ĝia substantivo (elemento); ĝi tamen 
metas la ĉefan vorton en la fino de la propozicio, kaj ĝi 
atentigas, ke la tuta frazo devas esti konsiderata kiel 
adjektiva tutaĵo. Oni povus skribi la propozicion ankaŭ jene: 
«En la uraniaj ercoj troviĝas kemia elemento ĝis nun 
nekonata en la scienco»; tiu vortordo apudigas la verbon kaj 
ĝian subjekton. Dank' al la libera vortordo de Esperanto, 
elekto estas afero de stilo, kaj oni havas diversajn eblecojn 
akcenti kaj elegantigi sian esprimadon. Trovu en la artikolo 
minimume du aliajn ekzemplojn de tiaj frazoj, kiuj disigas 
adjektivon kaj ĝian substantivon. 


3. «La lavanga progreso de la nuklea fiziko». Klarigu la tiean 
metaforon. 


4. Klarigu la diferencon inter radioaktiveco kaj 
radioaktivado. 


5. «El kie do fontis la energio de ĉi tiuj misteraj, nevideblaj 
radioj, efikantaj sur la kliŝon kaj jonizantaj la aeron.» 
Reskribu tiun propozicion, ne uzante la participajn finaĵojn. 


6. «Tiutempaj fizikistoj.» Donu sinonimon de «tiutempaj». 


7. «La kunlaboron finigos lia tragika morto.» Klarigu la uzon 
de -ig en tiu propozicio. 


8. «Tio estis penego tute eksterordinara kaj pro la ĝeneralaj 
malfacilaĵoj kaj pro la escepte malfacilaj laborkondiĉoj.» 
Klarigu la signifon de la duobla kaj. Per kiu alia vortparo oni 
povas esprimi la saman signifon? 


9. «... konfirmis ĉi tiun hipotezon eksperimente.» Anstataŭ 
la vorto eksperimente, skribu samsignifan adverban frazon. 


10. «La molekula biologio, kiu provas hodiaŭ solvi la 
enigmon...» Tie enestas ekzemplo pri personigo: klarigu ĝin. 


111. Kompletigu la subajn propoziciojn: 


(a) Temas pri ... (b) Okazis ke ... (c) Pro tio, ke ... (d) Ŝajnas 
ke ... (e) Venas al mi en la kapon, ke ... 


112. En la subaj propozicioj elektu ĉiufoje la ĝustan vorton 
el tiuj inter krampoj: 


(a) ĉiu el vi ricevos (LIAN, VIAN, SIAN) monon. 

(b) Neniu el ni evitos (NIAN, SIAN, LIAN) sorton. 

(c) Karlo kaj (LIA, SIA) frato ne povas iri al la konferenco. 
(d) Sktodowska kaj (SIA, SIA) edzo eltrovis radiumon. 


(e) Li volis sin liberigi de la konsciencriprocoj (LIN, SIN) 
turmentantaj. 


(f) Ŝi tre amas la kanton kantatan de (SIAJ, SIAJ) infanoj. 
113. Uzu korekte en propozicioj la subajn vortojn: 


SINREGADO; SINGARDEMA; SINESTIMO; SINDONEMA; 
SINDETENEMA; SINKONO; SINFIDO; SINOFEREMO; SINAMO. 


114. Skribu po du propozicioj, uzante la subajn vortojn. En la 
unua propozicio uzu la vorton senmetafore; en la dua uzu 
ĝin metafore. Ekzemple: (1) Ni rostis terpomojn en la fajro. 
(2) Ŝi bruligis amofajron en mia koro. 


AKUŜI; AMBOSO; ARMEO; BEBO; BOJI; BURĜONI; DRAKO; 
DRESI; FAŬKO; EBENA. 


115. La rado; la skribado; la kalendaro. Kiu el ĉi tiuj tri 
teknikaj inventoj ŝajnas al vi la plej grava, kaj kial? 


Paŝo dudek unua 


Vortaro 

AKTORO: teatra ludisto. 

ALMOZO: monhelpo al malriĉulo. 

ANEKDOTO: mallonga sprita rakonto. 

APLAŬDI: montri aprobon. 

ARTIFIKO: trompa ruzaĵo. 

BENGALA: rilata al Bengalujo, orienta regiono de Hindujo. 
CIGANO: homo el vaganta hindujdevena gento. 
CIVITO: tutaĵo de la regnanoj. 

DIREKTORO: direktisto de ofico. 

DORNO: pikileto de vegetaĵo. 

EVIDENTA: klara kaj senduba. 

FILISTRO: senidealulo, vulgarulo. 

GRATULI: esprimi al iu kontentecon pri iu lia sukceso. 
ĜEMI: aŭdigi plendan brueton. 

ILUZIO: erara penso aŭ opinio. 

IMITI: similigi sin aŭ ion al io aŭ iu alia. 

INFEKTI: havigi al iu malsanon. 


INKLUZIVA: enhavanta en si. 


INSTRUMENTO: speciala ilo; ĉi tie: muzikilo. 
JAGUARO: amerika katsimila rabobesto. 
KOLOMBO: birdo kun forta hejmiga instinkto. 
KOLUBRO: nedanĝera serpento. 

KOMPROMITI: endanĝerigi. 

KONFERANSEO: programestro. 

KONKLUDO: fino de rezonado; finrezulto. 

KORBO: portebla ujo farita el sekaj herbaĵoj ks. 
KRAVATO: ornama rubandaĵo, kiun viroj portas ĉirkaŭ la kolo. 
KROĈI: ligi per hoko. 

LEVO: bulgara monunuo. 

MANTELO: longa supervesto. 

MIKROFONO: instrumento, kiu plilaŭtigas sonojn. 
MORDI: ŝiri per la dentoj. 

MUSO: malgranda malutila besto. 

NEGLEKTI: malzorgi, malatenti. 

ORIGINALA: ne simila al aliaj. 

POPO: grekortodoksa pastro. 

PROGRAMO: la enhavo de teatraĵo ks. 
PRONONCI: aŭdigi klare. 


PROTESTI: fari deklaron kontraŭ io. 

RATO: malutila besteto. 

REKVIZITO: teatra ekipo. 

TELEGRAMO: komuniko rapide transsendata. 
TELERO: malprofunda manĝovazo. 

TIGRO: granda katsimila rabobesto. 

TIKLI: delikate kaj ridige tuŝeti iun. 

TRETI: piedpremi. 

TUMULTO: konfuza brua malordego. 


VOSTO: postpenda hararo de besto. 


Legaĵo: 
Konferanseo 


Kiam mi estis en la dua lerneja klaso ni prezentis teatraĵon 
kaj en ĝi mi partoprenis en rolo de popo. Ĉe ĉiu mia apero la 
publiko krevis pro rido kaj aplaŭdis vigle, malgraŭ ke la 
teatraĵo estis tragika — iu reĝfilino estas ŝtelita de ciganoj, 
ŝi suferas kaj mortas kiel almozulino malproksime de sia 
hejmo. Mi supozas, ke pri la rido kulpis mia barbo, ĉar ĉiuj 
komprenis, ke la barbo estas farita el kapra vosto. 


Ĉe ĉiu provo diri ion mia barbo turniĝis supren, fermadis 
mian buŝon, tiklis mian nazon kaj mi tuj ternis. Sed plej 
grandan sukceson mi atingis en la fino de la teatraĵo kiam la 
reĝfilino mortis. Mi devis levi miajn manojn kiel eble plej 
rapide kaj voki Dion preni ŝian animon, kaj mi faris tion tiel 
energie ke mia popa mantelo ŝiriĝis (mi estis ĝin surtretinta 
per miaj piedoj antaŭ ol levi la manojn) kaj la barbo 
malkroĉiĝis kaj mole falis sur la plankon. Mi kredas, ke eĉ 
Kin ne atingis tian sukceson — la salono apenaŭ ne detruiĝis 
pro aplaŭdado kaj rido. 


De tiam mi ekvivis kun la penso, ke mi estas naskita artisto. 
Kun paso de la tempo mi pliaĝiĝis kaj fariĝis 
helpadministranto, sed tiu penso pri mia destino ne lasis 


min eĉ dum minuto. 


Kaj jen, hazarde, antaŭ ne longe, oni sciiĝis, ke la urba 
konsilantaro aranĝas grandan vesperamuzon en la salonoj 
de la novkonstruita modela restoracio. 


Ĉio estis en ordo, sed en la lasta momento, sabate tagmeze, 
oni eksciis, ke forestos la konferanseo; la antaŭvidita 
persono ebriiĝis vendrede kaj malaperis. Sabate li sendis el 
urbo Sliven luksan telegramon: «Mi estas bone, kiel vi 


fartas». La situacio minacis fariĝi danĝera, se mi ne 
enmiksiĝus. Tuj mi iris al la ĉefa urba respondeculo, kiu 
prizorgas la amuzon, kaj deklaris al li, ke mi estas preta 
konferansei, des pli ke mi havas sperton en tiaj aferoj, ja mi 
ludis en la lernejo la rolon de popo kaj tiel plu. Dum 
momento al mi ŝajnis, ke mi vidas ĝojan brilon el la okuloj 
de la respondeculo, sed poste li svingis per mano kaj diris: 


— Mi petas vin, kamarado Conev, klopodu, ke ĉio estu iom 
pli... ja vi komprenas, ni ne devas nin kompromiti kaj krome 
la nomo de nia urba konsilantaro... ĉu vi komprenas?... 


— Estu trankvila, kamarado, lasu tion al mi. Ni ja ludis en la 
pasinto, mi havas sufiĉan sperton, ne maltrankviliĝu! 


Sed Dio scias pro kio, la respondeculo daŭre rigardis min 
kun certa dubo kaj malgaje balancis la kapon. 


Eh, Dio mia — ĝemis li kaj al mi ŝajnis, ke li pentas pro la 
fakto, ke li entreprenis tiun respondecan kaj riskan aranĝon. 


Sed jen la vespero venis. Mi renkontadis la gastojn ĉe la 
pordo, manpremis neglekte kun ĉiuj gravaj personoj de la 
urbo kaj kiam ili demandis min: «He, kiel estas, ha? Ĉu ni 
amuzos nin?», mi svingis per la mano dirante: «Mi petas — 
ĉu ne mi estas la konferanseo?» kaj similajn spritaĵojn. Poste 
mi ekvagis inter la tabloj kaj la gastoj konkuris regali min kaj 
demandi pri detaloj de la programo. Al ĉiuj mi respondadis 
sub sekreto, ke mi aranĝis ĉion kaj estos grandaj surprizoj 
kaj multe da rido. Neatendite tamen la respondeculo kaptis 
kaj eltiris min de ĉe unu tablo, kie mi klarigas la signifon kaj 
la rolon de la konferanseo kaj kriis al mi: 


— Kion vi faras? Jam estas la 22a horo kaj la programo 
ankoraŭ ne komenciĝis!? 


— Kia programo? — ekmiris mi. 


— Kiel kia?!'— ekĝemis la respondeculo. Ja vi devas malfermi 
la amuzvesperon kaj prezenti la aktorojn kaj ties numerojn. 
La de estantoj jam protestas. 


— Ha, estos ankaŭ numeroj — ekĝojis mi. Tre bone, saĝe 
elpensite. 


Mi etendis mian manon por gratuli lin, sed li forpuŝis ĝin kaj 
montris al mi la scenejon. Meze de tondro de aplaŭdoj mi 
riverencis kaj sciigis per la movebla mikrofono, kiun oni 
enmanigis al mi, ke nia programo komenciĝas. Poste mi 
eksidis sur unu seĝo kaj diris al la sidantaj personoj de la 
najbara tablo, ke certe la programo estos tre interesa kaj mi 
komencis kanteti la kanton «Dornoj, knabinoj, dornoj». En la 
sama momento la tuta salono ekkrevis pro rido. Mi turnis 
min malantaŭen kaj demandis pro kio oni ridas, sed la rido 
plifortiĝis. Tiam la respondeculo kriis en miajn orelojn: 
«Forĵetu tiun mikrofonon, sentaŭgulo!» Nur tiam mi vidis, ke 
mi tenas ankoraŭ la mikrofonon kaj la publiko aŭdas tion, 
kion mi parolas. Mi tamen devas diri, ke ankaŭ la 
respondeculo sin kompromitis, ĉar ĉiuj aŭdis kiel li min 
insultis. 


Ankaŭ post tio mi ne perdis mian trankvilon kaj sciigis, ke 
sekvos la unua punkto de la programo. En tiu momento 
antaŭ mi staris unu el la flutistoj de la orkestro kaj al mia 
kapo tuj venis la penso profiti la okazon kaj prezenti lin kiel 
plenumanton de ludado per fluto. 


— Kamarado Petrov (mi ne sciis ĉu li nomiĝas Petrov aŭ alie, 
sed tio ne gravis en la momento) ludos ion per fluto — 
anoncis mi. La flutisto retiriĝis kaj ekrigardis min ektimigite, 
sed mi mallaŭte kriis al li, ke ni pagas al la orkestrantoj ne 
por rigardi la plafonon, sed por ludi. Aŭdante mian koleran 
voĉon la flutisto konsciigis kaj tuj ekblovis sian 
instrumenton. En tiu momento alvenis, profunde spirante, 


alia prizorganto por la amuzo, kaj sciigis al mi, ke en la suba 
salono la iluziisto Carli atendas min. Mi ordonis al la flutisto, 
ke li ludu ĝis kiam mi revenis kaj rapide iris al la suba 
salono. Sed intertempe la iluziisto estis perdinta paciencon 
kaj mem ekiris serĉi min. Tial estis necese, ke mi trovu 
eliron el tiu situacio. La publiko ja estis okupinta la lokojn kaj 
streĉe atendis. Konsiderante rapide kion fari, mi sciiĝis, ke 
ankaŭ mi scipovas artifikaĵojn kaj mi prenis la kravaton de la 
kolo de unu sinjoro, prenis ankaŭ unu tre grandan 
restoracian teleron kaj k-r-a-Ŝ! — frapis la teleron je la 
plankon kaj la kravaton disŝiris je pecoj. La publiko komencis 
furioze aplaŭdi, nur la direktoro de la restoracio kaj la sinjoro 
restinta sen kravato ekrigardis min scivoleme — evidente ili 
atendis, ke mi tuj rekreos antaŭ ĉies okuloj la teleron kaj la 
kravaton. Sed ilin mi trankviligis: 


— Civitanoj — diris mi — vi certe atendas, ke mi restarigos 
tion, kion mi rompis kaj ŝiris. Vere iuj iluziistoj faras tion, sed 
mi ne. Mi iras laŭ propra vojo. 


La publiko denove ekridis kontenta, ĉar tio vere estis tre 
ridinda, nur la direktoro protestis laŭte kaj ekiris serĉi la 
ĉefan respondeculon, kaj la posedanto de la kravato sin ĵetis 
kontraŭ min por bati min. Mi tamen lerte manovris kaj 
sukcesis eviti la frapon. En tiu momento alvenis la vera 
iluziisto kaj li flustris en mian orelon, ke li, se ne estus la 
publiko, deŝirus mian kapon, ĉar li kuris tra ĉiuj salonoj 
serĉante min. Mi tamen ne konfuziĝis pro tiuj minacoj kaj 
alproksimiĝante al la rekvizitoj de la iluziisto komencis 
malfermi skatolojn, korbojn kaj sakojn. Sed subite mi ekkriis, 
ĉar iu besteto mordis min kaj mi retiriĝante malantaŭen, 
falis en korbon, el kiu eliris 10 kolomboj, 17 blankaj musoj, 3 
kolubroj, ĉirkaŭ 10 akvaj serpentoj kaj multaj aliaj etaj kaj 
nedanĝeraj bestetoj, kiuj tuj ekrampis inter la gastoj. La 
lastaj, mi ne scias pro kio, levis grandan bruon; iuj 
surtabliĝis kaj fariĝis tia tumulto, kvazaŭ okazus io 


eksterordinara. Al mi mem ĉio ŝajnis tre gaja kaj mi ridis 
elkore ĝis mi vidis, ke venas la ĉefa respondeculo, kiu havis 
teruran esprimon sur sia vizaĝo. Li ordonis al mi, ke mi tuj 
iru supren kaj liberigu la kompatindan flutiston. Mi plenumis 
tiun ordonon kaj alveninte en la supran salonon mi kun miro 
konstatis, ke la tuta publiko sidas kiel rigida kaj la flutisto 
daŭrigas blovadi en la fluton kun lastaj fortoj. Vidante min, li 
apenaŭ povis prononci: «Ah, jen vi finfine», kaj svenante 
falis en la manojn de la ceteraj orkestrantoj, kiuj lin elportis. 


Por serenigi la atmosferon mi komencis rakonti ian 
anekdoton, sed mi ne povis fini ĝin, ĉar en la salonon 
ŝtorme eniris la gastoj el la suba salono kaj post ili inter la 
tabloj ekrampis la musoj, kunikloj, serpentoj, kolubroj, ratoj 
k.a. bestoj de la iluziisto Ĉarli Gicov. Okazis vera paniko, en 
kiu, kiel mi sukcesis vidi, la respondeculo svenis en la brakoj 
de unu dika sinjorino, kiu siavice konsideris lin muso kaj 
ekkriis per laŭta voĉo. Sia krio infektis ĉiujn ceterajn kaj 
baldaŭ la tuta salono eksimilis al vivanta maro, en kiu viroj 
kaj virinoj interpuŝante unu la alian, renversante kaj 
rompante ĉion sur sia vojo, direktiĝis al la eliro. 


Mi plifortigis la tumulton imitante per la mikrofono la voĉojn 
de diversaj sovaĝaj bestoj, de jaguaro ĝis bengala tigro. Do, 
persone por mi, la amuzo iris tre gaje kaj plene diferencis de 
aliaj tiaspecaj aranĝoj. 


La postan tagon, tamen, vokis min la ĉefa respondeculo kaj 
klarigis al mi, ke li sugestis al mia ĉefo, ke sentaŭguloj kiel 
mi ne devas okupi ŝtatan postenon. Poste li daŭrigis: 


— Krome, «Kara amiko», je via konto ni kalkulis ĉiujn 
elspezojn por la amuzvespero, inkluzive la rompitajn kaj 
difektitajn objektojn je sumo 15 624 levoj. Kaj nun — 
konkludis li — for de ĉi tie, ĉar semi vidos vin ĉi tie refoje, mi 
sufokos vin per miaj propraj manoj. 


Dirante tion li ekĝemis «Oh» kaj kaptis sin je la okulo, kiu 
estis bluiĝinta — kredeble, la dika sinjorino frapis lin je tiu 
loko, opiniante lin muso. 


Sed, «se»... Mi mem intencis forlasi tiun filistran urbon kaj 
translokiĝi en la ĉefurbon, por tie plene dediĉi min al la arto. 


Kaj se la vizitantoj de la amuzvespero ne komprenis, ke mi 
estas la plej originala kaj kuraĝa konferanseo, ja vi karaj 
legantoj plene komprenis tion. Mi petas vin, kunhelpu, ke mi 
estu enoficigita kiel Ŝtata konferanseo en Sofia. Skribu al la 
adreso: Vasil Conev, Sofia, Str. 6 septembro N:49. 


Vasil Conev 


el la bulgara tradukis Metodi Panĉev (el «Belarto») 


Ekzercoj 


116. Leginte la supran rakonton, respondu jenajn 
demandojn: 


l. «... iu reĝfilino estas ŝtelita de ciganoj, ŝi suferas kaj 
mortas ...» Kial ĉi tie estas uzita la nuntempo (-as)? La unua 
parto de la propozicio estas pasiva: 


reskribu ĝin aktive. Donu sinonimon de reĝfilino. 


2. «La barbo estas farita el kapra vosto.» Skribu ankaŭ tiun 
propozicion aktive. 


3. «Kiel eble plej rapide.» Skribu propoziciojn, uzante kiel 
eble plej kun jenaj vortoj: 


EVIDENTA; IMITINDA; NEGLEKTE; ORIGINALA; ARTIFIKE. 


4. «La salono apenaŭ ne detruiĝis...» skribu unuvortan 
sinonimon de apenaŭ ne. 


5. «Mi estas bone, kiel vi fartas?» Jen ekzemplo de idiotisma 
Esperanto. Gramatike, la unua frazo devus legiĝi: «Al mi 
estas bone» (kial?), sed ofta kaj kutima uzado de la plena 
frazo kaŭzas, ke la frazo de la aŭtoro restas tute 
komprenebla kaj natura. Kial li ne povis skribi «Mi estas 
bona»? 


6. «... rigardis min kun certa dubo.» Jen denove idiotismo, 
sufiĉe disvastiĝinta. Ci tie la vorto certa estas uzita anstataŭ 
iom da aU ia. Kion signifas fundamente la vorto certa? 


7. «Mi frapis la teleron je la plankon kaj la kravaton disŝiris 
je pecoj.» Laŭeble klarigu la diferencon signifan inter la du 
uzoj de «je». 


8. «Ŝia krio infektis ĉiujn ceteraj...» Klarigu la metaforon. 


9. «... la tuta salono eksimilis al vivanta maro.» Klarigu tiun 
similigon. 


10. Kial la vortoj «kara amiko», en la fina parolo de la ĉefa 
respondeculo, estas skribitaj inter citiloj? 


117. Skribu po du propozicioj, uzante la subajn vortojn. En la 
unua propozicio uzu la vorton senmetafore; en la dua uzu 
ĝin metafore (vidu ekzercon 114): 


DORNO; MORDI; TIGRO; TIKLI; TUMULTI; JUKI; KUNIKLO; 
LAFO; NODO; ORBITO. 


118. Uzu jenajn vortojn korekte en propozicioj: 


PRILABORI; PRISKRIBI; PRIPENSI; PRIKANTI; PRIRABI; 
PRISTELI; PRILUMI; PRIDISPONI; PRIMOKI; PRIPAROLI. 


119. Uzu jenajn vortojn korekte en propozicioj: 


DEMETI; DEKUTIMIGI; DELOGI; DEFLANKIGI; DETENI; 
DEPRENI; DELONGE; DENASKA; DEVOJIGI; DEVENI. 


120. Kiun adjektivon vi uzus por priskribi: 
a) personon, kiu helpadas al homoj senhavaj? 


b) priskribon troigan kaj, kvankam ne tute malveran, tamen 
iom misprezentan? 


c) virinon allogan kaj mode vestitan? 
d) novaĵon maltrankviligan? 


e) paroladon komplete sensencan? 


f) kutimon tre provizoran kaj paseman? 
g) okazaĵon tre absurdan? 

h) homon tre religian? 

i) virinon, kiu ne kapablas naski? 

j) spacon tute malplenan? 


121. «lu reĝfilino estas ŝtelita de ciganoj, ŝi suferas kaj 
mortas kiel almozulino malproksime de sia hejmo.» Do 
verku tian teatraĵeton — nu, ne necesas trakti la temon tute 
serioze! 


Paŝo dudek dua 


Vortaro 

AŬTONOMIO: politika sendependeco. 

FIBRO: kunplektitaj korpaj aŭ vegetaĵaj fadenoj. 
FORTIKA: malfacile rompebla. 

IZOLI: apartigi de la aliaj. 

KALUMNII: malutili al iu per mensogaj akuzoj. 
LITOVUJO: provinco en tiama rusia Pollando. 
MORO: ĝenerala vivmaniero. kutima konduto. 
MOTIVO: kialo. 

ORATORO: homo, kiu publike paroladas. 
PREDIKI: fari religian aŭ kvazaŭreligian paroladon. 
RUSA: rilata al Ruslando. 

ŜOVINISTO: fanatika patrioto. 


TEORIO: supozo rezulte de rezonado. 


Legaĵo: 
Vortoj de Zamenhof 
(1) Pri Patriotismo 


La dua kulpigo, kiun ni ofte devas aŭdi, estas tio, ke ni 
esperantistoj estas malbonaj patriotoj. Ĉar tiuj esperantistoj, 
kiuj traktas la esperantismon kiel ideon, predikas reciprokan 
justecon kaj fratecon inter la popoloj, kaj ĉar laŭ la opinio de 
la gentaj ŝovinistoj patriotismo konsistas en malamo kontraŭ 
ĉio, kio ne estas nia, tial ni laŭ ilia opinio estas malbonaj 
patriotoj, kaj ili diras, ke la esperantistoj ne amas sian 
patrujon. Kontraŭ tiu ĉi mensoga, malnobla kaj kalumnia 
kulpigo ni protestas plej energie, ni protestas per ĉiuj fibroj 
de nia koro! Dum la pseŭdo-patriotismo, t.e. la genta 
ŝovinismo, estas parto de tiu komuna malamo, kiu ĉion en la 
mondo detruas, la vera patriotismo estas parto de tiu 
granda tutmonda amo, kiu ĉion konstruas, konservas kaj 
feliĉigas. La esperantismo, kiu predikas amon, kaj la 
patriotismo, kiu ankaŭ predikas amon, neniam povas esti 
malamikaj inter si. Ĉiu povas paroli al ni pri ĉiuspeca amo, 
kaj ni kun danko lin aŭskultos; sed kiam pri amo al la patrujo 
parolas al ni ŝovinistoj, tiuj reprezentantoj de abomeninda 
malamo, tiuj mallumaj demonoj, kiuj ne sole inter la landoj, 
sed ankaŭ en sia propra patrujo konstante instigas homon 
kontraŭ homo — tiam ni kun la plej granda indigno nin 
deturnas. Vi, nigraj semantoj de malpaco, parolu nur pri 
malamo al ĉio, kio ne estas via, parolu pri egoismo, sed 
neniam uzu la vorton «amo», ĉar en via buŝo la sankta vorto 
«amo» malpuriĝas. 


Vi staras nun antaŭ miaj okuloj, mia kara Litovujo, mia 
malfeliĉa patrujo, kiun mi neniam povas forgesi, kvankam 
mi forlasis vin kiel juna knabo. Vi, kiun mi ofte vidas en miaj 


sonĝoj, vi, kiun nenia alia parto de la tero iam povos 
anstataŭi en mia koro, vi atestu, kiu vin pli multe, pli kore 
kaj pli sincere amas: ĉu mi, idea esperantisto, kiu revis pri 
frateco inter ĉiuj viaj loĝantoj, kvankam mi devis bedaŭrinde 
forlasi vin, simile al multaj centoj da miloj da aliaj viaj filoj — 
aŭ ĉu tiuj personoj, kiuj deziras, ke vi apartenu nur al ili, kaj 
ĉiuj aliaj viaj filoj estu rigardataj kiel fremduloj aŭ sklavoj! 
Ho, patriotismo, patriotismo, kiam fine la homoj lernos 
kompreni ĝuste vian sencon! Kiam via sankta nomo ĉesos 
esti armilo en la manoj de diversaj malhonestuloj! Kiam fine 
ĉiu homo ricevos la rajton kaj la eblon algluiĝi per sia tuta 
koro al tiu peco da tero, kiu lin naskis! 


Longe daŭros ankoraŭ malluma nokto sur la tero, sed ne 
eterne ĝi daŭros. Venos iam la tempo, kiam la homoj ĉesos 
esti lupoj unuj kontraŭ la aliaj, perforte altrudi al si reciproke 
siajn lingvojn kaj morojn, ili vivos inter si pace kaj frate, en 
plena interkonsento ili laboros sur la tero, sur kiu ili vivas, 
kaj kontraŭ tiuj krudaj fortoj de la naturo, kiuj ilin ĉiujn egale 
atakas. Kaj kune kaj interkonsente ili celados ĉiuj al unu 
vero, al unu feliĉo. Kaj se iam venos tiu feliĉa tempo, ĝi 
estos la frukto de konstanta kaj senlaca laborado de tiuj 
homoj, kiujn ni vidas nun en ĉi tiu ĉambrego kaj kies nomo, 
ankoraŭ tre malmulte konata kaj tre malmulte ŝatata, estas 
«esperantistoj». 


(el Parolado en la Guildhall, Londono) 
(2) Pri la Neceso Paroli Esperanton 


Vi eble miros, ke mi parolas al vi ne ruse, sed esperante; vi 
eble diros, ke ĉar ni havas nun kongreson de samregnanoj 
kaj ĉiuj, aŭ almenaŭ preskaŭ ĉiuj ĝiaj partoprenantoj 
komprenas tre bone la saman lingvon, estas multe pli 
nature paroli al ili en tiu lingvo. Ekzistas tamen gravaj 


kaŭzoj, pro kiuj mi elektis por mia parolo tiun lingvon, por 
kiu ni batalas kaj por kiu ni kunvenis. 


Niaj kongresoj, ne sole la universalaj, sed ankaŭ la naciaj, 
havas antaŭ ĉio signifon instruan kaj edukan. Esperantistoj, 
disĵetitaj en diversaj urboj kaj urbetoj, kunvenas en pli aŭ 
malpli granda amaso, por aŭdi nian lingvon, por kontroli, ĉu 
ili ĝuste ellernis la lingvon, ĉu ili bone ĝin komprenas, por 
kompari sian propran manieron de parolado kun la 
parolmaniero de pli spertaj esperantistoj. Kiam ili poste 
revenas hejmen, ili ne sole mem parolas pli pure, sed ili 
alportas modelon de bona parolado al tiuj, kiuj restis hejme. 
Tiamaniere la kongresoj reguligas la uzadon de la lingvo, kaj 
dank' al niaj kongresoj jam nun oni parolas Esperanton 
perfekte egale ne sole en la plej malproksimaj anguloj de ĉiu 
aparta regno, sed en ĉiuj plej malsamaj lokoj de la tuta tera 
globo. Jam nun, kiam oni aŭdas bonan kaj spertan 
esperantan oratoron, oni neniel povas diveni, al kiu nacio aŭ 
lando li apartenas. La plena aŭtonomia vivo de nia lingvo, 
kun ĝia absolute propra, ne pruntita kaj ne imitita spirito, 
ĉiam pli kaj pli fortikiĝas tiamaniere, kvazaŭ ĉiuj 
esperantistoj de la mondo loĝus kune sur unu malgranda 
peco da tero. 


Ne malpli grava estas la eduka signifo de la esperantistaj 
kongresoj. Izolitaj esperantistoj, kiuj neniam havis la eblon 
praktike apliki tion, kion ili lernis, ofte dubas, ĉu efektive per 
Esperanto oni povas tute bone interkompreniĝi. Eĉ interne 
de la esperantistaj grupoj oni ofte ne kuraĝas paroli 
esperante, oni balbutas, oni preferas paroli en sia nacia 
lingvo, kaj proporcie al la nekuraĝeco de la parolado aperas 
ankaŭ nekuraĝeco de propagando, ĉar la esperantistoj- 
balbutantoj malgraŭvole ne povas liberigi sin de la timo, ke 
eble tamen Esperanto estas afero pli teoria, ol praktika. Sed 
kiam la balbutanto venas al kongreso, kie li havas la eblon 
aŭdi bonajn kaj spertajn esperantistajn oratorojn, kiam li per 


siaj propraj oreloj kaj okuloj konvinkiĝas, kiel bele kaj flue 
oni povas paroli en Esperanto, li entuziasmiĝas, li vidas, ke li 
laboras por io viva kaj vivoplena, li revenas hejmen kun 
nova kuraĝo kaj energio. Niaj kongresoj, ne sole la 
universalaj, sed ankaŭ la lokaj, tiamaniere edukas 
konvinkitajn, sekve ankaŭ entuziasmajn batalantojn por nia 
afero. 


Tio estas la ĉefaj motivoj, pro kiuj ni en ĉiuj niaj kongresoj ne 
sole en la universalaj, sed ankaŭ en la naciaj aŬ regionaj, 


nepre devas paroli ne sole pri Esperanto, sed ankaŭ per 
Esperanto. 


L. L. Zamenhof 


(el Parolado en St. Petersburg, 1910) 


Ekzercoj 


122. Leginte la suprajn paroladojn, respondu jenajn 
demandojn: 


1. Kial oni kelkfoje opinias, ke la esperantistoj estas 
malbonaj patriotoj? 


2. Kio, laŭ Zamenhof, estas la diferenco inter patrioto kaj 
ŝovinisto? 


3. Kiel la esperantismo kaj la patriotismo similas unu la 
alian? 


4. Kio, laŭ Zamenhof, devus esti la fincelo de la patriotismo? 


5. Kiel la esperantistoj kontribuas al tiu fincelo? 


(92) 


. Kia estas la duobla signifo de esperantistaj kongresoj? 


sJ 


. Kiel la kongresoj kontribuas al la unueco de la lingvo? 
8. Ĉu Esperanto estas imitaĵo de iu alia lingvo? 


9. Kiel la ĉekongesa parolado en Esperanto helpas la 
disvastigon de la lingvo? 


10. Ĉu vi konas aliajn motivojn por inter esperantistoj nepre 
ĉiam paroli Esperanton? 


123. «Niaj kongresoj, ne sole la universalaj, sed ankaŭ la 
naciaj ...» Skribu plurajn propoziciojn, uzante la konstruon 
«ne sole ... sed ankaŭ...» antaŭ ne sole adjektivoj, sed 
ankaŭ substantivoj, verboj kaj adverboj. 


124. En ĉiun suban propozicion enmetu po unu el jenaj 
radikoj:— 


BARAKT; KLOPOD; LUKT; PEN; PROV; STREB; STREĈ; ŜVIT 


1. Se unu fojo ne prosperis, ni devas netimigite I 
duan fojon. 


2. Kion vi pri as, do al vi venas. 


3. Li as ĉe la ministro pri siaj domo kaj kampo. 


SL 


„Nun en ŝia kapo is nova demando. 


UI 


. Ekzistas homoj, kiuj de tempo al tempo sentas 
adon al poezio. 


6. Dum la tuta vivo li is kontraŭ la mizero. 
7. La studento is super siaj libroj. 


8. La pioniroj devis fari grandajn forto ojn por travivi la 


vintron. 


125. Kiel nomiĝas: 

a) elektra fluo? 

b) subtegmenta ĉambreto? 

c) malmola elstaraĵo sur besta kapo? 

d) homo sub absoluta dispono de iu mastro? 
e) informa anonceto? 

f) vira ĉekole ligita ornama vestaĵo? 


g) malsano, kiu atakas multajn homojn samtempe en unu 
loko? 


h) rajtiga dokumento? 
i) akra kaj mordanta moko? 


j) malmola, fortika, kalkeca substanco, el kiu konsistas la 
skeleto de vertebruloj? 


126. En la subaj propozicioj troviĝas po unu eraro. Trovu la 
erarojn kaj korektu ilin. 


a) La gepatroj de Jozefo tre ĉagrenis pro lia maldiligenteco. 


b) Homo plene vivas nur tiam, kiam li havas krean ĝojon en 
lia ĉiutaga laboro. 


c) En tiu tempo oni ne vidis tiom da novajn konstruaĵojn, kiel 
nun. 


d) Boteloj plenaj da akvo estas tre pezaj. 


e) La ministro enoficigis tiun pastron kiel anstataŭanta 
episkopo. 


f) Kiam vi bruligas fajron, tre gravas, kion lignon vi 
surmetas. 


g) La temanĝo prenita ni veturis hejmen. 

h) Mi ne scias, se tiu poŝtmarko servis por afrankado. 
i) La kongreso okazos de la 20-an ĝis la 27-an de majo. 
j) Tiun beston oni nomas talpon. 

[Solvoj] 


127. «Kiel Esperanto solvas la lingvan problemon.» Skribu 
dek punktojn sub tiu titolo, kaj skribu kelkajn propoziciojn pri 


du punkto. 


128. «Lingvo internacia fortikiĝos por ĉiam nur en tia okazo, 
se ekzistos ia grupo da homoj, kiu akceptus ĝin kiel sian 
lingvon familian, heredan.» — L. L. Zamenhof. Skribu aŭ 
diskutu pri la temo, «Esperanto kiel familia lingvo.» 


Paŝo dudek tria 


Vortaro 

AKRO: unuo de termezuro. 

ARABO: nordafrikulo. 

ARDI: esti varmega. 

AZENO: kvarpieda longorela ŝarĝbesto. 
BIENO: terposedaĵo. 

CEREMONIO: formala ĝentileco. 
ĈARMA: delikate plaĉa kaj loga. 
DAKTILO: speco de frukto. 

DIGNO: memrespekto. 

DROMEDARO: unuĝiba besto, kiun oni rajdas en dezerto. 
DUNO: sabla monteto. 

EKIPI: provizi iun per necesaj iloj. 
FESTENO: luksa kaj abunda manĝo. 
FRIPONO: ruza malhonestulo. 

FRIVOLA: malserioza. 

GAZELO: svelta rapidkura besto. 
GRAVEDA: portanta naskotan idon. 


GRIO: senŝeligitaj grajnogrenoj. 


HORDEO: grenspeco. 

INSIDI: prepari por trompi iun. 
INSTALI: starigi kaj funkciigi ion. 
ITALA: rilata al Italujo. 

JUDO: viro de la hebrea gento. 
KANAJLO: malnobla homo. 
KOKETA: ornamama kaj flirtema. 
KRAĈI: elĵeti salivon el la buŝo. 
MAGNEZIO: kemia elemento (Mg) 
MAHOMETANO: religia sekvanto de Mahometo. 
MAJORO: oficira armea rango. 
MALVO: rozviola floro. 


MEHARISTO: araba soldato rajdanta sur dromedaro nomata 
mehari. 


MENTO: aroma vegetaĵo. 

NEGRO: nigrulo. 

NIMFO: virina diaĵo de akvo, arbaro kaj monto. 
NOMADO: migrulo. 

OAZO: fekunda insulo en la dezerto. 


OKRO: speco de mineralo uzata kiel farbo. 


ORIGINO: devenloko. 

PALMO: varmlanda arbo. 

PAPRIKO: ruĝa pipro. 

RAJDI: sidi sur dorso de besto. 

REPUTACIO: publika opinio pri iu. 

REZERVI: konservi por iu destino. 

RIVERO: granda akvofluo. 

RUKTI: brue eligi stomakgasojn tra la buŝo. 
SALOMONO: biblia reĝo konata kiel lerta juĝisto. 
SAŬCO: spica manĝfluaĵo. 

SKABIO: infekta haŭtmalsano. 

SORBI: enspirante altiri fluaĵon iom post iom en sian buŝon. 
STUFI: longe kuiri viandon en fermita kaserolo. 
SUDANA: rilata al Sudano. 

SUKO: nutra fluaĵo. 

ŜUO: piedvesto. 

TAKTO: kapablo ĉiam agi kun ĝentileco kaj delikateco. 
TEO: trinkaĵo farita el sekigitaj folioj. 

TONO: nuanco de sono aŭ koloro. 


TRIBO: grupo de homoj samdevenaj. 


VEGETI: vivi inerte. 
VENKI: superi malamikon. 
VIRTO: konstanta emo fari bonon. 


VERDIKTO: decido de juĝanto. 


Legaĵo: 
Salomono kaj la oaza nimfo 


lun tagon, dum kontrolvojaĝo en la oazoj de la malalta 
Saŭra, mi min trovis en palmareto duone subsabligita, 
nomata «Ouled-Raffa», kie vegetas maldensa popolo. 
Deveninte de la arabaj venkakirintoj kaj sudanaj sklavinoj 
forrabitaj el la bordoj de la Nigero, la negroida loĝantaro 
ennestiĝas en dometoj el premita tero; ĉi tiuj kabanoj staras 
apud putoj, el kiuj akvon iomete magnezian ĉerpas 
nefrivolaj dromedaroj. Ĉirkaŭe la okrokolora dezerto 
envolvas la verdantan insuleton, kiel smeraldon en ĝia 
juvelujo. 


Post sukoplena festeno konsistanta el kaprido turnrostita 
super lignardaĵoj, stufita grio terure flampikanta pro paprika 
saŭco kaj daktiloj arte surŝutitaj de blonda sablo, okazis la 
tradicia aŭskultado al kelkaj geplendantoj. La aferoj al mi 
prezentataj estis zorge elektitaj de la vilaĝestro, honesta 
sklavkomercisto, kiu deziris sin vidigi, kiel la Salomonon de 
la dezerto. 


Post kiam banale lamentis pluraj kampistoj, alvenis jam 
nejuna virino, sen ĉarmo, sen belo, delonge fuŝita pro ĉiuj 
laboroj kutime rezervitaj al la aminda sekso. Ŝi sidiĝis fronte 
al mi, interplektante siajn mallongajn krurojn sub blua robo. 
Por transdoni niajn neforgesindajn decidojn al la posteularo, 
la registristo pretigis sian plumon, antaŭtaksante siajn 
honorariojn. 


La oaza nimfo akceptis modestan teniĝon, klarigis sian 
voĉon kaj jene rakontis: 


«Mi estas Jamina bent Mabruk, de dek jaroj edzino de 
Mohamed ben Kadur. Antaŭ kvin jaroj mia edzo foriĝis kaj 


neniam sciigis tion, kio al li okazis. La famo disvastiĝas, ke li 
soldatiĝis en la itala meharistaro. Nun tute sola mi restas, 
kaj soleco danĝere insidas kontraŭ virta virino. Ankoraŭ juna 
mi estas, ŝi aldonis ruĝiĝante kaj mallevante siajn bovajn 
okulojn; mi posedas etan bienon: domon, kvaronakron da 
estonta hordeo, unu gravedan kaprinon kaj naŭ ekflorantajn 
palmojn. Mi volas vivi kiel sinjorino, kaj ne kiel forlasita 
ŝuaĉo. Mia reputacio...» 


«Sufiĉe,» ekkriis la vilaĝestro brue ruktante. Sin turnante al 
mi li daŭrigis: «Jes, Via Majora Moŝto, tiu porkida Mohamed 
foriris kaj iĝis servisto de alilanda soldataro. Kial tiu judo — li 
lerte teren kraĉis kun fiera malestimo — kial tiu fripono ne 
soldatiĝis en la franca militistaro, he? Tiu malfidelulo 
meritas, ke mi fortranĉu lian dekstran orelon... La du 
orelojn,» li eksplodis, post pripensa momento. «Estu 
malbenitaj la gepatroj de tiu skabia azeno, tiu naŭza 
kanajlo, tiu hundaĉo, tiu...» 


Li perdis la spiron kaj flamiĝante pro indigno ĉirkaŭrigardis 
la tremantan ĉeestantaron kun fulmoplenaj okuloj. Mi 
verdiktis: «Tia trolonga forrestado efektive similas al finofara 
rezigno de ĉiuj rajtoj de mastreco. Do mi proponas liberigi la 
virinon el la ligiloj de la edzeco.» 


«Mi aŭdas kaj obeas,» noble diris la tribestro. «La geedziĝo 
estas rompita, kaj la eksedzino konservos la akiritan bienon. 
Skribu, registristo.» 


Ĉiu aprobis kaj taktoplene gratulis la orouŝan Salomonon. 
Tute rejuniĝinte la elĉenigita koketulino forkuris kiel gazelo, 
akompanate per la avidaj rigardoj de du-tri mezaĝaj 
kandidatoj al la ĵus neokupita loko. 


Dum tri monatoj mi restadis en Ksabi, kie la kvazaŭa rivero 
Saŭra malaperas en la sablojn. Mi instalis mian tendaron 


apud puto kun sensala akvo, kaj prilaboris la vojon al 
Reggan. 


lun vesperon, en la «mire bela horo», kiam la sablodunoj 
malvetoniĝas kaj ridetas al la subiranta suno, tiam aperis 
majesta mehari per digna malrapideco alvenante de la 
sudo. Estis belega besto preskaŭ tute blanka, rajdata de 
altstatura kaj fiermiena viro, kiu ceremonie salutis min. Mi 
invitis lin momente ripozi, laŭ la gastigleĝoj de la dezerto. Mi 
rimarkis la fremdan ekipaĵon, kaj konkludis, ke de tre 
malproksime venas la vojaĝanto. Sorbinte teon parfumitan 
per freŝa mento, li klarigis sian voĉon kaj jene rakontis: 


«Mi originas de apuda lando, kaj forestinte dum pluraj jaroj 
mi revenas al mia vilaĝo. Pro enuo kaj nomada altireco, iun 
tagon mi ĝisiris al Fezano kaj soldatiĝis en la itala 
meharistaro. Post kvinjara servado mi rehejmeniras, 
ricevinte tiun belan rajdobeston kiun vi tie vidas, kaj 
gajninte sufiĉe da mono por aĉeti nombrajn daktilarbojn. 
Dank' al Dio — poreterne laŭdata Li estu — de nun mi kviete 
vivos kun mia familio.» 


Subite mi memoris la scenon de la liberigita amatino. Sed 
mi silentis, Ĉar maldece estas paroli pri virino al 
mahometano, kaj enmiksiĝi en la geedzajn aferojn mi neniel 
ŝatas. Trinkinte la tri ritajn tasojn da teo la vagemulo 
surmehariĝis. 


«Iru pace,» mi adiaŭis lin. 
«Sur vin la savo,» li respondis. 
Kaj li malaperis, kvazaŭ sorbata de la viola noktiĝo. 


Kio okazos, kiam la revenanto hejmen atingis? Ĉu li 
senkapigos sian kunvivintinon, kiel en tragedio de 
Shakespeare? Cu fluos la sango de la perfida nimfo sur la 


varman sablon de la paca oazeto? Ne, sendube li ĝojos, 
kiam li ekscios, ke malembarasite de sia malnova edzino, li 
povos per la mono honeste enspezita el la itala militkaso 
aĉeti dekkvinjaran belulineton, kiu al li donos iom da plezuro 
kaj multe da zorgoj. 


Sed nur Allah estas granda! 
Jean Ribillard 


(el «Esperanto») 


Ekzercoj 


129. Leginte la supran rakonton, respondu jenajn 
demandojn: 


1. «Mi min trovis en palmareto.» Per kiu unuopa vortformo 
oni povas esprimi la saman koncepton kiel «min trovis»? 


2. «La loĝantaro ennestiĝas en dometoj el premita tero.» 
Klarigu tiun metaforon. 


3. En la unua alineo estas uzitaj 4 aktivaj participaj finaĵoj 
kaj 4 pasivaj. Trovu la koncernajn vortojn kaj analizu ilian 
signifon. 


4. «La okrokolora dezerto envolvas la verdantan insuleton, 
kiel smeraldon en ĝia juvelujo.» Klarigu la tie uzitan 
similaĵon. 


5. En la dua alineo estas uzitaj 7 neparticipaj afiksoj. Klarigu 
ilian signifon, 


kaj skribu po 5 aliajn, en kiuj la afiksoj estas korekte uzataj. 


6. «... sin vidigi kiel la Salomonon de la dezerto.» Tio estas 
ekzemplo de speciala metaforo, kiun oni povas nomi 
antonomazio: ĝi estas uzado de konata propra nomo por 
reprezenti la kvalito(j)n, per kiu(j) la persono estas konata. 


Donu aliajn ekzemplojn de tiu figuro. 
7. Distingu inter «nejuna» kaj «maljuna» virinoj. 
8. Analizu la vorton posteularo. Donu ĝian antonimon. 


9. «... mallevante siajn bovajn okulojn.» Klarigu tiun 
metaforon. Per kiu sufikso oni povus forigi la metaforon, 


restigante simplan komparon? 


10. «La sablodunoj ridetas al la subiranta suno.» Klarigu tiun 
personigon. 


11. «Mi konkludis, ke de tre malproksime venas la 
vojaĝanto.» Kial en tiu propozicio estas uzita la as-tempo? 


12. «Trinkinte la tri ritajn tasojn da teo ...» Kiun signifon 
donas la artikolo la al tiu frazo? 


130. SEN ULO. Kiom da senchavaj vortoj vi povas 
konstrui, enmetante diversajn radikojn en tiun kliŝon? 


131. En la subaj propozicioj troviĝas po unu eraro. Trovu la 
erarojn kaj korektu ilin. 


a) La kongreso komenciĝis la 3-a de aŭgusto. 
b) En la akceptejo regis viglan atmosferon. 


c) Kiel abonanto de via gazeto bonvolu publikigi mian 
anonceton. 


d) Li faris decidon, kiu mutigis sian edzinon pro mirego. 


e) La anekdotoj, kiujn li skribis dum lia libertempo, estas tre 
amuzaj. 


f) La sekretario elparolis vortojn jam de longe atenditaj. 
g) Ĉesu vian petoladon! 

h) Niaj gastoj ne ankoraŭ alvenis. 

i) Mia amiko montris min gravan dokumenton. 


j) Multaj ribelintoj estas en la karcerejoj. 


[Solvoj] 


132. En ĉiun suban propozicion enmetu korekte unu el jenaj 
radikoj: 


GARD; DEFEND; HELP; KONSERV; KOVR; PROTEKT; SAV; 
SIRM 


a) Oni konsilas kaj konsolas, sed. ine volas. 

b) Tio ne os nian aferon el pereo. 

c) La ombrelo is nin kontraŭ la pluvo. 

d) u min kontraŭ miaj malamikoj. 

e) Kiun reĝo as, tiun ministro elektas. 

f) Kaŝita malĝojo ĉiam as mistere vian koron. 
g) Li sukcesis i de putriĝo la kadavron. 


133. Priskribu per 250 vortoj sunsubiron, aŭ kafejon, aŭ 
stacidomon, aŭ akvofalon. 


134. Skribu rakonton, pravigante unu el la subaj proverboj: 
a) Nokte eĉ monstro estas belulo. 
b) Hodiaŭ festene, morgaŭ malplene. 


c) Vi sekrete vorton diris, ĝi tra l' tuta mondo iros. 


Paŝo dudek kvara 


Vortaro 

AŬDACI: maltimi. 

BALADO: rakonta poeziaĵo. 

BANDAĜO: longa tolaĵo por kovri vundon. 
BASO: plej malalta vira voĉo. 

BLEKI: krii kiel besto. 

BUBO: petola knabeto. 

ĈEVALO: kvarpieda rajdbesto. 

GLORO: famo kaj honoro. 

GRIMACO: tordiĝo de la vizaĝo. 

ĴALUZA: timanta pri perdo de kara objekto. 
KAPONO: kastrita koko, kiun oni manĝas. 
KAPREOLO: cervosimila besto. 
LEOPARDO: afrika katsimila rabobesto. 
LIMAKO: ĝardena rampuleto. 

MASAĜI: kurace premfroti la muskolojn. 
MIRAĜO: erariga alloga iluzio. 

PANTOFLO: hejma piedvesto. 


PAVO: birdo kun granda bela vosto. 


RIMO: versfina samsoneco. 
RUBANDO: longa mallarĝa teksaĵo. 


SENTENCO: mallonga frazo en havanta ĝeneralan moralan 
principon. 


SOPRANO: plej alta virina voĉo. 
TAMBURO: muzikilo, kiun oni batas per bastonoj. 
VARTI: zorgi infaneton. 


VILA: kovrita per densaj mallongaj haroj. 


Legaĵo: 
La aĝoj de la homo (1) 


Je la unua jaro, li similas reĝon kuŝantan en portlito, ĉiuj lin 
ĉirkaŭbrakas kaj kisas; 


je la dua jaro, li similas porkon, kiu baraktas en malpuraĵoj; 
je la deka jaro, li saltadas kiel kapreolo; 


je la dudeka jaro, li blekas kiel ĉevalo, vostumas kiel pavo, 
kaj postulas inon; 


kiam li akiras edzinon, li similas azenon; 


kiam li akiris idojn, li fariĝas aŭdaca kiel hundo, por havigi al 
ili panon kaj vivtenon; 


fine, maljuniĝinte, li similas simion... 
Rabeno Ŝimeon Ben Eleazar 

el la aramea tradukis A. Nurak 

(el «La Nica Literatura Revuo») 

La aĝoj de la homo (2) 


En supra ĉambro, lulo... lulo... 
Anĝele dormas la etulo: 
Etaĝo. 
Sed baldaŭ li el dorm' sin ŝiras 
Kaj pri la bela mondo miras: 
Miraĝo. 
Jam ne plu side li tamburas, 
Sed tra la dom' esplore kuras: 


Kuraĝo. 

Kun vundoj li (kaj sen rubandoj) 

Revenas el stratbubaj bandoj: 
Bandaĝo. 

Kaj baldaŭ sekvas li kun ĝojo 

Knabinon ĉien sur la vojo: 
Vojaĝo. 

Al ŝi li donas sian nomon: 

Por fondi kune novan domon: 
Domaĝo. 

Li tiam estas tre utila 

Fortika viro, kvankam vila: 
Vilaĝo. 

Kaj post rapida tempopaso 

Postrestas nur senviva maso: 
Masaĝo. 


P. S. 


Ni ne apliku al Virino 

Ĉi tiun viv- kaj rimo-saĝon, 

Ĉar de l' komenco ĝis la fino 

Ŝi ĉiam havas saman aĝon: 
Avantaĝo. 


Raymond Schwartz 
(el «La Stranga Butiko») 
La aĝoj de la homo (3) 


Kaj unu homo ludas multajn rolojn 
En sia viv', kun aĝoj sep por aktoj. 
Unue la infano, ploradante 

Ĉe l' brakoj de la vartistino. Tiam 

La juna lernejknabo, plendetante, 
Havante librosakon, kun vizaĝo 


Matenopura, rampetante kiel 
Limako nevolonte al lernejo. 

Kaj tiam la amanto, sopirante 

Kiel fornego, kun balad' malgaja 

Al brovo de la amatino. Tiam 
Soldato, plena je mirigaj ĵuroj, 
Havante barbon kvazaŭ leopardo, 
Ĵaluza pri honoro, malpacema, 
Celante tiun aerglobon, gloron, 

Eĉ de la faŭko de la pafilego. 

Kaj tiam, la juĝisto, dikakorpa 

Pro multe da donacoj de kaponoj, 
Severokula, kun tondita barbo 

Laŭ profesio lia, kaj dirante 
Sentencojn saĝoplenajn, kaj ekzemplojn 
Modernajn. Tiel li la rolon ludas. 

La sesa aĝo transmoviĝas tiam 

Je grimacul' maldika, en pantofloj, 
Portanta okulvitrojn, kun saketo 
Ĉe l' flanko; liaj Ŝtrumpoj, konservitaj 
Ankoraŭ de juneco, jam tro larĝaj 
Por la malgrasaj kruroj. Lia voĉo 
Ne plu vireca baso, sanĝiĝinte 

En infanecan sopranaĉon, pepas 
Kaj fajfas en la son'. La lasta sceno 
De l' stranga okazplena historio — 
Maljunegeco — nura forgeseco, 
Sen dentoj, sen okuloj, gusto, ĉio. 


William Shakespeare 
el la angla tradukis Ivy Kellerman 


(el «Kiel Plaĉas al Vi») 


Ekzercoj 


135. Leginte la suprajn eltiraĵojn, respondu jenajn 
demandojn: 


1. «Li vostumas kiel pavo.» Analizu la nuancon de la sufikso 
-UM. 


2. «Ĉirkaŭbrakas.» Esprimu la saman koncepton per radiko 
plus -UM. 


3. En la poemo de Schwartz troviĝas multaj vortludoj, kiujn 
oni nomas kalemburoj. Ilia efiko dependas de la samformeco 
de diverssignifaj vortoj. Elpensu plurajn propoziciojn, kiuj 
estas ambiguaj pro kalemburoj. 


4. «... ĉien sur la vojo.» Klarigu la neceson de la akuzativo 
en ĉien. 


5. «Tiam la juna lernejknabo ... nevolonte al lernejo.» Kio 
estas gramatike neregula en tiu propozicio? 


6. «Sopirante kiel fornego.» Klarigu tiun similigon. 
7. «Mirigaj ĵuroj». Kiu vorto estus pli preciza ol «ĵuroj» ĉi tie? 
8. Donu sinonimon de «pafilego». 


9. «Havante barbon kvazaŭ leopardo.» Ĉu vi trovas tiun 
similigon trafa? Motivigu vian respondon. 


136. En la subajn propoziciojn metu korekte PLI aŭ PLU: 
a) Iru rapide! 


b) Mi postulus nenion krom ke oni montru al mi 
estimon. 


c) Danĝere estas lin lasi en tia libereco. 
d) Li ne vivos ol unu tagon. 
e) Mi ne povas iri unu paŝon 


137. En ĉiun suban propozicion enmetu korekte po unu el 
jenaj vortoj: 


DETRUI; EKSTERMI; ELĈERPI; FORMANĜI; KONSUMI; NENIIGI; 
NULIGI; PERDIGI; PEREIGI; RUINIGI. 


a) Malsato os lian forton. 

b) Kia granda homo iĝis! 

c)Ne sufiĉas i, necesas plenigi la malplenon. 
d) Sekeco - asla grenon. 

e) La krizo is al ni multajn amikojn. 

f) Li baldaŭ is la tutan vinon el la barelo. 
g) La bordon iom post iom as la maro. 

h) Tertremo is la urbon. 

i) La komitato is sian antaŭan decidon. 

j) La malamikoj volis tute i nian popolon. 


138. Donu sinonimojn de la sekvantaj vortoj: 


BONEMO; FLIRTEMA; HEJMŜUO; ENSPEZO; JUĜDECIDO; 
KANAJLO; PAROLADISTO; ROLANTO; SABLOMONTETO; 
TERPOSEDAĴO. 


139. Uzu jenajn substantivojn verbe en propozicioj: 


FONTANO; GEMO; HIMNO; HIPOTEZO; INDIVIDUO; KAŬĈUKO; 
KONTURO; KRIZO; MANDARENO; METODO. 


140. Uzu korekte jenajn vortojn en propozicioj: 


PERI; PERLABORI; PERFORTI; PERLETERE; PERKRAJONE; 
SENPERA 


141. Elpensu sep aĝojn de la virino. Klopodu, por ke viaj 
komparoj estu simile trafaj kaj spritaj, kiel tiuj de Simeon 
Ben Eleazar. 


142. Priskribu (proze, se vi volas!) la sep stadiojn de la 
geedzeco. 


143. Vi legis supre tri opiniojn pri la diversaj aĝoj de la 
homo. Kiu el ili Ŝajnas al vi plej trafa? Plej sprita? Plej 
serioza? (Pravigu ĉiufoje vian respondon.) Ĉu vi konsentas 
kun ili? Se ne, kial ne? 


Paŝo dudek kvina 


Vortaro 

ABIO: konifera arbo. 

ACERO: speco de arbo. 

AGRIMONIO: speco de herbo. 

AKTIVA: agema. 

ALISMO (PLANTAGA): speco de herbeca marĉoplanto. 
ASIGNI: destini, disponigi. 

ASPERULO: speco de floro. 
BALZAMINO: speco de planto. 

BERO: frukto de diversaj plantoj. 
BETULO: blankligna arbo. 

BLUZO: vesto por la supra korpo parto. 
CITIZO: arbo kun flavaj floroj. 

ĈERIZO: ruĝkolora bongusta frukto. 


EKSKREMENTO: tiu parto de la nutraĵo, kiun oni poste eligas 
el la korpo. 


EMBUSKO: sinkaŝo por surprize ataki malamikon. 
ERIKO: arbeto kun rozaj aŭ blankaj floroj. 
FAKTORO: kaŭzo de fenomeno. 


FRAGILA: tiel delikata ke ĝi facile rompiĝus. 


FRAGMITO: speco de fortika herbo. 
FRAKCIO: ono. 

FRAKSENO: arbo kun fleksebla ligno. 
FURAĜO: manĝaĵo por bestoj. 

GALIO: speco de planto. 

GRAJNO: malgranda semo. 

ĜEMELO: dunaskito. 

ĜERMO: komenca formo de estonta vegetaĵo aŭ besto 
HAKI: battranĉi. 

HEKTARO: unuo do termezurado. 

HOKO: pinta ferkurbaĵo. 

HORTIKULTURO: la metio kulturi plantojn. 
HUMO: nigrebruna tero uzata kiel sterko. 
INFLORESKO: la aranĝo de floroj sur tigo. 
INVADI: perforte eniri kaj okupi. 
KAMECIPARIDO: konifera arbo. 

KAMENO: fajrujo. 

KONFETOJ: karnavalaj paperpecetoj. 
KAPSULO: skatoletforma ujo. 

KONIKO: duaorda kurbo. 


KUKO: franda bakaĵo. 

LANUGO: delikata plumaro aŭ hararo. 
LAPO: speco de planto. 

MANAO: ĉiela nutraĵo. 

MEJLO: mezuro de distanco. 

METRO: mezuro por linioj. 

MIGRI: translokiĝi de loko al loko. 
MIRTELO: speco de arbeto. 

NUKSO: frukto en malmola ŝelo. 


ODISEO: heroo de greka poemo, kiu dek jarojn vagadis tra la 
mondo. 


OMBRELO: kontraŭpluva ŝirmilo. 

OVO: maturiĝonta bestĝermo en ŝelo. 
PARAŜUTO: aparato por malrapide fali tra la aero. 
PARKO: publika plezurkampo. 

PASERO: birdspeco. 

PELTO: speciale preparita felo. 

PICEO: konifera arbo. 

PINO: konifera arbo. 


PIRO: bongusta frukto. 


PLANTAGO: ofta plurjara herbo. 

PLUGI: tranĉi la teron per speciala kulturilo. 
PLUKI: deŝiri floron. 

POTO: speco de vazo. 

PRIMOLO: printempa floro. 


RADIKO: subtera parto de vegetaĵo, per kiu ĝi alsuĉas 
nutraĵon. 


RETRO-: sufikso, kiu signifas «dorseniri». 

RINGO: cirkloformaĵo. 

SKALO: dimensioj de desegnaĵo rilate al la reala objekto. 
SORPO: arbo, kies fruktojn oni manĝas tromaturajn. 
STURNO: speco de birdo. 

TAŬZI: ĉifante malordigi. 

TERENO: difinita terspaco. 

TIFAO: speco de marĉherbo. 

TIGO: flortrunketo. 

TORFO: spongeca substanco, per kiu oni povas hejti. 
TRIKI: teksi per vergetoj. 

TROPIKO: paralelo je 23” de la ekvatoro. 


TRUPO: soldataro. 


TUBO: longa kava cilindro. 

TUJO: konifera arbo. 

ULMO: speco de fortika arbo. 
URSO: speco de granda rabobesto. 


VITAMINO: helpa nutrofaktoro necesa por la sano. 


Legaĵo: 
Flugantaj semoj 


Antaŭ trideko da jaroj mia patro aĉetis kamparan domon kun 
terpeco de du-tri hektaroj, plejparte herbokampo kaj iama 
torfejo. La herbo de nia kampo donis furaĝon por unu 
ĉevalo, kaj ni sentis nin kiel veraj kamparanoj. Sed dise ni 
plantis piceojn kaj pinojn, kelkajn betulojn kaj fraksenojn kaj 
citizojn kaj apud la domo pli delikatajn arbojn kiel tujon, 
kameciparidon kaj noblan abion. 


Nun disvolviĝas sur nia grundo peco da sovaĝa naturo. Tiuj 
arboj, kiujn ni plantis, kiam mi estis knabo, fariĝis grandaj, 
sed tie kaj ĉi tie, en la plej diversaj lokoj, je longa distanco 
de la grandaj arboj, ekaperas nun amaso da malgrandaj 
arbetoj, tute surprize, ĉar oni povas konstati, ke ili estas 
infanoj de la gepatroj, kiuj kreskas malproksime de tiuj lokoj, 
kie sukcesis enradikiĝi tiuj Ĉi novalvenintoj. 


En fora angulo staras granda acero. Ankaŭ ĝi ekhavis nun 
idojn je longa distanco de sia loko. Ĝia globa nukso portas 
grandan flugilon, duope la nuksoj formas perfektan 
ŝvebaviadilon — ĝemeloj kiel ĉiam estas tiuj fruktoj. En 
kvieta vetero la semo ronde turniĝas, kiam ĝi malleviĝas tra 
la aero, sed kiam la vento forte blovas, la flugilo helpas al la 
semo longe forflugi. Neniel, tamen, komparebla kun la 
betulo, kiu vere nin turmentas sur la grundo. 


Kiel trudherbo la betulo ekaperas ĉie, la fruktetoj estas tre 
malpezaj kaj krome ĉirkaŭitaj de papere maldika, korforma 
portilo, por ke la vento povu ilin disen kirli. Sekve fariĝas tro 
multaj el tiuj belaj, blankŝelaj arboj ĉi tie, kaj nun ni devas 
haki kaj multe peni por forigi ilin, tiomgrade la etaj, flugantaj 
konfetoj komencas transpreni la potencon. 


Eĉ nun montriĝis kelkaj ulmoj, kaj ilin tamen ni ĝis nun evitis 
sur la tereno. Ni malkovris, ke ili sendube devenas de la 
komunuma vojo, situanta je distanco de kvinminuta 
promeno de tie ĉi. Forta vento supozeble portis aere la 
flugilhavajn ulmofruktojn, kaj nun ili desupre falis al ni 
kvazaŭ manao el la ĉielo, sed malpli bonvenaj ol la manao 
de la Biblio, al kiu asignis la popola kredo ja i.a. ankaŭ la 
ulmofruktojn. Kiam mi estis knabo, miaj kamaradoj kaj mi 
kolektis manaon en la strato antaŭ nia lernejo, de granda 
parko, kaj ni gustumis la nukseton, kiu sidas en la mezo de 
la flugilo. Ni imagis al ni la situacion dum la dezerta 
migrado, tutaj neĝamasoj da tiuj ĉi fruktoj abundis, 
malavaro de la naturo. Kaj ni imagis al ni la amatan parkon, 
al si mem tute lasitan, iom post iom transformita al unu 
grandega arbaro plena de ventokirlita manao. 


Preta, la naturo embuskas ĉie de niaj ĝardenoj kaj kampoj. 
Se nur malmultajn jarojn ni lasas la bridon, jam 
transformiĝas tiu tero, kiu antaŭe estis sub plugilo aŭ 
forkego, kaj fariĝas el ĝi sovaĝa naturo, kreita el senĉesa 
luktado inter tiuj plantoj, kiuj sin trudas en la regionon de la 
senbridigita socio de plantoj. Pratempa dana pejzaĝo 
reaperas, certe ne tre diferenca de tiu mondo, en kiu vivis 
niaj malproksimaj prapatroj antaŭ du-tri jarmiloj. 


La granda movoforto malantaŭ tiu Ĉi proceso de 
transformiĝo estas la semdisvastiĝo. Kaj antaŭ ĉio la 
disvastiĝo per la vento portis sian parton al la ŝanĝiĝo de la 
grandaj, malfermitaj, herbokovritaj ebenaĵoj inter tiuj arboj, 
kiujn ni plantis, kiam mi estis knabo, al la nuna, fekunda 
arbara kaj arbetara pejzaĝo, tiel varia kaj rida de sovaĝaj 
floroj. 


Ĉe la vojeto apud la domo staras miloj da leondentoj — eble 
la plej potenca floro de nia sovaĝa floraro, potenca, ĉar ĉien 
ĝi povas penetri, kaj ĉar ĝi per sia fortika pivotradiko solide 


povas persisti. Estas la perventa disvastigado, kiu ĉeestigas 
ĝin ĉie Ĉe niaj vojoj, en niaj kampoj, en niaj ĝardenoj. 


La leondento estas la unua kaj plej bela floro de nia 
infaneco. Kun mia knabineto mi eliris por studi ĝin. Singarde 
ni plukis unu el la finflorintaj kapoj kaj rigardis la 
malgrandan, iomete volbitan tabureton, kiu estas dense 
okupita de areto da lanugaj ombreloj, ĉiu portanta unu 
grajnon. Kaj tiam, per unuigitaj fortoj, ni faris blovan 
veteran, kaj leviĝis nubeto da paraŝutoj el la malgranda 
startejo sur la kava flortigo, alte aeren turniĝis la nubeto kaj 
disflugis en ĉiujn direktojn, disportita de aerfluoj kaj 
ventetoj, multaj el ĝiaj eroj baldaŭ malaperis el nia vidpovo, 
for de la patrina planto. 


Ĉe nia kampara domo ni posedas lageton, dense ĉirkaŭitan 
de fragmito kaj tifao sur preskaŭ sia tuta bordo. Tia granda, 
grasa tifao konsistas el miloj da grajnoj. Per la ungoj ni 
povas distaŭzi ilin, kaj la dense kunpremita pelto malfiksiĝas 
en sennombrajn floketojn, kiujn la vento alten forportas. Ĉe 
la lago, kie ĝi kreskas, ĉio ja estas okupita. La flokoj bezonas 
amasflugi super la ĉirkaŭanta pejzaĝo, estas necese, ke ili 
neĝu de supre al la tuta regiono, por ke iu floko povu ĝermi 
sur la bordo de alia lageto kun pli da spaco ol ĉe la nia. 


Dise inter la fragmitoj de la lago kaj pli malproksime en la 
akvo kreskas planto kun belaj konikoj el helruĝaj floroj kaj 
kun freŝe verdaj folioj. Estas la plantaga alismo — ĝiaj folioj 
rememorigas pri plantago. 


Alismo forsendas siajn grajnojn en la mondon laŭ la akva 
vojo. Ĝiaj malgrandaj frukteroj estas nete aranĝitaj en ringo. 
Se oni dismanipulas la ringon kaj faligas la grajnojn en la 
akvon, ili restas flosantaj. La vando, kiu ĉirkaŭas la semon, 
konsistas el grandaj, aerplenaj ĉeloj. La semo portas 


naĝozonon, flosante sur la akvo ĝi povas fari longan 
vojaĝon, malproksimen for de la gepatra planto. 


Kiam ĝi estas flosinta dum iom da tempo, la akvo penetras 
en la naĝozonon, la semo pezigas, la vojaĝo finiĝis, la semo 
malsupreniĝas al la fundo, kaj ekĝermas. Tiel komencas sian 
vivon multaj akvoplantoj. 


Ankaŭ ĝis la kamentubo de nia domo disvastiĝis la naturo. 
Granda urtiko enradikiĝis ĉe ĝia bazo, kaj unu-du metrojn de 
tie, en la malnova, muskokovrita parto de nia 
pajlotegmento, ekdisvolviĝis malgranda sorpo. Tiun ĉi lastan 
praarbaran ĝermon ni facile povas devenigi el vico de 
sorpoj, kiuj staras apenaŭ cent metrojn disde la domo, kaj 
kiom koncernas la urtikon, ho ve, tro da ili abundas sur la 
tereno. Sed de tie ĝis la dorso de la domo, jen tamen salto. 
Estas bestoj, supozeble birdoj, kiuj prizorgas la transporton 
tien. Disvastigado de semo per bestoj okazas grandskale. La 
etaj, malgrandaj urtikgrajnoj facile povas alfiksiĝi sur la 
plumaro de birdo, kaj la interesiĝo de la birdoj al la sorpaj 
beroj estas perfekta faktoro en la disvastiĝbiologio de la 
arbo: la ruĝaj beroj logas la birdojn al kunlaboro. 


La sturnoj atakas niajn ĉerizojn — la vivo estas vigla en la 
arboj, kaj tio estas pli je la profito de la arboj ol de ni. 
Grajnoj el multaj plantoj estas manĝataj tutaj kun la dika, 
ŝirma ŝelo, kaj eble ili finas la vojaĝon, perditaj en la 
ekskrementoj de birdo aŭ pli granda besto, en iu 
malproksima loko, kie la kondiĉoj por ĝermado estas favoraj. 
En bovina kuko aŭ en ĉevala piro, perdita ie en la erikejo, 
elĝermas plantetoj nekonataj tie, kie regas eriko kaj mirtelo. 


La lapon kun ĝia densa ekipaĵo de hokoj oni apenaŭ povas 
forŝiri el trikita bluzo. La solidaj hoketoj efektive prizorgas, 
ke la infloreskoj de la lapo kiel kaŝpasaĝeroj estu longe 

forportataj sur la felo de besto, for al lokoj, kie estas pli da 


ŝancoj, por ke la semo ĝermu, ol en densa kreskaĵaro de 
larĝfoliaj lapoj. Ankaŭ asperulo, hundolango, galio, 
agrimonio jam longe antaŭ Odiseo konis la avantaĝon esti 
ŝtelportata de besta felo. 


Grandaj bestoj kaj malgrandaj bestoj agas kiel semistoj. 
Ursoj, paseroj kaj formikoj. Sur nia tereno ni havas du-tri 
konsiderindajn formikejojn de la rando de abiaro. Iliaj etaj 
loĝantoj urĝe portadas siajn blankajn, ovosimilajn pupojn, 
sed ankaŭ aliaj objektoj estas transportindaj, i.a. grajnoj — 
pli ol cent metrojn ili pene povas forporti ilin. Grajnoj de 
violo kaj primolo kaj multaj aliaj plantoj surhavas oleoriĉan 
kaj vitaminhavan alpendaĵon, kiun la formikoj ŝatas manĝi, 
kaj kiu instigas ilin forporti la grajnojn. En la tropikoj la 
formikoj portas grajnojn kaj fruktojn supren al la arboj kaj 
aranĝas milojn da pendantaj ĝardenetoj, mejlojn vaste en la 
kunplektitaj branĉoj de la praarbaro. 


Sed aliaj plantoj disvolvas en siaj ŝajne tiel delikataj ĉelaroj 
sufiĉe da energio por povi mem dissendi en la mondon siajn 
grajnojn per forta puŝo. En nia vilaĝo estas ĝardenisto, kiu 
travivis invadon de balzamino sur sia tero. Antaŭ kvar-kvin 
jaroj li ricevis ĉaron da arbara humo por siaj potplantoj. La 
humamaso kuŝis iom da tempo de la rando de la 
hortikulturejo. La postan someron aperis la unuaj 
balzaminoj, kaj jaro post jaro ili disvastiĝis kaj nun atingis de 
unu fino de la entrepreno ĝis la alia kaj ankoraŭ eĉ 
konsiderindan distancon en la ĝardenon de la najbaro. Tra 
tiuj jaroj oni povis observi la progresantan fronton de la 
balzaminaj trupoj, ĝis fine ili nun okupadis la tutan 
hortikulturejon. 


La balzamino kun sia fragila sukstreĉo estas ĉarma planto. 
Ĝi havas fajroruĝan tigon, freŝe verdajn foliojn, flavajn kun 
ruĝaj punktoj, ĝia longa frukto estas kapsulo kun multaj 
grajnoj. La frukto estas la pafilo de la planto. Se oni tuŝas 


per fingro ĝian pinton, ĝi krakete eksplodas, kaj grajnoj 
dissaltas en ĉiujn direktojn. En frakcio de sekundo la 
diskrevinta frukto retroruliĝas kaj finas sian ekziston falante 
al la tero kiel taŭzita fadenaro, dum la grajnetoj rapidegas 
for de la gepatra planto. Aktiva, drama memdisvastigo de 
semo. 


Paul Neergaard 


(el «La Vivo de la Plantoj») 


Ekzercoj 


144. Leginte la supran eltiraĵon, respondu jenajn 
demandojn: 


1. Supre oni trovas multajn nomojn de arboj, plantoj, birdoj 
kaj bestoj. Laŭeble identigu ilin, ne nur laŭ iliaj nacilingvaj 
nomoj, sed ankaŭ per birdoj aŭ eĉ specimenoj. 

2. En la supra ĉapitro, kaj tra la tuta libro, la aŭtoro uzas, 
apud sciencaj nomoj, ankaŭ popolajn nomojn por iuj floroj. 
Sube ni listigas, maldekstre, plurajn popolajn nomojn, kaj 
dekstre la sciencajn nomojn, de iuj floroj kaj plantoj. Cu en 
via nacilingvo ili havas nomojn popolajn, kaj ĉu ili estas 
similaj al la esperantaj? 

ezokfaŭko — linario 

herbo de Sankta Johano — sedo 

hundolango — Cynoglossum officinale 

kaskofloro — akonito 

kavalirsprono — delfinio 

leondento — leontodo 

neforgesumino — miozoto 

neĝborulo — galanto 

nudaj virgulinoj — kolĉiko aŭtuna 


orpluvo — laburno 


terpiro — tubera helianto 


vergo d'oro — solidago 


3. «Bovina kuko» kaj «ĉevala piro» estas evidente uzitaj 
figure. Klarigu. 


4. Distingu inter «trideko da jaroj» kaj «tridek jaroj». 
5. «En fora angulo.» Donu sinonimon de «fora». 


6. «La betulo, kiu vere nin turmentas.» Klarigu tiun 
personigon de la betulo. 


7. «Tiomgrade.» Reskribu tiun vorton kiel trivortan frazon 
samsignifan. 


8. «... portis aere la flugilhavajn ulmofruktojn.» Reskribu la 
vorton aere kiel trivortan frazon samsignifan. 


9. Klarigu la diferencon inter «gustis» kaj «gustumis». 


10. «Kaj ni imagis al ni la amatan parkon, al si mem tute 
lasitan, iom post iom transformita al unu grandega 
arbaro...» Klarigu, kial la vorto transformita estas 
nominativa. 


11. En la sesa alineo trovu po unu ekzemplo de personigo 
kaj metaforo. 


12. Analizu ĉiujn vortojn el la naŭa alineo, kiuj estas formitaj 
per afiksoj. 


13. «La solidaj hoketoj efektive prizorgas, ke la infloreskoj de 
la lapo kiel kaŝpasaĝeroj estu longe forportataj sur la felo de 
besto, for al lokoj, kie estas pli da ŝancoj, por ke la semo 
ĝermu, ol en densa kreskaĵaro de larĝfoliaj lapoj.» Klarigu la 
du uzojn de la u-finaĵo de la verbo. 


14. ODISEO: «... estis virsafoj bonnutritaj kaj denslanaj, belaj 
kaj grandaj, kun violkolora lano; senbrue mi tiujn kunligis 
per flekseblaj branĉetoj, sur kiuj kutimis dormi la Kiklopo, la 
monstrulo, inklina al maljustaĵoj, kaj ĉiufoje mi prenis tri 
virŝafojn kune; ĉiu meza portis viron, kaj ambaŭ aliaj iris 
ambaŭflanke por ŝirmprotekti la kunulojn. Tiel do ĉiufoje tri 
virŝafoj portis unu viron; sed mi — ĉar estis unu virŝafo 
multsupere plej granda inter ĉiuj ŝafoj — ĉirkaŭprenis ties 
dorson kaj sub lia harkovrita ventro kurbigante min, mi tiel 
restis pendanta; kaj envolvinte la manojn en la densegan 
lanon mi tenadis min konstante al ĝi kun persistema 
animo... llia mastro, turmentata de teruraj doloroj, palpadis 
la dorsojn de ĉiuj virŝafoj rekte starantaj; sed tion ne 
rimarkis la stultulo, ke miaj kunuloj estis ligitaj sub la brustoj 
de la lankovritaj virŝafoj. Laste el ĉiuj iris eksteren mia 
virŝafo, ŝarĝite per sia lano kaj per mi kun miaj inteligentaj 
pensoj... Kiam ni estis venintaj je malgranda distanco de la 
kaverno kaj la barilo, tiam unue mi malligis min mem de sub 
la virŝafo kaj tiam mi liberigis miajn kunulojn.» («Odusseias 
de Homeros», tradukita de W.J.T. Manders.) 


Ĉu vi konas, aŭ povas eltrovi, aliajn aventurojn de Odiseo? 


15. «Tra tiuj jaroj oni povis observi la progresantan fronton 
de la balzaminaj trupoj, ĝis fine ili nun okupadis la tutan 
hortikulturejon.» Kiel nomiĝas tiu figuro? Klarigu ĝin. 


145. En la subaj alineetoj, pluraj verboj, kursive presitaj, 
estas aktivaj. Reskribu la propoziciojn tiel, ke tiuj verboj estu 
pasivaj. 


(a) Sed se ekzistos la plej alta institucio, kiun la tuta 
esperantistaro elektis, tiam miaj manoj liberiĝos, kaj ĉion, 
kion mi trovos utila, mi povos kuraĝe proponi al la decido de 
tiu institucio, kaj ĉion, kion tiu institucio decidos, oni povos 
kuraĝe fari, kaj neniu havos la rajton protesti aŭ disputi. 


(b) Oni mortigis multe da personoj. Kompreneble oni atingis 
nenian rezultaton, ĉar la bone armita kaj senkompata 
soldataro montriĝis multe pli forta ol la malfeliĉa tute 
senarma popola amaso. 


(c) Oni devas diri, ke, kiam la firmo ĉesos pagadi al mi la 
minimumon, tiam la kontrakto perdas sian leĝan valoron kaj 
mi fariĝas tute libera kaj mi povas eldonadi mem ĉiujn miajn 
verkojn, ne sole kiujn mi faros sed ankaŭ kiujn mi faris. 


(d) Se mi bezonos presi iajn artikolojn pri Esperanto, mi 
penos ĉiam fari tion ĉi en tiuj gazetoj, kiujn Hachette 
eldonos. 


(e) Persono, kiu iam ellernis Esperanton, devas havi plenan 
certecon, ke neniu vorto, kiun li ellernis, iam perdos sian 
valoron kaj ke lin neniam malkomprenos aliaj esperantistoj. 


146. En ĉiun suban propozicion enmetu korekte po unu el 
jenaj radikoj: 


ASIGN; ATRIBU; DEDIĈ; DESTIN; DETERMIN; DIFIN; DISPON. 


a) La registaro is grandan sumon por la batalo 
kontraŭ la tuberkulozo. 


b) La patro is lin por komerca kariero. 

c) La sindikato igis 6ambron al nia societo. 

d) Niaj infanjaroj ofte as nian estontan vivon. 
e) Mi is multajn jarojn al la lernado de lingvoj. 
f) La juĝantoj is al li la unuan premion. 


g) La policanoj klopodis i la kaŭzon de la akcidento. 


147. Skribu ĉiujn bestnomojn, kiujn vi konas en Esperanto. 


148. Listigu ĉiujn nomojn de floroj aŭ birdoj, kiujn vi konas 
en via nacilingvo. Trovu la esperantajn nomojn kaj lernu ilin. 
Elektu unu el la floroj aŭ birdoj, kaj skribu pri ĝi 250 vortojn. 


Paŝo dudek sesa 


Vortaro 

AKVARIO: vitra akvujo en kiu estas fiŝoj. 
ANIMALO: vivanta estaĵo, sed ne vegetaĵo. 
AROGANTA: impertinenta, fieraĉa. 

BALAI: forpuŝi polvon aŭ malpuraĵon. 

BROSO: speciala ilo uzata por forigi malpuraĵon. 
DESERTO: lasta parto de manĝo. 

DISKO: metala ronda plataĵo uzata en ĵetludoj. 
DOTO: geedziĝa havaĵo. 

EKVILIBRO: egalpezeco. 

FALDI: refleksi ion maldikan, tiel ke unu parto kuŝas sur alia. 
FAZO: evolustadio. 

GAMBO: kruro. 

GRINCI: eligi malagrablan frotsonon. 

KADUKA: ruiniga. 

KARAMBOLI: kolizii. 

KASKO: soldata aŭ oficista kapŝirmilo. 
KLASIFIKI: aranĝi laŭ klasoj aŭ gradoj. 

KRISTO: laŭ la kristanoj, la Filo de Dio. 


KUGLO: konusforma metalaĵo, kiun oni ĵetas per pafilo. 
KULMINO: la plej alta punkto, la ekstremo. 
KVITANCO: ricevatesto. 

LEPORO: longorela besteto simila al kuniklo. 
LIKVORO: alkoholaĵo. 

MANIKO: parto de vesto, kiu kovras la brakon. 
MESO: katolika diservo. 

MOTOCIKLO: biciklo kun motoro. 

NOKAŬTI: senkonsciigi per bato. 

OPOZICIO: kontraŭstaro. 

PISTI: batpecetigi. 

PROCEDO: difinita agmaniero. 

PROKLAMI: oficiale kaj publike anonci. 
RIMENO: longa mallarĝa leda strio. 

STABO: armeestraro. 

STANGO: longa peco de ligno aŭ metalo. 


SUPO: manĝaĵo el akvo, en kiu oni kuiris viandon kaj 
legomojn. 


ŜOFORO: kondukisto de aŭtomobilo. 


ŜRANKO: meblo, en kiu oni pendigas vestojn aŭ konservas 
manĝaĵojn. 


TAĈMENTO: aro da homoj senditaj por speciala celo. 
TINTI: seke resoni. 
TRIBUNALO: juĝistaro. 


TROTUARO: apudvoja irejo por piedirantoj. 


Legaĵo: 


Kiel ni mortigadis leporon por la antaŭkristnaska 
vespermanĝo 


Pasintjare je Kristnasko ricevis la patro de iu sia kolego en la 
oficejo vivan leporon. Ĉi tiun pliriĉigon de la antaŭkristnaska 
manĝokarto kvitancis la tuta familio kun dankemo 
kompreneble, krom la avineto, kiu ĉiam opoziciis. Sed eĉ ŝi, 
vidante, ke ŝi estis de la familia konsilantaro voĉdone 
superita, eĉ ŝi submetis sin al ĉi tiu decido, kaj kiel persono 
sperta ŝi prenis sur sin la taskon organizi la tutan preparon 
de la leporo por la antaŭkristnaska vespermanĝo. Poste la 
avineto elserĉis en «La hejma konsilanto» la devizon 
«Leporo», kie estis skribite (paĝo 824): «Mortigado de la 
leporo — vidu la samon sub la devizo „Kuniklo“.» Ĉi tiu saĝa 
libro poste konsilis, ke «kuniklon, same kiel leporon, ni 
ekprenos je malantaŭaj kruroj kaj mortigos per bato inter la 
orelojn» (paĝo 381). Post ĉi tiu grava konstato estis la taskoj 
dividitaj jene: la patro — mortigo de la leporo, la patrino — 
ĝia prilaboro. La frato Fabiano estis tenonta la leporon je 
kruroj. La avineto — kontrolo de la tuta procedo. La aveto 
estis destinita kiel unua, mi kiel dua rezervulo. 


Poste do la afero komenciĝis. La patro suprenfaldis al si la 
manikojn, elprenis la leporon el kesteto kaj transdonis ĝin al 
la frato Fabiano, kiu — laŭ la konsilo — ekprenis ĝin je 
malantaŭaj kruroj. La patro dismetis la gambojn, trifoje 
profunde ekspiris kaj levis la manon, por doni al la leporo 
mortigan baton; sed subite la animalo ekkomprenis, ke la 
afero fariĝas grava — ĝi ekskuiĝis, kaj Fabiano kontraŭvole 
ĝin liberlasis. Anstataŭ la leporo ricevis la baton Fabiano; 
por la plua batalo li estis tiamaniere perdita. 


La avineto (kaj samtempe estro de nia familio) kiel unua 
ekkomprenis la situacion kaj ekkuregis kontraŭ la leporo, kiu 
en senpripensa fuĝo zigzage kuregis tra la ĉambro. 
Bedaŭrinde, ŝia fulmorapida ago restis senefika, ĉar la 
leporo enkuris malantaŭ la ŝrankon — kaj evidente ĉi tiu 
loko al ĝi ekplaĉis, ĉar ĝi ne montris multe da emo ĉi lokon 
forlasi. Intertempe rekonsciiĝis kaj organizis sin pluaj 
taĉmentoj, kaj post pli longa proklamo de la avineto, ke ŝi 
kontraŭstaris kaj avertis, kaj post mallonga familia 
interkonsento estis decidite la leporon elpeli kun helpo de 
balailo. Ĉi tiu ideo estis tuj realigita. La atendata rezulto ne 
venis, ĉar la leporo forkuradis antaŭ la balailo, sed ne 
forlasadis la lokon malantaŭ la ŝranko. La patrino alkuris kun 
brosbalailo, por helpi elpeli ĝin de la alia flanko. Ne vidante 
alian eblon, la leporo subrampis la ŝrankon, kaj ree 
komencis senpripense kuregi zigzage tra la ĉambro. En la 
batalon intermetis sin la patro; li ĵetegadis post la leporon 
kuirtranĉilojn — sed li sukcesis nur frakasi la vitron en la 
fenestro, unu tranĉilon rompi kaj unu enigi en la pordon tiel 
profunden, ke ne estis eble ĝin eltiri. En ĉi tiu fazo de la 
batalo mi rangaltiĝis je unua rezervulo, ĉar mi nokaŭtis la 
aveton per viandpistilo. 

Post plua horo de la batalo estis mallonga ripozo, kiun Uzis 
ankaŭ la leporo. Ĝi estis en angulo, moke vidigis la dentojn 
kaj starsidis. Tion mi ne povis toleri, kaj tial mi ĵetegis post 
ĝin denove la viandpistilon; ĉi-tiufoje detruiĝis nur vitro de 
la libroŝranko. La batalo denove komenciĝis kun ankoraŭ pli 
granda rapideco kaj vervo, sed montriĝis, ke ĉiuj disponeblaj 
bataliloj, t.e. balailo, brosbalailo, resto da kuirtranĉiloj kaj 
viandpistilo, ke ĉiuj tiuj rimedoj ne sufiĉas. Subite venis al mi 
savoporta ideo: mi enkuris la loĝejĉambron kaj alportis al la 
patro kuglopafilon, por ke li mortigu la leporon tiumaniere. 
La patro ekcelis, sed poste li Ŝanĝis sian decidon kaj donis al 


mi kapofrapon; kaj kiam li ekvidis, ke la leporo intertempe 
enkuris la loĝejĉambron, ĉar mi lasis la pordon malfermita, 
mi ricevis ankoraŭ unu kapofrapon. Jes, tiel la mondo 
rekompencas! 


La batalo transportiĝis en la loĝejĉambron, kio estis granda 
avantaĝo — por la leporo, kompreneble. Ĉi tie ĝi trovis 
multe pli da ebloj por defendo, kaj estas necese aldoni, ke ĝi 
uzis ilin rimarkinde. De tempo al tempo ĝi haltis kaj starigis 
la orelojn — sed tuj ĝi denove daŭrigis la vojon, ne 
permesante al ni respiri. La situacio estis senespera; la 
tempo senkompate pasis — estis jam la naŭa vespere, kaj ni 
ankoraŭ senĉese ĉaspeladis la leporon, kiu kontraŭstaris al 
sia fatalo kaj estis kuranta de unu angulo al la alia, entute 
malatentante, ke ĝi estas destinita al la antaŭkristnaska 
vespermanĝo. La patro intertempe rompis ĉiujn restantajn 
tranĉilojn, kaj komencis do ĵetegadi post la leporon diversajn 
aĵojn, ekzemple paperpezilojn, cindrujojn, ŝuojn kaj inkujojn; 
kelkajn el tiuj aĵoj li sukcesis detrui komplete, aliajn nur 
parte. 


La persekutado denove ĉesis, ĉar estis necese solidigi la 
fortojn por plua, eble jam fine decidiga fazo de la batalo. La 
ĝisnuna stato de la batalo estis jena: 


A. La leporo: viva kaj sana, perdoj: neniaj. 
B. Nia familio: 
1. hom-perdoj: 


a. la frato Fabiano intertempe rekonsciiĝis — sed 
vidante, ke la batalo furiozas sur alia fronto (en la 
loĝejĉambro), li uzis la okazon kaj eltrinkis al la patro 
duonon da botelo kun sorpa likvoro. Post malebriiĝo li 
estos transdonita al la milita 


tribunalo. Por plua batalo — malkapabla. 
b. la aveto ĝis nun ne rekonsciiĝis. 
2. material-perdoj: 


a. du fenestroj kaj vitro de la libroŝranko frakasitaj, kvin 
kuir-tranĉiloj rompitaj, entute aŭ parte detruitaj kvar 
cindrujoj, du paperpeziloj, unu seĝo, unu brosbalailo, 
unu fajrostango. 


b. pluaj perdoj: ĝenerala stato de ambaŭ ĉambroj: 
kaduka. Estas necese alvoki la ĉambropentriston, 
lakiston, tapetiston kaj mebliston. 


Post rekomenco de la batalo plenumiĝis la sorto de dekduo 
da desert-teleroj, kiujn la avineto ĵetegadis post la leporon 
kiel diskon, plue detruiĝis la edziniĝ-dotaĵo de teleroj kaj 
supujoj de mia patrino (mi piedpuŝetis — ĝis nun mi ne 
scias, kion — kaj detiris la tablotukon de sur la 
manĝopreparita tablo). La patrino faligis la kristnaskan 
arbeton, kiu brulneniiĝis. La batalo venis al sia kulmino. Laŭ 
ordono de estro de la ĉefa stabo (= la avineto) mi malfermis 
la pordon en la kuirejon. La leporo ne antaŭvidis ruzon kaj 
denove enkuris la manĝaĵ-preparejon — sed ho ve! La afero 
finiĝis tute alie, ol ni atendis. Nome, subite iu ekfrapetis sur 
la pordon, kaj antaŭ ol ni povis iel reagi, la pordo 
malfermiĝis kaj malkaŝis al niaj surprizitaj okuloj nian 
najbarinon, sinjorinon Novackova. «Bonan vesperon, feliĉan 
kaj gajan Kristnaskon — kaj sanon, ĉefe la sanon, ĝi estas la 
plej grava», babilaĉis la najbarino el la pordo, eĉ iomete ne 
zorgante pri tio, ke la patro superŝutas ŝin per koleregaj 
rigardoj. Ni ĉiuj estis tiom surprizitaj per ŝia subita ekapero, 
ke ni ne estis kapablaj ekprotesti. Ankaŭ la leporo atenteme 
aŭskultis, sed vidante, ke ĉi tie ĝi ekscios nenion novan, ĝi 
uzis la okazon, ke la pordo restis malfermita, kaj definitive 


entombigis niajn esperojn pri sengrasa lepora rostaĵo. La 
patro terure ekmalbenis, enfalis en la dialogon de la 
najbarino per ia stranga preĝo, „Dio mia, pardonu al mi, ke 
mi ekbategos ĉi virinaĉon — sed forprenu de mi iom da 
forto, por ke mi ne ekbategu ŝin tro, ĉar alie oni povus min 
malliberigi“, kaj poste ĵetiĝis kontraŭ sinjorino Novackova; 
sed ŝi antaŭvidis la danĝeron kaj fuĝis. lam mi aŭdis, ke 
malkontentigita kolerego povas malbone efiki je la sano; tial 
la patro — por eviti la eblajn sekvojn — donis al mi du 
kapofrapojn, ĉiujn ceterajn ekinsultis kaj foriris en 
restoracion, por tie vespermanĝi. 


Jen, kiel ununura animalo povas detrui la trankvilon de la 
tuta familio! La patro forestas, la patrino ploras en la kuirejo, 
kaj la avineto prelegas al la kvar nudaj muroj pri tio, ke ŝi 
konsilis bone — sed neniu pri tio zorgis. 


Intertempe rekonsciiĝis la aveto kaj la frato Fabiano — sed 
tro malfrue; tiel ili fariĝis nur atestantoj de la malglora fino 
de la batalo. Volante helpi mildigi la pezan familian 
atmosferon, Fabiano komencis elakvigadi malgrandajn 
fiŝetojn el la akvario de la patro — laŭdire por la solena 
vespermanĝo. Pro ĉi tiu neaŭdita kaj malpia ago kondamnis 
lin la aveto juĝisto al batpuno. Fabiano kronis sian 
pledparolon per vortoj, ke li agis sub influo de alkoholo kaj 
pro la juneca senpripenseco — sed la aveto estis 
senindulga. Vortoj de la verdikto plenumiĝis, pro kio la avino 
pridonacis la plenumanton per la nomo «la maljuna kanajlo» 
— ĉar kulpas ne la bubo, sed la malbona edukmaniero. 
Malŝarĝinte sian koron, la avineto foriris al noktmeza meso, 
la aveto — en gastejon. 


Ĉiuj foriris — kaj mi restu hejme? Ankaŭ mi forlasis la 
naskiĝdomon, por partopreni en nia ŝatata antaŭkristnaska 
ludo. Sciu, estis ĉe ni unu germandevena mokinda policano; 
li nomiĝis Frederiko Fric, sed ni principe kaj senescepte 


nomis lin «Zweimal Fric»[2]. Je kio li estis pli ridinda, je tio li 
volis esti pli severa. Precipe li zorgis pri nokta trankvilo; li 
paŝis tra la stratoj, ĉiuvespere post la deka horo, 
antaŭkristnaske post la noktomezo, kaj atentis, ke neniu 
bruu kaj ke ĉiuj iru en ordo hejmen. Ni elpensis jenan ludon: 
ni diskuris tra la ĉefplaco, kaj subite unu el ni forte ekfajfis 
tra la fingroj. Zweimal Fric tuj kuris al li kaj serĉis la fajfilon 
(kiun, kompreneble, li trovis neniam); la akuzito 
malkonfesadis, mi ne fajfis — kaj subite aŭdiĝis fajfado el la 
kontraŭa flanko. Li do kuris tien, sed fajfsonoj senĉese antaŭ 
li forkuris. Konkludinte, ke ni pellacigis lin sufiĉe, ni kuniris 
sur antaŭe interkonsentita loko, per la tuta forto ekkriegis: 
«Zweimal Fric!», kaj poste ni disiris hejmen. 


Mi do ĝojis, kiel Zweimal Fric ree estos kuranta tra la stratoj, 
sed ĉi jare la ludo ne okazis — kaj mi tuj diros al vi, kial. Mi 
elkuris el la domo — kaj kion mi vidas? Zweimal Fric pelas 
tra la strato nian leporon! Renversita mondo! Leporoj kuras 
tra la stratoj — ĉu li, la ŝtata oficisto, povas tion toleri? Li 
devas ĝin elpeli el la urbo. Kion dirus al li alie liaj superuloj? 


La leporo kuras sur la trotuaron, zigzagas, nun estas sur la 
ŝoseo — sed la policano ne laciĝas kaj sekvas ĝin 
kaptoproksime. Sed — kapti ĝin? Sensencaĵo! De maldekstre 
ruliĝas Ŝarĝ-aŭtomobilo, de dekstre ankaŭ: la haltigiloj 
ekgrincas, tintas vitro, ekkrio — sed la leporo elkuras viva 
kaj sana, kaj post ĝi — Zweimal Fric. Dank' al Dio, okazis 
nenio, ankaŭ ambaŭ ŝoforoj ĝustatempe elsaltis, sed la 
aŭtomobilojn riparos neniu plu. 


La leporo daŭrigas, Zweimal Fric ĝin postsekvas. Kontraŭ ili 
paŝas avo kun bastono en la mano. La leporo enkuras al li 
sub la piedojn, la maljunulo perdas la ekvilibron, falas kaj en 
instinkto de memsavo eksvingas la bastonon, kiu trovas kiel 
celon la polican kaskon kaj surkapigas ĝin al Zweimal Fric 
ĝis la oreloj. La persekutado finiĝas — la leporo venkas kaj 


fuĝas, senĉese fuĝas for el la urbo. Ankoraŭfoje ĝi kaŭzas 
karambolon — ĉi-tiufoje de kvar aŭtomobiloj kaj unu 
motociklo — sed fine ĝi atingas la sopiratan arbar-randon 
kaj malaperas. 


Zwelmal Fric versimile vidis, ke la leporo elkuris el nia domo, 
kaj nia najbarino certe volonte al li sciigis, al kiu la leporo 
apartenis; alie mi ne scias klarigi al mi la fakton, kial la 
sekvantan tagon ekfrapis du policistoj senhezite ĝuste sur 
nian pordon. La patro ilin elĵetis, ekinsultis la najbarinon kaj 
eltrinkis reston da sorpa likvoro. Poste lia rimeno ekdancis 
sur certa korpoparto de la frato Fabiano, por ke li memoru 
ke alkoholaĵo ne estas taŭga trinkaĵo por infanoj — kaj 
kvankam mi eltrinkis nenion, ankaŭ mi havis la okazon gajni 
spertojn, ĉu la batregaligo per rimeno estas agrabla. 


Necesas aldoni, ke la patron oni juĝos pro ofendo de ŝtata 
oficisto kaj ke li devas aĉeti al la policano Zweimal Fric 
novan kaskon. La patrino senĉese ploras. La avineto 
forloĝiĝis, la aveto pasigas la tutajn tagojn en gastejo. La 
frato Fabiano forkuris el la hejmo, kaj mi malsukcesos en 
naturscienco. Krome oni klasifikos miajn morojn kiel 
«ankoraŭ malkontentigajn», ĉar mi estas aroganta. Diris al 
mi tion la instruisto, ĉar al lia demando, kion mi scias pri 
leporo, mi respondis «nenion», kaj poste mi rakontis al li ĉi 
tiun historieton. 


Vladimir Vaha 


(el „Esperanto“ ) 


Ekzercoj 


149. Leginte la supran rakonton, respondu jenajn 
demandojn: 


1. Al la komikeco de la supra rakonto kontribuas ankaŭ la 
stilo. Ekzemple, la aŭtoro ofte troigas detalojn per pompa, 
eĉ bombasta, frazelekto. Trovu en la rakonto plurajn 
ekzemplojn de tia troigo. 


2. Inverse, la aŭtoro utiligas ankaŭ maltroigon komikefekte. 
Trovu ekzemplojn de tio. 


3. Citu ekzemplojn, kie la uzo de -eg kaj -ad aldonas al la 
komikeco de la rakonto (komencu jam ĉe la titolo!). 


4. Kia person estas la patro? la patrino? la avino? Fabiano? 
la aŭtoro? 


5. Donu sinonimojn de tiumaniere kaj haltigiloj. 
6. Estis decidite. Reskribu aktive tiun pasivan frazon. 


7. Kiu frazo en la sesa alineo pruvas la eternan optimismon 
de la homa raso? 


8. Donu sinonimon de malebriiĝo. 
9. Donu sinonimon de kuirejo. 


10. Kritiku la propozicion: «Je kio li estis pli ridinda, je tio li 
volis esti pli severa». 


150. Ĉiu el la subaj propozicioj enhavas po unu eraro. Trovu 
la erarojn kaj korektu ilin: 


a) Tiel estis la lernejo. 


b) En la festvespero oni prezentis teatraĵeton, verkita de la 
prezidanto. 


c) La ĉeestantoj, larĝe malfermis iliajn monujojn por 
kunhelpi en la starigo de la monumento. 


d) Ni legu tiun libron, ĉar ĝi estas grave koni la opinion de la 
aŭtoro. 


e) Ili konsideris Esperanton kiel ekzotika aspiro. 

f) la nova kurso komencos post du semajnoj. 

g) Ni tre ĝojus, kiam vi povus plenumi nian peton. 

h) La aliĝoj estos akceptitaj nur ĝis la fino de junio. 
i) Ni forigu la malsaton en la neevoluiĝintaj landoj! 
j) La homa socio estas daŭre ŝanĝanta. 

[Solvoj] 


151. Skribu propoziciojn por distingi inter la diversaj vortoj 
en ĉiu grupo: 


PIMPA, POMPA, PUMPA; STALO, ŜTALO, STELO, ŜTELO, STILO; 
HORO, HORO. 


152. Kreu nemiskompreneblajn difinojn de la subaj vortoj: 


KUIRI; APLOMBO; DEKLIVO; JUSTA; GIĈETO; ĈERPI; ĈIFI; 
DIVENI; BLONDA. 


153. Verku propoziciojn, kiuj ilustras jenajn figurojn: 


metaforo, similigo, personigo, troigo, maltroigo, 
antonomazio, kalemburo. 


154. Klarigu la signifon de la subaj proverboj: 

a) De semo putra venas frukto ne nutra. 

b) Pasero sperta estas lerta. 

c) De edziĝo tro malfrua orfoj naskiĝas. 

d) Melki kaproviron. 

e) Ju cerbo pli prudenta, des lango pli silenta. 
155. Rakontu historion pri unu el la subaj temoj: 
a) Kiel mi apenaŭ ne eskapis la geedzecon. 

b) Kiel mi sukcesis vendi mian aŭtomobilon. 


c) Kiel mi postulis salajraltigon. 


Paŝo dudek sepa 


Vortaro 


AFRIKANSA: rilata al nederlanddevena lingvo parolata en 
Sudafriko. 


AGENTO: komisiito. 

AGRIKULTURO: terkulturado. 

AMERIKA: rilata al la termaso okcidente de Atlantiko. 
ARISTOKRATO: nobelo. 

BASTARDO: eksteredzeca infano. 

DEMOKRATIO: demokrataro. 

DEVII: devojiĝi. 

DILUI: maldensigi likvaĵon. 

EDINBURGO: la ĉefurbo de Skotlando. 

EKLEZIO: tuto de la anoj de iu kristana religio. 


FABLO: versrakonto en kiu bestoj aŭ objektoj rolas kiel 
homoj. 


FARMI: lui bienon por ĝin kulturi. 

GENERACIO: tuto de la samaĝaj homoj samtempe vivantaj. 
HINDUSTANA: rilata al lingvo parolata en Hindujo. 
HONESTA: konforma al honoro, virto kaj justeco. 


HUNGARA: rilata al Hugarujo. 


INTRIGI: ruze kombini por atingi ion. 
KONTINENTO: granda terdividaĵo. 

KULTIVI: kulturi la teron. 

MALICA: konscie malbonfarema. 

MENTORO: saĝa gvidanto. 

MERKATO: vendosfero. 

ORGOJLA: fierega. 

ORTODOKSA: konforma al tradicia doktrino. 
PAROĤO: eklezia distrikteto. 

SATIRO: verko, kiu kritike primokas ion aŭ iun. 
ŜAFO: lanprodukta besto. 

TEKSTO: enhavkonsisto de libro. 

TIRANO: senindulga kaj severa reganto. 
VERSIO: tradukvarianto. 


VOLUMO: unuopa libro. 


Legaĵo: 
Robert Burns kiel mondpoeto 


Ĉiujare pli ol 100 000 vizitantoj venas al la Burns-Muzeo en 
Alloway, apud Ayr en sudokcidenta Skotlando, apud la 
malgranda farmdomo, kie Robert Burns naskiĝis dum la 
ŝtorma nokto de la 25-a de januaro, 1759. Ĉiujare novaj 
tradukoj de la poemoj de Burns aperas en multaj lingvoj. Mi 
ĵus ricevis belan volumon de polaj versversioj de D-ro 
Stanistaw Kryĥski kaj aliaj. En Moskvo mi ricevis kun plezuro 
de Samuel Jakovleviĉ Marŝak ekzempleron de liaj bonegaj 
rusaj tradukoj; li informis min, ke nur malfacile li akiris 
ekzempleron por mi, kvankam oni presigis 200000 
ekzemplerojn de ĉiu eldono; tiel entuziasme la rusoj aĉetas 
kaj legas Burns. Ĉinaj, hindustanaj, afrikansaj, hungaraj, eĉ 
anglaj tradukoj estas daŭre entreprenitaj; kio estas tiom pli 
surpriza, ĉar la plej bonaj el la poemoj estas verkitaj en la 
skota lingvo, kiun jam dum generacioj la eduka sistemo 
malmulte kultivis, kaj kiu nun malfortiĝas kaj estas diluata 
per alsimiliĝo al la angla aŭ usona por sia ĉiutaga uzado 
inter la nuntempaj loĝantoj de Skotlando, eĉ en kamparaj 
paroĥoj, kie ĝi plej vigle vivadas. 


Evidente la enhavo pli ol la lingvo aŭ la stilo rekomendis la 
poezion de Burns al milionoj en multaj landoj dum preskaŭ 
du jarcentoj post lia unua eldono en 1786. Post malpli ol unu 
jaro jam aperis usona eldono; la presisto konstatis, ke li 
trovos pretan merkaton por la malkaŝaj radikalaj 
demokratiaj diraĵoj de la skota poeto. La unua poemo mem, 
La Du Hundoj, en la malnova tradicio de la bestfablo, 
konsistas el konversacio inter la Newfoundland-dorlothundo 
(Caesar) de terposedanto, kaj la ŝafhundo de plugisto 
(Luath), pri socio kaj politiko. Burns vivis dum ekonomia 
revolucio, kiam la agentoj de la terposedantoj ofte 


senkompate forpelis familiojn de la bienoj por faciligi 
agrikulturajn plibonigojn. La ŝafhundo de la plugisto 
komentas: 


«Tre multaj homoj plej honestaj, 
Virtemaj, decaj kaj modestaj, 
Estas krudmane forpelitaj 

De orgojluloj mon-avidaj...» 


Samtempe Burns ĉiam rigardis la individuan homon, kaj ne 
kondamnis individuojn simple pro ilia klasa aparteno. La 
sama hundo poste komentas pri la terposedantoj 


«El tiu Brava trup' fervora 
Neniu estas malickora.» 


Burns havis potencan intelekton, kaj kapablis partopreni la 
intelektajn diskutojn de la Edinburga socio, en epoko kiam la 
Edinburga Universitato troviĝis inter la du-tri kulturaj centroj 
de la mondo. Sed lia koro, la fonto de emocio, emis venki 
llan kapon, kaj li mem skribis: «La koro, la mentoro de bono 
kaj malbon'.» 


Ĝuste pro la impulsoj de sia koro Burns enretiĝis en 
amaferojn, kiuj inspiris multajn el liaj plej belaj kantoj, kaj 
kondukis al okazaj malagrablaĵoj kun la eklezia aŭtoritato. 
Jean Armour, la bonkora edzino de la poeto, traktis 
trankvilanime la deviojn de sia pasia edzo, simple 
komentante, «Nia Roĉjo estus devinta havi du edzinojn,» eĉ 
kiam li alportis en la hejmon, por ke ŝi lin vartu, la bastardan 
infanon, kiun naskis al li servistino en la loka trinkejo en 
Dumfries. Malamante hipokritecon, Burns verkis satirojn kiel 
La Preĝo de Pia Vilĉjo pri hipokritaj personecoj en la eklezia 
ortodoksaĵo. 


Kiel kritikanto de politikaj moroj, Burns ne timis paroli 
kontraŭ la senkoraj intrigoj de la kortegoj kaj aristokrataro 


luktantaj por privilegioj. Li demandis: 


«Kial pli bonstatas unu, 
Se l' homoj fratas?» 


Kaj li advokatis la fundamentan valoron de la ordinaraj 
homoj 


«La rang'— la homon stampas nur, 
Sed estas hom' la oro!»[3] 


Burns aprobis la batalon de la amerikaj koloniistoj por 
sendependeco dum la 1770-aj jaroj, kaj ankaŭ la Francan 
Revolucion dum ĝia plej frua fazo de aspiro al Libereco, 
Egaleco kaj Frateco, ĉar li antaŭvidis epokon kiam «homo 
sur la tuta mond' por homo estos frato»”. 


Sed la teroran kaj tiranan evoluon de la Revolucio li 
kontraŭis. 


La arda koro de Burns estis plenplena de simpatio ankaŭ por 
la bestoj, kiel ekzemple montras lia poemo al la muso, kies 
neston li renversis per la plugilo, aŭ la novjara saluto al lia 
maljuna ĉevalino Manjo. Li verkis senteme pri la 
fundamenta aferoj de la familio, kiel ekzemple en La 
Sabatvespero de la Kamparano. 


«Kreo al beboj kaj edzino 
De ĝoj' endoma 

Estas la celo kaj kulmino 
De l' vivo homa.» 


Li estis krome poeto de amikeco kaj sociemo, kaj opiniis, ke 
la mondo estas kreita fundamente por la vivo homa: 


«Ĉar tekstis jene testamento, 
Kiam ekestis homa gento: 


Honesta hom' kun arda sento 
Por samsortano 

Estas la sofa plenumanto 

De l' naturplano.» 


Kun tia sento ĉiujare, ĉirkaŭ la 25-a de januaro, kunsidoj sur 
kvin kontinentoj festas la Senmortan Memoron pri Robert 
Burns. 


Douglas Young 
el la skota tradukis William Auld 


(el „Esperanto en Skotlando“) 


Ekzercoj 


156. Leginte la supran artikolon, respondu jenajn 
demandojn: 


1. «... dum la ŝtorma nokto de la 25a de januaro, 1759.» 
Klarigu la neceson ambaŭfoje uzi la artikolon «la». 


2. Kial la aŭtoro uzis la esprimon «eĉ anglaj tradukoj»? Kial 
la ekzisto de tradukoj anglaj estas surpriza? 


3. Kial la aŭtoro skribis: «Evidente la enhavo pli ol la lingvo 
aŭ la stilo rekomendis la poezion de Burns al milionoj en 
multaj landoj»? Cu tiu opinio estas nepre tutprava? Kial? 


4. Kiel diferencas inter si dorlothundo kaj ŝafhundo? 


5. «Sed lia koro ...emis venki lian kapon.» Klarigu la signifon 
de tio, per esprimoj nefiguraj. 


6. Skribu frazojn anstataŭ jenaj adverboj: krudmane; 
trankvilanime; ĉiujare. 


7. Donu sinonimon de trinkejo. 


8. «Malamante hipokritecon, Burns verkis satirojn...» 
Anstataŭ la participa frazo, skribu frazon samsignifan, kiu 
komenciĝas per konjunkcio. 


9. 


«La rang'— la homon stampas nur, 
Sed estas hom' la oro!» 


Klarigu la supran metaforon. 


10. Difinu kiel eble plej precize la vorton simpatio. 


157. En ĉiu el la subaj propozicioj troviĝas po unu eraro. 
Trovu la erarojn kaj korektu ilin: 


a) «Tiel grandan kunvenon ni ne jam vidis!» 
b) Svislandon nur reprezentis unu delegito. 
c) La ekspozicio estis malfermata dum la tuta tago. 


d) La naturbelaĵoj de nia regiono altiras ĉiujare multaj miloj 
da turistoj. 


e) Ni vizitis la monaĥejon, kiun la popolo estas konstruinta 
antaŭ multaj jarcentoj. 


f) En la lastaj jaroj li ellaboris multajn protokolojn de 
internaciajn konferencojn. 


g) Tiu packonferenco en 1919 faris grandan maljustecon. 

h) Ni ne povas plenumi la multajn mendojn ĝis nun ricevitaj. 
i) Vi nur devas pagi la sendkostojn. 

j) Tiu vojaĝo kostos vin ducent dolarojn. 

[Solvoj] 


158. Uzu korekte en propozicioj la sekvantajn vortojn kaj 
esprimojn: 


LAŬE; DISPONI PRI; IOM POST IOM; ĈIFOJE; ENTUTE; KIEL 
ANKAU; PROKSIMUME; TIOM PLI BONE; IAM AJN; CE NI. 


159. Uzu la sekvantajn figurajn esprimojn, tiel ke ilia signifo 
estu klara: 


butonumi iun malvaste; fari al iu bonan lavon; fari el muŝo 
elefanton; ĵeti bastonon en la radon; tralavi la gorĝon; 
eksplodema kiel pulvo; malsaĝa kiel ŝtipo; vivi kiel kuko en 
butero; kuradi kiel venenita muso; draŝi fojnon. 


160. En ĉiujn propoziciojn enmetu po unu el jenaj vortoj: 


APATIA; GLACIA; INDIFERENTA; INERTA; MALVARMA; 
MALVIGLA; SENZORGA. 


a) De post la morto de lia filo ĉio fariĝis por li. 
b) Kiel tiu vorto, kiam ĝi rilatas al tia beleco! 


c) La tavolo de antaŭjuĝoj de la mondo estas nun 
rompita. 


d) Malespera kaj li lasis fali la manojn. 


e) Kvankam urĝis ekago pro la minacanta danĝero, li tamen 
restis 


f) Sur tiu bela insulo, lia vivo estis 


g) Pro la fajro, pasis kelka tempo antaŭ ol la akvo 
bolis. 


161. Ĉiu lando, kiel ĉiu individuo, havas sian plej amatan 
poeton. Skribu pri la amata poeto de via lando. (Se vi estas 
skoto, respondu anstataŭe: ĉu vi konas kaj amas alian 
poeton krom Burns?). Trovu laŭeble, kiuj poemoj liaj estas 
jam tradukitaj en Esperanton, kaj lernu minimume unu el ili 
parkere. 


162. Nur por kuraĝuloj: elektu iun nacilingvan poemon, kaj 
provu traduki ĝin en Esperanton. 


Paŝo dudek oka 


Vortaro 

ABISMO: profundegaĵo. 

ABSOLVI: pardoni la pekojn. 

ADOPTI: alpreni iun kiel sian filon aŭ filinon. 
AKCIDENTO: malfeliĉa neatendita okazo. 
ANTROPOFAGO: hommanĝulo. 
AŬSPICIO: antaŭsigno pri estonteco. 
BREĈO: trarompaĵo. 

CIPRO: insulo mediteranea. 

DOĜO: estro de la venecia respubliko. 
FORTUNO: bona sorto. 

FRAGMENTO: derompita peceto. 

GALO: maldolĉa hepatsuko. 

GENERI: naskigi. 

GLAVO: pikbatalilo. 

IMUNA: ŝirmata, netuŝata. 

KANIBALO: hommanĝulo. 

KAVERNO: natura subtera kavo. 


KONFORMA: samforma. 


KORNEDO: standardisto. 

MANIFESTI: evidentigi. 

MAŬRO: nigrulo el nordafriko. 
POVRA: kompatinda; malriĉa. 

SIEĜI: ĉirkaŭi fortikaĵon por ĝin kapti. 
SPITI: kontraŭstari la volon de iu alia. 
SUSPIRI: sopirĝemi, vespiri. 
TREZORO: valoraĵo. 


TURKA: rilata al Turkujo. 


Legaĵo: 
La amo de Otelo kaj Desdemona 


Sen la scio de la patro, Desdemona edziniĝis al la nigrulo 
Otelo. Eksciante pri tio, la patro, Brabancio, akuzas Otelon 
antaŭ la Doĝo. Jago estas la kornedo de Otelo. 


Doĝo: 

Venigu Desdemonan. 

Otelo: 

Kornedo, gvidu: vi la lokon scias. 
Foriras JAGO kaj servistoj 


Kaj dume, kiel pure mi konfesas 
al Dio la malvirtojn de la sango, 
do tiel vere al oreloj viaj 
prezentos mi solene, kiel mi 
prosperis ame ĉe la sinjorino, 
kaj Ŝi Ĉe mi. 


Doĝo: 
Rakontu ĝin, Otelo. 
Otelo: 


Min amis ŝia patro, invitadis, 
demandis min pri mia historio 
laŭjare: la bataloj, la sieĝoj 

kaj sortoŝanĝoj, kiujn mi trapasis. 
Mi ĝin raportis, jam de l' infanaĝo 
ĝis la momento, kiam li ĝin petis. 


Jen temis pri fatalaj akcidentoj, 

pri aventuroj sur la ter' kaj maro, 
saviĝo el la tuj-mortiga breĉo; 

kiel min kaptis krudaj malamikoj 
kaj vendis en sklavecon; kiel oni 
absolvis min, kaj jen mi pluvojaĝis: 
tra kavernegoj kaj dezertaj vastoj, 
abismoj, krudaj rokoj kaj montegoj 
tuŝantaj la ĉielon — jen pri kio 

li petis min rakonti. Kaj ankoraŭ 

pri l' kanibaloj, la antropofagoj 
manĝantaj unu alian, kaj la homoj 
kun kapo sub la ŝultroj. Tion aŭdi 
tre emis Desdemona, sed konstante 
la taskoj de la domo ŝin fortiris. 
Rapide plenuminte ilin, tuj 

ŝi jam revenis kaj avid-orele 

ŝi sorbis mian temon. Mi rimarkis, 
kaj baldaŭ mi en horo aŭspicia 
parolis tiel trafe, ke ĝi tiris 

de ŝi fervoran peton, ke mi volu 
rakonti mian tutan pilgrimadon, 
kiun fragmente ŝi ja iom aŭdis, 

sed ne en plena sekvo. Mi konsentis; 
kaj ofte ŝiajn larmojn mi ellogis, 

se mi parolis pri dolora bato 
trafinta min junaĝe. Je la fino 

ŝi pagis min per mondo da suspiroj. 
Ŝi diris, kiel stranga tio estis, 

tre stranga; kaj kortuŝa, plej kortuŝa. 
Ŝi eĉ bedaŭris, ke ŝi tion aŭdis, 

kaj tamen revis: ho, se nur ŝi 

mem estus povinta iĝi tia viro! 

Ŝi dankis min, kaj diris, se mi havas 
amikon, kiu amas ŝin, mi nur 
instruu lin rakonti mian temon, 


kaj tio svatus ŝin. Ĉe tiu varmo 
mi ekparolis. Vere, ŝi min amis 
pro la danĝeroj, kiujn mi travivis: 
mi amis ŝin, ĉar ŝi kompatis ilin. 
Nur tia estis mia sorĉinfluo. 

La sinjorino venas: ŝi atestu. 


Venas DESDEMONA, JAGO kaj servistoj. Doĝo: 


Tia rakonto, vere, gajnus eĉ 
mian filinon! Bona Brabancio, 
akceptu ĉi fariĝon eksterordan. 
Prefere ja rompitan glavon Uzi, 
ol siajn nudajn manojn. 


Brabancio: 


Mi petegas, 

aŭskultu ankaŭ ŝin. Se ŝi konfesos, 
ke ŝi la amindumon partoprenis, 
pereu mi, se mia miskulpigo 
trafus la viron! — Venu, bona mia. 
En jena nobla societo, kie 

plej ŝuldas vi obeon? 


Desdemona: 


Nobla patro, 

ĉi tie Mia devo disduiĝas. 

Al vi mi estas ŝulda pro la vivo 

kaj edukado: vivo kaj eduko 
instruas min respekti vin; vi estas 
mastro de mia devo — mi, ĝis nun, 
estas filino via. Sed jen mia edzo; 
kaj tian devon, kian manifestis 
mia patrino, preferinte vin 

al sia patro — tion, mi pretendas, 


mi rajtu montri nun al mia edzo, 
la Maŭro. 


Brabancio: 


Dio gardu vin! Mi finis. 

Mi petas, moŝto, al la ŝtataferoj! 
Preferus mi adopti, ol generi 
infanon! Venu, MaUro... 


OTELO alpaŝas 


Mi donas al vi nun, el tuta koro 
(ĉar vi jam havas ĝin), kion alie 
per tuta koro kontraŭ vi mi gardus. 
Pro vi, Trezoro, mi profunde ĝojas, 
ke mi infanon plian ne posedas, 
ĉar via fuĝo farus min tirana 

por ĝin kateni. Mi jam finis, moŝto. 


Doĝo: 


Permesu ke, per saĝo de sentencoj, 
mi helpu, ke vi prenu en favoron 

ĉi tiujn geamantojn... 

Se jam ne eblas la aferon ŝanĝi, 
necesas sin konforme rearanĝi. 

Kiu lamentas pasintaĵon spite, 
altiras nur mizeron senprofite. 
Kontraŭ la nepra bato de l' Fortuno, 
la pacienc' nin armas per imuno. 
Kiu la perdon ridas, ĝin elstrekas: 
kiu ĝin ploras, daŭre ĝin revekas. 


Brabancio: 


Do sekve, se la turkoj Cipron prenos, 


ni ĝin ne perdos, se ni ridmienos! 
Tre bele la sentenco ja sonoras 
por tiu, kies koron ĝi ne boras. 
Sed ve, se la aflikto devas ĉerpi 
de l' povra pacienco por sin helpi! 
Tiaj sentencoj, el suker” kaj galo, 
valoras por la senco kaj la malo. 
Ha, kial vorti? — La vundita koro 
per vortoj ne saniĝos de l' doloro. 
Mi humile petas vin, transiru al la 
aferoj de ŝtato. 


William Shakespeare 
el la angla tradukis Reto Rossetti 


(el «Otelo, la Maŭro de Venecio») 


Ekzercoj 


163. Leginte la supran eltiraĵon, respondu jenajn 
demandojn: 


1. Kanibaloj, antropofagoj: la unua vorto estas oficiala, la 
dua estas poezia varianto samsignifa (ili spegulas similan 
sencripetiĝon en la originalo). Distingu inter fortiris kaj 
ellogis: kial ili ne estas perfekte sinonimaj? 


2. Rimarku, kiel gramatike simplaj estas ĝenerale la 
propozicioj en poezio. Trovu tamen unu propozicion, kiu 
enhavas is-finaĵon (dufoje), as-finaĵon (dufoje), i-finaĵon, u- 
finaĵon, kaj us-finaĵon, kaj analizu ĝin. Kiu konjunkcio, kutima 
en prozo, estas en tiu propozicio ellasita sen malhelpo al la 
flua kompreno? 


3. «... demandis min pri mia historio laŭjare.» Analizu la 
signifon de la adverbo. 


4. «... krudaj malamikoj ... krudaj rokoj.» Ĉu ekzistas nuanca 
diferenco inter la du uzoj de «krudaj»? Cu unu aŭ ambaŭ el 
ili estas uzitaj metafore? 


5. «... baldaŭ mi en horo aŭspicia parolis tiel trafe, ke ĝi tiris 
de ŝi fervoran peton...» Klarigu la uzadon de «ĝi» en tiu 
propozicio. 


6. Klarigu la signifon (en la kunteksto) de jena versparo: 


Prefere ja rompitan glavon uzi, 
ol siajn nudajn manojn. 


7. Ĉu vi trovas eĉ unu lokon en la eltiraĵo, kie la vortordo 
diferencas de bona proza vortordo? Se jes, ĉu vi opinias, ke 
la diferencon pravigas kriterioj de emfazo, belo aŭ trafeco? 


8. «Mi donas al vi nun ... kontraŭ vi mi gardus.» Kio estas la 
objekto de la verbo «donas» en tiu propozicio? 


9, «... Mi profunde ĝojas, ke mi infanon plian ne posedas, 
ĉar via fuĝo farus min tirana por ĝin kateni.» Kial la 
tradukinto uzis la vorton «ĝin» en tiu propozicio? 


10. En sia lasta parolado, la Doĝo prononcas sentencojn po 
verspare. Verku mem sentencojn, uzante la subajn 
rimparojn. Atentu la ritmon: ĉiu verso konsistas el 11 silaboj, 
el kiuj la 2a, 4a, 6a, 8a kaj 10a estas akcentataj. Imitu 
laŭeble tiun ritmon, kiun oni nomas la kvinjambo (jambo 
estas unu senakcenta silabo sekvata de unu akcenta silabo). 


ribelas—forpelas; kisiĝo—disiĝo; agrabla—diabla; matene— 
katene; ĝoji—voji. 


164. Uzu korekte en propozicioj la subajn vortojn kaj frazojn: 


ĵus; pli frue ol; supermezure; konsekvence; ĝustatempe; 
alivorte; kelkrilate; 


vane; vante; kiel ajn. 


165. En ĉiu suba grupo da vortoj, unu el la vortoj ne akordas 
kun la ceteraj. Trovu la nekonforman vorton ĉiuokaze. 


a) malĝoja, malgaja, moroza, ŝika, splena, melankolia, trista, 
funebra. 


b) alĝustigi, konformigi, konfirmigi, akomodi, adapti, 
konvenigi, akordigi. 


c) putra, velka, ŝima, kaduka, dekadenca, petola, mucida. 


d) grandega, ampleksa, kolosa, giganta, elefanta, mamuta, 
stumpa. 


e) konduki, konduti, gvidi, direkti, komandi, estri, administri. 
f) efiko, influo, importo, impreso, efekto, impono, rezulto. 
g) fola, stulta, kretena, idiota, obstina, naiva, malsprita. 


h) fekundo, raviĝo, ekstazo, entuziasmo, fervoro, ardo, 
pasio. 


166. Ĉiu el la subaj propozicioj enhavas po unu eraro. Trovu 
la erarojn kaj korektu ilin: 


a) La nova filmo estos prezentita dum la kongreso. 


b) La ekskurso estis tre agrabla kaj tial niaj samideanoj ne 
bedaŭris ilian partoprenon. 


c) Ni esperas, ke vi havu agrablan vojaĝon. 


d) Tiun konstruaĵon oni uzos kiel la centro de la japanaj 
studoj en Eŭropo. 


e) Tiu prelego estis tre amuza kaj lernema. 
f) Ni ne deziras miksi nin en la disputo. 
g) Ne necesas, ke la homoj morti kaj mortigi por la patrujo. 


h) La ministro kaj siaj kunuloj ne petis la opinion de la 
parlamento. 


[Solvoj] 


167. Komparu la eltiraĵon el «Otelo» (ĝi estas el la 3-a sceno 
de la 1-a akto) kun la originala teksto, aŭ kun nacilingva 
traduko. 


Paŝo dudek naŭa 


Vortaro 

ABSCESO: pusamaso. 

ABUNDA: grandkvanta. 

ACIDA: akragusta. 

ALUMETO: ekbruliga lignopeco. 
AMELO: substanco uzata por rigidigi tolaĵon. 
ANGIO: korpa tubo, tra kiu fluas sango. 
ARGILO: glueca tero. 

BELGA: rilata al Belgujo. 

BULO: globforma peco de materialo. 
BUTONO: vestkuntenilo. 

DRATO: metalfadeno. 

DURA: malmola. 

EPITETO: kvalitiga adjektivo. 


FARĈO: viandpecetoj, kiujn oni enmetas internen de 
manĝaĵo. 


FAVO: parazita kaphaŭta malsano. 
FEKI: eligi ekskrementon. 
FERMENTO: organika substanco, kiu kaŭzas malkomponiĝon. 


FIGO: dolĉa mola frukto. 


FILOKSERO: tre malgranda insekto. 

FLARI: percepti per la nazo. 

FOSI: fari kavaĵon en la tero. 

KAPOTO: granda dika mantelo. 

KEGLO: ligna staraĵo, kiun oni renversas per pilko. 
KOLO: korpoparto inter kapo kaj trunko. 

KONKERI: militakiri. 

KORPULENTA: dikventra. 

KORPUSO: granda armedividaĵo. 

KRISPA: neregule ondeta. 

KRUĈO: speco de vazo kun tenilo. 

KUDRI: kunligi per fadeno. 

KVODLIBETO: muzikaĵo diversspeca kaj varia. 
LANO: ŝafhararo. 

LEŬTENANTO: oficiro sub kapitano. 

MAGAZENO: luksa butiko. 

MEKANIKA: farata per maŝino. 

OBUSO: kuglego. 

ORANĜERIO: varma halo por konservi arbojn dumvintre. 


ORFO: knabo, kies patro aŭ patrino mortis. 


-OZ: sufikso signifanta plena de, riĉa je. 

PINĈI: premi inter du fingroj. 

POMERIO: germana provinco. 

PRINCO: reĝido. 

PROVENCO: suda regiono de Francujo. 

PUTRI: malkomponiĝi. 

REGIMENTO: parto de armeo. 

RENDEVUO: interkonsentita renkontigo. 
RESPUBLIKO: reĝimo, en kiu regas popolaj reprezentantoj. 
RIKOLTI: detranĉi kaj kolekti, ekz-e grenon. 

RODI: mordeti. 

RUBO: senvaloraĵoj, forĵetindaĵoj. 

SILIKO: malmola ŝtono, per kiu oni povas fari fajron. 
SOLDO: malgranda monero. 

SPIKO: vico de grajnoj sur tigo. 

STRANGOLI: sufokpremi la gorĝon de iu. 

SULFURO: flava materialo trovebla de vulkanoj. 
ŜMACI: kisi aŭ manĝi brue. 

TAVERNO: trinkejo. 

TRANĈEO: protekta fosaĵo. 


TRISTA: malĝoja. 

VENTRO: meza parto de la korpo. 
VINO: alkohola trinkaĵo. 

VITO: vinberarbeto. 


VERTAGO: speco de hundo kun mallongaj kruroj. 


Legaĵo: 
La kvara pipo 


La plej silentega radio flugkuras miljarojn, sed mallonga 
estas la vivo de l' homo: infanjaroj kun ludoj, amo kaj laboro, 
malsanoj kaj mono. Estas teleskopoj, estas la saĝo kaj 
okuloj, sed kiel konstrui tiajn pesilojn por ekpesi la 
mallongan vivon: sur unu pesilteleron meti la silentegan 
radion, la vicaron de la nombroj, spacon, mondojn, kaj sur la 
alian la vegetadon de la grajno, kiu ĝermas, spikiĝas kaj 
forvelkas? Kiu scias, ĉu eblas, ke kvardek mizeraj jaroj 
superpezos?... 


Estas la milito. lam oni elektos la epiteton «La Granda» aŭ 
«La Malgranda» por tuj distingi ĝin de aliaj militoj pasintaj 

kaj estontaj. Por la homoj vivintaj tiun jaron ĝi estis simple 
— la milito, kiel estis simple — la pesto, kiel estis simple — 
la morto. 


Estis la milito kaj sur la eta punkto — sur la punkto inter 
punktoj — proksime de la ŝtonamaso, kiu antaŭe estis 
nomita la urbo Ipr, kuŝis, sidis, manĝis kaj mortadis fremdaj, 
alvenintaj homoj. Oni nomadis tiujn la 118-a batallinia 
regimento de la franca armeo. La regimento kunformita en 
la sudo, en Provenco, konsistis el kamparanoj — vinfaristoj 
aŭ paŝtistoj. Dum ses monatoj la krispeharaj malhelaj homoj 
manĝis kaj dormis en la argilozaj kavaĵoj, pafadis, mortadis 
suprenĵetante la manojn, unu post alia kaj en la stabo de la 
korpuso estis signite, ke la 118-a batallinia regimento 
defendas la poziciojn de «La Nigra Transirejo». 


Aliflanke je la distance, de 500 paŝoj sidis aliaj homoj kaj 
same pafadis. Inter ili estis malmulte da krispaj kaj nigraj. La 
blanketaj kaj helokulaj ja ŝajnis pli grandaj, pli krudaj ol tiuj 
vinfaristoj kaj parolis nesimilan lingvon. Ĉi tio estis la 


agrikulturistoj de Pomerio, oni nomadis ilin en la alia stabo 
la 87-a rezerva bataliono de la germana armeo. 


Ĉi tiuj estis la malamikoj kaj inter la malamikoj estis la tero 
pri kiu la vinfaristoj kaj la agrikulturistoj diras: «La neniesa». 
Ĝi apartenis nek al la Germana imperio, nek al la Franca 
respubliko, nek al la Belga reĝregno. La disfrakasita de la 
obusoj, trarodegita laŭlonge kaj laŭlarĝe per la forlasitaj 
tranĉeoj, abunde farĉita per la homostoj kaj rusta metalo, ĝi 
estis la tero morta kaj neniesa. Eĉ ne unu herbeto restis 
nedifektita sur ĝia fava haŭto kaj je la julia tagmezo ĝi peze 
fiodoris je fekaĵoj kaj sango. Sed neniam por ia ajn benita 
ĝardeno kun korpulentaj fruktoj kaj floroj de oranĝerioj, la 
homoj tiele batalegis, kiel por ĉi tiu deziriga putra senuza 
tero. Ĉiun tagon iu elgrimpadis el la terenoj franca aŭ 
germana sur la terenon nomatan «la neniesa» kaj 
fermentadis la flavan argilon per la densa varmega sango. 


Unuj diradis ke Francujo batalas por la libero, la aliaj, ke ĝi 
volas forrabi la karbon kaj feron. Sed la soldato de la 118-a 
batallinia regimento Pierre Dubois militis nur tial, ke estis 
milito. Sed antaŭ la milito estis la vinberaro. Kiam pluvis tro 
ofte aŭ la vitojn atakadis filokseroj, Pierre estiĝis malserena 
kaj vipis per seka branĉo la hundon, ĉar al li ŝajnis, ke tiu 
troe manĝas ĉe li. Sed en la bona jaro vendinte profite la 
vinberarojn, li sin vestigis en la amelumitan surĉemizon kaj 
veturis en la proksiman urbeton. Tie en la taverno «La 
Rendevuo de la Princoj» li ĝojis plene, t.e. ke li frapadis la 
servistinon sur la larĝan brusonan dorson kaj ĵetinte en la 
meĥanikan gurdon du soldojn, li aŭskultadis, malferminte la 
buŝon, la kvodlibeton. Unu fojon Pierre ekmalsanis, ĉe li 
aperis absceso en la orelo kaj ĉi tio estis dolora. Kiam li estis 
malgranda li ŝatis rajdi sur kaprino kaj ŝteli de la patrino 
sekigitajn figojn. Pierre havis la edzinon Jeanne kaj li ofte 
ame kunpremadis ŝiajn mamojn, krutajn kaj brunetajn kiel la 
vinberaroj en la sunabunda bonjaro. Tiela estis la vivado de 


Pierre Dubois. Kaj poste Francujo komencis batali por la 
libero aŭ akiri la karbon kaj li estiĝis soldato de la 118-a 
batallinia regimento. 


Distance 500 paŝojn de Pierre Dubois sidis Peter Debau kaj 
la vivo de tiu estis nesimila al la vivo de Pierre, same kiel 
estas nesimila la terpomo je la vinbero aŭ nordo je sudo kaj 
ĝi estis senlime simila same kiel estas similaj unu la aliajn 
ĉiuj fruktoj de la Tero, ĉiuj landoj kaj ĉiuj vivoj. Peter eĉ unu 
fojon ne manĝis vinberojn, li nur vidis tiujn en la fenestroj de 
magazenoj. La muzikon li ne ŝatis, sed festotage li 
kegloludis. Li malsereniĝadis kiam la herbo flaviĝadis kaj la 
bovino de Peter produktis malmulte da lakto. Li neniam 
havis oreldoloron. lam li malvarmumis kaj dum semajno 
kuŝis havante tre altan temperaturon. 


Estinte knabo li ludis kun la maljuna depatra vertago kaj per 
la kasketo li kaptadis la sunrebrilojn. Lia edzino Johanna 
estis blanka kiel lakto, malkompakta kiel la kuirita terpomo 
kaj ĉi tio plaĉis al Peter. Tiel vivis Peter. Poste — unuj parolis 
ke Germanujo batalas por la libero, la aliaj — ke ĝi volas 
forrabi la feron kaj karbon — Peter Debau estiĝis la soldato 
de la 87-a rezerva bataliono. 


Sur la neniestereno estis nek libero nek karbo — estis nur la 
rubaro de la ostoj kaj rusta pikdrataro, sed la homo volis per 
ĉiuj ajn rimedoj akiri la neniesan terenon. Pri tio oni ekpensis 
en la staboj kaj menciis en la paperaro. La 24an de aprilo 
1916 la leŭtenanto alvokis al si soldaton Pierre Dubois kaj 
ordonis je la dua horo post la noktomezo tragrimpi la 
forlasitan tranĉeon, nomitan «La Kata Koridoro», ĝis la 
germanaj pozicioj kaj kaŝrigardi kie estas dislokitaj la 
malamikaj postenoj. 


Pierre Dubois estis dudek-ok-jara. Ĉi tio certe estas tre 
malmulte — la silentega radio flugkuras dum jarcentoj. Sed 


Pierre, ekaŭdinte la ordonon, ekpensis, ke estis la filokseroj 
pereigantaj la vinberojn kaj la malsanoj pereigantaj la 
homon, sed aperis la milito kaj por la homo necesas kalkuli 
ne jarojn, sed la horojn. Ĝis la dua post la noktmezo restis 
ankoraŭ 3 horoj kaj 15 minutoj. Li sukcesis alkudri la 
butonon, skribi al Jeanne ke ŝi ne forgesu surguti la sulfuron 
sur la junajn vitojn kaj laŭte Ŝmactrinkante, varmigante la 
manojn super la kruĉo eltrinki la nigran acidan kafon. 


Je la dua postnoktmeze Pierre rampis sur la gliteca argilo 
por konkeri la neniesan terenon. Li longedaŭre trarampadis 
la tranĉeon, nomitan «La Kata Koridoro», kunpuŝiĝante kun 
ostoj kaj pikdrataroj. Poste la koridoro finiĝis. Dekstre kaj 
maldekstre estis la samaj forlasitaj tranĉeoj, orfecaj kiel 
forlasitaj domoj. Pripensante kiun elekti: ĉu la dekstran aŭ 
maldekstran — ili ambaŭ kondukis al la malamikoj, tio estis 
— al la morto. Pierre decidis ekripozeti kaj uzante la 
kaŝitecon de la loko, ekfumi la povran soldatan pipon, 
malpurigitan de argilo. Estis tre mallaŭte — la homo kutime 
laŭte pafadis tage, sed nokte ili mortigadis unu alian sen 
bruo, sendante solecajn homojn, serpentumantajn kiel 
Pierre, aŭ fosante la subfosaĵojn. Pierre fumis la pipon kaj 
rigardis al la malplena steloza ĉielo. Li ne mezuris, nek 
divenprovadis, nek komparadis la mondojn kun sia vilaĝeto 
en Provenco. Li nur ekpensis: «se tie en la sudo estas la 
sama nokto — por la vinberoj tio estas bona kaj al Jeanne 
same, Jeanne ŝatas la varmajn noktojn.» Li kuŝis kaj fumis, 
ĝojante per la tuta varmo de sia harabunda besteca korpo 
de tio, ke tie ĉi sur la morta neniesa tero, li ankoraŭ estas 
viva, li spiras kaj fumas kaj kapablas ekmoveti la manon kaj 
piedon. 


Sed Pierre ankoraŭ ne sukcesis fumigi bone la pipon, kiam 
de post ia angulo aperis homo. lu rampis renkonten al li. 

Pierre vidis la vizaĝon — helan kaj larĝan, ne similan al la 
vizaĝoj de vinfaristoj kaj paŝtistoj de Provenco, la fremdan 


vizaĝon, fremdan ŝirmkaskon, fremdajn butonojn. Ĉi tiu estis 
Peter Debau, sed por Pierre li estis simple la malamiko, kiel 
simple estis la milito, aŭ simple — estis la morto. Li ne sciis, 
ke vespere la germana leŭtenanto alvokis al si soldaton 
Peter kaj donis al tiu la ordonon, ke Peter same riparis la 
kapoton, skribis al Johanna, ke ŝi ne forgesadu la gravedajn 
bovinojn, kaj ŝmacante trinketis la supaĉon. Pierre ne sciis 
pri tio, sed se li eĉ scius, ĉioegale li ne komprenus — ja tiun 
jaron estis milito. Peter estis por Pierre simple la malamiko, 
sed renkontinte la malamikon alrampantan renkonten, Pierre 
kiel la antikva praulo en la arbaroj, kiel la lupo fleksiĝis, 
streĉis sin, preparante sin alkroĉiĝi en la kaptitaĵon. Kaj 
apude Peter ekvidinte la malamikon tiel proksime, ke li aŭdis 
kiel batadas la fremda koro, kiel la praulo, kiel la lupo 
liberigis la manojn, submetis la krurojn, mezurante la pli 
bonan eksalton. 


lli kuŝis unu kontraŭ la alia. Ĉiu atendis kaj ne volis komenci. 
La manoj de ambaŭ estis videblaj kaj, ne rigardante la 
vizaĝon, ili ambaŭ atentege rigardadis la malamikecajn 
manojn. 


Kaj la pipo de Pierre fumis. La malamikoj kuŝis apude, ne 
volante mortigi, sed firme sciante, ke mortigi estas necese, 
ili kuŝis pace kaj laŭte spiradis unu al la alia en la vizaĝon. Ili 
kiel la bestoj alflaradis la fremdan lanon. La odoro estis 
parenca kaj konata, la odoro de la soldato, de tramalseka 
kapoto, ŝvito, malbona supo, argilo. La alvenintaj el la 
malproksimaj terenoj, el Provenco, el Pomerio sur ĉi tiun 
teron, neniesan kaj fremdan, ili sciis: la malamiko — oni 
strangolu... Ili ne penis interparoli: estas multaj fremdaj 
terenoj kaj fremdlingvoj. Sed ili pace kuŝis apude kaj la pipo 
de Pierre fumis kaj Peter (kiu ne povis ekfumi la sian, 
sciante, ke la plej eta manmovo — ekestos batalo kaj morto) 
enspirinte avide la tabakofumon, malfermis la buŝon. Li per 
ĉi tio petis kaj Pierre komprenis lin, kaj ankoraŭ pli 


proksimen eltiris sian kapon. Peter prenis la pipon per la 
dentoj el la dentoj. Kaj la okuloj de ambaŭ kiel ĝisnune ne 
lasadis la liberiĝintajn, kvazaŭ senvivajn, manojn. Enspirinte 
la tabakfumon Peter redonis la pipon al Pierre kaj tiu siavice, 
jam ne atendante la peton post la fumenspiro proponis la 
pipon al la malamiko. Tiel ili faris kelkfoje, dolĉe fumante la 
soldatan pipon, la du malamikoj sur la neniesa tero, kiun oni 
neprege konkeru. Ili enspiradis la tabakfumon singarde, 
malrapide, tre, tre malrapide. La plej silentega radio 
flugkuras dum miljaroj, sed ili sciis, ke por unu el ili ĉi tio 
estas la lasta pipo. Okazis la malfeliĉo — la pipo ne 
finfuminte ĝis la fino, estingiĝis. lu el la du enmeditiĝis kaj 
ĝustatempe ne plilongigis per la englutita enspiro ties 
mallongan vivon. Ĉu tiu estis Pierre, ekmemorinta la 
brunhaŭtan Jeanne, aŭ Peter adiaŭinta kun la blanketa 
Johanna? lu el tiuj du... Ili sciis, ke elpreni la flamigilon ne 
eblas, ke je plej eta manmovo — ekestos la lukto kaj morto. 
Sed iu unua ekdecidis, ĉu Pierre, defendanta la francan 
respublikon, kaj en la malantaŭa poŝo konservanta la silikon 
kun la longa ŝnuro,— ĉu Peter, kiu havis alumetojn kaj kiu 
batalis por la germana imperio? lu el tiuj du... 


[li kunkroĉiĝis kaj komencis strangoli unu la alian. La pipo 
elfalis kaj enargiliĝis. Ili strangoladis kaj batadis unu la alian, 
strangoladis longe, silente, ruliĝante sur la tero, kovrante 
sin per la argilbuloj. Poste, ĉar neniu povis superforti, ili per 
la dentoj enkroĉiĝis en la durajn vilajn vangojn, en la 
angiozajn kolojn, eligantajn la parencan kaj konatan odoron, 
fermentante la flavan argilon per la varmega sango. Ili 
denove eksilentis, denove pace kuŝis apude, nur sen la pipo, 
mortaj sur la morta kaj neniesa tero. 


Baldaŭ ĉesis esti videblaj la plej silentegaj radioj, irantaj de 
la steloj al la Tero, mateniĝis, kaj kiel ĉiun tagon, la homoj 
mortigantaj dum la nokto silente, rampante sur argilo kaj 
fosante la subfosaĵojn, ekvidinte la Sunon, komencis 


murdadi laŭte, pafante el la pafiloj kaj kanonoj. En la du 
staboj oni enskribis en la listojn de la malaperintoj tiel 
diversajn kaj similajn du soldatojn, sed kiam denove alvenis 
la nokto, ekrampis sur la teron, nomitan «la neniesa», novaj 
homoj por fari tion, kion faris nek Pierre, nek Peter, ja tiun 
jaron estis la milito. 


En la vilaĝeto de Provenco la brunhaŭta Jeanne, ŝutante per 
sulfuro la vitojn, ploris pro Pierre kaj fininte plori, ŝi enlasis 
en sian hejmon alian edzon — Paul, ĉar iu devis surtranĉi la 
vitojn kaj kunpremadi ŝiajn mamojn, krutajn kiel la 
vinberaroj en la rikoltabunda jaro kaj tre malproksime de ŝi, 
sed pli proksime ol stelo de stelo, en la vilaĝeto de Pomerio 
ploris la blanketa Johanna, alŝutante la nutraĵon al la 
gravedaj bovinoj kaj ĉar la bovinoj postulis multe da zorgoj 
kaj ŝia karno blanka kiel la lakto ne povis vivi sen la karesoj, 
en la bieno aperis la nova edzo laŭ antaŭnomo Paul. 
Eksciinte, ke la viroj finfumis sian lastan pipon, du virinoj 
tristegis kaj poste denove ĝojis kun la aliaj edzoj, ja tiun 
jaron, same kiel dum aliaj jaroj, estis la vivo. 


En aprilo 1916 la neniesa tero odoranta de la fekaĵo kaj 
sango, ĉesis resti neniesa. En la varma serena tago sur ĝi 
mortis tre multe da homoj el diversaj provincoj kaj la flava 
argilo, fermentita de la sango, estiĝis ies propra laŭleĝa 
tereno. Unuan fojon laŭlonge de la tranĉeo, havinta la 
nomon «La Kata Koridoro», la homoj antaŭe rambpintaj sur la 
ventro ekiris trankvile, ne ekfleksante eĉ la kapon. Sur la 
tranĉekurbigo tie, kie finiĝis la «Kata Koridoro» kaj 
disbranĉiĝis dekstren kaj maldekstren aliaj tranĉeoj, ne 
havantaj nomojn, ili ekvidis du skeletojn, 
ĉirkaŭbrakumantajn unu la alian, kiel feliĉaj amantoj, 
ekkaptitaj de la morto. Apude kuŝis neglektite la eta pipo. 


Jen ĝi estas antaŭ mi, la povra soldata pipo, malpurigita per 
argilo kaj sango, la pipo, kiu estiĝis en la milito «La Pipo de 


Paco!» En ĝi ankoraŭ grizas iom da cindro — la postsigno de 
la du vivoj, forbruligitaj pli rapide ol la pinĉokvanto de la 
tabako, la vivoj mizeraj kaj belegaj. Kiel konstrui tiun 
pesilon, ke oni pesu la vegetadon de la homgrajno, ke oni 
ĵetu sur unu pesilteleron milmilojn da jaroj kaj sur la alian 
tiom da tempo dum kiu povas fumi la eta soldata pipo?... 


Ilja Erenburg 
el la rusa tradukis Viktor Gruŝko 


(el «Norda Prismo») 


Ekzercoj 


168. Leginte la supran rakonton, respondu jenajn 
demandojn: 


l. lasence la aŭtoro ja sugestias pesilon por mezuri la 
homvivon kontraŭ la ĉielaj radioj. Kiasence? 


2. Evidente la aŭtoro prezentas du soldatojn, kiel li skribas, 
«tiel diversajn kaj similajn», eble pli similajn ol diversajn. La 
ripetado de detaloj de la du malamikoj estas unu el la 
rimedoj, per kiuj li volas sentigi sian temon. Sed okazas 
ankaŭ ripetiĝoj vortaj, kiuj havas fortan efikon. Trovu kelkajn 
el tiuj vortaj ripetiĝoj, kaj analizu ilin. 


3. «lu el la du enmeditiĝis kaj ĝustatempe ne plilongigis per 
la englutita enspiro ties mallongan vivon.» Kritiku la pozicion 
de «ĝustatempe» en tiu propozicio. 


4. Kiel Pierre kaj Peter malsimilis inter si? Kiel ili similis? Kiuj, 
laŭ via opinio, estis la pli gravaj vivfaktoroj — la malsimilaĵoj 
aŭ la similaĵoj? Kiuj faktoroj estis, laŭ la opinio de la aŭtoro, 
la pli gravaj? Kiel li sukcesis sentigi sian opinion? 


5. Ĉu Pierre Dubois batalis por la libero? 


6. Pri kio Pierre pensis, dum li ekbruligis sian lastan pipon? 
Kion tiuj pensoj sciigas al ni pri la homoj soldatiĝintaj dum 
milito? 


7. Kiel reagis Pierre, kiam li ekvidis tiel proksima Peteron 
Debau? 


8. La rakonto ne finiĝas kun la morto de la du soldatoj: ni 
sciiĝas pri la efiko de tiu duobla morto. Kion tiu efiko 
sentigas pri (a) la milito? (b) la vivo? 


9. Al kio komparas la aŭtoro la du trovitajn skeletojn? Kial tiu 
komparo estas (intence) ironia? 


10. Kio estas la fina efekto de la rakonto sur la leganton? 
Analizu tiun efekton. 


169. La subaj propozicioj enhavas po unu el jenaj figuroj: 
metaforo; similigo; ironio; antonomazio; kalemburo. Trovu 
kaj analizu la figurojn. 


a) La miljara paco estis rimarkinda fenomeno en si mem. 
b) Kion bezonas la Movado, tio estas financa napoleono. 
c) ... kaj lante kun ni la insulo eknaĝas kiel nupta barko. 


d) Tra la stratoj kaj bulvardoj de la urbo Antverpeno, mi 
multfoje la brutaron de ĉagrenoj miaj trenis. 


e) Kiumotive vi venis al Londono? — Lokomotive! 


170. La poeto Eŭgeno Miĥalski verkis poemon sub titolo 
«Paraleloj», kies unua strofo legiĝas jene: 


.. NOVO — malnovo, 
eterno — momento, 
potenco — senpovo, 
feliĉo — turmento. 


Kiel vi vidas, temas pri vortparoj, kiuj estas antonimaj. Vi 
vidas krome, ke la unua kaj tria paroj rimas, ankaŭ la dua 
kaj kvara. Sube vi trovas 24 vortojn; ili estas la vortoj de tri 
aliaj strofoj en la poemo, sed tute misordigitaj. Laŭ tiuj 
indikoj, ĉu vi povas rekonstrui la tri strofojn? 


KARESO SINCERO INFERO MILDECO PROMESO ĴALUZO 
SUFERO EKFLAMO FIDELO KOMPATO BEATO EDENO RIBELO 


INSULTO TRANKVILO ADORO KONFIDO MALAMO FI-TROMPO 
KRUELO ADULTO KONSTANTO AMUZO JURROMPO. 


171. Korektu la subajn propoziciojn, tiel ke ili diru tion, kion 
la aŭtoroj evidente intencis. 


a) Estas notinde, ke la eldonejo akceptis Esperanton, 
kvankam ĝis nun ĝi estis kontraŭ nia lingvo sekve de la 
multa pruvmaterialo, kiun nia samideano povis disponigi. 


b) La patrinoj faras sian eblon forigi la infanojn, kokojn kaj 
ceterajn dombestojn de sur la reloj. 


c) Prelegis nia arminda instruistino. 


d) Morgaŭ, frumatene, la metiistoj rapide pakis sian ekipaĵon 
kaj ĝentile formarŝis. 


e) Post du jaroj la patro de Aleksandro estis mortigita kaj 
sekve li surtroniĝis. 


f) La helpkuracisto estis homo nejuna kun grasa ventro kaj 
kun senharaĵo. 


g) Elektis vin Dio, ho granda virino, naskigi la Majstron. 


h) Montoj, surkreskitaj de abloj kaj piceoj kaj belegaj sunaj 
valoj, estas la vidindaĵoj de tiu ĉi regiono. 


i) Malgraŭ landlimaj bareloj, la esperantistoj devas kaj povas 
aranĝi ligilojn inter la popoloj. 


j) La opinioj pri la valoro de la kiso estas tre malsanaj. 
[Solvoj] 


172. Uzu korekte en propozicioj la subajn vortojn kaj frazojn: 


ĜUSTE; ĴUS; MALPLEJ; JAM DELONGE; NOME; ENTUTE; JAM 
NE; POR MI; PRO MI; UNUOPE. 


173. «Prefere vivanta malkuraĝulo ol mortinta heroo.» 
Diskutu. 


Paŝo trideka 


Vortaro 

AGORDI: emigi iun al lo. 

AKVOPOLOO: pilkludo en naĝejo. 

ALIANCO: interligo. 

ALTARO: rita tablo por religiaj oferoj. 

ANĈOVO: speco de fiŝeto. 

ANONCI: antaŭsciigi. 

ANSO: kurba tenilo. 

ARENO: loko en la centro de cirko por bataloj kaj ludoj. 
BAGO: valizo. 

BANTO: ornama nodo. 

BARBITURATO: speco de drogo. 

BASENO: akvujo en ĝardeno. 

BIKINI-KOSTUMO: tre eta dupeca naĝkostumo. 
BOMBONO: sukeraĵo. 

BRETO: horizontala tabulo por surmeti objektojn. 
BRUTO: kvarpieda paŝtobesto. 

BUDAPEŜTO: la ĉefurbo de Hungarujo. 


BUĜETO: la sumo de la jaraj en- kaj el-spezoj. 


BUKEDO: kunligaĵo de detranĉitaj floroj. 
BURĜO: mezklasulo. 

ĈAMPANO: speco de saŭmvino. 

ĈERKO: kesto, en kiun oni metas kadavron. 
DIGO: akvobarilo. 

EKSTRA: plia, aldonita. 

EVENTO: grava okazaĵo. 

FANDI: fluecigi per varmo. 

FARBO: koloriga substanco. 

GALONO: dika rubando por ornami aŭ borderi veston. 
GIMNAZIO: mezgrada lernejo. 

GRANDIOZA: impone granda. 

GRATI: froti per la ungoj. 

GVATI: kaŝe aŭ deĵore observi. 

HENI: ĉevalbleki. 

HEPATO: granda glando, kiu produktas galon. 
HUMIDA: malseka. 

HUŜI: fortimigi birdojn, kriante «Huŝ!». 
IMPROVIZI: fari ion senprepare. 

INCITI: koleretigi. 


JUNGI: alligi beston al tirota veturilo. 

JURO: leĝoscienco. 

KANAPO: longa apogseĝo. 

KAPACITO: la kvanto, kiun ujo povas enteni. 
KAZINO: konstruaĵo por publikaj amuzaĵoj. 


KLAKI: eligi mallongan sonon per rapida movo de io kontraŭ 
lO. 


KOINCIDI: okazi en la sama momento. 
KOLĤOZO: mastruma kolektivo. 

KOLONJO: urbo en Germanujo. 

KOMPOTO: manĝaĵo farita el fruktoj kuiritaj kun sukero. 
KONEKSA: interligita. 

KONKO: kalka tegaĵo de moluskoj. 

KOTLETO: rostita viandpeco. 

KRANIO: tutaĵo de la ostoj entenantaj la cerbon. 
KREZO: tre riĉa homo en la antikva tempo. 
KULERO: manĝilo per kiu oni ĉerpas. 

KUSENO: remburita sako por la kap-apogo. 
LADO: metala plato. 


LAMA: malfacile paŝanta pro kripleco. 


LAMPIONO: lampeto. 

LATINO: la lingvo de la Romianoj. 

LEKI: tuŝi per la lango. 

MAGAZINO: perioda revuo. 

MAJSTRO: titolo donata al homo fake elstare kompetenta. 
MASKO: artefarita vizaĝo, vizaĝkaŝilo. 

MATĈO: ludo aranĝita inter du trupoj. 
MATRIKULO: listo de anoj. 

MELODIO: belsona muzikaĵo. 

MELONO: granda sukplena frukto. 

MENTONO: vizaĝparto sub la buŝo. 

MIRTO: arbeto kun ĉiamverdaj folioj. 

MUZELO: elstara ĉirkaŭbuŝa kapoparto de bestoj. 
NORMO: modelo de la ordinara tipo aŭ kutimo. 
NUKO: posta parto de la kolo. 

NUPTO: geedziĝo. 

OBSTINA: firme necedema. 

OBTUZA: malklara, kvazaŭ sufokata. 

OCEANIO: la tuto de la pacifikaj landoj. 


OLDA: maljuna, malnova. 


PANTALONO: dukrura vesto por la suba korpoduono. 
PEDANTA: precize kaj detale zorganta pri malgravaĵoj. 
PEKI: malobservi moralan leĝon. 

POLEKSO: dikfingro de la mano. 

PULOVERO: trikita torsovesto. 

RANCA: ricevinta malagrablan odoron pro malkomponiĝo. 
RAPORTI: sciigi tion, kion oni vidis aŭ faris. 

RASPI: skrapi per speciala ilo. 

REPRODO: (mallongigo) = reproduktaĵo. 

REZOLUTA: decidema, firmanima. 

SCIURO: malgranda besto vivanta en arboj. 

SKRUPULO: dubo de konscienco. 

STATUO: homsimilaĵo el ŝtono. 

ŜMINKI: ŝmiri la vizaĝon per kolorilo. 

TAPIŜO: teksita plankokovrilo. 

TEGI: kovri ion tiel, ke la kovro kaj la kovritaĵo unuiĝas. 
TELE-: prefikso, kiu signifas «en malproksimo». 
TELEFONO: aparato por interparoli tra granda distanco. 
TENTI: instigi al io malpermesita. 


TREMOLO: speco de arbo. 


TROGLODITO: kavernulo. 

TUALETO: necesaĵoj por sin vestado. 

TUĈI: skrbi per speciala nigrega inko. 

TURISTO: homo vojaĝanta por plezuro. 

ULTIMATO: lasta averto antaŭ milito. 

VAZO: ujo. 

VENENO: vivdetrua substanco. 

VISKIO: skota brando. 

ZIZELO: malgranda mambesto, kiu dormas dum la vintro. 
TRANKVI: (mallongigo) = trankviligi. 

CIAO, BAMBINA: Ĝis, knabino! (itale; legu: ĉao, bambina). 


YOU ARE MY DESTINY: vi estas mia sorto (angle; legu: ju ar 
maj destini). 


Legaĵo: 
Geedziĝo en hodiaŭa maniero 


[li interkonatiĝis en la montaro Matra. La knabino, AnikO, 
apenaŭ eliris iam el la somerumejo: taglonge ŝi ŝtopis al si 
la sciencon en la kapon en la fino de la ĝardeno, sub la 
pirujo, kie neniun ŝi ĝenis. Ŝi lernis juron en la vespera 
universitato, preparis sin por ekzameno. Kun Dezso, la milda 
kaj timema scienca esploristo, ŝi interkonatiĝis jam en la 
unua tago. lli tagmanĝadis de la sama tablo, kaj kiomfoje 
Anik6 havis tempon, ili veturis kune inter la montojn en la 
Trabanto de Dezso, aŭ promenadis post la tagmanĝo sur la 
ombraj vojoj. 


La asignita somerum-tempo de Dezso pasis pli frue. Anik6 
restis ankoraŭ por kelkaj tagoj; ŝi estis poste devonta meti 
ekzamenon. Ili interkonsentis, ke tiam kaj tiam, tie kaj tie ili 
renkontiĝos, du semajnojn post tiu tago, en Budapeŝto. 


[li adiaŭis, la viro sidiĝis en sian aŭton, la knabino enŝovis la 
kapon tra la fenestreto: 


— Mi vin priŝmacos ankoraŭfoje — ŝi diris — la buŝeto tion 
permesas. Poste, ne forgesu, ke vi estas mia tablo, sed 
ankaŭ mi estu via vekielmankas, alie estos krako en via 
melono. 


La guston de la kiso iom konfuzis, ke li ne komprenis precize 
la tekston de la knabino; li volis do informiĝi: 


— Kiel mi komprenu tion, mia kara? 


— Nu, tiel, scienca kapo, ke vi devas profundigi la situon, kaj 
aŭ ciao bambina, aŭ you are my destiny. Cu klare? 


Ne estis klare, sed li hontis plu demandadi, nur ridetis kun la 
senkulpe bonvola rideto karakteriza pri la sciencaj kadruloj; 
lia rideto ankoraŭ unufoje trakaresis la knabinon, kies 
floranta virineco preskaŭ disstreĉis la venene verdan 
pantalonon, kiu subzone, kaj la flavan puloveron, kiu 
superzone ŝin kovris. 


— Ciao, my destiny — li mansignis, poste tuj donis gason kaj 
forpolvis. 


Al tiu ĉi improvizo li povis danki, ke li konsciiĝis pri la 
situacio: — la vortoj de la knabino signifas: aŭ por eterne 
finite, aŭ eterne kune. Kiam li alvenis Budapeŝton, li jam 
decidis favore al la dua el la solvoj, kaj ĉi tiu decidiĝo 
plifortiĝis en li tago post tago. 


Poste venis la tago de la rendevuo. Apenaŭ li ĉirkaŭrigardis 
en la somera restoracio, li ekvidis Anik6-n de flankestara 
tablo. Ŝi ŝajnis laca: la ekzamenoj iom longigis ŝiajn trajtojn, 
paligis ŝiajn kolorojn. La animagorda ĉirkaŭaĵo instigis lin je 
deklaro. 


— Mi decidis favore al la geedziĝo — li volus diri, sed la 
knabino lin antaŭis: 


— Mi furaĝis min — tiavorte ŝi lin salutis kaj klaketigante la 
fingrojn ŝi diris laŭvice, kion si konsumis: kazinan ovon, 
skatolon da anĉovoj, kotleton Vienan — kaj tiu kreteno diris 
nur poste, ke ankaŭ rostitan hepaton ili havas. En ega saŭco 
mi sidis, kio estos, se vi min traskuis. Poŝremburo estas 
luna, eĉ telekupron mi ne havas, telefoni al iu sciuro. 


Subite ŝi eksilentis. 


— Ĉu vi scias, kiel vi rigardas min? Kiel kolĥozprezidanto, 
kiun oni alvokis diri sian raporton latine. 


— Kiel ĉi tio venis al vi en la kapon? 


— Heninde! Tiel ĝi venis al mi en la kapon, ke ĝi venis al mi 
en la kapon, ĉar se ĝi ne venus al mi en la kapon, mi ne 
estus ĝin dirinta. Ĉu ne vere? Kaj vi ankoraŭ ne kisis min. 


— Efektive! 


En tiu momento, kiam li sentis la haŭton de la knabino per 
siaj lipoj, lia mondkoncepto ŝanĝiĝis: 


— Mi decidis — li volus diri, sed Anikd tiris ansan kofron el 
sub la tablo kaj komencis en ĝi serĉe fosadi. 


— Ĉu vi tagmanĝos, Didiliĉjo? — ŝi demandis tute 
senatente. 


— Tagmanĝi? Je la kvina posttagmeze? — miregis Dezso,— 
jam delonge mi estas trans la tagmanĝo. 


— Jen ĝi estas!— diris AnikO.— Tamen bone mi memoris, ke 
mi ĝin metis ĉi tien. Notoj por lerno. De Odon mi ricevis ilin. 
Ankaŭ li frekventas la vesperan. Klasa membro li estas, 
krom ke li lamas. Forpiedbatita en matĉo, nun li akvopoloas. 
En la baseno li estas animale klasa. Ha! Pagu, kaj ni iru. Ĉu 
vi estas kun la ĉaro? 


Dezso mansignis al la kelnero, levis la brakon, interfrotis 
sian polekson kun la montrofingro; dume kapobalance 
signis, ke li venis kun Ĉaro. 


— Vi min kunprenos, ĉu ne? — alridetis lin la knabino, tiel 
varmege, ke lin kovris ia dolĉa ŝvito. 


— Jes... jes... — li balbutis —, ankaŭ mi mem ĝuste pensis 
pri tio. Ili sidiĝis en la ĉaro, kaj li direktis ĝin sendemande al 
la Rozmonteto. Tie li loĝis. 


— Ĉu via menso ferias, Didiliĉjo? — demandis la knabino kaj 
sian manon ŝi glitigis milde sur la lian. — Ni iros al Ujpeŝto. 
— Cu al vi? 


— Al mi? Ne tie mi loĝas. 
— Kial do ni iros tien? 


— Ni reportos al Odon la notojn; mi montris ilin, ĉu vi ne 
memoras? Odon estas tiu, kiu estas klasa, krom ke li lamas. 
Ĉu vi fakte ne memoras? Mi promesis, ke la notoj hodiaŭ 
estos tie. Lia kunkapo bezonas ilin, kiu prokrastis ĝis aŭtuno 
kaj nun ilin kunportos al la provinco por tie lerni. Ankoraŭ du 
libroj estas urĝaj: tiu de R6zsa, kiu loĝas en Buda kaj tiu de 
Nuŝko. Atendu iom, mi skribis en ĝin ŝian adreson; Erdliget. 
Tuj mi diros ankaŭ la straton. 


— Erdliget? — demandis Dezso obtuze. 
— Kiel vi diras. Vi ne ŝajnas feliĉa, Didiliĉjo. 


— Mi nome kalkulis je tio, ke ĉi tiu posttagmezo estas nia, ke 
ni priparolos, kiel estos poste... 


— Ni priparolos — allasis la knabino —, sed antaŭe ni 
reportos la notojn, vi estas krezo sen krizo, vi ne komprenas 
tion, prunte mi ricevis ĉiujn notojn. Ĉu falis jam la monero 
en via aŭtomato? 


— Sekve — ekparolis la scienca esploristo post kelka 
silentado —, de Ujpeŝto ni iros al Erdliget... 


— Kaj dume ni prenos la vojon tra la Placo de Rondo en 
Buda. Scienca kapo, vi gvatas la vojon, kvazaŭ vi volus ĝin 
manĝi. Ĉu vi tute ne scivolas pri miaj ekzamenoj? Unu el la 
membroj estis animale kretena, oni ne scias, de kie oni 
ennovigas tiajn zizelojn. Li ne povis sin esprimi. Per sia ega 


muzelo li kovradis sian kretenecon, sed tiel grandan 
muzelon ankaŭ li ne povis gravmieni, ke tiu ne elŝovu sin el 
sub ĝi. 


— Vesperiĝos, kiam ni revenos Budapeŝton — diris la 
knabino en Erdliget. 
— Nu, vi vidas — diris Dezso vigle. 


— Kion mi vidas? 


— Ke pasis la tago, nun jam apenaŭ ni havos tempon 
interparoli. Kvankam mi plej konscience pripensis ĉion kaj 
mi decidis... 


— Pardonu, ke mi tretas sur vian tekston, sed mi devas fari 
salton ankaŭ al amikino Sari. 


— Al Ŝĉri? — eĥis la viro funebre. 


— Vi ne scias, kiu estas Ŝĝri, sed ne grave. Ŝi loĝas en la 
strato Thokoly. Necesas tien iri, por ke ŝi ne mortigu sin. Ŝia 
pasaĝero tiris for la strion, inter tiaj cirkonstancoj iu devas 
elskui el ŝi la barbituratojn. Ĉu klare? 


DezsoO malsereniĝis. 
— Ankaŭ vi povas tie dormi — konsolis lin la knabino. 


La viro skuis la kapon, demetis Anik6-n antaŭ la loĝejo de 
Sari kaj mishumore veturis plu hejmen. La svatiĝo restis en 
li Ŝtopita. 


— Mi decidis, Anik6 — li volis diri tiutage, sekvatage, 
triatage, sed nur kvaratage venis ties vico. En sia loĝejo ĉion 
li preparis por la solena okazaĵo. Sur la rultableto estis 


florbukedo, en telereto du ringoj, sur glacio troviĝis 
ĉampano. 


— Animale! — eksplodis la ekzaltiĝo de Aniko jam antaŭ la 
domo. — Cefkapo vi estas, Didiliĉjo. En animale altara loko 
vi loĝas. Brute bela! 


Per la samaj epitetoj ŝi karakterizis ankaŭ la loĝejon, kaj pri 
la elvido ŝi diris: 


— Kapacite altara! 


Ŝi ĉirkaŭiris en la ĉambro, laŭvice elprovis la konkoformajn 
apogseĝojn, elprovis la kanapon, pririgardis la bildojn, sed 
flankentiris la buŝon: 


— Ne sufiĉe abstraktaj. 


La viro kelkfoje faris provojn venigi ŝin el la ĉambro en la 
halon, proksimen al la florbukedo, kie atendus ilin la 
ĉampano kaj la deklaro: — Mi decidis, Anik6. 


— Kio la breĉo? — demandis fine la knabino. — Ĉu krevis la 
digo? Dezso skuis la kapon, kaj staris tie obstine antaŭ la 
rultableto, de tie li vokadis mansigne la knabinon. Fine ĉi tiu 
ekkriis: 


— Tiel vi okulumadas, kiel ia oĉjo tentanta per sukero. — 
Venu, mia kara. Mi vin petas, venu. Fine Anik6 cedis al la 
voko. Si rimarkis la bukedon. 


— Beste bela — ŝi diris —, se mi estus kapro, mi paŝtiĝus 
sur ĝi. Kaj tiam ŝi ekvidis ankaŭ la ringojn sur la telero. — 
Kaj kion vi volas per tiuj? Cu ili estas de viaj prapatroj? 


Dezso ridetis timeme. 


— Ĉu vi ne divenas? 


— Mi ne amas divenadi — kaj ŝi jam ekiris reen en la 
ĉambron, sed la viro ŝin retenis: 


— Se ankaŭ vi mem volas tion, AnikO mia kara, vi estos mia 
edzino. 


Sur ŝia vizaĝo aperis ega tropika rideto, ŝia buŝo 
malfermiĝis ĝisorele, ŝiaj okuloj grandronde. 


— Brute bona, Didiliĉjo. Tial do vi gravmanieradis, kiel 
kandidato perdinta siajn oponantojn? Vi svatas vin pri mi? 
Kia areno! Tia scienca kapo, kiel vi, edzinigas min! Heninde! 


Ŝi tenis momenton da paŭzo, poste ŝi paŝis pli proksimen al 
la viro. 


— Ĉu vi pripensis tion bone, Didiliĉjo? Ĉar mi estas kapabla 
eĉ edziniĝi al vi. 

— Mi ne estas homo de senpripensaj decidoj. 

— Efektive. Vi aĝas tridek kvin, kaj eĉ unufoje ĝis nun vi ne 
edziĝis. Mi nur ne komprenas, kial vi volas elekti ĝuste min? 


Aŭtoĉara kapo vi estas kaj ankaŭ loĝejon vi havas. Kial 
ĝuste min? 


Dezso rigardis la nazon de sia ŝuo kaj sentis, ke la sango 
alfluegas lian kapon, li sentis sin kiel lampiono eklumigita en 
nekonvena tempo. 


— Ĉar mi vin amas — li flustris, kaj poste singarde li 
alrigardis la knabinon. 


— Ankaŭ mi vin amas — diris ĉi tiu dolĉe. 


— Ni, scienculoj, estas tre okupitaj homoj, sed ni tre scias 
ami. 


— Ĉe ni, normuloj, la situacio estas tia sama. Sed se ni jam 
venis ĝis ĉi tie, ni alsuĉu la ĉampanon. 


— Je nia feliĉo. 
Ili remetis la glasojn sur la rultableton. 


— Unu aferon mi ne komprenas — ekparolis la viro inter 
zorgoj. 


— Vi gajnis. Mi, nome, komprenas nenion. 


— En Matrahaza, kiam ni adiaŭis, vi diris tra la fenestreto de 
la ĉaro: aŭ ciao bambina, aŭ you are my destiny. Precize mi 
memoras viajn vortojn. 


— Nu, kaj kio, se mi diris tion? — kun ĉi tio Anik6 premis la 
kapon de la viro inter siajn manplatojn, kaj antaŭ ol kisi lin 
surbuŝe, esplore ŝi rigardadis lian vizaĝon. — Vi estas dolĉa, 
kiel lerneja direktoro kredanta sin gimnaziano. Mi tute ne 
memoris tion. 


— Ĉu ne? Mi pensis, ke vi starigis min antaŭ elekton. 


— Antaŭ ultimaton? — ridis la knabino. — Neniel. Sed, se vi 
volas, ankaŭ tio estas ebla. 


— Mi volas, kompreneble, ke mi volas tion. Kaj nun ni sidiĝu 
kaj priparolu, ke viaparte kiel vi imagas kaj miaparte kiel mi 
imagas la aferon, ĉar la geedziĝo, Ĉu ne... 


— Estas serioza afero. Kiel vi diras, jes, Didiliĉjo. Tiom 
serioza, ke nun ni tuj iros alporti mian bagon ... 


— Vian bagon... — eĥis Dezso konsternite. 


— Ĉu vi volas tele-edzecon? 
— Ne. Tamen... 
— Mi ne amas tiajn etburĝajn skrupedantaĵojn. 


Dezso cedis al la rezoluta opinio. Post duonhoro ili jam estis 
en la sublua ĉambro, kiun Anik6 loĝis en kvaropo. En la 
sublua dezerteco la kvar knabinaj litoj, kvar oazoj de la 
bunta, kolora kaj refreŝiga malordo, estis tiom same da 
eksperimentoj por tio, ke ĉiu el ili povu krei por si hejmon 
sur kelkaj kvadratmetroj da loko kaj stampi tiun hejmon per 
sia individueco. 


Dezso, karesante al si la mentonon, observadis la imperion 
de Anik6. Ĝi konsistis, krom la lito, el kesto kovrita per bona 
peco da kolora papero; en la kesto estis bretoj, sur la bretoj 
troviĝis libroj, malsupre inter ŝuoj estis turista kafkuirilo, kaj 
kompota botelo kovrita per peco da tabulo kun dufingre da 
porkograso. Sur la lito: blua-ruĝa kvadratita kovrilo, 
kuseneto kun dube pura tegilo; laŭlonge-laŭlarĝe vestoj, 
ŝaloj. Sur seĝo: libro malfermita, turnita surventren, apud ĝi, 
en cindrujo, amaseto da cigaredaj stumpoj ruĝaj de 
lipoŝminko. Sur la muro: eltonditaj el magazinoj, puŝnajle 
fiksitaj reprodoj el modernaj majstroj, kadrita sorbopapero 
kun buntaj inkmakuloj, sur kiu pendis unuflanke fungo kun 
flava bantokravato sur sia tigo, aliflanke rusta ŝaftintilo kun 
verda silka galono. Sur la kesto: botelo de viskio Black and 
White, dike surfluigita per fandita kandelo, per verda, blua, 
viola, ruĝa oleofarbo. 


Lia rigardo gluiĝis al la vidaĵo. 


— Vi rigardas, kion kapablas la laboranta popolo? — 
demandis Aniko6. 


Kiam ili revenis en la loĝejon de Dezso, Anik6 ĉirkaŭrigardis 
agoprete, kaj ju pli longe ŝi rigardadis, des pli profunde 
plugiĝis la sulko inter ŝiaj du brovoj. Malaprobe ŝi ŝancelis 
sian kapon: 


— Mi tramodernigos ĉi tiun rancan trogloditejon. Tiel oni ne 
povas loĝi. 


— Bone — diris la viro rompite —, tre bone. Dume mi 
promenos iom, por ne ĝeni vin en via krea aktivado. 


Post trihora vagado li revenis hejmen. 


Kelkagrade li preparis sin dume, la kreaĵo lin tamen 
konsternis. Ŝajnis, ke li enpaŝis fremdan loĝejon. lom post 
iom li malkovris la ornam-objektojn de la knabino: la botelon 
de viskio, la fungon, la tintilon, poste ankaŭ siajn proprajn 
ornam-objektojn — ĉi tiujn pli malfacile. La ribelema spirito 
de AnikO ŝanĝis ne nur ilian lokon, sed ankaŭ ilian funkcion. 
La dikventra itala vazo staris kun la buŝo malsupren, sur ĝia 
fundo kuŝis granda blanka ŝtono en la formo de la abstraktaj 
statuoj. Sur la bretoj ŝi kelkloke disŝovis la librojn, kaj en la 
breĉon tiel estiĝintan k metis vazon kun arbobranĉoj, en 
alian unu maskon el Oceanio, en la trian kvar pecojn de 
brulligno kunigitajn en arta ordo. Super la lito pendis peco 
da rusta lado kadre al admono skribita per primitivaj literoj: 
«Veturigu sen akcidento». 


— De kie vi akiris ĉi tion? 

— Kion vi diras pri mia tualeta ĉambro? 

La spegulon de la banoĉambro kadris tri lignokuleroj, sub ĝi 
troviĝis la kesto de malpuraj tolaĵoj, turnita flank-alsupre kaj 
kovrita per tapiŝo, sur ĝi tupetiga kombilo, pinĉilo, boteleto 


da kolonja akvo, ungoraspilo, ungotondilo, krome 
bombonujo kun jena tuĉa teksto surflanke: «Miaj cindroj». 


— Vi gapas kiel Kristoforo Kolumbo kredanta malkovri 
Amerikon. 


Anlk6 kuŝis sur la kanapo en bikini-kostumo, en la feliĉo de 
la bone farita laboro. 


— Nun ni furaĝos nin, ĉu bone? 
— Bone. Kaj poste ni priparolos... 
— Mi scias, mi scias, niajn «komunajn aferojn»... 


Post la vespermanĝo Dezso trapensis, kion multan li volus 
pri paroli kun la knabino antaŭ la geedziĝo. Post iom da 
gorĝpreparo li ekparolis: 


— Mi kredas, nenio malhelpas, ke ni priparolu la farendaĵojn 
koneksajn kun nia geedziĝo kaj interagordu niajn imagaĵojn 
pri la geedza vivo, ekzemple, kio estas via opinio... 


— Ĉu vi amas Peto6fin? — demandis la knabino. Mi ne. Kion 
vi volis teksti? Mi aŭskultos vin kun pia enprofundiĝo. 


— Antaŭ tia grandsignifa paŝo kiel la geedziĝo, la konscia 
homo pripensas kaj konsideras ĉion, pesante la ŝancojn 
favorajn kaj malfavorajn. Mi mem, ĉiuokaze, estas 
decidiĝinta, ke mi metas mian vivon sur tute novajn 
fundamentojn; kiamaniere, tion mi eksplikos al vi konkrete... 
Diru, ĉu vi ne rigardas la geedziĝon serioza afero? 


— Kiel do mi ne rigardus ĝin tia? — respondis la knabino. — 
La geedzeco estas tia institucio, kiun ankaŭ la revolucio ne 
povas malhavi. 


— Propre dirite — parolis plu Dezso iom nervoze — la 
problemojn ni povas solvi ankaŭ dummarŝe, ĉi tio sekve ne 
estas urĝa, sed pri la praktika flanko de la afero tamen ni 


devas decidi: kiam ni geedziĝos, kiujn ni invitos, kiuj estos la 
atestantoj... 


— Aŭskultu min, Didiliĉjo — diris la knabino —, nun mi 
sidiĝos en via sino, por ke vi ne eksplodu. Mi scias, ke por vi 
la geedziĝo estas granda afero. Sed mi volas nenian arenon, 
nenian etburĝan cirkon, mirtokronon, nek honorfraŭlinojn, 
nek nuptomarŝon, nek geedziĝfestenon, ke la oldaj kranioj 
tie idiotadu, leku sian buŝon humida, aludadu pri la 
nuptonokto. Nenion. Ni eniros — ni eliros geedze. Vi 
grimacas kiel iu glutinta skatolon da alumetoj. 


— Kompreneble. Ĉio estos laŭ via deziro. Mi estus volinta 
fari iel alie, vi scias, ĉiu familio havas siajn tradiciojn. 


— La tradicioj estas por tio, ke oni havu sur kion surtreti. 
Dimanĉe ne. Tiam ni ripozos. Merkredo ne estas bona, 
ankaŭ jaŭdo ne. Nek vendredo. — Ŝi kalkulis la tagojn sur la 
fingroj. — Sabato! Ĉu bone? ... Grandioze, sabate mi fariĝos 
via kunsortulino. 


Sabate Dezso jam estis ekironta, kiam Anik6 telefonis. 


— Mi tremolis jam, ke mi ne trovos vin hejme, Didiliĉjo. Estas 
morta gaso, por hodiaŭ la alianco estas luna. 


La vortojn li ne komprenis, nur el la akcentado li divenis, ke 
io ne estas en ordo. 


— Kion vi volas diri? — li demandis incitite. La knabino 
respondis tiel same incitite: 


— Mi ricevis ekstran laboron, ĝisvespere mi gurdas la 
melodion, mi ne havas tempon edziniĝadi. 


— Kaj nun vi diras tion? 


— Nun oni diris ankaŭ al mi. 


En sia turmento, sian korpopezon li metadis de unu piedo 
sur la alian kaj gratadis sian nukon. 


— Ĉutie vi ankoraŭ? ... 
— Ĵes, ĉi tie. 


— Mi jam pensis, ke oni malligis nin. Kial vi ne parolas? Kial 
vi silentas? 


— Stulta situacio — li ekparolis post granda fortostreĉo. — 
Kial vi silentas? — demandis ĉi-foje li. 


Tiam eksonoris la rido de la knabino kaj plenigis la aparaton 
per ebria ĝojo: 


— Kion mi ne donus por tio, se mi povus vidi vin, Didiliĉjo! 
Se mi povus vidi vian vizaĝon funebre kadritan! Du nigrajn 
ĉevalojn oni devus jungi antaŭ vin kaj vi veturigus la ĉerkon 
en la tombejon. 


— Ĉu vi spritumas pri ĉi tio? Tiom ne grava ĝi estas por vi? 
Mi opiniis... 


— Trankvi, trankvi, nenia pereo. Mi scias mian devon kaj ne 
forlasos vin en via honto. Unu semajnon post hodiaŭ mi 
kondukos vin al la altaro de la matrikulisto, por ke la kolegoj 
ne montru fingre la peke falintan sciencan esploriston. 


— Ne koleru, mi petas, mi ne komprenas. Finfine, se 
laborulino anoncas, ke... 


— La laborulino nenion anoncis. 


— Sed kial do ne? 


— Ĉar ŝajnis, ke tio estos en ordo. Jen kial ne, Didiliĉjo. Kaj, 
cetere, mi havas teruran huŝon de tio, ke la kapisto eksciu 
la aferon. 


— Kiel ajn ni konsideras, mi vin petas, tia eksterordinara 
evento, ĉu ne... Kiu ne ripetiĝas, aŭ... kiel mi diru... Vi devus 
trasenti, mi vin petas... 


— Kie vi lasis vian cerbon? Vi kondutas kiel episkopo 
perdinta la adreson de Disinjoro. Per tio, ke mi ĵuros al vi 
eternan fidelon hodiaŭ posttagmeze, la kapisto ne ricevos 
premion. Nenia fabelo, la ekstran laboron oni devas tratreti. 
En la stato de la laboruloj la plej ĉefa valoro estas la premio. 
Jen la situo. 


Ĉe la alia fino de la linio — muto. 


— Kaj nun, kial vi silentas kiel melono sur glacio? Reprenu 
vian menson, Didiliĉjo, aŭ vi restos fraŭlo. 


— La situacio estas eksterordinare malagrabla. Vi ne 
komprenas tiaĵojn. Kion fari pri la atestantoj? Por min 
komplezi ili foroferis sian semajnfinon. Ministra 
ĉefklasvidanto kaj... 


Ankoraŭ dufoje ili prokrastis la geedziĝon, sed fine tamen ĝi 
povis okazi. lli ne renkontiĝis ofte, ili nur malofte povis 
koincidigi sian okupitecon. Sed sian ferion ili koincidigis. 
Aŭtune ili ekvojis, ĉirkaŭveturis la Balatonon en la Trabanto, 
kaj tendis jen tie, jen ĉi tie. La vetero estis favora al ili, la 
suno brilis, la akvo estis varma. Propre tiam ili enamiĝis unu 
al la alia. 


Lastatage sur supro de monteto ili adiaŭis al la Balatono, kiu 
iom post iom vestis sin per leĝeraj nebuloj. Dezso pensis pri 
tio, ke en ĉi tiu Ĉarma estaĵo li trovis la feliĉon de sia vivo. 


lon similan pensis eble ankaŭ Anik6, ĉar subite ŝi turnis sin 
vidalvide al la viro kaj diris: 


— Animalan fortunon mi havas. Ĉi tio estas mia unua 
edzineco, kaj jen kiel feliĉa mi estas jam nun. Kion vi diros, 
Dediliĉjo? 


Emil Kolozsvari Grandpierre 
el la hungara tradukis Kolomano Kalocsay 


(el «Hungara Vivo») 


Ekzercoj 


174. Leginte la supran rakonton, respondu jenajn 
demandojn: 


LATA: 


junpopola parolado. Ekzemple, por esprimi sian 
entuziasmon ŝi uzas interalie la adverbojn: animale, beste, 
brute. Tiaj esprimoj jam ne posedas evidentan logikecon en 
la uzado; tamen origine ili sendube devenis de metafora 
impreso pri ilia fono. Ĉu vi povas sugesti la originon de la 
uzado de la supraj adverboj? 


2. Ankaŭ «Heninde!» havas bestan originon; kion Anik6 
kutime esprimas per ĝi? 


3. Alia karakterizo de la paroloj de Anik6 estas trafaj 
similigoj. Eltiru kelkajn el ili, kaj diru, ĉu ili estas trafaj en la 
kunteksto. 


4. Kion ŝi celas, kiam ŝi diras: «... estos krako en via 
melono»? 


5. Skribu en «normala» lingvaĵo la propozicion: «Poŝremburo 
estas luna, eĉ telekupron mi ne havas, telefoni al iu sciuro». 


6. Klarigu la signifon de: «Per sia ega muzelo li kovradis sian 
kretenecon, sed tiel grandan muzelon ankaŭ li ne povis 
gravmieni, ke tiu ne elŝovu sin el sub ĝi». 


7. Kiun vorton Anik6 kutime uzas anstataŭ ulo aŭ persono? 


8. Kiel diferencas la sinteno de Anik6 kiam ŝi ekvidas la 
loĝejon de Dezso, de ŝia sinteno, kiam ŝi ekloĝas tie? Per 
kiaj familiaraĵoj ŝi karakterizas ĝin ambaŭfoje? 


9. Kion esprimas Anik6 per la demandoj: Kio la breĉo? Ĉu 
krevis la digo? 


10. «Skrupedantaĵojn» El kiuj du radikoj, kunpremitaj, estas 
tiu kunmetaĵo farita? 


175. Klarigu la subajn metaforojn: 
a) 


Duŝilingo pale pendas, kvazaŭ luno, 
Solece super urb' ardanta forne. 


Newell 
b) 
Jen — ĝi brilas, mia luno, 
Virgomaska amlucerno, 


Nuda mamo el latuno, 
Iritilo de l' eterno ... 


Hohlov 
Cc) 


Envolvas ĉion sorĉa ret': 
Silent' viola. 


Tarkony 
d) 


Vian nigran hararon luno pudras 
nun per polvo arĝenta. 


Schauhuber 


e) 


Maro, zorga dommastrino, 
faldas re kaj re sen fino 
susure silkajn ondojn. 


Maura 


176. Korektu la subajn propoziciojn, tiel ke ili esprimu tion, 
kion la aŭtoroj evidente intencis: 


a) Nu, ĉu vi ne estas ankoraŭ kontentigita, ho postulino? 


b) Ĝojigu la koron de via amiko sendante al li leteron sur tiu 
ĉi poŝtkarto. 


c) Porkokomencanta kurso estis fermita la 12.1IV. kaj montris 
kontentigan rezulton. 


d) En Ĝenevo soveta delegacio proponis projekton de 
ĝenerala senarmigo. 


e) «Dum multaj monatoj ni ĉiam denove komencis la 
laboron, por fari al ni vojon, grimpi trans malfermitajn 
fendojn, travindante nin inter la arboj ...» 


f) Simile kiel ekster nia movado diverspecaj diplomatoj ... 
g) La kampanaro haltis kaj laŭte alvokis sian edzinon. 


h) La kongresanoj migris tra la arbo kaj vizitis la reĝan 
kastelon. 


i) Ĉu la Esperanta instruado devas fariĝi aparta por ĉiu 
sekso, aŭ ĉu oni devas preferi la kuninstruadon de 
ambaŭseksaj lernantoj? 


j) La tuta loĝantaro estis kunbindita per sanga fido kaj 
amikeco. 


[Solvoj] 


177. En ĉiu suba grupo de vortoj, unu el la vortoj ne akordas 
kun la ceteraj. Trovu la nekonforman vorton ĉiukaze. 


a) rosti, stuki, baki, kuiri, friti, stufi, boligi. 

b) pura, ĉasta, virta, kota, senmakula, senpeka, sankta. 

c) kroĉi, ligi, kateni, najli, nodi, impliki, luli. 

d) moduli, mergi, maceri, infuzi, marini, trempi, saturi. 

178. Uzu korekte la subajn vortojn kaj frazojn en propozicio: 


PERE DE; ALIE; EKSTERVICE; AKURATE; MALOFTE; UNUJ; 
SENEFIKE; INVERSE. 


179. «La tradicioj estas por tio, ke oni havu kion surtreti.» 
Diskutu. 


180. El la legaĵoj en tiu ĉi libro, kiu plej plaĉis al vi, kaj kial? 
Kiu malplej plaĉis? 


Solvoj 


Por paŝi pluen 


La plej ampleksa listo de haveblaj libroj en Esperanto estas 
la Katalogo de la Libroservo de UEA, kiu enhavas Ĉĉ. 2000 
titolojn. Nove aperintaj titoloj anonciĝas en preskaŭ ĉiu 
numero de la revuo Esperanto kaj de Heroldo de Esperanto. 
Ĉi tie mi donas nur kelkajn sugestojn por plua legado; ili 
reprezentas nur malgrandan onon de la eblecoj. 


Aliaj legolibroj kaj kompilaĵoj 
Baza literatura krestomatio. Red. Vilmos Benczik. 
De sezono al sezono (2 vol.). Red. Miyamoto masao. 


25 jaroj: Antologio de Belartaj Konkursoj. Red. William 
Auld kaj Vilmos Benczik. 


Esperanta legolibro. Red. Elio Migliorini. 


Fundamenta krestomatio. Red. L. L. Zamenhof. Klasika 
kolekto, aperinta unue en 1903. 


Pri Esperanto kaj la Esperanto-movado 


Enciklopedio de Esperanto. Represo de verko aperinta en 
1933. 


Esperanto en perspektivo. Red. Ivo Lapenna k.a. 
Monumenta faktlibro. 


Gvidlibro por supera ekzameno. Red. Alfonso Pechan. 
Laŭokazaj lingvaj notoj. Avo (Alec Venture). Konsilaro. 
Lingvaj respondoj. L. L. Zamenhof. Konsilaro. 
Lingvistikaj aspektoj de Esperanto. John Wells. Studo. 
Lingvo stilo formo. Kalman Kalocsay. Eseoj. 

1887 kaj la sekvo ... Gaston Waringhien. Eseoj. 


Plena analiza gramatiko de Esperanto. Kalman Kalocsay 
kaj Gaston Waringhien. 


Pri lingvo kaj aliaj artoj. William Auld. Eseoj. 


Sarkasme kaj entuziasme. Miyamoto masao. Eseoj. 


Originala beletro 
Auld, William. La infana raso. Poemo 25-ĉapitra. 


Beaucaire, Louis. El la vivo de bervala sentaŭgulo. 
Malpudoraj humuraj noveloj. 


Engholm, Stellan. Homoj sur la tero. Romano pri tri 
generacioj de sveda biena familio. 


Eroŝenko, Vasilij. Lumo kaj ombro. Noveloj, poemoj kaj 
artikoloj de rusa blindulo, kiu multe vojaĝis en Azio. 


Francis, John. La granda kaldrono. Eposa romano pri skota 
familio dum du mondmilitoj. 


Konisi gaku. Vage tra la dimensioj. Sciencfikcia novelaro. 


Lanti, Eŭgeno. Vortoj. Eseoj de unu el la ĉefaj ideologoj de 
Esperanto. 


Luyken, H. A. Pro Iŝtar. Romano pri babilonanoj en la 
tempo de ljob. 


Nervi, Mauro. La turoj de l' ĉefurbo. Poemoj, noveloj kaj 
teatraĵoj. 


Peneter, P. kaj G.P. Libro de amo. Erotika poemaro, kun la 
ciklo «Sekretaj Sonetoj» kaj priamora terminaro. 


Rossetti, Cezaro. Kredu min, Sinjorino! Sprita 
aŭtobiografia romano pri vojaĝanta vendisto en Britujo. 


Schwartz, Raymond. Anni kaj Montmartre. Romano pri 
junulino en Parizo. 


Szathmari, Sandor. Kain kaj Abel. Amare satiraj noveloj pri 
la homa malraciemo. 


Ueyama masao. Mi amas ... Noveloj aŭtobiografiaj. 


Valano, Johan. Ĉu li bremsis sufice? Krimromano sprite 
verkita. 


Varankin, Vladimir. Metropoliteno. Romano stile interesa 
kaj enhave pensiga 


El aliaj literaturoj 

Alencar, Jose de. Iracema. Brazila romano. 
Andersen, Hans Christian. Fabeloj, vol. 1. 
Angla Antologio 1000-1800. 


Babits, Mihaly. La cikoni-kalifo. Fantazia romano, el la 
hungara. 


Brecht, Bertolt. Trigroŝa romano. Socikritika satiro. 
Bulgara prozo. 19 noveloj. 
Burns, Robert. Kantoj poemoj kaj satiroj. 


Ĉapek, Karel. Libro de apokrifoj. Mallongaj noveloj pri 
famuloj historiaj, mitologiaj kaj literaturaj. 


Cervantes Saavedra, Miguel de. La inĝenia hidalgo Don 
Quijote de la Mancha. 


Dante. Infero. Unua kaj plej fama parto de la Dia Komedio. 
El ĉina poezio. Verkoj antikvaj kaj modernaj. 


El japana literaturo. Noveloj de la Meiji-periodo ĝis la dua 
mondmilito. 


Gallegos, Romulo. Doa Barbara. Venezuela romano. 
Gogol, N.V. La revizoro. Komedio pri timemaj koruptuloj. 


Goscinny kaj Uderzo. Asteriks la gaŭlo. La unua en la 
fama komiksa serio. 


Heine, Heinrich. Kantoj kaj romancoj. 

Hemandez, Jose. Martin Fierro. Gaŭĉa eposo. 

Ibsen, Henrik. Brand. 

Ibsen, Henrik. Peer Gynt. 

Islandaj pravoĉoj. Tri sagaecaj rakontoj kaj unu poemo. 
Kivi, Aleksis. Sep fratoj. Klasika finna humura romano. 


Lonrot, Elias. Kalevala. Eposo kompilita laŭ finnaj popolaj 
tradicioj. 


Lusin. Noveloj. Plena kolekto de la noveloj de la plej elstara 
ĉina verkisto de la jarcento. 


Madach, Imre. La tragedio de l' homo. Filozofia versa 
dramo, el la hungara. 


Majuraniĉ, lvan. La morto de Smail-agao Ĉenĝiĉ. Poemo 
pri la lukto inter turkoj kaj montenegranoj. 


Martinson, Harry. Aniaro. Sciencfikcia eposa poemo, de 
sveda nobelpremiito. 


Nakazima atusi. La obstino. Fantaziaj noveloj. 


Nobla Korano, La. Paralelaj tekstoj, en la araba kaj 
Esperanto. 


Prus, Bolestaw. La Faraono. Klasika pola romano pri la 
politiko en antikva Egiptujo. 


Rakontoj pri fantom-spitantoj. El la ĉina. 


Sankta Biblio, La. La Malnovan Testamenton tradukis L. L. 
Zamenhof. 


Sartre, Jean-Paul. La naŭzo. Romano. 
Sartre, Jean-Paul. La respektema p... / Sen eliro. Teatraĵoj. 
Shakespeare, William. Epifanio, aŭ Kiel vi volas. 


Shakespeare, William. Hamleto, reĝido de Danujo. 
Tradukis L. L. Zamenhof. 


Shakespeare, William. Otelo. 
Shakespeare, William. Reĝo Lear. 
Shakespeare, William. Rikardo tria. Historia dramo. 


Sienkiewicz, Henryk. Tra dezerto kaj praarbaro. Romano 
porjunula pri aventuroj en norda Afriko. 


Skota antologio. 
Tagor, Rabindranath. Malsata ŝtono. Noveloj, el la bengala. 
Tagor, Rabindranath. Primico. Poemoj. 


Tanizaki zyun'itiro. El la vivo de Syunkin. Cinikaj dramoj 
kaj noveloj. 


Voltaire. Tri verkoj de Volter. «Kandid», «Zadig» kaj «La 
senartifikulo». 


[LI 


PKP = mallongigo de Polskie Koleje Paĥstwowe (Polaj Ŝtataj 
Fervojoj). 


[2] 


Germana vorto «Zweimal» signifas en esp. traduko 
«duoble». 


[3] 
El traduko de R. Rossetti. 


